
ARGUMENT 


Îndrumarul de criminalistică pentru jandarmi, elaborat în vederea 
realizării unui sistem juridic unitar în cadrul unităţilor din Jandarmeria Română, 
se adresează specialiştilor din domeniu, constituindu-se într-un instrument de 
lucru adaptat cerințelor şi particularităților caracteristice activităţii. 

În cadrul secţiunilor menţionate, este abordată, într-o manieră 
riguroasă sub aspectul prevederilor legale, problematica corespunzătoare unor 
categorii importante de activităţi în acest domeniu, a căror tratare s-a impus ca 
urmare a importanţei şi frecvenţei acestora. 

Cuprinsul îndrumarului reuneşte, prezentate într-o formă integrată, 
terminologia de specialitate, unele proceduri, modelele şi cerințele standard 
privind forma şi conținutul documentelor specifice. 

Materia de specialitate este sistematizată într-o formă optimă, în 
vederea facilitării utilizării îndrumarului, conform necesităţilor fiecărui domeniu 
de activitate. 

Având în vedere nevoia reală a unei lucrări de acest gen considerăm 
că aceasta oferă oportunităţi în planul desfăşurării performante şi organizate a 
activității în cadrul structurilor de profil ale unităţilor Jandarmeriei Române. De 
asemenea, apreciem că efortul nostru de a veni în sprijinul specialiştilor care 
îşi desfăşoară activitatea în domeniul juridic se constituie într-un început 
favorabil, însă perfectibil în domeniu. În acest sens, având în vedere 
perspectiva modificării prevederilor actelor normative cu incidență asupra 
materiei, dar şi a valorificării experienţei dobândite în practică, initiativa 
colegilor în sfera actualizării, completării şi/sau diversificării unor aspecte de 
importanță din cadrul problematicii de specialitate, este binevenită pe 
parcursul activității. 

1. Consideraţii generale privind criminalistica 


1.1. Noţiunea şi obiectul criminalisticii 


În orice societate, apărarea ordinii de drept este posibilă prin activităţi 
de prevenire şi combatere eficientă cu metode ştiinţifice a faptelor antisociale, 
respectându-se dispozițiile prevăzute în Constituţie şi în celelalte legi. 

De aceea, este evidentă necesitatea existenţei unui sistem ştiinţific 
coerent, destinat investigării faptelor penale. 

În România, ştiinţa care ajută la descoperirea faptelor penale, la 
identificarea şi urmărirea cu operativitate a infractorilor este denumită 
„CRIMINALISTICĂ”. 

Apariţia criminalisticii ca ştiinţă de sine stătătoare coincide cu apariţia, 
la sfârşitul sec. al XIX-lea, a „Manualului judecătorului de instrucţie” al lui Hans 
Gross. 

Aşa cum apariția dreptului a însemnat o necesitate istorică, tot astfel 
s-a făcut simțită nevoia căutării unor mijloace care să asigure posibilitatea 
aflării adevărului sau identificarea celor vinovaţi, altfel decât printr-un sistem de 
probaţiune empiric sau religios. 

Referitor la evoluţia criminalisticii în țara noastră, se cuvine subliniat 
faptul că, încă de la apariţia acestei ştiinţe la sfârşitul secolului al XIX-lea, au 
existat preocupări efective ale unor oameni de ştiinţă în sensul elaborării şi 
introducerii de elemente de criminalistică în procesul judiciar, remarcabile prin 
originalitatea lor. 

Încă din secolul al XIX-lea, în timpul domniei lui Nicolae Şuţu, îşi face 
apariţia, la laşi, o lucrare intitulată „Reguli ce urmează a se păzi în privegherea 
şi cercetarea vinovaţilor”, cuprinzând unele elemente de ordin tactic şi 
metodologic. 

În 1879, în România începe să fie practicată fotografia judiciară, ceea 
ce a situat țara noastră pe unul din primele locuri în Europa în domeniul 
criminalisticii. 

Primul serviciu de identificare judiciară se înființează în anul 1895, 
serviciu ale cărui rezultate au fost mai puţin notabile din cauza folosirii unui 

sistem greoi de identificare, constând într-o fişă antropometrică, care conţinea 
şi impresiunile primelor patru degete de la mâna dreaptă, inclusiv fotografia din 
față şi din profil a infractorului. Pentru perfecţionarea procesului de identificare 
s-a recurs la dactiloscopie şi, în anul 1909, prof. dr. Mina Minovici, pe baza 
cercetărilor proprii, obține primele rezultate în descoperirea infractorilor după 
urmele mâinii. 

Paralel cu dezvoltarea dactiloscopiei, se întreprind studii vizând 
iniţierea unor metode de cercetare criminalistică a falsurilor în înscrisuri şi de 
identificare a persoanei după scris. 

Putem aminti, în acest sens, lucrarea prof. dr. Mina Minovici, „Falsul în 
documente şi fotografia în serviciul justiţiei” (1900) sau „Tratatul de grafologie 
şi expertiză în falsuri” (1910) al criminalistului Mihail Moldoveanu. 

După primul război mondial, oameni de ştiinţă ca Henri Stahl şi Mihail 
Kernbach se apleacă cu atenţie asupra posibilităţilor de perfecţionare a 
expertizei grafice şi a falsului în înscrisuri. 

Începând cu anul 1930, activitatea în domeniul criminalisticii devine mai 
complexă, fiind aprofundată cercetarea ştiinţifică în traseologie, dactiloscopie 
şi balistică judiciară. Rezultatul acestor cercetări a făcut obiectul lucrării 
„Elemente de poliţie tehnică”, publicată de dr. Constantin Țurai în anul 1937. 

În primii ani postbelici, odată cu asigurarea unei dotări corespunzătoare 
a organelor de cercetare şi urmărire penală, se înființează institute şi 
laboratoare de specialitate în preocupările cărora au intrat nu numai 
problemele practice, dar şi cercetarea ştiinţifică criminalistică. Astfel, în anul 
1956 a fost înfiinţat Institutul de Criminalistică al Procuraturii Generale şi în 
1958 a Laboratorului Central de Expertize Criminalistice de pe lângă Ministerul 
Justiţiei, laborator ce îşi constituise structuri interjudeţene la Bucureşti şi Cluj. 
Un moment important este reprezentat de înființarea Institutului de 
Criminalistică din cadrul Inspectoratul General al Miliției. 

Până în anul 1980, rezultatul cercetării ştiinţifice şi, în general, al 
activităţii acestor instituții se concretizează într-un număr de lucrări de 
specialitate, cu un caracter aplicativ. 

Ulterior însă, din cauza uzurii fizice şi morale a mijloacelor tehnico- 
ştiinţifice, a lipsei de interes manifestat de vechiul regim, rezultatele au fost mai 
puţin notabile, întreg domeniul investigaţiei criminalistice intrând într-un con de 
umbră. Secolul XXI coincide cu introducerea treptată a celor mai moderne 
metode de investigație, în special sub aspect tehnico-ştiinţific, paralel cu o 
restructurare a organizării laboratoarelor de specialitate şi, mai ales, a 
sistemului de urmărire penală. Aceasta foloseşte metode şi mijloace tehnico- 
ştiinţifice în cercetarea locului săvârşirii infracţiunilor şi la examinarea probelor 
şi mijloacelor de probă prin expertize criminalistice şi constatări tehnico- 
ştiinţifice, dispuse în condiţiile legii. 


— 10 — 


Îndrumar de criminalistică pentru jandarmi 


Criminalistica s-a format şi dezvoltat din cerințele muncii practice de 
luptă împotriva fenomenului infracțional şi s-a impus prin aportul deosebit de 
util şi valoros în activitatea de urmărire penală şi de judecată. 

Această ştiinţă nu are în vedere doar descoperirea infracțiunilor şi 
probarea vinovăţiei, ci şi studierea cauzelor generatoare ale diferitelor genuri 
de infracţiuni, propunând măsuri, mijloace tehnice şi procedee ştiinţifice de 
prevenire a acestora. 

Din analiza teoriei şi practicii judiciare în domeniu se desprinde 
definiţia criminalisticii considerată drept „ştiinţa care elaborează şi foloseşte 
mijloace şi metode tehnico-ştiinţifice, precum şi procedee tactice destinate 
descoperirii, fixării, examinării şi interpretării probelor judiciare, efectuării 
expertizelor şi constatărilor tehnico-ştiințifice, în scopul prevenirii şi descoperirii 
infracţiunilor şi a altor încălcări ale legii, identificării făptuitorilor şi administrării 
probelor necesare aflării adevărului în procesul penal şi prevenirii faptelor 
antisociale”. 

Într-o altă definiţie, criminalistica este considerată ştiinţa care 
elaborează metodele tactice şi mijloacele tehnico-ştiinţifice de descoperire, 
cercetare şi prevenire a infracţiunilor. 

Fiecare jandarm, indiferent de specificul compartimentului unde este 
încadrat, trebuie să dispună de cunoşiințe teoretice şi practice de 
criminalistică. 


Obiectul criminalisticii 

Fiind disciplină de sine stătătoare destinată descoperirii şi cercetării 
infracțiunilor în scopul aflării adevărului într-o cauză penală, criminalistica are 
obiect propriu de studiu care presupune desfăşurarea unor activități pentru: 

a) elaborarea de metode şi mijloace pentru căutarea, descoperirea, 
relevarea, fixarea, ridicarea şi examinarea urmelor infracţiunii, a instrumentelor 
folosite, a mijloacelor de transport, a fenomenelor fizico-chimice, în scopul 
identificării făptuitorilor şi obiectelor care poartă sau creează urme; 

b) elaborarea unui sistem de metode şi procedee specifice, având la 
bază folosirea logicii şi psihologiei judiciare, precum şi a altor ştiinţe aplicate 
pentru prevenirea, descoperirea şi cercetarea infracţiunilor, în scopul obţinerii 
unor rezultate optime cu cheltuieli minime de efort, mijloace şi timp; 

c) studierea practicii judiciare în scopul valorificării şi fundamentării 
ştiinţifice a experienţei tuturor organelor abilitate în investigarea infracțiunilor; 

d) elaborarea de măsuri şi metode specifice pentru prevenirea 
infracţiunilor; 

e) adaptarea la necesităţile proprii a unor metode specifice altor ştiinţe: 
fizică, biologie, chimie, matematică, informatică, medicină, genetică etc.; 

f) cunoaşterea fenomenului infracțional şi a evoluţiei acestuia, precum 
şi a modurilor de operare folosite la săvârşirea faptelor penale, în scopul 
identificării celor mai eficiente metode de prevenire şi combatere; 

g) asigurarea efectuării în mod organizat, operativ şi oportun a tuturor 
activităţilor de urmărire penală. 

Pentru realizarea scopului criminalisticii în activitatea practică trebuie 
respectate următoarele principii cu aplicabilitate generală: 

1. principiul legalității — presupune respectarea cu strictețe a 
dispoziţiilor legale în vigoare, a drepturilor şi libertăţilor fundamentale ale 
persoanelor, urmărindu-se în acest fel ca nicio persoană care a încălcat legea 
să nu se sustragă de la răspunderea pentru fapta comisă şi să nu rămână 
nepedepsită şi nicio persoană nevinovată să nu fie cercetată şi pedepsită pe 
nedrept; 

2. prezumţiei de nevinovăție trebuie privit din prisma investigării 
criminalistice în sensul că sunt interzise orice încercări de stabilire cu orice preţ 
şi în orice mod a vinovăţiei unei persoane; 

3. obiectivității dictează ca în activitatea de administrare a probelor 
să nu se pornească niciodată de la idei preconcepute, administrând atât probe 
în acuzare, cât şi probe în apărarea celui învinuit, apelând la toate posibilităţile 
oferite de ştiinţa şi tehnica modernă pentru lămurirea tuturor împrejurărilor 
cauzei; 

4. aflării adevărului presupune reflectarea exactă a realităţii obiective 
în concluziile desprinse de organele judiciare prin intermediul probelor; 

5. fermităţii impune manifestarea unui adevărat cult pentru adevăr şi 
hotărâre pentru a asigura tragerea la răspundere penală a celor ce au comis 
fapte penale; 

6. necesității şi oportunității — organele judiciare trebuie să 
întreprindă doar acele măsuri care sunt strict necesare pentru dovedirea 
vinovăţiei făptuitorilor, iar administrarea probelor în cauză să nu fie 
tergiversată; 
constituie infracțiuni să fie constatate la timp, iar tragerea la răspundere penală 
a autorului să se facă, cât mai aproape de momentul comiterii lor; 

8. conspirativității solicită păstrarea cu strictețe a secretului privind 
activitățile desfăşurate şi a rezultatelor obținute, datele referitoare la probele 
din dosar şi cele privitoare la învinuiți, inculpaţi, martori etc., fiind confidentiale. 

Alături de aceste principii cu aplicabilitate generală, întâlnim şi alte 
principii specifice criminalisticii, cum ar fi: 

1. procesul investigării infracţiunilor constituie un caz particular de 
cunoaştere a realităţii obiective; 

2. săvârşirea unei infracţiuni determină modificări materiale în mediul 
înconjurător; 

3. orice activitate infracţională lasă urme şi se consumă în timp şi 
spațiu; 

4. consumarea unui fenomen legat de infracţiune produce în aceleaşi 
condiţii aceleaşi efecte; 

5. orice persoană ce a comis o faptă penală şi orice obiect folosit la 
producerea ei pot fi asemănătoare unele cu altele, dar nu pot fi identice decât 
cu ele însele; 

6. există un raport invers proporțional între timpul scurs de la data 
săvârşirii infracţiunii şi şansele de descoperire a autorului. 


1.2. Sistemul criminalisticii 


Criminalistica reprezintă ştiinţa care elaborează metodele tactice şi 
mijloacele  tehnico-ştiinţifice de descoperire, cercetare şi prevenire a 
infracţiunilor. 

Dat fiind scopul acestei ştiinţe, aportul criminalisticii la soluţionarea 
cauzelor penale se manifestă pe trei planuri: tehnic, tactic şi metodologic - 
aparent distincte, dar aflate într-o pronunţată legătură. 

Tehnica criminalistică 

Tehnica criminalistică elaborează mijloacele tehnico-ştiinţifice pe care 
le aplică organele judiciare şi experţii criminalişti în activitatea de descoperire, 
fixare, ridicare şi cercetare, interpretare şi examinare, pe teren şi în laborator a 
urmelor infracţiunii, a mijloacelor materiale de probă, în scopul identificării 
făptuitorilor, a victimelor, a armelor, instrumentelor etc., folosite sau produse 
ale actului ilicit. 

În criminalistică se disting trei genuri de mijloace tehnico-ştiințifice: 

— tehnica de teren, respectiv mijloacele, metodele şi procedeele 
aplicate la descoperirea, fixarea şi ridicarea urmelor infracţiunii, a tuturor 
materialelor şi mijloacelor de probă. Mijloacele tehnice menţionate se împart în 
cele de provenienţă proprie criminalisticii, în sensul că sunt elaborate şi 
utilizate de către specialiştii în domeniu sau pot fi preluate din alte ştiinţe. Cele 
preluate în marea lor majoritate sunt adaptate specificului şi scopurilor proprii 
cercetărilor criminaliste. 

— mijloacele şi metodele destinate examinărilor criminalistice, efectuate 
în cadrul expertizei respective a urmelor infracțiunii, a tot felul de surse 
materiale de probe, în vederea identificării făptuitorului, victimei şi a altor 
persoane implicate, determinării împrejurărilor în care a avut loc o faptă 
penală. Expertiza criminalistică reprezintă un domeniu de activitate judiciară 

bine determinat şi deosebit de important în stabilirea adevărului într-un proces 
penal. 

— compartimentul tehnic al criminalisticii. 

Plecând de la cunoaşterea împrejurărilor comiterii faptelor penale, cât 
şi de la constatările făcute prin studierea modului de operare al infractorilor, 
precum şi rezultate din concluziile expertizelor criminalistice, tehnica 
criminalistică a propus şi realizat diferite dispozitive şi instalaţii care să 
îngreuneze sau să facă imposibilă săvârşirea unor infracțiuni ori să împiedice 
producerea consecinţelor dăunătoare ale faptelor penale. În acest sens putem 
enumera sistemele de pază şi alarmare, capcanele criminalistice, ce pot fi 
aplicate în locurile şi mediile cu vulnerabilitate, în scopul stopării numărului de 
fapte penale şi limitarea prejudiciului. 

Un rol preventiv îl au şi cartotecile de identificare (modus operandi, a 
obiectelor furate sau găsite), care contribuie la descoperirea operativă a 
infractorilor recidivişti şi implicit la împiedicarea lor de a mai comite infracţiuni. 

În funcţie de obiectul de studiu, tehnica criminalistică se divide în 
următoarele subramuri: 

a) fotografia judiciară, filmul şi videofilmul — se ocupă de adaptarea, 
folosirea şi perfecţionarea mijloacelor tehnice şi aplicarea acestora la nevoile 
judiciare (respectiv tehnica digitală); 

b) dactiloscopia judiciară — se ocupă cu examinarea amprentelor 
digitale, palmare şi plantare în scopul identificării persoanelor; 

c) traseologia judiciară, care foloseşte pentru identificarea 
persoanelor, animalelor sau obiectelor, urmele lăsate de acestea în diverse 
locuri sau desprinse din ele şi rămase în câmpul infracțiunii; 

d) grafoscopia judiciară (grafica) are ca obiect identificarea autorului 
după scris şi semnătură, stabilirea autenticităţii unor documente ori bancnote, 
identificarea falsurilor şi a materialelor scripturale, dar şi identificarea maşinilor 
de scris, copiatoare ori scanare; 

e) balistica judiciară, care studiază urmele lăsate de armele de foc 
portabile, a munițiilor, materialelor explozive, determinarea distanţei şi direcției 
de tragere; 

f) antropologia judiciară se ocupă cu studierea scheletului uman (în 
întregime sau parţial) în scopul identificării cadavrelor; 

9) portretul vorbit este un sistem de examinare şi identificare a 
persoanelor sau cadavrelor după semnalmente; 

h) fonetica (fonoscopia) judiciară vizează identificarea persoanelor 
după voce şi vorbire, dar şi a unor obiecte şi fenomene după zgomote 
specifice înregistrate ocazional. 

Reprezintă segmentul criminalisticii care reuneşte un ansamblu de 
procedee şi de reguli specifice, destinate efectuării unor acte de procedură sau 
activităţi procedurale, plecându-se chiar din momentul cercetării la fața locului. 

Partea tactică a criminalisticii este rezultatul studierii şi generalizării 
practicii judiciare, precum şi al adaptării la necesităţile actului de investigaţie a 
elementelor de psihologie judiciară. Tactica criminalistică asigură suportul 
ştiinţific pe baza căruia sunt realizate multe dintre activităţile de investigaţie 
sau procedurale, cu o rezonanţă particulară în aflarea adevărului, cum ar fi de 
exemplu, ascultarea învinuitului sau a inculpatului, a persoanei vătămate, a 
martorilor, efectuarea percheziţiilor, reconstituirilor etc. Aceste reguli îşi găsesc 
aplicabilitate atât în faza de urmărire penală, cât şi în faza judecății. 

La elaborarea procedeelor tactice se va ţine cont de cerințele legislaţiei 
procesual penale, de natura şi condiţiile în care se desfăşoară acţiunea 
procesuală. 

Prin intermediul regulilor şi metodelor tactice folosite, faptele penale 
sunt descoperite şi probate în timp scurt, iar autorii identificați cu operativitate. 

Folosind aceste reguli, se realizează şi o puternică influență educativă 
atât asupra învinuiţilor şi inculpaţilor în cauză, cât şi altor persoane predispuse 
la săvârşirea de fapte antisociale. 

În cadrul tacticii criminalistice se disting două părţi principale, respectiv 
principiile generale care stau la baza tuturor activităţilor de urmărire penală şi 
tactica desfăşurării diferitelor activități concrete, cum ar fi: organizarea şi 
planificarea cercetării penale; cercetarea la faţa locului; reținerea şi arestarea 
preventivă; dispunerea  constatărilor tehnico-ştiinţifice şi a  expertizelor; 
efectuarea percheziţiilor; 

— ridicarea de obiecte şi înscrisuri; ascultarea martorilor, părții vătămate 
şi a părţii responsabile civilmente; ascultarea învinuitului sau inculpatului; 
luarea măsurilor asigurătorii; 

— prezentarea pentru recunoaştere, confruntarea şi reconstituirea; 

— constatarea infracțiunilor flagrante şi altele. 


Metodologia criminalistică 


Reprezintă acea parte a criminalisticii care se ocupă cu studierea, 
elaborarea şi aplicarea regulilor de cercetare a diferitelor genuri de infracțiuni, 
bazate pe respectarea strictă a prevederilor legale şi ținându-se cont de 
regulile generale ale tehnicii şi tacticii criminalistice. Ea presupune urmarea 
unei anumite conduite de către organele judiciare, destinate descoperirii şi 
administrării probelor necesare dovedirii existenţei sau inexistenţei elementelor 

constitutive ale infracțiunii. Metodica criminalistică impune utilizarea tuturor 
metodelor tehnice şi a procedeelor tactice care îşi aduc aportul pe timpul 
„anchetei penale”. 

În fond, obiectul acestui compartiment al criminalisticii cuprinde: 

- cunoaşterea modalităţilor de săvârşire a infracţiunilor şi determinarea 
obiectului probaţiunii în funcţie de natura faptei; 

- elaborarea procedeelor de organizare a activităţii de cercetare; 

- determinarea oportunității şi succesiunea acţiunilor procesuale, a 
altor activități efectuate în cadrul cercetării faptelor penale; 

- stabilirea aspectelor tactice şi tehnice specifice activităţilor de 
cercetare în funcţie de categoria şi modul în care a avut loc fapta penală. 

Putem menţiona ca exemple metodologia cercetării crimelor şi 
delictelor contra vieţii, integrităţii corporale sau sănătăţii persoanelor, 
metodologia cercetării crimelor şi delictelor contra patrimoniului, privind 
criminalitatea organizată şi asocierea pentru săvârşirea de infracţiuni, mediului 
înconjurător, la regimul armelor, munițiilor, materialelor radioactive şi a 
materiilor explozive şi altele. 

Toate cele trei ramuri ale criminalisticii contribuie la combaterea 
infracţionalităţii, prin însăşi menirea lor care constă în stabilirea stării de fapt în 
fiecare caz concret. 

Putem aşadar să desprindem rolul criminalisticii de a descoperi faptele 
şi probele, pe care le va cerceta şi interpreta în mod just, astfel încât să 
prezinte în faţa instanţei o situație clară, precisă, bazată pe fapte reale şi pe 
probe ştiinţifice. 


1.3 Activitatea criminalistică în Jandarmeria Română 


1.3.1 Cadrul legal şi conceptual privind desfăşurarea activității 
criminalistice în îndeplinirea misiunilor specifice Jandarmeriei Române 


Jandarmeria Română contribuie alături de celelalte instituţii abilitate ale 
statului la prevenirea şi combaterea cu eficienţă a criminalității. 

În conformitate cu prevederile art. 19, lit. r din Legea nr. 550/2004, 
privind organizarea şi funcţionarea Jandarmeriei Române şi ale art. 214 din 
Codul de procedură penală, ofițerii şi subofițerii din cadrul Jandarmeriei 
Române sunt abilitaţi să constate infracțiuni, pe timpul executării misiunilor 
specifice şi să întocmească actele premergătoare necesare începerii urmăririi 
penale. 

De asemenea, aceştia efectuează fotografii judiciare operative şi 
înregistrări video la locul faptei, în scopul strângerii de probe şi pentru 
constituirea dosarului, care trebuie să cuprindă elementele necesare creării 
convingerii că a fost săvârşită o faptă de natură penală. 

Potrivit legislaţiei în vigoare, personalul cu atribuţii pe linie criminalistică 
din Jandarmeria Română, nu execută la locul faptei, activități criminalistice 
în cauze cu autori necunoscuți. În situaţia în care se sesizează din oficiu, 
sau sunt anunţaţi pe orice cale despre comiterea unor fapte de natură penală 
de către persoane rămase neidentificate, jandarmii care, în exercitarea 
atribuţiilor de serviciu ajung primii la locul comiterii infracţiunii, vor desfăşura 
activităţi în sprijinul structurilor specializate ale poliţiei, abilitate potrivit legii, 
pentru desfăşurarea în acest caz, a activităţii criminalistice. 

Activitatea criminalistică în Jandarmeria Română se desfăşoară în 
conformitate cu prevederile următoarelor acte normative cu incidenţă asupra 
domeniului: 


ACT NORMATIV CONȚINUT 


Infracțiuni contra patrimoniului: art. 208 — 
furtul; art. 209 — furtul calificat; art. 211 — 
tâlhăria; art. 213 — abuzul de încredere; art. 
215 — înşelăciunea; art. 217 — distrugerea. 
Infracțiuni contra autorității: art. 239 — 
ultrajul. 


Codul penal 


Codul de procedură penală Art. 214 
Legea nr. 46 din 19.03.2008 - | Art. 117-121 
Codul silvic 


Legea nr. 550 din 13.12.2004 | Art. 19, lit. r 
privind organizarea şi 
funcţionarea Jandarmeriei 
Române 


Legea nr. 4 din 09.01.2008 Art. 5 alin.(7) şi art. 10 lit. h 
privind prevenirea şi 
combaterea violenţei cu ocazia 
competiţiilor şi a jocurilor 
sportive 


Ordonanţa de Urgență a 
Guvernului nr. 23 din 
05.03.2008 privind pescuitul şi 
acvacultura 


Ordinul inspectorului general | Integral 
al Jandarmeriei Române nr. 
20 din 14.06.2006 pentru 
aprobarea Metodologiei 
organizării şi desfăşurării 
activităţii criminalistice în 
Jandarmeria Română 

Ordinul inspectorului general | Integral 
al Jandarmeriei Române nr. 
21 din 14.06.2006 pentru 
aprobarea Metodologiei 
constatării infracţiunilor de 
către jandarmi 


Partea a Il-a Proceduri specifice vol. 3 

3. DIRECȚIA ORDINE ŞI SIGURANȚĂ 
PUBLICĂ 

b. Serviciul prevenirea şi combatere a 
criminalității 

PROCEDURĂ (JRO-PCC.12) privind 
organizarea şi desfăşurarea activităţilor 
criminalistice la locul faptei, de către 
personalul cu atribuţii pe această linie din 
Jandarmeria Română; 

PROCEDURĂ (JRO-PCC.13) privind 
organizarea activităților criminalistice, 
desfăşurate la sediul unităţii de jandarmi, de 
către personalul cu atribuții pe linie 
criminalistică. 


Manual de proceduri 
scrise (formalizate) 

de operarelintervențţie şi de 
control al activității, pentru 
structurile Jandarmeriei 
Române, 2007 


1.3.2 Metodologia organizării şi desfăşurării activităţii 
criminalistice în Jandarmeria Română 


Organizarea activității criminalistice 
şi administrarea mijloacelor de probă la locul faptei 


Compartimentul criminalistic din cadrul Serviciului Prevenire şi 
Combatere a Criminalităţii coordonează, conduce şi controlează activitatea, pe 
linie  criminalistică, desfăşurată de  subofițerii  criminalişti din cadrul 
compartimentelor de prevenire şi combatere a criminalităţii din Direcţia 
Generală de Jandarmi a Municipiului Bucureşti, Brigada Specială de 
Intervenţie a Jandarmeriei, inspectoratele de jandarmi județene, grupările 
mobile şi unităţile speciale de jandarmi. 

La nivelul fiecărei unități de jandarmi mai sus menţionată va fi 
nominalizat un subofițer cu atribuții pe linie criminalistică care va face 
parte din echipa operativă care desfăşoară activităţi criminalistice şi 
procedurale cu ocazia constatării de infracţiuni. 

În accepțiunea legii procesual penale desfăşurarea activităților 
criminalistice la locul faptei constituie un procedeu probatoriu care 
serveşte la administrarea mijloacelor de probă şi conduce, în mod direct, 
la aflarea adevărului cu privire la faptele şi împrejurările cauzei. 

Activităţile criminalistice desfăşurate la locul faptei permit magistraţilor 
să cunoască mai exact locul unde s-a comis infracţiunea, modul de operare 
folosit, bunurile, înscrisurile si valorile sustrase, corpurile delicte abandonate la 
fața locului, starea şi poziţia acestora, pentru a fi în măsură să formuleze o 
concluzie justă atât cu privire la modul şi împrejurările comiterii infracţiunii, cât 
şi cu privire la identificarea făptuitorului. 

Prin grija şefului Serviciului Organizare şi Coordonare Misiuni din unităţi 
mijloacele de tehnică criminalistică (trusă criminalistică, cameră video şi 
aparat foto) vor fi permanent pregătite şi în stare de funcţionare, în caz de 
nevoie să fie folosite pentru desfăşurarea activităţilor criminalistice la locul 
faptei. 


Activitățile desfăşurate de subofițerul cu atribuții 
pe linie criminalistică la locul faptei 
potrivit competenţei materiale 


Echipa operativă din  Serviciile/Compartimentele Prevenire şi 
Combatere a Criminalităţii din care face parte şi subofițerul cu atribuţii pe linie 
criminalistică se poate sesiza prin plângere sau denunţ despre comiterea unei 
fapte. De asemenea, se poate sesiza din oficiu cu privire la comiterea unor 
fapte de natură penală cu ocazia unor misiuni specifice. 

Echipa operativă, din care fac parte ofițerii judiciarişti ai 
compartimentului specializat şi subofițerul criminalist, se deplasează la locul 
comiterii faptei, ori după caz constată direct fapta, desfăşurând activităţi pe 
linie criminalistică. 

Primele măsuri ce trebuie luate de agenţii constatatori şi subofițerul 
criminalist sunt: salvează victimele şi acordă primul ajutor acestora (sarcini 
prioritare); opreşte din acţiune, prinde şi identifică făptuitorul; identifică martorii 
oculari; notează şi marchează poziţia iniţială a mijloacelor de probă, 
schimbările intervenite, persoanele care le-au făcut şi scopul acestora, 
protejează urmele existente în câmpul infracţional; nu permite niciunei 
persoane să pătrundă în câmpul infracţional dacă nu are atribuţii pe linie 
criminalistică, de constatare a infracțiunii flagrante ori de salvare a victimelor. 

Fixarea limitelor locului faptei trebuie să cuprindă spaţiul, locul sau 
încăperea din câmpul infracţiunii, pentru a asigura descoperirea urmelor şi a 
tuturor mijloacelor materiale de probă ce au legătură cu cauza. 

Pe lângă constatările proprii ale criminalistului, un rol deosebit îl au 
datele şi informaţiile obținute de la jandarmii care au ajuns primii la faţa locului, 
de la persoana vătămată, martorii oculari ori de la persoanele care au sesizat 
săvârşirea faptei. 

Conservarea urmelor la fața locului înseamnă una sau mai multe 
operații având drept scop păstrarea urmelor infracţiunii şi a obiectelor 
purtătoare de urme în starea în care au fost găsite şi protejarea lor împotriva 
oricăror factori distructivi: naturali — condițiile atmosferice (ploaie, vânt, soare), 
de mediu etc. sau umani — intervenţia intenționată (cu un interes) sau 
involuntară (din neştiință, nepricepere, neatentie, superficialitate) a omului. 

Subofiţerul criminalist face conservarea urmelor prin: încadrarea 
urmei sau obiectului (însemnarea cu cretă albă sau colorată de jur împrejur); 
marcarea locului unde au fost descoperite obiectele cu ajutorul plăcuţelor 
indicatoare numerotate, existente în trusa criminalistică; acoperirea, când 
există pericolul degradării, cu diferite obiecte avute la îndemână sau procurate 
din zonă: cutii de tablă sau carton, bucăţi de placaj, coli de hârtie, folie de 
plastic ori polietilenă, ziar, pătură, foaie de cort etc.; îngrădirea urmei, 
delimitarea locului cu bandă inscripționată „Jandarmeria — Trecerea oprită” şi 
paza acestuia prin interzicerea accesului oricărei persoane neavenite. 

În situația constatării unei fapte de natură penală la care cercetarea la 
fața locului este obligatorie, cum ar fi: omor, tâlhărie, accidente de circulaţie, 
feroviare, incendii, furturi din locuințe, societăți comerciale, de auto va fi 
sesizată urgent prin dispeceratul unităţii de jandarmi, unitatea de poliţie 
competentă teritorial pentru a efectua cercetarea la fața locului. 

La sosirea echipei operative a poliţiei, după caz, subofițerul criminalist 
îl va informa pe şeful echipei despre măsurile întreprinse până în acel moment, 
modificările aduse în câmpul infracţional, primele date de interes operativ şi va 
efectua împreună cu echipa poliţiei cercetarea locului faptei. 


Executarea de fotografii judiciare-operative 
şi utilizarea tehnicii video 


Fotografia judiciară a locului săvârşirii faptei penale este o 
categorie a fotografiei judiciare operative, realizată în cel mai scurt timp pentru 
fixarea locului săvârșirii infracţiunii, a urmelor, bunurilor, înscrisurilor sau 
valorilor sustrase, distruse. 

Pentru a putea fi exploatată, fotografia judiciară operativă trebuie să 
redea subiectul fotografiat prin încadrarea corespunzătoare, să fie clară şi să 
aibă o tonalitate naturală, aceasta nu se retuşează (se setează data şi ora pe 
aparatul foto dacă acesta are o asemenea opţiune). 

Fotografiile judiciare executate la locul faptei de către subofițerul 
criminalist, sunt: 

a) fotografia de orientare care trebuie să cuprindă întregul loc al 
faptei, văzut din cele patru puncte cardinale şi repere fixe din teren, care pot fi 

găsite acolo şi peste mai mulți ani de la săvârşirea faptei (atunci când 
infracțiunea a fost săvârşită într-un imobil, fotografia de orientare trebuie să 
fixeze căile de acces, intrările şi ieşirile din imobil, numele străzii, numărul 
casei sau alte elemente de individualizare); 

b) fotografia schiţă unitară care cuprinde cât mai multe elemente de 
la locul faptei unde se folosesc numere de marcare şi elemente de măsură 
(banda metrică sau decimetrică) şi încrucişată, care se execută cu aparatul 
succesiv în puncte diferite sau diametral opuse; 

c) fotografia la scară a obiectelor principale şi a corpurilor delicte 
cuprinde pe lângă elementul metric şi un număr de marcare obligatoriu. Este 
recomandată măsurarea bidimensională a obiectului, prin aşezarea unei rigle 
(centimetru, ruletă gradată, banda metrică) care să încadreze obiectul pe 
lungime şi a alteia pe lățime, acestea trebuind să fie paralele cu laturile 
obiectului; 

d) fotografia de semnalmente care poate fi executată la sediul unității 
de jandarmi prin realizarea succesivă a două fotografii, una din faţă şi una din 
profilul stânga. 

Filmul judiciar reprezintă pelicula cinematografică sau banda 
videomagnetică pe care se fixează în totalitate sau în parte imaginea şi sunetul 
unor scene infracţionale. În mare parte, filmul judiciar conţine genurile de 
imagini şi respectă condiţiile valabile pentru executarea fotografiilor judiciare şi 
întocmirii planşei fotografice. Subofiţerul criminalist execută: 

a) filmarea de orientare prin fixarea tabloului de ansamblu al locului 
faptei de la o distanţă optimă pentru a cuprinde cât mai mult din ansamblul în 
care se situează locul săvârşirii faptei (se poate folosi orice ridicătură de teren); 

b) filmarea persoanei suspecte se face din cadru fix întâi în întregime, 
apoi prin transfocare numai bustul, moment în care i se solicită să spună 
principalele date de stare civilă (nume, prenume, data şi locul naşterii, 
domiciliul, ocupaţie etc.); 

c) în cazul adunărilor publice se filmează cadrul general al locului 
desfăşurării acestora, se înregistrează persoanele turbulente în prim-plan 
pentru a fi recunoscute (se setează data şi ora pe ecran). 

Pentru o premisă a fotografierii şi filmării exacte şi de calitate a locului 
faptei este necesar ca subofițerul criminalist să se concentreze pe deplin asupra 
muncii sale, fără să fie derutat sau impresionat de evenimentul petrecut. 


Fixarea rezultatelor activităților desfăşurate la locul faptei 


Rezultatele activităților desfăşurate la locul faptei se fixează şi se 
consemnează în procesul-verbal de constatare a faptei penale flagrante, care 
va fi semnat pe fiecare pagină de toţi membrii participanţi, conform regulilor 
stabilite de legea procesual penală. 

În situaţia în care cercetarea la faţa locului este efectuată de echipa 
operativă a poliţiei, subofițerul criminalist execută următoarele: 

a) va solicita consemnarea în conţinutul procesul-verbal de cercetare la 
faţa locului a tuturor participanţilor la această activitate; 

b) va solicita o copie a procesului-verbal de cercetare la faţa locului în 
vederea constituirii „urmei dosarului ce va rămâne la compartimentul 
prevenire şi combatere a criminalităţii; 

c) prin adresa înaintată Parchetului împreună cu procesul-verbal de 
constatare a infracţiunii şi cu celelalte acte, va menţiona că cercetarea la fața 
locului din punct de vedere criminalistic a efectuat-o specialistul criminalist din 
cadrul poliţiei ( grad, nume, prenume, unitatea). 

Specialiştii din cadrul altor instituţii solicitaţi la locul faptei, vor fi 
menţionaţi nominal în procesul-verbal întocmit şi vor contribui cu datele de 
specialitate privind activităţile desfăşurate. 

Subofițerul criminalist poate amprenta dactilo-palmar făptuitorii (dacă 
aceştia sunt de acord şi nu se opun amprentării) pe fişe tip AFIŞ, ocazie cu 
care trebuie să respecte următoarele reguli tehnice: 

a) completarea obligatorie a rubricilor de pe reversul şi aversul 
imprimatelor tip AFIŞ pe care sunt prelevate amprentele; 

b) persoana care urmează a fi amprentată trebuie să aibă mâinile 
curate şi uscate; 

c) repartizarea uniformă cu ruloul a tuşului negru tipografic pe suprafața 
degetelor şi ulterior a palmelor; 

d) apăsarea şi rularea completă a suprafeţei degetelor fără întoarcere 
la punctul de plecare; 

e) plasarea desenelor papilare strict în spaţiile delimitate pe formular. 

Amprentele se prelevă în două exemplare pe fişe dactiloscopice tip 
AFIŞ, din care un exemplar se va păstra la Serviciul/Compartimentul Prevenire 
şi Combatere a Criminalităţii, iar al doilea exemplar se va preda în baza unei 
adrese Inspectoratului de Poliţie Judeţean, la compartimentul care se ocupă 
de alimentarea bazei de date AFIŞ. 

În termen de 3 (trei) zile de la încheierea activităţilor efectuate la locul 
faptei, subofițerul criminalist va întocmi planga fotografică care conţine 
fotografii judiciare operative cu aspecte şi mijloace materiale de probă ridicate 
de la fața locului, consemnate în procesul-verbal, specificându-se pentru 
fiecare locul unde au fost găsite. 

Pe fiecare fotografie din cuprinsul planşei fotografice, se va aplica 
ştampila unității şi fiecare pagină va fi semnată de subofiţerul criminalist. 

Planşele fotografice şi filmările video ce conţin aspecte de la locul faptei 
vor fi anexate la dosarele instrumentate. 

Norme deontologice care trebuie respectate la locul faptei 


În cazul în care subofițerul criminalist sau alt lucrător jandarm ajunge 
primul la locul faptei, este obligat să respecte anumite reguli de comportament 
profesional, deontologice, cum ar fi: 

a)nu va intra în câmpul infracțiunii, cu excepţia salvării şi acordării 
primului ajutor victimei, înlăturării pericolelor iminente, conservării urmelor şi 
mijloacelor materiale de probă în pericol de dispariţie sau distrugere; 

b) nu va pune mâna şi nu va atinge niciun obiect, nu va schimba poziţia 
vreunui corp delict sau instrument folosit la comiterea infracţiunii; 

c) nu va fuma şi nici nu va arunca pe jos resturi de ţigări; 

d) hainele sau alte obiecte de îmbrăcăminte, precum şi alte bunuri nu 
se depun în câmpul infracţional; 

e) nu va folosi telefoanele sau alte mijloace tehnice de la locul faptei; 

f) nu va acţiona asupra întrerupătoarelor electrice sau a prizelor din 
spaţiile care urmează a fi cercetate; 

g) nu va folosi WC-urile şi nu va deschide robinetele de apă sau gaze; 

h) nu va comenta şi nu se va lăsa antrenat în discuţii cu persoanele din 
rândul curioşilor, în legătură cu fapta săvârşită şi nu va exprima păreri 
personale; 

i) va nota imediat amănuntele esențiale, poziţia şi starea victimei, în 
mod special poziția principalelor obiecte care au legătură cu fapta. 

Pentru asigurarea şi păstrarea secretului profesional în cazul 
intervenţiei pentru luarea primelor măsuri la locul faptei, subofiţerul criminalist 
trebuie să manifeste o grijă deosebită privind datele, informaţiile şi 
documentele din categoria celor cărora li s-a stabilit un anume nivel de 
secretizare şi care au regim special. 

Potrivit competenţelor, activităţilor şi operaţiunilor reglementate în 
prezenta metodologie, subofițerii care efectuează activități criminalistice la 
locul faptei, de regulă, nu vor mai fi angrenaţi în efectuarea altor misiuni ce ar 
putea influența capacitatea şi operativitatea de intervenţie a acestora. 


1.3.3 Metodologia constatării infracţiunilor de către jandarmi 
Organizarea activității de constatare a infracţiunilor 


Ofițerii şi subofițerii jandarmi sunt competenți material să 
constate infracțiuni pe timpul executării misiunilor specifice şi sunt obligați să 
încheie actele de constatare stipulate în Codul de procedură penală. 

În exercitarea acestor atribuţii ofițerii şi subofițerii jandarmi au 
competenţa teritorială corespunzătoare zonei de responsabilitate a structurii de 
jandarmi din care fac parte ori sunt detaşaţi. 


ia, 

În cazul constatării infracţiunii flagrante, dacă aceasta este în 
derulare (urmărirea făptuitorului, continuarea unor verificări privind săvârşirea 
faptei comise, strângerea de probe etc.) ofițerii şi subofițerii jandarmi pot 
continua acţiunea pe teritoriul de competenţă al altei structuri cu obligaţia de a 
comunica ulterior acesteia. 

infracțiunile pot fi constatate în flagrant sau în alte condiţii de timp şi 
loc care nu mai permit asimilarea acestora cu o situaţie de flagrant, stipulate în 
mod expres de procedura penală. 

În raport cu aceste două situaţii ofițerii şi subofițerii jandarmi întocmesc 
actele procedurale, premergătoare începerii urmăririi penale şi respectă 
termenele de înaintare a acestora către procuror sau organele de cercetare ale 
poliţiei judiciare la recomandarea procurorului. 

Cu ocazia constatării unei infracțiuni, este obligatorie efectuarea 
următoarelor acte procedurale: 

a) întocmirea procesului-verbal de constatare a infracțiunii privind 
împrejurările concrete ale săvârşirii acesteia; 

b) consemnarea prin proces-verbal a declaraţiei părții vătămate şi a 
sesizării (reclamaţiei) pentru efectuarea verificărilor în cauză; 

c) consemnarea prin proces-verbal a declaraţiei făptuitorului, martorului 
ocular, altor persoane care au fost de faţă sau cunosc despre săvârşirea unei 
infracţiuni; 

d) minorul va fi ascultat prin întocmirea unui proces-verbal de 
consemnare a celor relatate, în prezenţa părinţilor sau a reprezentanților 
autorităţii tutelare; 

e) identificarea şi ridicarea corpurilor delicte care vor fi descrise în 
detaliu, în procesul-verbal de constatare a infracţiunii sau de ridicare/predare a 
acestor bunuri se va face cu precizarea că acestea sunt ridicate în vederea 
continuării verificărilor, sau, după caz, în vederea depunerii la camera de 
corpuri delicte a unităţii, pentru a fi puse la dispoziţia organelor de cercetare 
competente; 

f) evaluarea pagubelor produse cu ocazia săvârşirii infracţiunii (prin 
consultarea părţii vătămate sau a specialiştilor) va fi consemnată în procesul- 
verbal de constatare a infracțiunii sau în conţinutul declaraţiei părţii vătămate 
sau anexarea la dosar a documentului de evaluare întocmit de specialist, 
despre care se va face referire în adresa către procuror; 

g) efectuarea oricăror alte acte, când legea prevede aceasta: adrese 
către autoritatea tutelară în vederea efectuării anchetei sociale pentru minorii 
autori de fapte penale, către I.M.L. pentru efectuarea de expertize; procese- 
verbale de ridicare a unor documente medicale ale persoanelor ce au comis 
infracţiuni sau ale victimelor; procese-verbale de ridicare şi lăsare în custodie a 

unor bunuri folosite la săvârşirea infracţiunilor, ori de ridicare a bunurilor 
provenite din săvârşirea infracţiunilor etc. 

Predarea persoanelor care au săvârşit fapte de natură penală sau a 
celor depistate ca fiind urmărite local/general se face în baza adresei de 
înaintare către parchet sau, după caz, poliţie şi a procesului-verbal de 
constatare a infracţiunii sau de depistare a persoanei. 

În conţinutul adresei de înaintare se precizează: 

— numele, prenumele şi celelalte date de stare civilă ale persoanei 
depistate, 

— fapta pentru care necesită efectuarea de verificări, 

— actele premergătoare întocmite în cauză (numărul de file), alte 
precizări după caz (bunuri, valori sau înscrisuri etc. ce fac obiectul cauzei), 

d) existența sau inexistența unor leziuni corporale ale făptuitorului şi 
proveniența acestora. 

Supravegherea respectării legii în activitatea de constatare a 
infracţiunilor de către ofiţerii şi subofiţerii jandarmi se exercită de procuror. In 
exercitarea activităţii de supraveghere procurorul ia măsuri şi dă dispoziţii 
motivate în scris. 

În cazul constatării unei infracţiuni flagrante, ofițerii şi subofițerii 
jandarmi au obligaţia să înainteze deîndată procurorului pe făptuitor, 
împreună cu lucrările efectuate şi mijloacele materiale de probă. 

Actele încheiate cu ocazia constatării unei infracțiuni se înaintează 
procurorului sau, după caz, organelor de cercetare ale poliţiei judiciare, în cel 
muult trei zile de la descoperirea faptei ce constituie infracțiune, afară de cazul 
când legea dispune altfel. 

Predarea persoanelor care au săvârşit fapte de natură penală către 
parchet sau poliţie sau a urmăriţilor se face pe baza unui proces-verbal în care 
vor fi menţionate toate bunurile, descrise detaliat, ce s-au aflat asupra lor, 
obiecte de îmbrăcăminte şi încălțăminte, referiri cu privire la existența sau 
inexistenţa unor leziuni corporale, precum şi justificarea acestora. 

Procesele-verbale încheiate cu această ocazie se înregistrează în ziua 
constatării faptelor şi constituie mijloace de probă, conform prevederilor 
art. 214, alin. (5) C.P.P. 

Pentru infracțiunile constatate de jandarmi pe timpul executării 
misiunilor specifice, cercetarea locului faptei pentru descoperirea, fixarea şi 
ridicarea urmelor, stabilirea poziţiei ori stării mijloacelor materiale de probă, 
clarificări privind amplasarea şi situaţia locului sau a altor împrejurări în care a 
fost săvârşită infracţiunea, se efectuează de către criminaliştii echipelor 
operative ale poliţiei împreună cu subofițerii criminalişti din Jandarmeria 
Română. 

În situaţiile în care nu se impune efectuarea cercetării la fața locului 
(exemplu: infracţiuni silvice, braconaj piscicol), se efectuează, în mod 
obligatoriu, fotografii judiciare sau filmări ale locului săvârşirii faptei. 

Personalul Jandarmeriei Române are dreptul şi obligația să intervină şi 
în afara orelor de program, a atribuţiilor de serviciu şi a competenţei teritoriale 
a structurilor din care face parte, atunci când ia cunoştinţă de pregătirea sau 
de săvârşirea unei infracţiuni, acţionează pentru paza locului faptei, 
conservarea urmelor, prinderea făptuitorului, ridicarea corpurilor delicte, a 
celorlalte mijloace materiale de probă şi predarea imediată a autorului 
autorităţilor competente, în condiţiile legii. 


Sesizarea şi luarea primelor măsuri 


Ofițerii şi subofițerii jandarmi pot lua cunoştinţă despre săvârşirea 
unei infracțiuni prin următoarele modalităţi prevăzute de Codul de Procedură 
Penală: 

a) plângere; 

b) denunţ; 

c) din oficiu. 

Plângerea este încunoştințarea făcută de o persoană fizică sau de o 
persoană juridică, referitoare la o vătămare ce i s-a cauzat prin infracţiune. 
Plângerea se poate face în scris sau verbal, personal sau prin mandatar. 

Pentru plângerea prin mandatar, mandatul trebuie să fie special, iar 
procura va rămâne ataşată plângerii. 

Plângerea verbală se consemnează de jandarmi într-un proces-verbal. 

Plângerea se poate face şi de către unul din soți pentru celălalt sot 
sau de către copilul major pentru părinți. Persoana vătămată poate să 
declare că nu-şi însuşeşte plângerea. 

Pentru persoana lipsită de capacitate de exercițiu, plângerea se 
face de către reprezentantul său legal (părinţi, fraţi, ocrotitori legali). 

Persoana cu capacitate de exerciţiu restrânsă poate face plângere 
cu încuviințarea persoanelor prevăzute de lege (minori cu vârsta cuprinsă între 
14 şi 16 ani). 

Denunţul este încunoştințarea făcută de către o persoană fizică sau de 
către o persoană juridică despre săvârşirea unei infracțiuni. Denunţul trebuie 
să conţină aceleaşi date ca şi plângerea. Denunţul scris trebuie să fie semnat 
de denunţător, iar denunţul verbal se consemnează de jandarmi într-un 
proces-verbal. 

Ofițerii şi subofiţerii jandarmi se pot sesiza din oficiu cu privire la 
săvârşirea unor fapte penale pe timpul executării misiunilor specifice. 

De asemenea, aceştia pot fi sesizaţi şi de către cadrele de jandarmi 
care execută misiuni în zona de responsabilitate. 

Cadrele de jandarmi care constată în flagrant infracţiuni au obligaţia de 
a prinde pe făptuitori, de a păzi şi conserva locul faptei, de a identifica martori 
ori persoane ce pot da lămuriri despre fapta comisă şi de a anunţa şefii 
ierarhici despre săvârşirea acestora. Aceştia au obligaţia de a întocmi un 
raport cu privire la cele întâmplate la locul faptei, până la sosirea echipei de 
constatare, raport ce constituie actul de sesizare şi care se va anexa dosarului 
întocmit. 

În conţinutul procesului-verbal de constatare pot fi trecute şi cadrele 
care au sesizat infracţiunea, împreună de ofițerul sau subofițerul care 
întocmeşte actul. 


Organizarea activității de constatare a infracțiunilor flagrante 


În conformitate cu art. 465 C.P.P. se consideră flagrantă infracţiunea 
descoperită în momentul săvârşirii sau imediat după săvârşire. 

Este, de asemenea, considerată flagrantă şi infracțiunea al cărei 
făptuitor, imediat după săvârşirea faptei este urmărit de persoana vătămată, de 
martorii oculari sau de strigătul public, ori este surprins aproape de locul 
comiterii infracţiunii cu arme albe, instrumente sau orice alte obiecte de natură 
a-l presupune participant la infracţiune. 

Constatarea infracțiunii flagrante se materializează prin prinderea 
făptuitorului, în momentul comiterii faptei, la locul săvârşirii acesteia, unde s-a 
consumat activitatea ilicită ori cât mai aproape de momentul săvârşirii. 

Constatarea unei infracțiuni flagrante este o procedură specială a 
cărui regim particular a fost conceput pentru a răspunde imperativului de 
urgenţă în investigarea şi probarea unor infracţiuni. 

Caracterul special al procedurii de constatare a infracţiunii flagrante îi 
permite ofițerului şi subofițerului de jandarmi: 

a) să constate pe loc infracțiunea flagrantă; 

b) să adune probele făcând verificări în legătură cu fapta; 

c) să le înainteze imediat procurorului. 

Procesul-verbal de constatare a infracţiunii flagrante constituie 
actul de începere a urmăririi penale, în situaţia în care, în cauză, urmează a fi 
aplicată procedura specială de urmărire şi judecată. 

Activităţile preliminare constatării infracțiunii flagrante, sunt 
următoarele: 

a) stabilirea naturii faptei ce s-a săvârşit ori este pe cale de a fi 
săvârşită, frecvenţa acestor fapte în timp şi spaţiu, împrejurările în care se 
comit, modul de operare al făptuitorilor; 

b) cunoaşterea locului, a zonei şi a mediului unde se va desfăşura 
acţiunea de constatare (căi de acces, posibile căi de retragere ale persoanelor 
în atenţie, posibile imobile care să poată fi folosite de persoanele vizate pentru 
a încerca să se sustragă măsurilor legale, structura populaţiei şi posibila 
atitudine a acesteia față de forțele de ordine, cât şi fată de persoanele în 
atenţie). 

c) cercetarea zonei unde se preconizează desfăşurarea acţiunii de 
prindere în flagrant, pentru a putea stabili locurile unde vor fi amplasate 
efectivele şi modul de acţiune al acestora; 

d) culegerea unor date şi informaţii despre persoanele implicate sau 
grupurile de infractori care ar putea să comită infracţiuni (număr, organizare, 
măsuri de precauţie adoptate, structură pe categorii de vârstă, sex, etc. 
antecedente, grad de violență, mod de reacţie la apariţia forțelor de ordine, 
posibile legături în zona de desfăşurare a acţiunii — persoane, locaţii etc.); 

e) coroborarea datelor şi informaţiilor avute la dispoziţie şi, în raport de 
acestea, identificarea unor ipoteze de lucru în baza cărora să fie stabilite 
modalităţi concrete de acţiune, întocmindu-se în acest sens un plan de 
acțiune; 

f) înştiințarea de îndată a procurorului cu ocazia constatării faptelor de 
natură penală, a căror competenţă materială revine conform art. 209 C.P.P. 
acestora; 

g) înainte de realizarea dispozitivului de acţiune se va efectua 
instructajul, ocazie cu care se va face o expunere amănunțită a situației de 
fapt, în aşa fel încât fiecare jandarm să cunoască ce activităţi va desfăşura în 
timp şi spațiu. 

Dacă în această fază survin schimbări ale situaţiei, care depăşesc 
posibilităţile de acţiune şi nu concordă cu perspectivele de finalizare conform 
planului iniţial, se vor solicita forțe suplimentare sau amânarea acţiunii pentru 
alt moment operativ prielnic. 

Realizarea flagrantului reprezintă momentul cel mai important al acţiunii 
jandarmilor impunând o eficiență maximă din partea acestora. 

Jandarmii vor acţiona rapid pentru prinderea tuturor persoanelor 
implicate în comiterea infracţiunii flagrante, identificarea şi reținerea bunurilor, 
materialelor, substanţelor sau sumelor de bani (obiectul infracțiunii pentru a se 
asigura recuperarea prejudiciului). 

Pentru realizarea flagrantului există trei posibilităţi de intervenţie: 

a) înainte de consumarea actului infracţional, ceea ce presupune ca 
actele pregătitoare efectuate să permită constatarea tentativei incriminate legal 
sau ca intervenţia să prevină posibilitatea comiterii unei infracţiuni cu pericol 
social mai mare; 

b)pe parcursul comiterii faptei, când se presupune că în timpul 
intervenției infracţiunea este în curs de derulare. În această fază, jandarmii se 
expun celor mai mari riscuri, deoarece făptuitorul sau făptuitorii, concentrați pe 
finalizarea infracțiunii, sunt pregătiţi să riposteze cu orice mijloace pe care le 
au la dispoziţie; 

c) după consumarea actului infracţional este momentul cel mai 
prielnic pentru acţiune. În această situație jandarmii dispun de avantajul 
factorului surpriză, deoarece făptuitorii trec printr-un moment de relaxare după 
derularea infracţiunii în bune condiţii, deci, teoretic, pot fi opriţi şi identificați mai 
uşor. În această fază pot fi identificaţi participanții, împreună cu obiectele corp 
delict. 

Intervenţia, procedeele şi metodele folosite de jandarmi depind de 
situația concretă de la fața locului. Astfel, pentru constatarea infracţiunii 
flagrante se vor desfăşura următoarele activități: 

a) prezentarea clară a calităţii de jandarm. Prezentarea calităţii trebuie 
făcută în aşa fel încât să fie auzită atât de făptuitor, cât şi de persoanele din 
jur. Prin aceasta, cei prezenţi conşiientizează că jandarmul acţionează în 
virtutea sarcinilor şi atribuţiilor de serviciu; 

b) oprirea activităţii ilicite şi supravegherea făptuitorului. Aceasta 
presupune perceperea activității desfăşurate de către acesta în momentul 
intervenţiei; 

c) identificarea vizuală a suspecţilor împotriva cărora se va acţiona, 
precum şi stabilirea activităţii ilicite desfăşurate în momentul constatării; 

d) acordarea primului-ajutor, în cazul în care există persoane vătămate; 

e) identificarea martorilor oculari şi eventual asigurarea sprijinului 
persoanelor de bună credinţă prezente la fața locului. Astfel se pot obţine 
probe cu privire la activităţile desfăşurate de făptuitor, persoanele care l-au 
ajutat, locurile unde au fost ascunse bunurile ce au servit sau provin din 
săvârşirea infracțiunii; 

f) stabilirea şi identificarea martorilor asistenţi este obligatorie, iar 
alegerea acestora se va face, de regulă, dintre persoanele care au observat 
activităţile desfăşurate de făptuitor, modul de acţiune al jandarmilor şi 
constatările acestora. În cazul în care nu există posibilitatea identificării de 
martori oculari, se face această menţiune în procesul-verbal. 

g) prinderea şi identificarea făptuitorului, efectuarea controlului corporal 
preventiv asupra persoanei şi bagajului acesteia, precum şi a controlului 
autovehiculelor folosite. 

Rezultatul acestor activități va fi menţionat în procesul-verbal. 

Fixarea rezultatelor acțiunii se face prin întocmirea unui proces- 
verbal de constatare a infracțiunii flagrante. Activităţile desfăşurate vor fi 

materializate prin întocmirea primelor acte, iar rezultatele obţinute pot fi fixate 
şi prin fotografii judiciare operative, filmări, înregistrări pe bandă video- 
magnetică, schiţe (când este necesar, în funcţie de complexitatea infracţiunii), 
care se ataşează la procesul-verbal de constatare. 

Procesul-verbal de constatare a infracţiunii flagrante va cuprinde: 

a) data, ora şi locul unde este încheiat (fără antet); 

b) gradul, numele, prenumele şi calitatea celui care l-a încheiat; 

c) numele, prenumele, datele de stare civilă, actul de identitate, 
ocupația, adresa de domiciliu sau reşedinţă a martorilor oculari şi asistenți 
(când există); 

d) descrierea amănunțită a celor constatate, precum şi a măsurilor 
luate; 

e) numele, prenumele, ocupaţia şi adresa persoanelor la care se 
referă procesul-verbal, obiecțiile şi explicaţiile acestora; 

f) menţiunile prevăzute de lege pentru cazurile speciale (infracțiuni 
săvârşite în municipii sau oraşe, în mijloace de transport în comun, bâlciuri, 
târguri, porturi, aeroporturi, gări, precum şi în orice loc aglomerat ) se vor face 
în conţinutul procesului-verbal; 

g) declaraţiile făptuitorului şi ale celorlalte persoane ascultate (parte 
vătămată, martori asistenţi etc.), se vor menţiona în procesul-verbal la 
persoana întâi, folosind ghilimele. 

Procesul-verbal se citeşte de către făptuitor şi de către celelalte 
persoane cuprinse în conţinutul actului. 

Acestora li se aduce la cunoştinţă că pot formula obiecţii sau precizări 
cu privire la conţinutul declaraţiilor făcute şi asupra conţinutului procesului- 
verbal. 

Procesul-verbal trebuie semnat pe fiecare pagină şi la sfârşit de cel 
care îl încheie, de martorii asistenţi, precum şi de persoanele la care se referă 
procesul-verbal. Dacă vreuna dintre aceste persoane nu poate sau refuză să 
semneze, se face menţiune despre aceasta în procesul-verbal. 

În ceea ce priveşte martorii asistenţi, de regulă, aceştia trebuie să fie 
în număr de cel puţin doi. 

Nu pot fi martori asistenţi minorii sub 14 ani, persoanele interesate în 
cauză şi cei ce fac parte din aceeaşi unitate cu ofițerii sau subofițerii care 
efectuează actul procedural. 

Ofițerii şi subofițerii jandarmi, care procedează la efectuarea unui act 
procedural în prezența martorilor asistenţi, sunt obligați să constate şi să 
consemneze în procesul-verbal pe care îl încheie date privind identitatea 
martorilor asistenţi, menţionând şi observaţiile pe care aceştia le fac cu privire 
la cele constatate şi la desfăşurarea activităţilor la care asistă. 

Reguli tactice ce trebuie respectate pentru realizarea unui flagrant: 

a) dispozitivul va fi stabilit şi se va proceda astfel încât rolul fiecărui 
jandarm să fie cunoscut de către toţi participanţii. Dacă jandarmii sunt depăşiţi 
numeric se poate solicita sprijinul cetățenilor pentru urmărirea, prinderea, 
imobilizarea şi luarea măsurilor legale împotriva persoanelor care au comis 
infracţiuni, conform art. 27, alin. 2, lit. „e” din Legea nr. 550/2004; 

b) se va avea în vedere ca în cadrul acţiunii imediate fiecare dintre 
participanţii la misiune să poată fi recunoscut cu uşurinţă. Acţiunea se execută, 
de regulă, în uniformă, iar dacă se execută în ţinută civilă jandarmii vor fi 
instruiți cu privire la modul de recunoaştere; 

c) deplasarea la faţa locului şi comunicarea între jandarmi se va face 
cu discreţie; 

d) supravegherea suspecţilor se va face, dintr-un loc care să asigure 
protecția jandarmilor şi posibilitatea de a stabili activitatea desfăşurată în 
momentul constatării infracțiunii flagrante; 

e) jandarmii nu vor rămâne niciodată grupaţi, înaintarea se va face, în 
general, sub forma arcului de cerc concav, pentru a evita poziționarea unui 
coleg pe direcţia axei de tir; 

f) jandarmii îşi vor prezenta calitatea şi vor soma făptuitorul să 
înceteze acţiunile ilicite şi să se supună solicitărilor ce i se adresează; 

g) în cazul amenințării ori a ripostei din partea infractorilor, cu arme 
albe sau de foc, se va proceda la folosirea mijloacelor tehnice din dotare sau a 
armamentului, cu respectarea obligatorie a dispoziţiilor legale; 

h) în faza dinamică a intervenţiei, suspectul trebuie urmărit şi oprit 
pentru a nu distruge, ascunde sau abandona corpurile delicte sau produsul 
infracţiunii iar după imobilizare, făptuitorul va fi apărat de agresiunile martorilor 
sau ale altor persoane prezente la faţa locului; 

i) în situaţia realizării flagrantului şi a prinderii suspecţilor care se află 
într-un autovehicul, este de preferat ca acţiunea să se realizeze în momentul 
când maşina nu se află în mişcare. În acest caz se vor lua măsuri simultane de 
blocare, față-spate, lateral şi de acţiune imediată la toate uşile autovehiculului 
pentru imobilizarea suspecțţilor; 

j) se va proceda la îndepărtarea curioşilor, prin degajarea rapidă a 
zonei pentru a preveni formarea de blocaje sau producerea unor evenimente 
negative, precum şi pentru păstrarea şi conservarea urmelor sau a altor 
mijloace de probă, de natură să uşureze munca de cercetare la faţa locului; 

k) nu se vor atinge şi nu se vor deplasa obiectele de la locul lor, iar 
atunci când situaţia impune acest lucru, locul va fi marcat şi se va menţiona 
acest lucru în procesul-verbal; 

|) când se acţionează într-o clădire vor fi luate măsuri de blocare a 
intrărilor şi ieşirilor şi se va interzice accesul persoanelor în perimetrul 
câmpului infracţional atât în interiorul, cât şi în exteriorul unei clădiri; 

m) în cazul infracțiunilor stradale, jandarmul va imobiliza pe suspect, îl 
va încătuşa şi va executa controlul corporal preventiv asupra persoanei şi 
bagajului acesteia; 

n) se aplică măsura ridicării în vederea confiscării obiectelor 
periculoase, substanţelor sau armelor deţinute fără drept sau care pot pune în 
pericol viaţa ori integritatea fizică a jandarmului sau a altor persoane, măsura 
şi descrierea bunurilor ridicate fiind menţionate în procesul-verbal de 
constatare. 

Ofițerii şi subofiţerii jandarmi implicaţi în constatarea infracțiunilor şi în 
întocmirea actelor premergătoare începerii urmăririi penale nu vor mai fi, de 
regulă, angrenaţi în efectuarea altor activităţi ce ar putea influența negativ 
operativitatea acestora. 

Trimestrial şi de câte ori situaţia impune, activitatea de constatare a 
infracţiunilor şi de cooperare cu parchetul şi poliția, va fi analizată de către 
şefii/comandanții structurilor de jandarmi. 

Obiectele corp delict, obiectele purtătoare de urme şi mijloacele 
materiale de probă, ridicate de la faţa locului, se păstrează în camera de 
corpuri delicte, amplasată la sediile unităţilor de jandarmi, la dispoziţia 
procurorului şi instanţei până la definitivarea cauzei. 

Procesul-verbal de constatare a infracţiunii sau după caz plângerea- 
reclamaţia persoanei vătămate va fi înregistrat(ă) în ziua constatării faptei. 

Înregistrarea procesului-verbal (reclamației) se face prin aplicarea 
numărului pe prima filă a acestuia, din grupa de numere atribuite de către 
compartimentul  secretariat-documente clasificate la începutul anului 
calendaristic. 

Numărul de înregistrare al procesului-verbal de constatare a infracțiunii 
sau după caz al plângerii-reclamaţiei persoanei vătămate va fi menționat în 
„Registrul de evidență a lucrărilor penale cu autori cunoscuţi”, ce se va păstra 
la Serviciul/Compartimentul prevenire şi combatere a criminalităţii, de către 
subofițerul cu atribuţii pe linie de contravenţii. 

La unităţile unde nu există „Registrul de evidenţă a lucrărilor penale cu 
autori cunoscuți”, acesta se înființează prin reconstituire cu date de la 
01.01.2006. 

Toate actele premergătoare cuprinse în dosarul constituit de către 
jandarmi vor fi numerotate, cu excepţia adresei de înaintare a dosarului către 
parchet sau poliţie (după caz), menţionându-se numărul filelor (cifre şi litere) în 
adresa de înaintare. 

Urmele dosarelor întocmite de către jandarmi vor rămâne în evidenţa 
Serviciilor/Compartimentelor prevenire şi combatere a criminalităţii ce vor fi 
arhivate conform reglementărilor în vigoare. 


1.3.4 Aspecte privind activitatea criminalistică desfăşurată pe linia 
constatării faptelor antisociale săvârşite pe timpul sau în legătură cu un 
joc sau cu o manifestare sportivă 


Prin intrarea în vigoare a Legii nr. 4/2008 privind prevenirea şi 
combaterea violenței cu ocazia competițiilor şi jocurilor sportive, în 
activitatea specifică au survenit o serie de elemente de noutate, cu incidență 
directă în activitatea structurilor de prevenire şi combatere a criminalității. 
Astfel, în cazul competiţiilor sau jocurilor sportive, ofițerii şi subofiţerii jandarmi 
sunt abilitați material să constate infracţiuni flagrante în conformitate cu art. 
465 din Codul de Procedură Penală şi sunt obligaţi să încheie actele de 
constatare stipulate de art. 214 din acelaşi act normativ. Totodată, aceştia au 
obligaţia să înainteze de îndată procurorului pe făptuitor, împreună cu lucrările 
efectuate şi mijloacele materiale de probă. 

Actele încheiate cu ocazia constatării unei infracțiuni se înaintează 
procurorului sau, după caz, organelor de cercetare ale poliţiei judiciare, în cel 
mult trei zile de la descoperirea faptei ce constituie infracţiune, afară de cazul 
când legea dispune altfel. 

Predarea persoanelor care au săvârşit fapte de natură penală sau a 
celor depistate ca fiind puse sub urmărire se face în baza adresei de înaintare 
către parchet sau poliție, precum şi în baza procesului-verbal de constatare a 
infracțiunii sau de depistare a persoanei în cauză. 

În conținutul adresei de înaintare se precizează, alături de datele 
obligatorii (numele, prenumele şi celelalte date de stare civilă ale persoanei 
depistate; fapta pentru care necesită efectuarea de verificări; enumerarea 
actelor premergătoare întocmite în cauză (numărul de file), alte precizări după 
caz (bunuri, valori sau înscrisuri etc. ce fac obiectul cauzei); existența sau 
inexistența unor leziuni corporale ale făptuitorului şi proveniența acestora; 
numărul de înregistrare al dosarului întocmit de către jandarmi şi existenţa 
înregistrărilor video şi a planşelor fotografice care cuprind fotografii 
operative, mijloace de probă care se anexează dosarului. 

Pentru infracțiunile constatate de jandarmi pe timpul executării 
misiunilor specifice desfăşurate cu ocazia competiţiilor şi a jocurilor sportive, 
cercetarea locului faptei (în sensul dat de prevederile Codului de procedură 
penală), pentru: descoperirea, fixarea şi ridicarea urmelor acestora, stabilirea 
poziţiei ori stării mijloacelor materiale de probă, clarificări privind amplasarea şi 
situaţia locului sau a altor împrejurări în care a fost săvârşită infracțiunea, se 

efectuează de către criminaliştii echipelor operative ale poliției împreună 
cu subofiţerii criminalişti din Jandarmeria Română. 

Fixarea rezultatelor acțiunii de constatare a faptelor de natură penală şi 
de prindere a făptuitorilor, se face prin întocmirea unui proces-verbal de 
constatare a infracțiunii flagrante. Activităţile desfăşurate cu această ocazie, se 
vor materializa prin întocmirea actelor procedurale prevăzute de legislaţie şi 
pot fi fixate şi prin fotografii judiciare operative, înregistrări video sau chiar 
schițe (când este necesar, în funcţie de complexitatea infracțiunii), care se 
ataşează la procesul-verbal de constatare. 

De asemenea, în cazul constatării unor infracţiuni flagrante, dacă 
situația o impune, la prezentarea calităţii de jandarm se poate utiliza 
tehnica din dotare pentru efectuarea unor înregistrări video sau fotografii 
operative, în vederea identificării ulterioare a persoanelor ce prezintă interes 
operativ. 


Obţinerea şi utilizarea înregistrărilor video 


1. Efectuarea înregistrărilor video de către structurile de jandarmi 
de specialitate (cercetare-documentare, prevenire şi combatere a 
criminalităţii, în speţă de către subofițerul cu atribuţii pe linie 
criminalistică, monitorii de securitate): 

Pentru această situaţie, avem în vedere particularitatea reprezentată de 
art. 5 pct. (7) din Legea nr. 4 din 09.01.2008 privind prevenirea şi combaterea 
violenţei cu ocazia competiţiilor şi a jocurilor sportive, introdusă în scopul 
identificării facile a făptuitorilor cu ocazia desfăşurării competiţiilor şi a jocurilor 
sportive: „Monitorii de securitate supraveghează comportamentul spectatorilor 
atât pe traseele de afluire/defluire spre/de la baza sportivă, cât şi în interiorul 
acesteia, inclusiv prin efectuarea de înregistrări video şi fotografii 
operative în scopul identificării persoanelor care săvârşesc fapte 
antisociale.” (monitor: persoană anume desemnată din cadrul unităţii de 
jandarmi, care are responsabilitatea de a supraveghea comportamentul şi 
acţiunile suporterilor unui club din zona de competență, precum şi relaționarea 
acestora cu forțele de ordine); 

2. O altă situație ar fi efectuarea înregistrării video de către 
organizator, care va fi pusă la dispoziția unității de jandarmi în 
conformitate cu prevederile art. 10 alin. 1, lit. i. 

Obligaţia organizatorului de a instala în incinta arenei sportive sisteme 
de supraveghere video a spectatorilor „se aplică în termen de 3 luni de la data 
intrării în vigoare a legii” (11.05.2008!, conform art. 60 coroborat cu art. 10 
alin. 1, lit. h ). Toate aceste înregistrări video şi fotografii operative, realizate în 
condiţiile prevederilor legii, constituie mijloace de probă pentru soluționarea 
cauzelor de natură penală sau contravenţională şi se vor anexa dosarelor 
întocmite. 

Efectuarea recunoaşterilor după înregistrările video sau fotografii 
operative 


Recunoaşterea şi identificarea făptuitorilor în asemenea situaţii se va 
materializa prin întocmirea unui proces-verbal prin care se stabileşte 
identitatea acestora de către agenţii constatatori, în prezența martorilor 
asistenţi sau direct de către martorii respectivi (preferabil). 

Efectuarea recunoaşterii şi identificării făptuitorilor se poate face prin: 

1. vizualizarea casetei video pusă la dispoziție de organizator, în 
condiţiile art. 10, alin. 1), lit. i, care cuprinde înregistrările video efectuate prin 
sistemul de supraveghere video instalat în incinta arenei sportive; 

2. vizualizarea casetei video care cuprinde înregistrările video 
efectuate de structurile de specialitate ale unității de jandarmi. Nu trebuie 
uitat aspectul setării orei şi datei la camerele video (aparatele foto digitale ), 
dacă tehnica permite acest lucru. 

3. analiza vizuală a fotografiilor operative efectuate de către 
personalul structurilor de specialitate din cadrul unităţii de jandarmi. 

Acestea implică următoarele variante de consemnare a detaliilor 
vizualizate, în cadrul procesului-verbal: 

varianta | — se consemnează: La minutul ........ „secunda ......... „până la 
minutul ......... „ secunda ......... „ în imaginile înregistrate se observă o persoană 
de sex ..... „ în vârstă de aproximativ ..... ani, ...... (se descriu în ordine, 
fizionomia persoanei şi apoi îmbrăcămintea, sau orice alte date şi 
semnalmente de individualizare a acesteia) ........ „ care a săvârşit următoarele: 
ETE (se descriu împrejurarea, locul, faptele săvârşite de către persoana 
indicată precum şi orice alte date şi fapte care rezultă din continutul înregistrării 
şi prezintă interes pentru cauză) 

varianta II — se consemnează: În fotografia cu nr. ........... din planga 
care conţine fotografii judiciare, se observă o persoană de sex ....., în vârstă de 
aproximativ ......... ani, ........ (se descriu în ordine, fizionomia persoanei şi apoi 
îmbrăcămintea, sau orice alte date şi semnalmente de individualizare a 
acesteia) ............ „ care a săvârşit următoarele: .................. (se descriu 
împrejurarea, locul, faptele săvârşite de către persoana indicată precum şi 
orice alte date şi fapte care rezultă din conținutul înregistrării şi prezintă interes 
pentru cauză) ........ 

Momentul indicării cu mâna a persoanei turbulente identificate este 
recomandat a fi surprins prin executarea unor fotografii operative sau 
unei înregistrări video, activități care se vor materializa în realizarea unei 
planşe fotografice/înregistrări video, pentru anexarea la dosar. Acestea 
vor întări, alături de celelalte acte procedurale situaţia de fapt respectivă. 

Planşele fotografice şi înregistrările video vor respecta normele 
criminalistice reglementate de prevederile Ordinului Inspectorului General al 
Jandarmeriei Române nr. 20/14.06.2006, privind desfăşurarea activităţilor 
criminalistice în Jandarmeria Română. 

Procesul-verbal de identificare a făptuitorului după înregistrare 
video (fotografii operative), se încheie separat şi nu trebuie să se confunde 
cu procesul-verbal de constatare a infracţiunii şi va cuprinde : 

a) data, ora şi locul unde este încheiat; 

b) gradul, numele, prenumele şi calitatea celor care l-au încheiat; 

c) descrierea amănunţită a celor constatate în urma activităţilor de 
vizualizare în vederea identificării persoanelor după fizionomie şi 
semnalmente, conform variantelor expuse (identificarea după casetă video 
pusă la dispoziție de organizator sau efectuată de jandarmi/planşă fotografică); 

d) numele, prenumele, datele de stare civilă, actul de identitate, 
ocupaţia, adresa de domiciliu sau reşedinţă a martorilor asistenți şi oculari 
(când există); 

e) numele, prenumele, datele de stare civilă, ocupaţia şi adresa 
persoanelor identificate şi modalitatea realizării identificării; 

î) consemnarea orelor între care a fost efectuată vizualizarea şi 
condiţiile de timp (la lumina artificială a becului electric); 

g) marca, tipul, seria şi numărul aparatului foto utilizat pentru 
efectuarea fotografiilor operative; 

h) menţiunea că mijlocul de probă — caseta vizualizată/fotografia se 
ridică în vederea efectuării verificărilor şi că se introduce în plic sigilat cu sigiliul 
tip M.I.R.A., pentru a fi pusă la dispoziţia organelor în drept pentru continuarea 
cercetărilor; 

i) menţiunea că agenţii constatatori, precum şi martorii asistenţi, nu au 
de făcut obiecţii cu privire la modul cum s-a desfăşurat activitatea şi nici cu 
privire la cele consemnate în procesul-verbal. 


Celelalte reguli de întocmire a acestui proces-verbal sunt cunoscute: 

— se citeşte de către martorii asistenţi şi de către celelalte persoane 
cuprinse în conţinutul actului. Acestora li se aduce la cunoştinţă că pot formula 
obiecţii cu privire la conţinutul acestuia; 

— procesul-verbal trebuie semnat pe fiecare pagină şi la sfârşit de cel 
care îl încheie, respectiv de martorii asistenţi; 

— în ceea ce priveşte martorii asistenţi, de regulă, aceştia trebuie să fie 
în număr de cel puţin doi. Nu pot fi martori asistenţi minorii sub 14 ani, 
persoanele interesate în cauză şi cei ce fac parte din aceeaşi unitate cu ofițerii 
sau subofiţerii care efectuează actul procedural; 

— ofițerii şi subofiţerii jandarmi care procedează la întocmirea unui act 
procedural în prezența martorilor asistenţi sunt obligaţi să consemneze în 

procesul-verbal pe care îl încheie datele privind identitatea acestora 
menţionând şi observaţiile pe care le fac cu privire la cele constatate şi la 
desfăşurarea activităţilor la care asistă. 

În urma analizei fizionomiei şi a trăsăturilor individuale, persoana care 
apare în înregistrare/fotografie poate fi identificată şi prin următoarele 
modalități: 

a) prin consultarea bazei de date a Jandarmeriei Române, privind 
persoanele care au fost sancţionate contravenţional pentru tulburarea ordinii 
publice la competiţii sportive sau privind persoanele potenţial turbulente. 
Trebuie menţionat faptul că la nivelul Inspectoratului General al Jandarmeriei 
Române a fost realizată o aplicaţie — tip bază de date (în prezent este în faza 
de test la nivelul 1.J.J. Constanţa, Prahova, Cluj, Argeş, Vâlcea şi Alba), care 
va fi alimentată de toate unităţile operative ale Jandarmeriei Române, va 
putea fi consultată de toate aceste unităţi şi va cuprinde alături de evoluţia 
infracţiunilor şi contravenţiilor constatate la nivelul Jandarmeriei şi aspecte 
privind competiţiile sportive, persoane interzise, apartenenţa la cluburi 
sportive, fotografiile acestora, aplicaţie care, în mod sigur, va veni în sprijinul 
activităţilor de prevenire şi combatere a criminalității. 

b) în urma consultării unor albume existente la nivelul Serviciilor 
sau  Compartimentelor de Prevenire şi Combatere a Criminalităţii cu 
persoanele suspecte de comiterea unor infracţiuni, care au fost luate în 
evidenţă/identificate. 

Ca o sinteză a celor prezentate, activitatea subofiţerului cu atribuţii pe 
linie criminalistică (sau a ofițerului de prevenire şi combatere a criminalităţii), 
este reprezentată de: 

— efectuarea de fotografii operative/înregistrări video într-o serie de 
situaţii, cum ar fi: în cazul producerii unor incidente, agresiuni sau violenţe sau 
în momentul indicării concrete cu mâna a persoanei turbulente identificate, 
realizate de martori sau în cazul constatării unei infracţiuni flagrante, la 
prezentarea calităţii de jandarm, dacă situaţia o impune; 

— gestionarea activităţilor de identificare a făptuitorilor după înregistrări 
video sau fotografii operative, în cazul producerii unor incidente sau agresiuni; 

— participarea la redactarea  procesului-verbal de identificare a 
făptuitorului după înregistrare video (fotografii operative). 


Elemente metodice privind desfăşurarea activității criminalistice 
pe timpul sau în legătură cu o manifestare sportivă 


I.Toate camerele să fie introduse în evidenţele unității (din punct 
de vedere cantitativ-valoric), prin primirea unui număr de identificare şi 
avizarea D.G.I.P.l.; 

II. În planul de acţiune întocmit, trebuie menţionate: 

— ce mijloace tehnice se folosesc în timpul misiunii (identificarea 
aparatelor foto, a camerelor video); 

— cine foloseşte aceste mijloace; 

— activităţile pe care le vor desfăşura posesorii acestor mijloace; 

— cine va conduce activitatea de stabilire a datei şi orei certe; 

IIl.Instructaj şi stabilire a datei şi orei certe: 

— se încheie proces-verbal prin care se setează data şi ora identice la 
toate camerele video şi foto utilizate; 

IV. Executarea înregistrărilor video şi a fotografiilor operative: 

— se execută în limitele misiunii stabilite pentru fiecare lucrător în parte; 

V.La terminarea misiunii se încheie proces-verbal privind 
înregistrările efectuate de către fiecare lucrător în parte, care cuprinde: 

— se prezintă misiunea; 

— se prezintă înregistrările video de interes operativ efectuate: la ora...., 
am înregistrat o persoană cu următoarele semnalmente........ ; 

— cât durează înregistrarea acestei persoane; 

— se face menţiune despre aparatul folosit, detalii tehnice, lumină, 
durata filmărilor, pe ce suport s-a efectuat înregistrarea (card de memorie, mini 
DV, DVD, casetă); 

— dacă înregistrările prezintă date de interes operativ, suportul se 
sigilează cu sigiliu M.I.R.A., făcându-se precizarea acestui fapt în procesul- 
verbal. 

VI. În cazul existenţei unei sesizări a organizatorului (prin 
societatea de pază) sau a unui spectator (dacă nu se depune la poliție), 
se numeşte o Comisie prin O.Z.U. pentru vizionarea casetei: 

— se întocmeşte un proces-verbal de vizualizare şi identificare a 
făptuitorului după înregistrare video (fotografii operative); 

— dacă persoana se află în situaţia de a fi identificată (nu se trece în 
procesul-verbal faptul că persoana este identificată în mod sigur, ci din 
perspectiva posibilităţii identificării acesteia); 

VII. Înregistrările efectuate de organizator în stadion 

-— la nivelul acestuia trebuie să existe o situaţie clară a înregistrărilor la 
club; 

— certificarea camerelor utilizate în stadion (dată, oră certe); 

— toate înregistrările trebuie păstrate în memoria calculatorului; 

— la cererea unităţii de jandarmi, organizatorul va pune la dispoziţie 
înregistrarea video; 

— organizatorul va menţiona în adresa de înaintare datele de certificare 
a înregistrărilor transmise unităţii de jandarmi. 

(MODEL) 


PROCES-VERBAL 
de identificare a făptuitorului după înregistrare video 
(fotografii operative) 


Anul... B oa: tare a e „Ziua....... ÎN a PRE REPER RD E RER 

E Da adu ada data (gradul, numele şi prenumele)  ............... din 
ie viu (denumirea în clar a unității) ...................., în calitate de agent/agenți 
constatator/i desemnaţi să efectueze activitatea de .....................mmneeeeeeeeeeee 

Având în vedere verificările efectuate cu privire la .............. (incidentul, 
agresiunea, sesizarea) .......... din data de....................... „ora............. „care 
a fost săvârşită cu ocazia desfăşurării ............ (competiţiei, jocului sportiv) 


da o aa se constată că pentru stabilirea identităţii făptuitorilor se impune 
constituirea unor mijloace materiale de probă. 

Astăzi ......... (data de mai sus) ........ „ în temeiul art. 94 C. p. p., am 
procedat la: 

varianta | — vizualizarea casetei video ....... (serie şi număr de 
înregistrare, tipul / modelul) .................... pusă la dispoziţia ............ (denumirea 
în clar a unității) ................. de către ........... (organizatorul competiţiei / jocului 
sportiv) ......... în condiţiile art. 10, alin. (1), lit. i) din Legea nr. 4/2008, care 
cuprinde înregistrările video efectuate prin sistemul de supraveghere video 
instalat în incinta ......... (arenei sportive) ......... la data de ......... „ între orele 
i iata „ cu ocazia desfăşurării ........... (denumirea în clar a competiţie/jocului 


varianta II — vizualizarea casetei video ....... (serie şi număr de 
înregistrare, tipul/ modelul) .................... care cuprinde înregistrările video 
efectuate de către personalul structurii de specialitate a ........... (denumirea în 
clar a unității de jandarmi) ............... „cu o cameră video ........... (marca, tipul, 
seria şi numărul) ........ „ în incinta ......... (arenei sportive) ......... la data de 
ce ta ai „între orele .........., cu ocazia desfăşurării ........... (denumirea în clar a 
competiţiei / jocului sportiv) ......... 

varianta III — analiza vizuală a fotografiilor operative efectuate de către 


personalul structurii de specialitate a ........... (denumirea în clar a unității de 
jandarmi) ............... „cu un aparat foto ........... (marca, tipul, seria şi numărul) 
iaz „ în incinta ......... (arenei sportive) ......... la data de ........., între orele 
Se aitapălaa „cu ocazia desfăşurării ........... (denumirea în clar a competiţiei / jocului 
sportiv) .......... 

În prezenţa martorilor asistenți: 


1 )sce rezete a uitata vata tan aa în vârstă de ... ani, de profesie ......... „loc 
de muncă ................. , domiciliat în ..............., Str. ccecce Nr...,bl...., 
sc. ..., et. ..., ap. ..., jud./sector ............ A posesor al B.1./C.I. seria ..., nr. ..., 
eliberat de .................. ONP cete tea atei ata şi 

2) 7 e ema a aa ăia a mit titi în vârstă de ... ani, de profesie ...... , 
loc de muncă .............. , domiciliat în ................., Str. „cecene Nr... 
bl. ..., sc. ..., et. ..., ap...., jud./sector ......... f „posesor al B.[./C.I. seria ..., nr. ..., 
eliberat de .................. ONP. ceea. „am constatat A pai 

varianta | — La minutul ........ , secunda ......... „până la minutul ......... : 
secunda ......... „ în imaginile înregistrate se observă o persoană de sex ..... „ în 
vârstă de aproximativ ..... ani, ...... (se descriu în ordine, fizionomia persoanei 
şi apoi îmbrăcămintea, sau orice alte date şi semnalmente de individualizare a 
acesteia) ........ „ care a săvârşit următoarele: ............. (se descriu 


împrejurarea, locul, faptele săvârşite de către persoana indicată precum şi 
orice alte date şi fapte care rezultă din conținutul înregistrării şi prezintă interes 
pentru cauză) ............ 

varianta II — În fotografia cu nr. ........ din planşa care conţine fotografii 
judiciare, se observă o persoană de sex ....., în vârstă de aproximativ ..... ani, 
nana (se descriu în ordine, fizionomia persoanei şi apoi îmbrăcămintea, sau 
orice alte date şi semnalmente de individualizare a acesteia) ........ „care a 
săvârşit următoarele: ............. (se descriu împrejurarea, locul, faptele 
săvârşite de către persoana indicată precum şi orice alte date şi fapte care 
rezultă din conţinutul înregistrării şi prezintă interes pentru cauză) ............ 

Din analiza fizionomiei şi a trăsăturilor individuale, persoana care apare 
în înregistrare/fotografie a fost identificată ca fiind una şi aceiaşi cu persoana 
care, în urma consultării bazei de date a Jandarmeriei Române ..... (a 
persoanelor care au fost sancţionate contravenţional pentru tulburarea ordinii 
publice la competiţii sportive / a persoanelor potențial turbulente) ..., figurează 
în evidenţele acesteia, cu următoarele date de stare civilă: 


Îi Sua n ani cae ani tea E auda a , fiul lui ........... şi al ......... „născut la data de 
ADR , în m ST 0 aaa, domiciliat În lOc. ........, SIT. „cec, 
m bl. n SC. et. 2., AP. -0.5 jud./sector E , posesor al B.I./C.I. seria. ..., 
i Ea la data de ............ de către .......<csoe, ONP. ce cae aaa 
P AE PATEA EE Daia Ea e ia 
Vizualizarea s-a desfăşurat între orele................ „ s-a efectuat la 


lumina artificială a becului electric. 

(după caz) Au fost efectuate fotografii operative cu aparatul foto ........... 
(marca, tipul, seria şi numărul) ......... 

Caseta vizualizată/fotografia se ridică în vederea efectuării verificărilor, 
şi se introduce în plicul cu nr. ............... , Sigilat cu sigiliul ..... (tip, număr) ....., 
pentru a fi pusă la dispoziția organelor în drept pentru continuarea cercetărilor. 

Agenţii constatatori, precum şi martorii asistenţi, nu au de făcut 
obiecțiuni cu privire la modul cum s-a desfăşurat activitatea şi nici cu privire la 
cele consemnate în prezentul proces-verbal. 

Pentru care am încheiat prezentul proces-verbal într-un singur 
exemplar. 


Agenti constatatori Martori asistenți 
Îl scitice ba E Ti irere it ie ae de oa 
DL eta elan La aa DE REPEDE 


1.3.5 Spete din practica judiciară a Jandarmeriei Române 


Speţa nr. 1 
La data de 11.06.2007, în jurul orei 00%, efective din cadrul 
Inspectoratului de Jandarmi Judeţean -------- , Detaşamentului 4 Jandarmi 


format din sg. maj. U.A. şi sg. maj. B.L., în timp ce se deplasau din zona 
conductelor de transport produse petroliere aparținând S.C. CONPET 
S.A. Ploieşti către punctul Straja din apropierea localităţii Chilia, judeţul ------- ; 
au descoperit o instalație artizanală montată pe conductă. 

Verificând zona din apropierea conductei petroliere, agenții constatatori 
au mai descoperit: o butelie de aragaz, o haină de culoare vişinie din tergal tip 
jachetă şi într-o sacoşă de culoare neagră din rafie: o cheie metalică reglabilă, 
un furtun din material plastic transparent, două chei metalice fixe şi un buşon 
metalic prevăzut cu filet. 

După constatarea infracţiunii, sg. maj. U.A. a luat legătura telefonică cu 
şeful echipei operative din cadrul Compartimentului prevenire şi combaterea 
criminalității şi la informat despre fapta de natură penală constatată. 
Personalul din echipa operativă, ajungând la fața locului, au desfăşurat 
activităţi criminalistice şi verificat zona pentru descoperirea făptuitorilor. 

În urma verificărilor efectuate, la aproximativ 700-800 m de locul 
descoperirii instalaţiei artizanale, au întâlnit doi bărbaţi care se deplasau pe jos 
către localitatea Verdea, judeţul -------- . Trecând la legitimarea acestora, au 
stabilit că este vorba despre: 

1. G.M., fiul lui F. şi E., născut la data de 11.11.1967, în comuna V., 
judeţul ------- , cu domiciliul stabil în satul V., comuna V., judeţul |, C.N.P. 


fără ocupaţie. 

Cu ocazia verificărilor efectuate asupra suspecţilor G.M. şi P.R., ei au 
recunoscut şi declarat cu lux de amănuntul jandarmilor cum au ajuns în acea zonă 
şi au montat instalaţia artizanală pe conductă, pentru a sustrage produse petroliere. 

MINISTERUL INTERNELOR 
ŞI REFORMEI ADMINISTRATIVE 
JANDARMERIA ROMÂNĂ 
INSPECTORATUL DE JANDARMI JUDEȚEAN OLT 


Compartimentul Prevenire şi Combaterea Criminalităţii 
Nr. 123.456 din 12.06.2007 


PLANŞĂ FOTOGRAFICĂ 


Cu aspecte de la fața locului în cazul privind furtul la data de 
11.06.2007, prin montarea unei instalaţii artizanale, de produse petroliere din 
conducta de transport aparținând S.C. CONPET S.A. Ploieşti, situată pe 
terenul extravilan al localităţii Făgețelu, judeţul Olt, de către numiții G.M. şi 
P.R., ambii domiciliaţi în localitatea Vedea, județul Argeş. 


ÎNTOCMIT, 
Plt. adj. 
Nica Vasile 


SLATINA -— 2007 


i Dau 

NESECRET 
Str. Cazărmii nr. 40, cod poştal 230107 
tel. 0249/437901 fax 0249/418920 e-mail jandarmioltQyahoo.com 
D:ORDINE PUBLICAICRIMINALISTICALGIR 05.02.2008 - RĂSPUNS 
ORDIN.doc//N.N.//N.M.V. 


HA 


Foto nr. 1 


Foto nr. 2 


Foto nr. 1-2. Imagine de ansamblu al locului pe unde traversează conducta de 
transport produse petroliere aparținând S.C. CONPET S.A. Ploieşti. 


ÎNTOCMIT, 
Plt. adj. 
Nica Vasile 


DE -— 

Foto nr. 3. Ventilul de refulare la care a fost racordată instalaţia artizanală şi 
poziţia în care a fost găsită prima butelie tip PETROM”. 


Foto nr. 4. Poarta de acces la aceste ventile, care nu este prevăzută cu 
sisteme de închidere. 


ÎNTOCMIT, 


Plt. adj. 
Nica Vasile 

Foto nr. 5. Reprezintă cea de-a doua butelie tip „PETROM” găsită la o 
distanță de aproximativ 15 metri de prima butelie care pare a fi plină cu produs 
petrolier. 


45 


6789234567892346 


Foto nr. 6. Reprezintă cheia metalică mărimea 19-22, precum şi dopul metalic 
prevăzut cu filet care a fost găsit pe capacul ventilului de refulare unde a fost 
racordată instalația artizanală. 
ÎNTOCMIT, 
Plt. adj. 
Nica Vasile 

Foto nr. 7. Fotografia metrică a cheii metalice mărimea 30-32 găsită pe 
gulerul buteliei tip „PETROM” racordată la celălalt capăt al instalaţiei 
artizanale. 


Foto nr. 8. Săgeata indică capătul instalaţiei artizanale prevăzut cu robinet, 
precum şi modul cum a fost racordat la ventilul de refulare şi locul unde a fost 
montat manometrul pentru măsurarea presiunii din conductă. 


ÎNTOCMIT, 
Plt. adj. 
Nica Vasile 


246. 

Foto nr. 9. Săgeţile indică celălalt capăt al instalaţiei artizanale prevăzut cu doi 
robineţi, precum şi modul cum a fost racordată la butelia tip „PETROM. 


Foto nr. 10. Detaliu al hainei tip jachetă şi sacoşa din rafie găsite abandonate 
la locul faptei. 


ÎNTOCMIT, 
Plt. adj. 
Nica Vasile 

Foto nr. 11. Fotografie metrică a garniturii din cauciuc, cheii reglabile, precum 
şi bunurile textile găsite în sacoşa din rafie. 


Foto nr. 12 


ÎNTOCMIT, 
Plt. adj. 
Nica Vasile 


e Mia 

Foto nr. 13 


Foto nr. 12-13. Reprezintă elemente de identificare poansonate pe partea 
exterioară a celor două butelii tip PETROM” găsite la fața locului. 


Prezenta planşă fotografică conţine un număr de 7 (şapte) file, în 
care sunt cuprinse 13 (treisprezece) fotografii judiciare mărimea 9X12, 
executate cu aparatul foto digital marca SONY, model P 73, pe timp de zi. 


ÎNTOCMIT, 
Plt. adj. 
Nica Vasile 

La data de 15.04.2008, orele 15.00, în baza datelor şi informaţiilor furnizate de 
către personalul Compartimentului cercetare documentare, cadrele din cadrul 
Compartimentului prevenirea şi combaterea criminalităţii, i-au identificat pe 
numiții: 
R.I., fiul lui P. şi P., născut la data de 02.05.1981, în localitatea ; 
domiciliat în localitatea Giuleşti, nr. 7 județul , posesor C.I. seria MA, 
nr. 153445, C.N.P. 1800502246598, fără ocupatie, 
B.O., fiul lui V. şi l., născut la data de 28.04.1968, în localitatea : 
domiciliat în localitatea Giuleşti, nr. 241, județul , posesor C.I. seria 
MI, nr. 085091, C.N.P. 1680428241638, fără ocupatie, 
F.E., fiul lui loan şi loana, născut la data de 08.02.1964, în localitatea 
, domiciliat în localitatea „nr. 248 județul , posesor 
C.I. seria MM, nr. 098055, C.N.P. 1640208241156, fără ocupatie şi 
H.A., fiul lui Ş. şi l., născut la data de 03.02.1949, în localitatea ; 
domiciliat în localitatea „nr. 255 județul , posesor 
B.I. seria BK, nr. 796733, C.N.P. 1490203241567, fără ocupatie. 
Cei în cauză se fac vinovați de comiterea infracțiunilor de tăiere fără drept de 
arbori şi furt de arbori, fapte prevăzute şi pedepsite de art. 32, alin. 1 din O.G. 
96/1998 şi art. 98 alin 4 din legea 26/1996 (Codul Silvic), iar făptuitorul R. |. se 
face vinovat şi de comiterea infracţiunii de fals privind identitatea, faptă 
prevăzută şi pedepsită de art. 293 alin. 1 Cod penal, constând în aceea că: 
La data de 15.04.2008, cei 4 făptuitori s-au deplasat cu 2 tractoare cu câte o 
remorcă cu o singură axă, în locul numit „Vârful Fetei” la o distanţă de circa 40 
km de localitatea de domiciliu, unde taie de pe picior 9 arbori de esenţă fag 
verzi şi nemarcaţi de către organele silvice. În jurul orelor 15.30 echipa 
operativă, deplasându-se pe drumul forestier Runc — Colibi, în dreptul dealului 
Vârful Fetei, aude sunete specifice de tăiere de arbori cu fierăstraie mecanice. 
Deplasându-se pe direcţia sunetului, urcând dealul, echipa operativă, este 
observată de către un cioban care se deplasează la cei 4 făptuitori şi îi 
avertizează despre prezenţa jandarmilor în zonă. La o distanţă de circa 500 
metri de locul de unde au fost tăiați arborii de esenţă fag, echipa de jandarmi 
opreşte un bărbat pentru al legitima. Bărbatul oprit, se prezintă că este un 
cioban care îşi caută animalele pierdute, dar la cererea jandarmilor de a-i 
însoţi, la locul de unde s-au auzit sunete de fierăstraie, refuză vehement 
motivând că se grăbeşte. 
Echipa operativă ajunsă la fața locului, constată că tractoarele au fost 
abandonate, unul dintre acestea era încărcat cu material lemnos gata pregătit 
pentru transportat, iar celălalt urma să fie încărcat. Lângă tractoare erau traşi 

buşteni esență fag pe care se observă urme proaspete de tăiere iar în 
apropierea rampei s-au identificat 9 cioate care corespundeau buştenilor 
pregătiţi pentru transport. Tractoarele găsite la fața locului erau încuiate cu 
lacăte, iar plăcuțele cu numerele de înmatriculare nu se aflau în locurile 
special amenajate. În continuare, jandarmii trecând la verificarea zonei, au 
găsit 3 fierăstraie mecanice de diferite mărci şi o secure, ascunse sub frunze. 
Prin stația emisie-recepţie se verifică identitatea persoanei întâlnite în 
apropierea locului faptei dar se constată că aceasta s-a prezentat cu o 
identitate falsă. 

O parte din personalul echipei operative s-a deplasat la stâna din apropiere 
pentru a participa la fața locului în calitate de martor asistent un cioban unde 
în prezenţa acestuia s-a întocmit actele premergătoare necesare începerii 
urmăririi penale şi ridicare în vederea confiscării a ferăstraielor mecanice 
marca „STHILL” „HUSQVARNA” şi „SOLO” precum şi a unui topor, bunuri care 
au fost introduse în camera de corpuri delicte a --------- . Pentru identificarea 
făptuitorilor s-a organizat supravegherea zonei până la data de ------ „ orele 
09.00, cei în cauză nu şi-au făcut apariția pentru recuperarea tractoarelor. 

În urma măsurilor specifice întreprinse în data de -------- au fost identificaţi 
făptuitorii aceştia fiind invitaţi la sediul Secţiei de Jandarmi -------- unde au 
recunoscut faptele comise, făptuitorul R.I. declarând că şi-a prezentat alte date 
de stare civilă deoarece i-a fost frică. 

În data de ------- Ocolul Silvic ------- ne comunică faptul că acesta se constituie 
parte civilă împotriva celor în cauză, prejudiciul cauzat prin tăierea arborilor de 
esenţă fag este de ----- lei. În cauză au fost întreprinse următoarele 
măsuri: -------------- : 

Dosarul cu actele premergătoare întocmite a fost înaintat Parchetului de pe 
lângă Judecătoria --------- pentru continuarea cercetărilor. 

MINISTERUL INTERNELOR NESECRET 


ŞI REFORMEI ADMINISTRATIVE EX. nr. 
JANDARMERIA ROMANA Nr. 19456 
INSPECTORATUL DE JANDARMI Baia Mare, 


JUDEȚEAN MARAMUREŞ 06.04.2008 


Compartimentul Prevenire şi Combaterea Criminalităţii 


PLANŞĂ FOTOGRAFICĂ 


Cu aspecte de la faţa locului în cazul privind pe numiții R.I., B.O., FE. 

şi H.A., toți  domiciliaţi în localitatea , județul 

, care la data de , S-au deplasat cu 

două tractoare având asupra lor trei fierăstraie mecanice şi o secure, în locul 

„Vârful Fetei” aparţinând Ocolului Silvic Baia Mare şi au tăiat arbori nemarcati 
silvic. 


ÎNTOCMIT, 
Sg. maj. 
Man Dan 


Baia Mare — 2008 


ahja 

Foto nr. 1. Imagine de ansamblu al dealului „Vârful Fetei”. 


—” 


Foto nr. 2 Locul şi poziția în care au fost găsite cele două tractoare 
abandonate de către făptuitori. 
ÎNTOCMIT, 
Sg. maj. 
Man Dan 


SE. 8 

Foto nr. 3 


Foto nr. 4 
Foto nr. 3 — 4. Părţile superioare a celor două tractoare, de unde proprietarii 
şi-au demontat plăcuţele de înmatriculare. 


ÎNTOCMIT, 
Sg. maj. 
Man Dan 

Foto nr. 6 


ÎNTOCMIT, 
Sg. maj. 
Man Dan 

Foto nr. 7 


Foto nr. 8 


ÎNTOCMIT, 
Sg. maj. 
Man Dan 

Foto nr. 9 
Foto nr. 6-9. Fotografii metrice a materialului lemnos găsit în remorca tractorului. 


Foto nr. 10 


ÎNTOCMIT, 
Sg. maj. 
Man Dan 


Asul pă 

Foto nr. 11 


Foto nr. 12 
Foto nr. 10-12. Reprezintă locul unde au fost găsite şi identificate cioatele de 
esenţă fag. 


ÎNTOCMIT, 
Sg. maj. 
Man Dan 

Foto nr. 13 


Foto nr. 14 


ÎNTOCMIT, 
Sg. maj. 
Man Dan 

Foto nr. 15 


Foto nr. 16 


Foto nr. 13-16. Fotografii metrice a cioatelor de esenţă fag găsite la faţa locului. 


ÎNTOCMIT, 
Sg. maj. 
Man Dan 

Foto nr. 18. Detaliu cele trei fierăstraie mecanice. 


Prezenta planşă fotografică conţine un număr de 10 file, în care sunt 
cuprinse 18 fotografii judiciare mărimea 9X12, executate cu aparatul foto 
digital marca Kodak M.S. 4691 pe timp de zi, iar imprimarea s-a efectuat cu 
imprimanta color marca Laser Jet - 2007. 


ÎNTOCMIT, 
Sg. maj. 
Man Dan 

INSPECTORATUL DE JANDARMI JUDEȚEAN HUNEDOARA 
Nr. 908 435 din 24.04.2008 


PLANŞĂ FOTOGRAFICĂ 


Cu aspecte de la faţa locului în cazul privind pe numitul SABĂU 
MARIUS IOAN, în vârstă de 23 de ani, domiciliat în localitatea Cugir, judeţul 
Hunedoara, care în ziua de 24.04.2008, în jurul orei 12.00, s-a prezentat la 
ghişeul Băncii Comerciale Române - sucursala Cugir, situată în strada 
Libertăţii, nr. 43, judeţul Hunedoara, cu o bancnotă contrafăcută în valoare de 
200 lei cu intenţia de a cumpăra 50 euro. 


ÎNTOCMIT, 


Hunedoara - 2008 


Da 

Foto nr. 1. Imagine de ansamblu a imobilului unde este situat sediul Băncii 
Comerciale Române — Sucursala Cugir. 


Foto nr. 2 


ÎNTOCMIT, 


E -— 

Foto nr. 2-3. Fotografia bancnotei de 200 lei, cu care făptuitorul s-a prezentat 
la bancă cu intenţia de a cumpăra 50 euro. 


w Zi a 
"IT 


Foto nr. 4. Fotografie privind pe numitul Sabău Marius loan şi 
persoanele aflate în anturajul lui. 


Prezenta planşă fotografică conţine un număr de 4 (patru) file şi un 
număr de 4 (patru) fotografii judiciare executate în condiţii de lumină naturală, 
cu aparatul foto digital , marca „Sony”, procesate pe calculator. 


ÎNTOCMIT, 


= 64 


2. Identificarea criminalistică 


2.1. Noţiunea, obiectul şi importanţa identificării criminalistice 


Identitatea constituie unul dintre conceptele fundamentale ale gândirii 
şi, în acelaşi timp, un mijloc important de cercetare a obiectelor lumii materiale, 
cu largă aplicare la cele mai diverse domenii ale ştiinţei: fizica, chimia, biologia 
etc., inclusiv criminalistica. Aproape că nu există proces al gândirii care să se 
situeze în afara principiului identităţii. Cunoaşterea nu se reduce însă la 
identificare, dar o înglobează ca element constitutiv al unui proces complex şi 
multilateral. 

Identic (de la idem = „acelaşi lucru”, „la fel”, „tot aşa”) este un concept 
— după unii imposibil de definit — care se aplică la: 

a) ceea ce este unic, chiar dacă este cunoscut sub diferite denumiri; 

b) o persoană sau altă ființă, care este „aceeaşi” sau „identică cu ea 
însăşi” în diverse momente ale existenței sale, cu toate schimbările 
considerabile ce pot interveni. Identitatea este caracterul a ceea ce este identic 
(unic) sau „proprietatea unui obiect de a fi şi de a rămâne cel puţin un anumit 
timp ceea ce este, calitatea sa de a-şi păstra un anumit timp caracterele 
fundamentale”. 

Identitatea concentrează în sine toate însuşirile sau proprietățile unui 
obiect, fenomen ori ființă şi prin aceasta le deosebeşte de orice alt obiect, 
fenomen ori ființă. identificare prin diferenţiere. 

Definind identificarea criminalistică putem afirma că aceasta reprezintă 
procesul de constatare a identităţii unor persoane, obiecte sau fenomene 
Potrivit principiului de bază al filozofiei lui Leibnitz, denumit „identitatea 
indiscernabilelor”, două obiecte sau ființe reale nu pot fi indiscernabile, adică 
identice; ele diferă întotdeauna după caracterele intrinseci şi nu numai, după 
poziția lor în timp şi spaţiu. Identitatea nu se defineşte doar prin negarea 
deosebirii şi afirmarea identicului. Ele sunt două concepte care se implică, dar 
după L. Boisse, „identicul este privilegiat în raport cu diferenţa; diferența pură 
este de neînchipuit“. 

Parte integrantă a identificării judiciare, identificarea criminalistică este 
destinată să servească scopurilor acesteia. Ca urmare, cercetarea 
criminalistică nu este chemată să determine obiectul în sine, ci să ajungă la o 
identitate probantă. Astfel, nu interesează constatarea că încălțămintea 
infractorului este identică cu sine însăşi într-un anumit moment, ci faptul că, 
datorită reflectării caracteristicilor sale în urma găsită la locul faptei, ea poate fi 
identificată ca mijloc de probă. 

Însuşirea oricărui obiect de a fi el însuşi şi de a suferi în acelaşi timp un 
proces de dezvoltare, de a fi egal cu sine însuşi şi de a se deosebi de sine, 
constituie şi pentru teoria şi practica identificării criminalistice punctul de 
plecare. Orice obiect este considerat în criminalistică ca un întreg alcătuit din 
asemănări şi deosebiri. 

În identificarea criminalistică conţinutul principal al examinării îl 
constituie evidenţierea şi aprecierea asemănărilor, o totalitate suficientă de 
caracteristici individuale similare conducând la identificarea obiectului creator 
de urme şi implicit la deosebirea totalităţii acestor caracteristici asemănătoare 
de cele ale altor obiecte. Dacă două obiecte, urme, fenomene etc. se 
aseamănă, trebuie să se caute în ce sunt identice şi în ce nu sunt, putându-se 
astfel că asemănarea este indiciul unei identități ascunse. Pe de altă parte, şi 
deosebirile pot avea un rol cognitiv, neconcordanţele dintre obiectele sau 
urmele comparate contribuind la individualizarea şi delimitarea lor. În literatura 
de specialitate această modalitate este chiar denumită, aflate în legătură 
cauzală cu fapta ilicită, prin metode şi procedee criminalistice, în scopul aflării 
adevărului în procesul judiciar. 


Obiectul identificării criminalistice 

Obiectelor procesului de identificare criminalistică le sunt proprii două 
trăsături esenţiale, şi anume: materialitatea şi legătura cauzală cu fapta ilicită. 

Prin urmare, obiect material al identificării criminalistice poate fi orice 
persoană, ființă sau fenomen, orice element al lumii materiale care se 
manifestă în spațiu şi timp, susceptibil de a fi identificat după urmele lăsate în 
câmpul infracțional. Totodată, obiectul identificării este un obiect concret, nu 
numai prin natura sa, ci şi prin însuşi raportul cauzal cu fapta concretă. 

Aceste obiecte ale identificării criminalistice se clasifică în funcţie de 
unele criterii, între care distingem următoarele: 

1. După scopul identificării, obiectele antrenate în procesul identificării 
se împart în obiecte ce urmează a fi identificate, denumite obiecte scop (de 
exemplu: persoana infractorului, instrumentele folosite la săvârşirea infracțiunii 
sau orice alt obiect ce a format o urmă în câmpul infracţional), şi în obiecte ce 
servesc la identificarea celor de mai sus, denumite obiecte mijloc de 
identificare (de exemplu: urmele de la locul faptei, precum şi impresiunile 

obținute pe cale experimentală cu obiectele bănuite a fi creat urmele 
respective). Pistoletul cu care s-a săvârşit omorul reprezintă obiectul scop, iar 
proiectilele găsite în corpul victimei, împreună cu modelele tip, realizate prin 
trageri experimentale cu armele bănuite că au fost folosite la săvârşirea faptei, 
sunt obiecte mijloc. 

2. După criteriul căutării şi identificării, obiectele aflate în procesul de 
identificare criminalistică se clasifică în obiecte căutate, ale căror urme sau 
reflectări materiale au fost descoperite în câmpul infracţional şi obiecte 
verificate, presupuse că au creat urmele sau reflectările materiale descoperite 
la locul faptei. 


Importanța identificării criminalistice 

Comiterea unei fapte cu caracter penal implică — dincolo de aspectele 
sociale, economice, juridice — o activitate materială prin care se produc 
schimbări în mediul cu care autorul vine în contact. 

Într-adevăr, simpla prezenţă a omului într-un anumit loc, fie şi statică, 
dar cu atât mai mult în cadrul desfăşurării unor acţiuni cotidiene, profesionale 
sau infracţionale, dă naştere unor urme. Aceste urme, în criminalistică, 
constituie probe. 

Stabilirea adevărului în justiție se realizează prin intermediul probelor. 
Potrivit art. 63 C.P.P. constituie probă orice element de fapt care serveşte la 
constatarea existenței sau inexistenței unei infracţiuni, la identificarea 
persoanei care a săvârşit-o şi la cunoaşterea împrejurărilor necesare pentru o 
justă soluţionare. 

Identificarea criminalistică reprezintă numai unul dintre mijloacele de 
probaţiune admise de lege, una dintre laturile procesului de stabilire a 
împrejurărilor de fapt. Cu alte cuvinte, probaţiunea include identificarea ca pe 
una dintre componentele sale, fără a se confunda cu aceasta şi, cu atât mai 
mult, fără să se reducă la aceasta. 

Conţinutul principal al probaţiunii cu ajutorul identificării criminalistice 
constă în detaşarea obiectului sau a persoanei implicate în fapta cercetată 
dintr-un ansamblu nedeterminat de obiecte sau persoane posibile. Scopul final 
îl constituie individualizarea persoanei (infractor, victimă, martor etc.), fie direct, 
după urmele lăsate de părți ale corpului, fie indirect, prin intermediul obiectelor. 

Premisele ştiinţifice ale identificării criminalistice sunt: 

a) Individualitatea (irepetabilitatea); 

b) Stabilitatea relativă: 

După gradul de modificabilitate, obiectele examinate pot fi: 

1. nemodificabile (desenele papilare); 

2. relativ modificabile (scrisul de mână); 

3. modificabile în timp (prin uzură) ori modificabile artificial 
(deghizarea sau ştergerea urmelor). 

Reflectivitatea (însuşirea obiectelor de a se reflecta şi a fi reflectate). 

După natura lor, reflectările pot fi sub forma: 

1. urmelor statice, de contur (de stratificare sau de destratificare) ori 
dinamice (tăiere, despicare), care redau particularităţile exterioare ale 
obiectelor şi ființelor; 

2. deprinderilor (de mers, de scriere); 

3. imaginilor mentale (relatate oral, în scris etc.); 

4. imaginilor vizuale (fotografii, film, bandă video). 

În procesul de identificare criminalistică interesează reflectarea care 
constă într-o modificare de substanţă pe sau într-un obiect, astfel că obiectul 
creator va fi cel reflectat, iar obiectul primitor cel care reflectă (Lucian Ionescu). 


2.2. Etapele identificării criminalistice 


Identificarea criminalistică se realizează treptat, de la general la 
particular. Trăsăturile caracteristice ale obiectelor, ființelor sunt selectate prin 
determinarea genului, speciei, grupei, subgrupei, tipului, modelului, până se 
ajunge la individualizare, scopul final al oricărei cercetări criminalistice. 
Corespunzător acestei treceri gradate, procesul de identificare parcurge două 
mari etape: determinarea apartenenţei generice şi identificarea individuală. 
Ambele trebuie privite ca părți componente ale procesului unic de identificare 
criminalistică, prima constituind premisa logică a celei de-a doua. 

Determinarea apartenenţei generice 

Determinarea apartenenţei generice reprezintă prima etapă a 
identificării criminalistice. În cazul unui rezultat pozitiv, adică atunci când se 
constată că obiectele comparate prezintă aceleaşi caracteristici generale, se 
continuă examinarea până la determinarea identităţii. Această etapă poate să 
nu mai fie „etapă”, ci unica operaţie când obiectele comparate se deosebesc, 
când nu există posibilități de individualizare mai aprofundate sau când 
stabilirea apartenenţei generice constituie un scop autonom al examinării 
criminalistice. 

Practica judiciară şi de expertiză conturează diverse aspecte ale 
problemei determinării generice. Pe de o parte, este vorba de apartenenţa 
obiectului la un anume gen, pe de altă parte, de apartenenţa mai multor 
obiecte la acelaşi gen. În primul caz, expertul trebuie să nominalizeze genul: 
„leziunea de înfundare a fost creată cu un obiect contondent, având o muchie 
patrulateră de ...cm., gen topor“. În al doilea caz, expertul poate să nu 
precizeze genul, constatând doar că obiectele sunt de acelaşi fel: „tăieturile de 
ambele căciuli au fost executate cu acelaşi tip de obiect ascuțit”. 


— 68 — 


Îndrumar de criminalistică pentru jandarmi 


Când se dispune de urmă, genul se stabileşte după reflectarea 
structurii exterioare a suprafeței de contact imprimată. Concluzia de 
apartenenţă generică este formulată de expert fie prin compararea urmei cu 
unul sau mai multe obiecte suspecte, fie - în lipsa acestora — prin aprecieri 
bazate pe experienţa sa şi pe colecţiile de referință. 

Nu este exclus ca însuşi organul judiciar să ceară să se verifice mai 
multe ipoteze. De exemplu, într-un perimetru de explorări miniere, un copil de 
12 ani a tăiat cu cleştele un tub metalic care a explodat, provocându-i răni 
grave. 

În cadrul procesului civil, reclamantul susținea că tubul metalic 
reprezenta o capsă — detonator, iar pârâtul — întreprinderea minieră — că 
acesta era un cartuş de armă. 

Pentru determinarea genului obiectului care a explodat, au fost 
examinate schijele de metal descoperite la locul faptei. Prin analizele efectuate 
s-a constatat că particulele de metal sunt dintr-un aliaj pe bază de cupru, 
folosit la confecţionarea materialelor explozibile utilizate în minerit, 
confirmându-se astfel prima versiune. 

Tot ca stabilire a apartenenței generice, se consideră definirea unui 
obiect necunoscut prin date cum ar fi destinaţia uzuală, modul de 
confecţionare, natura materialului, culoarea, dimensiunile. 

Pentru substanţele pulverulente, lichide şi gazoase, determinarea 
naturii lor echivalează cu stabilirea apartenenţei la un anumit gen de substanţe 
ale căror însuşiri se cunosc. 

Într-un caz s-a cerut să se determine dacă resturile de pe căciula 
învinuitului reprezintă foi de tutun. Examinarea prin cromatografie în strat 
subțire a extractului din proba recoltată de pe căciulă (P), comparativ cu 
extractul martor de tutun (M) şi cu nicotina pură (N) a pus în evidenţă 
categorice deosebiri, ceea ce infirmă ipoteza iniţială. Investigaţiile ulterioare de 
laborator au condus la concluzia că în realitate era vorba de ţepi de scaieți. 

Trebuie observat că noţiunea de gen este convenţională, ea 
desemnând de obicei orice unitate şi subunitate taxonomică. De aceea, se 
impune folosirea unor noţiuni cât mai determinate, în funcţie de natura 
obiectului şi de posibilităţile de examinare. 

Întrucât noţiunile largi (sistemele) înglobează mai multe categorii 
restrânse (modelele) determinarea apartenenţei generice se restrânge şi ea, 
căci dacă toate modelele prezintă caracteristicile sistemului, în schimb fiecare 
model are caracteristici proprii care îl particularizează în raport cu celelalte 
modele din cadrul aceluiaşi sistem. Este vorba deci de o metodă secvenţială, 
aglomerativă, ierarhică şi fără suprapuneri, prin care „plecând de la n obiecte 
considerate a fi n mulţimi distincte, în fiecare etapă se realizează o grupare a 

lor în mulţimi care sunt în număr din ce în ce mai mic, ajungându-se în cele din 
urmă la o singură mulţime, având n elemente“. 

Caracteristicile de gen reţinute ca bază de definire şi triere trebuie să 
fie specifice pentru clasa respectivă şi totodată constante, în aşa fel încât să 
reprezinte un ansamblu irepetabil la un alt gen de obiecte. În acest sens, am 
semnalat deja preocuparea  criminalisticii pentru determinarea valorii 
identificatoare a caracteristicilor, ceea ce ne dă măsura în care ar fi posibilă 
repetarea aceloraşi caracteristici la obiecte de gen diferit. Legat de acest 
aspect calitativ apare şi cel cantitativ, respectiv al suficienței caracteristicilor 
pentru definirea genului. 

Cu cât este mai îngustă grupa din care face parte obiectul, cu atât este 
mai mare problema identităţii. Pe de altă parte, cu cât numărul elementelor 
comune este mai mare şi cu cât acestea sau o parte din ele sunt mai rare, cu 
atât se apropie identificarea generică de cea individuală. 

O importanță aparte pentru stabilirea apartenenţei generice o au 
deosebirile,  eterogenitatea obiectelor şi substanțelor comparate. 
Caracteristicile divergente conțin valoroase informații şi diferențiază obiectele, 
limitându-se astfel grupa din care face parte. Prin evidențierea deosebirilor se 
creează noi categorii pe scara de la individual la general. De exemplu, sângele 
uman prezintă patru grupe (0, A, B, AB), în funcție de proprietățile de 
aglutinare. Prin punerea în evidență a subgrupelor A' şi A” precum şi a 
factorilor aglutinogeni (M, N, H, Q, Rh etc.), cercul persoanelor suspecte se 
restrânge considerabil. 

Utilitatea practică a primei faze din procesul identificării constă în aceea 
că deschide posibilitatea eliminării acelor obiecte, ființe ori fenomene din sfera 
cercetării, care nu au trăsăturile de grup respective şi orientării atenţiei asupra 
unei sfere mai restrânse de exemplare, în care se află şi cel căutat, adică 
obiectul scop. 


Identificarea individuală 

Etapa finală a identificării criminalistice o constituie identificarea 
exemplarului concret al obiectului sau a ființei căutate. Pe lângă meritul de a 
defini exact scopul şi sarcina identificării criminalistice, termenul include 
noțiunea de „individual”, esenţă şi calitate sine qua non a identificării. Aşa cum 
am arătat, lucrurilor şi fiinţelor le sunt proprii caracteristici care există în mod 
obiectiv şi care, în procesul interacțiunii lor ocazionate de săvârşirea faptei 
penale, se reflectă sub forma unor imagini materiale. În această situaţie, 
identificarea individuală apare ca un raport între obiectul ce acţionează şi 
oglindirea sa. 

Identificarea obiectului individual se întemeiază pe complexul tuturor 
caracteristicilor care, luate separat pot fi întâlnite şi la alte obiecte. Pe cale de 


-70- 


Îndrumar de criminalistică pentru jandarmi 


consecință, potrivit teoriei identificării criminalistice, nu este suficientă 
acceptarea postulatului universalităţii individualului, ci se cere a fi demonstrată 
în fiecare caz. A individualiza un obiect concret înseamnă a găsi, a determina 
caracteristicile proprii prin care el diferă de toate celelalte obiecte 
asemănătoare, caracteristice privite ca o totalitate identificatoare. 

Problema individualizării în expertiza judiciară nu se pune deci, numai 
pe plan general, ca fundament ştiinţific al posibilităţii teoretice de desprindere 
al unui exemplar singular dintr-un grup de obiecte, ci implică întotdeauna un 
aspect practic, şi anume stabilirea concretă a raportului de identitate. 

Necesitatea individualizării prealabile a urmelor şi obiectelor este 
impusă de necesitatea obținerii datelor şi informaţiilor ce urmează a fi 
comparate, realizându-se în acest fel sarcina cercetării de identificare: trecerea 
de la grupe mai largi de obiecte la grupe tot mai înguste, până la descoperirea 
obiectului concret creator de urme. 

Impedimentul major al individualizării obiectului căutat, deci de 
identificat, constă în limitarea informaţiilor conţinute de imaginea sa reflectată. 
Acest neajuns poate fi în parte complinit prin însumarea informaţiilor rezultate 
din mai multe surse. Stabilirea provenienţei comune a mai multor reflectări, 
chiar incomplete, dar legate cauzal, sporeşte considerabil posibilităţile de 
individualizare. În acest sens, menţionăm individualizarea după reflectări 
succesive, paralele şi reciproce. 

Individualizarea după reflectări succesive permite mărirea volumului de 
informaţii datorită multiplicării numărului de reflectări produse de obiectul 
căutat. De pildă, o anvelopă îşi imprimă profilul la fiecare rotire, o cărare de 
paşi reproduce de mai multe ori aceeaşi talpă, o ştampilă este aplicată pe mai 
multe acte acelaşi deget lasă multiple urme. 

Individualizarea după reflectări paralele are loc când pe un singur 
obiect primitor (suport) s-au imprimat mai multe componente ale aceluiaşi 
obiect creator: degetele aceleiaşi mâini, diversele părţi ale corpului omenesc, 
diferite obiecte de îmbrăcăminte ale aceleiaşi persoane etc. 

Individualizarea după reflectări reciproce se aplică la interacţiunea 
obiectelor, fiecare dintre acestea căpătând o dublă calitate; de obiect creator şi 
de obiect primitor. Aşa se întâmplă când se loveşte sau se forțează cu ranga o 
încuietoare: instrumentul vulnerant lasă urme de contur identificabile 
traseologic şi prelevă urme-materie din masa obiectului atins. 

Fundamentul metodologic al individualizării îl constituie categoriile de 
necesitate şi întâmplare. Dacă necesitatea desemnează însuşirile şi raporturile 
care au un temei intern, decurgând din esenţa lucrurilor, întâmplarea 
desemnează însuşiri şi raporturi care au un temei extern, fiind neesenţiale. Şi 

totuşi, pentru identificarea criminalistică sunt esenţiale. Mai mult decât atât, în 
unele cazuri identificarea obiectului concret nici nu ar fi posibilă fără elemente 
întâmplătoare. 

Spre deosebire de necesitate, care ţine de legile dezvoltării, 
întâmplarea nu are o modalitate de desfăşurare obligatorie. Ea acţionează şi 
se manifestă în individual, fiind caracterizată prin mutații, variaţii sau devieri. 
Totalitatea lor prefigurează „chipul” individual al fiecărui obiect ori fiinţă, reflectă 
aceleaşi însuşiri şi caracteristici datorită cărora acestea pot fi deosebite de 
toate celelalte asemănătoare lor. 

Pe lângă raportul necesitate — întâmplare există şi un alt tip de legătură 
care interesează individualizarea, şi anume condiţionarea reciprocă a 
însuşirilor şi caracteristicilor. Aşa sunt particularităţile interdependente ale 
structurii externe şi interne ale obiectului sau ale caracteristicilor generale şi 
speciale ale acestuia. 

Deosebirile joacă un rol însemnat şi în etapa identificării individuale. 
Într-un sens, se poate spune că diferenţierea dă orientarea generală în 
procesul de individualizare, respectiv de identificare căci, în fond, 
individualitatea reprezintă o delimitare a lucrurilor analoge prin deosebiri. 
Pentru ca un obiect să poată fi individualizat pe această cale, trebuie ca 
deosebirile față de alte obiecte din aceeaşi categorie să îndeplinească un 
minimum de cerințe — de altfel variabile şi pentru asemănări — şi anume să 
prezinte o stabilitate relativă şi să alcătuiască o totalitate edificatoare. 

Ca orice caracteristică, deosebirea este contradictorie. Pe de o 
parte, ea se manifestă ca un element opus generalului din care se 
detaşează obiectul; pe de altă parte, deosebirea constituie o caracteristică 
proprie a obiectului, graţie căreia îl vom recunoaşte din masa obiectelor 
similare. Astfel, s-au putut pune în evidenţă diferenţe — este drept, infime — 
între profilurile standardizate ale tălpilor de cauciuc de-abia ieşite de sub 
presă. Unele operaţii, cum ar fi turnarea, imprimarea profilurilor antiderapante 
cu o matriță sau gravarea cu un pantograf, tăierea etc., produc caracteristici 
întâmplătoare distincte, care individualizează tălpile noi. Asemenea 
caracteristici sunt generate, printre altele, de bulele de aer ale 
poliuretanului din care este confecţionată talpa încălțămintei pentru sport. 
Conturul şi poziţia craterelor formate de aceste bule sunt variabile, fiind 
influențate de factorii fizici, chimici şi mecanici care acționează în procesul de 
fabricaţie. Unii autori le consideră doar caracteristici de grup, alţii, pe bună 
dreptate, caracteristici individuale care, singure sau coroborate cu cele 
rezultate din purtare, pot sta la baza unei concluzii de identificare a 
încălțămintei care a lăsat o urmă. 

2.3. Felurile identificării 


Identificarea în criminalistică, după modul reţinerii caracteristicilor 
esenţiale, este de trei feluri: 

a) identificarea după memorie; 

b) identificarea după descriere; 

c) identificarea după urmele lăsate. 


a) Identificarea după memorie se realizează pe baza caracteristicilor 
esenţiale ale unui obiect, fenomen sau ființe, percepute anterior de către o 
persoană, în anumite condiţii de loc şi de timp şi reţinute până în momentul 
reîntâlnirii sale cu acel obiect, fenomen sau ființă, când îi face examenul 
comparativ. Persoanele rețin caracteristicile esenţiale ale obiectelor, ființelor 
sau fenomenelor prin perceperea nemijlocită o singură dată sau de mai multe 
ori, la intervale diferite de timp, în condiţii variate privind natura şi gradul de 
iluminare, distanța şi unghiul de observaţie. Cu ajutorul memoriei se identifică 
infractorii văzuţi la locul faptei sau în alte împrejurări, obiectele şi animalele 
dispărute ori furate, zgomotele de o anumită frecvenţă sau intensitate etc. 

b) Identificarea după descrierea trăsăturilor esenţiale ale 
obiectelor, fenomenelor ori ființelor se realizează de către o altă persoană 
decât aceea care le-a perceput, prin compararea trăsăturilor descrise fie cu 
obiectul, ființa sau fenomenul supus examinării în procesul de identificare, 
examinându-l nemijlocit, fie cu o altă descriere. 

Pe baza descrierii trăsăturilor esenţiale, făcute de martorii oculari şi de 
victime, sunt identificaţi frecvent infractorii care se sustrag urmăririi penale sau 
executării pedepsei. Tot după descrierea făcută de victime sunt descoperite de 
către organele de poliţie, la pieţe, obiectele furate ori pierdute, iar prin 
confruntarea descrierii unui fenomen de către o persoană cu descrierea unui 
fenomen asemănător făcută de altă persoană, organele judiciare pot aprecia 
dacă este vorba sau nu despre unul şi acelaşi fenomen. Astfel, comparând 
declaraţiile martorilor oculari referitoare la infracţiunea cercetată, organele 
judiciare apreciază dacă martorii în cauză au fost de față la comiterea aceleiaşi 
infracţiuni sau a unor infracţiuni diferite. 

c) Identificarea obiectelor, fenomenelor sau ființelor după urmele 
lăsate 

Se întâlneşte mai frecvent în practica cercetării criminalistice. Aceasta 
se realizează prin comparaţia dintre urmele descoperite la fața locului şi 
impresiunile create experimental cu obiectul sau fiinţa bănuită că ar fi lăsat 
urmele respective. 

De exemplu, se vor compara urmele de mâini de pe obiectele de la 
locul faptei cu impresiunile obţinute experimental de la persoanele suspecte. 

Datorită faptului că urmele păstrează, de regulă, cele mai multe detalii ale 
obiectului creator, această identificare prezintă un grad mai mare de 
certitudine decât cele precedente. 

Se cunoaşte faptul că omul, în funcţie de capacitatea organelor de simţ, 
de particularitățile mediului ambiant, percepe doar o mică parte din amploarea 
fenomenului ce se desfăşoară în faţa sa, iar din ceea ce a perceput reține numai 
acele detalii, acele secvenţe care îi trezesc mai mult interes sau pe care le 
înțelege mai bine. În schimb, urmele create rețin, în mod obiectiv, mai multe detalii 
din obiectul creator sau din substanţa de provenienţă şi, după formare, suferă mai 
puține schimbări prin trecerea timpului decât datele percepute şi păstrate în 
memoria persoanelor până în momentul prezentării lor organelor judiciare. 


2.4. Metoda examinării comparative folosită în identificarea 
criminalistică 


Identificarea criminalistică, ca orice proces de cunoaştere a realităţii 
obiective, utilizează, pe lângă categoriile fundamentale de ordin filosofic 
(identitate, mişcare, interacţiune, reflectivitate etc.) o serie de metode de 
investigaţie. Unele sunt generale, inerente oricărei cercetări ştiinţifice, cum ar fi 
observația, descrierea, experimentul, comparaţia. Trecerea de la necunoscut 
la cunoscut nu se poate face fără raționamente care la rândul lor, se bazează 
pe analiză şi sinteză, abstractizare şi generalizare, inducţie şi deductie, 
analogie, silogism, precum şi pe principiile gândirii logice. 

Metoda dominantă în identificarea  criminalistică o reprezintă 
compararea. De la descoperirea, fixarea şi ridicarea urmelor până la faza finală 
a aprecierii constatărilor şi a formulării concluziilor, expertul criminalist este 
obligat să compare permanent caracteristicile, proprietăţile obiectului de căutat 
cu cele ale obiectului de verificat. 

La baza oricărui proces de identificare stă metoda analizei comparative 
a elementelor caracteristice ale celor două obiecte ce se compară — obiectul 
scop şi obiectul mijloc. Aceste caracteristici sunt examinate — după cum 
menţionăm — în interdependenta lor reciprocă şi în procesul lor de mişcare. 

Pentru identificarea de gen, servesc elementele generale care 
caracterizează o anumită categorie şi un anumit gen de obiecte sau o specie 
subordonată a acestora, iar pentru identificarea individuală, alături de 
caracteristicile generale menţionate, se va ţine seama de elementele 
caracteristice specifice fiecărei individualităţi în parte. 

Analiza comparativă a elementelor caracteristice se poate desfăşura 
prin două procedee şi anume: 

— prin compararea directă a elementelor caracteristice ale „obiectului 
mijloc” al identificării (urma) cu elementele caracteristice ale „obiectului scop al 
identificării” (obiectul presupus că a creat urma cercetată); 

— prin compararea elementelor caracteristice oglindite în urmă cu 
elementele caracteristice oglindite în alte urme, formate în afara infracțiunii, 
dar, în mod cert, de acelaşi obiect creator de urmă. 

În scopul selectării obiectelor ce urmează a fi examinate comparativ se 
procedează, mai întâi, la cercetarea separată a caracteristicilor generale şi 
individuale oglindite în urmă şi apoi la cea a caracteristicilor obiectelor 
suspecte. Examinarea se va face în funcţie de tipul şi de natura urmelor, cum 
ar fi, de exemplu urme formă, urme materie, microurme etc. 

Examinarea se efectuează, în principal, pe baza unor modele de 
comparaţie (modele tip) create experimental. De exemplu, se compară mulajul 
ridicat al „urmei” create experimental cu pantoful presupus a fi lăsat urma la 
locul infracţiunii. 

Pentru obţinerea modelelor de comparaţie este necesar să fie 
respectate următoarele cerinţe: 

a) să se cunoască cu exactitate persoana sau obiectul de la care 
provin. De exemplu, să se cunoască cu certitudine că impresiunile digitale 
aparțin persoanei „A” sau că proiectilul model de comparaţie a fost tras cu 
pistolul model 1974, seria 1234; 

b) la obţinerea modelelor de comparaţie să se ţină seama, atât cât este 
posibil, de condiţiile în care s-a format urma la faţa locului. De exemplu, când 
unei persoane bănuite i se iau probe de scris trebuie să se aibă în vedere 
instrumentul cu care s-a scris, poziția scriptorului (a scris în picioare sau la o 
masă), natura suprafeţei suportului pe care era aşezată hârtia. 

c) urma şi modelele de comparaţie să conţină suficiente elemente 
caracteristice de individualizare a factorului creator, în principal elemente de 
ordin calitativ. De exemplu, o urmă digitală ridicată de pe o suprafaţă trebuie 
să fie clară, şi se va compara cu impresiunea de pe fişa de amprentare, să 
conțină cât mai multe caracteristici specifice desenului papilar, iar acestea să 
fie clare. 

3. Fotografia judiciară 


3.1. Fotografia judiciară — noţiune, importanţă şi clasificare 


Fotografia judiciară deţine o poziţie particulară bine conturată în 
ansamblul investigaţiilor criminalistice. Adaptarea tehnicii fotografice la 
specificul procesului judiciar a reprezentat, indiscutabil, o necesitate obiectivă, 
tot aşa cum apariţia criminalisticii, în calitate de ştiinţă judiciară, a fost impusă 
de nevoia combaterii eficiente a infracţiunilor. România s-a situat printre 
primele ţări europene care au apelat la serviciile fotografiei judiciare, 
practicarea ei fiind semnalată încă din anul 1879, de către un serviciu 
specializat al poliţiei capitalei. Meritul incontestabil al iniţierii primelor reguli cu 
caracter ştiinţific de executare a fotografiei judiciare — îndeosebi în domeniul 
identificării persoanelor după semnalmente — revine, în România, lui Nicolae 
Minovici care, în lucrarea „Manual tehnic de medicină legală”, a tratat un 
capitol distinct şi anume „Fotografia judiciară”. 

Fotografia judiciară face parte din metodele tehnico-ştiinţifice cel mai 
des folosite în criminalistică atât în activitatea de teren a organelor de urmărire 
penală, cât şi în munca de laborator a specialiştilor şi experților criminalişti. 

„Fotografia judiciară reprezintă totalitatea metodelor fotografice aplicate 
în cercetările criminalistice, atât în munca de teren, cât şi în activitatea de 
laborator, prin adaptarea la necesităţile de cercetare a metodelor folosite în 
tehnica fotografică” (Camil Suciu), iar profesorul Emilian Stancu o consideră 
„ansamblul de procedee tehnico-ştiinţifice, necesare investigării, fixării şi redării 
rezultatelor cercetării criminalistice sub forma imaginilor fotografice”. 

Avantajele cele mai importante care au impus fotografia în activitatea 
complexă de cercetare a infracțiunilor constau în: 

— fidelitate în fixarea şi redarea imaginii locului faptei, a urmelor 
infracțiunii, a rezultatelor diverselor cercetări criminalistice de laborator atât în 
radiații vizibile, cât şi invizibile; 

— obiectivitatea în prezentarea datelor obţinute prin mijloace 
criminalistice, fixate prin intermediul fotografiei asupra faptei sau persoanei 
infractorului; 

— rapiditatea şi relativa simplitate de executare a fotografiei, ceea ce 
permite urgentarea anchetei şi de aici, rezolvarea operativă a cazului; 

— evidenţa probatorie a fotografiei; 

— influenţa psihologică pe care o poate avea asupra învinuitului sau 
inculpatului, dar şi asupra organelor de judecată. 

Evidenţiind aceste avantaje, Reiss afirma că „un raport, oricât de 
documentat nu va putea reda niciodată oroarea unui asasinat ca o fotografie”. 

Importanţa fotografiei judiciare rezultă din următoarele: 

- serveşte ca mijloc de fixare a rezultatelor cercetării criminalistice la 
fața locului, completând procesul-verbal de cercetare la fața locului sau 
ilustrând demonstrativ rapoartele de constatare tehnico-ştiinţifică sau de 
expertiză criminalistică; 

- fixează tabloul general al locului comiterii infracţiunii aşa cum el se 
prezintă în realitate (aspectele consemnate în procesul-verbal de cercetare la 
faţa locului vor fi mai uşor înţelese şi interpretate); 

- înregistrează unele aspecte şi stări de fapt de la faţa locului, care din 
cauza unor împrejurări subiective, a dimensiunilor şi aşezării lor, nu au fost 
percepute de persoanele care au cercetat locul faptei; aspectele respective pot 
fi sesizate numai la studierea ulterioară a fotografiei care reprezintă tabloul 
general al locului faptei sau al detaliilor, pentru că pelicula fotografică 
înregistrează totul în mod obiectiv. 

Însemnătatea fotografiei judiciare este subliniată şi de către distinsul 
criminalist român Camil Suciu: „Aplicarea metodelor fotografice în diferitele 
activităţi de cercetare criminalistică s-a impus datorită”: 

- rapidităţii cu care se pot fixa imaginile diferitelor obiecte sau persoane 
ce interesează cercetarea; 

- exactităţii cu care sunt fixate detaliile; 

- obiectivităţii cu care este redată imaginea, excluzând eventualele 
interpretări subiective; 

- oglindirii generale a tuturor obiectelor prinse în câmpul fotografiei, 
indiferent de gradul de importanţă care li s-ar acorda pentru moment şi, în 
sfârşit, 

-evidentei probatorii şi caracterului demonstrativ al oricărei imagini 
fotografice.” 

Să ne reamintim aprecierea lui Confucius: „O imagine valorează mai 
mult decât 10.000 de cuvinte.” 

Tehnici de realizare a imaginii fotografice 

Tehnicile de realizare a imaginilor fotografice sunt diverse, ele evoluând 
în direcţia creşterii calităţii şi acurateţei acestora. Cele mai cunoscute, sunt: 

a) fotografia clasică: pe film se obţine imaginea negativă a 
subiectului, ce trebuie apoi copiată (pozitivată pe hârtie fotografică); 

b) fotografia obţinută prin tehnica Polaroid, în care imaginea 
pozitivă a subiectului se obține direct pe hârtie fotografică; 

c) fotografia digitală este tehnica de fotografiere în care locul 
peliculei fotosensibile este luat de un suport magnetic (video). 

Fotografia digitală a apărut relativ recent, fiind considerată iniţial o 
alternativă la fotografia clasică, ea permiţând vizualizarea imaginilor pe 
monitorul unui computer şi stocarea lor în memoria acestuia. 

Noile realizări ştiinţifice în domeniul informaticii au impus în ultimii ani 
fotografia digitală ca fiind cel puţin egal fotografiei analogice, putându-se 
realiza transferul din suportul digital pe hârtie fotografică. 


Asemănări şi deosebiri între fotografia digitală şi fotografia clasică 

Fără să înlocuiască fotografia clasică, imaginile obținute pe suport 
digital se oferă ca o opţiune viabilă prin prisma operativităţii cu care pot fi 
realizate, dar şi posibilități de transmitere într-un timp foarte scurt dintr-un loc 
într-altul, prin intermediul poştei electronice. 

Clasificarea fotografiei judiciare 

Datorită activităţilor de urmărire penală foarte variate în care fotografia 
îşi găseşte aplicare şi a problemelor pe care le ridică, ea se clasifică în două 
mari categorii: 

a) Fotografia judiciară operativă, executată cu prilejul cercetării 
locului faptei sau în împrejurări similare se înscrie printre procedeele cele mai 
importante de fixare a rezultatelor cercetării, reprezentând un auxiliar preţios al 
procesului verbal (de constatare a infracțiunii, de cercetare la faţa locului). Se 
execută direct de către criminalişti, în vederea fixării locului faptei, redării 
obiectelor şi a urmelor infracțiunii sau a persoanelor urmărite ori condamnate, 
cât şi pentru fixarea diferitelor activități de urmărire penală (reconstituirea, 
percheziţia etc.). 

La rândul ei, fotografia judiciară operativă se împarte în: 

- fotografia judiciară de la faţa locului; 

- fotografia judiciară de supraveghere operativă; 

- fotografia judiciară de semnalmente; 

-fotografia judiciară la reconstituire, la percheziție, la prezentarea 
pentru recunoaştere etc. 

b) Fotografia de examinare reprezintă un ansamblu de procedee 
destinate cercetării în condiţii de laborator a mijloacelor materiale de probă, 
precum şi a fixării rezultatelor investigării tehnico ştiinţifice a corpurilor delicte 
sau a urmelor ridicate de la locul faptei. Astfel spus, fotografia de examinare 
elaborează metodele şi mijloacele de examinare a probelor materiale, precum 
şi de fixare a rezultatelor obţinute. Aceste metode se aplică numai în condiţii 
de laborator, prin utilizarea unei aparaturi speciale, de către specialişti şi 

experţi criminalişti. Acest gen de fotografie judiciară este frecvent utilizat în 
examinarea urmelor digitale, a înscrisurilor, a urmelor instrumentelor de 
spargere, a mijloacelor de transport, a urmelor produse de armele de foc şi a 
altor mijloace materiale de probă, adică a obiectelor care au fost folosite sau 
destinate să servească la săvârşirea infracțiunii. 

Fotografia judiciară de examinare se clasifică în: 

Fotografia de examinare în radiaţii vizibile, care, după metoda 
folosită, se subclasifică în: 

— fotografia de ilustrare; 

— fotografia de comparare; 

— fotografia de umbre; 

— fotografia de reflexe; 

— fotografia de contrast; 

— fotografia de separare a culorilor. 

Fotografia de examinare în radiații invizibile: 

— fotografia de examinare în radiații ultraviolete; 

- fotografia de examinare în radiatii infraroşii; 

— fotografia de examinare în radiaţii Roentgen, gamma, beta şi 
neutronice. 


Microfotografia şi holografia 


3.2. Fotografia judiciară operativă la fața locului-procedee de 
fotografiere, genurile fotografiei judiciare operative la fața locului 


În conformitate cu prevederile Codului de procedură penală, în toate 
cazurile când se efectuează cercetarea la fața locului se pot întocmi schiţe, 
desene sau executa fotografii, ori alte asemenea lucrări care se vizează şi se 
anexează la procesul-verbal de cercetare la fața locului. 

Fotografia judiciară la fața locului serveşte la fixarea tabloului de 
ansamblu a locului unde s-a comis infracţiunea precum şi a obiectelor 
purtătoare de urme ori a urmelor infracțiunii. 

Judiciar: care ţine de justiţie, privitor la justiţie; judecătoresc; făcut prin 
autoritatea justiţiei. din fr. judiciaire, lat. judiciarius. 

Operativ: care lucrează repede, expeditiv, activ; care are efect (rapid); 
eficace, eficient; privitor la acţiuni, de acţiune; din fr. operatif. 

Un cunoscut criminalist, R.A. Reiss sublinia în anul 1911: „Fotografia 
judiciară va fi un document... care va reproduce fidel faptele. Ea va permite 
magistratului însărcinat cu ancheta de a avea în fața ochilor, în orice moment, 
imaginea exactă a locului sau a locurilor unde s-a săvârşit crima. Fotografia va 
constitui un fel de memoriu artificial al magistratului care conduce ancheta.” 

Aspecte legislative privind fotografia judiciară operativă 

În rândurile de mai jos facem trimiterea exactă la actele normative care 
reglementează fotografia ca probă, condiţiile pe care trebuie să le 
îndeplinească aceasta şi alte aspecte precizate de lege. 

Art. 224 — Codul de Procedură Penală (Partea Specială, Titlul | 
Urmărirea penală, Capitolul IV — Efectuarea urmăririi penale, Secţiunea | — 
Sesizarea organelor de urmărire penală): 

În vederea începerii urmăririi penale, organul de urmărire penală poate 
efectua acte premergătoare. Efectuarea actelor premergătoare se impune în 
vederea strângerii unui minimum de date necesare privitoare la fapta săvârşită 
şi creării convingerii intime că s-a săvârşit o faptă penală care să justifice 
începerea urmăririi penale. 

Procesul-verbal prin care se constată efectuarea unor acte 
premergătoare poate constitui mijloc de probă. 

Mijloacele de probă obţinute în mod ilegal nu pot fi folosite în procesul 
penal. 

Art. 67 — Codul de Procedură Penală 

Proba trebuie să fie concludentă şi utilă. 

Art. 109 — Codul de procedură penală 

Obiectele şi înscrisurile ridicate, care nu sunt ataşate la dosar, pot fi 
fotografiate. În acest caz, fotografiile se vizează şi se ataşează la dosar. 

Art. 64 — Codul de Procedură Penală 

Mijloacele de probă prin care se constată elementele de fapt ce pot 
servi ca probă sunt: declaraţiile învinuitului sau ale inculpatului, declaraţiile 
părții vătămate, ale părții civile şi ale părţii responsabile civilmente, declaraţiile 
martorilor, înscrisurile, înregistrările audio sau video, fotografiile, mijloacele 
materiale de probă, constatările tehnico-ştiinţifice, constatările medico-legale şi 
expertizele. 

Art. 131- Codul de Procedură Penală 

Conţinutul procesului verbal de cercetare la fața locului - în toate 
cazurile se pot face schițe, desene sau fotografii, ori alte asemenea lucrări, 
care se vizează şi se anexează la procesul-verbal. 

Procedee de fotografiere 

În funcţie de natura infracţiunii şi de aspectul locului faptei, fotografierea 
se poate realiza prin următoarele procedee: 

a) fotografierea unitară; 

b) fotografierea pe sectoare; 

c) fotografierea pe direcţii încrucişate; 

d) fotografierea panoramică; 

e) fotografierea la scară. 

Fotografierea unitară se aplică atunci când întinderea locului faptei nu 
este mare, iar imaginea acestuia se poate înregistra pe un singur clişeu 
fotografic. 


În funcţie de condiţiile concrete 
existente pe teren, fotografierea unitară 
poate fi realizată prin folosirea unui obiectiv 
normal. Dacă distanţa de la care se poate 
fotografia este mică se va folosi un obiectiv 
superangular. În cazul în care condiţiile de 
teren nu permit efectuarea fotografiei din 
apropiere, se foloseşte teleobiectivul, prin 
intermediul căruia imaginea subiectului ce 


urmează a fi fotografiat va fi apropiată. 

Fotografierea pe sectoare se aplică atunci când subiectul de 
fotografiat are întindere mai mare şi cuprinde mai multe zone, porțiuni 
(sectoare), iar imaginea nu poate fi înregistrată pe un singur clişeu. 

Procedeul constă în fotografierea anumitor porţiuni (sectoare) ale 
locului faptei, pentru a reda mai bine detaliile. Astfel de situații putem întâlni cu 
ocazia cercetării unui furt dintr-o locuinţă compusă din mai multe încăperi 
(sectoare) şi în care s-au descoperit urme ale infracțiunii. 

Fotografierea pe direcții încrucişate se execută atunci când subiectul 
prezintă importanţă, văzut din mai multe părți. 

Această fotografie se execută din 2, 3 sau 4 puncte de staţie diferite. 
Procedeul se aplică, în special, în cazul accidentelor de circulaţie, când unele 
obiecte mari le-ar putea acoperi pe cele de dimensiuni mici. De asemenea, se 
foloseşte şi în cazul fotografierii interiorului unei încăperi, pentru a se obține 
imaginile celor patru laturi (pereţi) ale acesteia, eliminând astfel zonele „oarbe”. 

Fotografierea panoramică 

În situaţia în care locul faptei se întinde pe o suprafaţă mare, pentru a 
obține fotografia aspectului său în întregime, la o scară corespunzătoare 
redării detaliilor, se poate folosi procedeul fotografierii panoramice. 

Procedeul fotografierii panoramice constă în executarea succesivă de 
fotografii, pe porţiuni care, fiind ulterior asamblate, redau imaginea completă a 
subiectului, la o scară mult mai mare decât fotografia unitară. 

Pentru realizarea fotografiei panoramice se aplică două tehnici: 
panoramic circular şi panoramic liniar. 

Tehnica fotografierii panoramic circular, se aplică în cazul subiecţilor ce 
ocupă o suprafaţă mare (catastrofe, avarii), procedându-se astfel: 

— se alege un punct de stație optim, în aşa fel încât prin rotirea 
succesivă şi în plan orizontal a aparatului fotografic să se cuprindă întreaga 
porțiune de teren ce ne interesează; punctul de staţie nu se modifică; 

— se fixează aparatul fotografic pe trepied se stabilesc parametrii tehnici 
de fotografiere (diafragma şi timpul de expunere) şi se instalează firul 
declanşator; 

— se asigură orizontalitatea aparatului fotografic; 

— se stabileşte prima imagine, se face încadrarea şi se reglează 
claritatea acesteia, reținându-se ultimul reper limită dreapta; 

— se aduce capul rotativ al trepiedului la poziția „0”; 

— se declanşează mecanismul obturator; 

— se roteşte aparatul fotografic pe trepied până ce obiectul vizat în 
limită dreapta ajunge în limită stânga a imaginii, şi se declanşează mecanismul 
obturator; 

— se citeşte pe capul rotativ al trepiedului valoarea unghiului descris de 
rotirea aparatului între prima şi a doua expunere; 

— prin rotiri şi declanşări succesive, se fotografiază subiectul. 

În cazurile în care la fața locului nu avem trepiedul, cu rezultate 
satisfăcătoare se poate fotografia panoramic circular ţinând aparatul fotografic 
în mână, rotirea făcându-se cu un unghi stabilit cu aproximaţie prin apreciere. 

Rezultate deosebit de bune obținem cu un aparat fotografic prevăzut cu 
obiectiv rotativ („ochi de peşte”). 

Tehnica _fotografierii panoramice liniare, se aplică în cazul subiectelor 
de lungime mare (necesară încadrării directe) s-ar pierde din detalii. În acest 
caz, se procedează astfel: 

— se stabileşte o linie imaginară paralelă cu suprafața subiectului de 
fotografiat, aflată la o distanţă optimă; 

— pe această linie imaginară se alege locul de unde se va fotografia, se 
fixează parametrii tehnici de lucru (diafragmă şi timp de expunere) şi se 
execută o primă declanşare, având grijă ca obiectivul aparatului fotografic să 
fie perpendicular pe suprafața subiectului; 

— se apreciază lungimea suprafeţei cuprinsă în prima imagine, după 
care ne vom deplasa cu aparatul spre dreapta cu 2/3 din aceasta şi se va 
executa următoarea declanşare. Se repetă operaţiunea, până se fotografiază 
întreg subiectul. Punctul de staţie se modifică. 

Fotografierea la scară presupune 
fotografierea subiectului având alături unitatea 
metrică (riglă, centimetru de croitorie, ruletă etc.). 
Acest procedeu se aplică în situațiile când în 
cercetarea criminalistică interesează dimensiunile 
obiectului sau urmei descoperite în câmpul 
infracțiunii. Pentru ca fotografia judiciară la fața 
locului să corespundă scopului urmărit este 
necesar: 

— să redea subiectul fotografiat în dimensiunile caracteristice şi 
perspectivele corespunzătoare şi să cuprindă toate detaliile necesare; 
- să fie clară, să aibă o nuanţă şi o tonalitate naturală. 


Genurile fotografiei judiciare la fața locului 

Printre mijloacele de fixare a locului faptei se numără şi fotografia 
judiciară. Aceasta prezintă avantajul obţinerii unei imagini fidele şi complete a 
situaţiei de fapt, creează condiţii de examinare şi înțelegerea obiectivă şi 
relativ uşoară a tuturor elementelor, indiferent de importanţa pe care o au în 
cauză. 

Teoria şi practica criminalistică a statuat că la faţa locului este necesar 
să se realizeze următoarele genuri de fotografii: 
. Fotografia de orientare; 
. Fotografia schiţă; 
. Fotografia obiectelor principale; 
. Fotografia urmelor; 
. Fotografia de detaliu. 


ADEN = 


1. Fotografia de orientare redă locul faptei în ambianța topografică a 
terenului, cu puncte de reper fixe din vecinătate. 

O fotografie de orientare corect 
executată trebuie să cuprindă, pe lângă locul 
faptei şi anumite repere, considerate fixe, de 
exemplu: borne kilometrice, indicatoare de 


A S. š : z 2 Stade . 

3 circulaţie, bariere de cale ferată, clădiri, pomi, 

| 4 păduri şi alte elemente de topografie ale 
si go 7 terenului. Nu este indicat a se folosi ca repere 
- < de orientare grămezi de pietriş, vehicule în 

ER "Ji, staționare, corturi, căpite de fân şi altele de 


acest gen, a căror pozitionare este temporară. 

De asemenea, fotografia de orientare 
trebuie să redea elementele topografice care 
au favorizat pătrunderea la locul faptei sau 
părăsirea acestuia de către infractor, precum 
şi verificarea condiţiilor de observare din 
diferite locuri (căi de comunicație, plantații 
etc.). 

În funcție de specificul locului faptei 
şi de condițiile configurației terenului 
fotografia de orientare se poate realiza prin 
procedeul fotografierii unitare, pe direcţii încrucişate sau panoramic. 

Fotografia de orientare se 
execută înaintea tuturor celorlalte 
activități criminalistice ce se întreprind cu 
ocazia cercetării la fața locului, pentru a 
se realiza înregistrarea exactă a 
aspectului acestuia, aşa cum l-a lăsat 
făptuitorul. 

2. Fotografia schiță redă 
imaginea locului faptei, izolat de mediul 
înconjurător, precum şi raporturile de 
poziție, formă şi mărime în care se află 
urmele şi obiectele din câmpul infracţiunii. Pentru realizarea fotografiei schiţă, 
criminalistul trebuie să numeroteze fiecare urmă şi obiect principal, iar la 
nevoie se întinde banda metalică. Acest aspect prezintă o deosebită 
importanță, întrucât în procesul-verbal de cercetare la fața locului atunci când 
se face descrierea obiectului sau a urmei respective, trebuie să indice şi 
numărul cu care au fost marcate în fotografie, precum şi raporturile de poziţie 
dintre ele. 

De regulă, fotografia se execută cu 
aparatul situat la înălțimea medie a ochilor 
(cca. 1,60 m). 

Fotografiile schiţă pot fi: unitare; în 
serie (mai multe fotografii din poziții 
diferite), panoramice (liniare sau circulare); 
fotografii schiță pe sectoare (care redau 
porțiuni ale locului faptei cu acelaşi 
obiectiv, la aceeaşi scară şi în condiţii 
similare de iluminare); fotografia schiţă 
încrucişată, care înlătură zonele „oarbe”. Fotografia panoramică liniară se 
realizează deplasându-se aparatul pe o linie orizontală, iar cea panoramică 
circulară prin rotirea aparatului pe trepied sau cu aparate speciale care au 
obiectiv rotativ. Se recomandă ca obiectele 
principale, urmele descoperite şi corpurile 
delicte să fie marcate cu tăblițe numerotate. 
De asemenea, cadavrul va fi fotografiat atât 
în contextul obiectelor aflate în imediata 
apropiere, cât şi separat; 

Fotografia schiță se poate realiza 
prin toate procedeele de fotografiere, 
inclusiv fotografierea la scară. 

3. Fotografia obiectelor principale redă imaginea la scară a 
obiectelor din câmpul infracțiunii. Prin obiecte principale, în sens criminalistic 
înțelegem obiectele de care s-a folosit făptuitorul la comiterea infracţiunii, cele 
care sunt produse ale infracţiunii ori poartă urme ale acesteia. Din această 
categorie, putem enumera: cadavrele, armele, obiectele purtătoare de urme, 
instrumentele de spargere, mijloacele de transport, inclusiv urmele ca atare 
etc. 

Fotografia obiectelor principale care se execută, de regulă, în faza 
statică a cercetării. 

Fotografia obiectului principal va fi dublată de o fotografie care va reda 
poziția acestui obiect în ansamblul câmpului infracţional, precum şi în raport de 
poziția sau destinaţia faţă de alte obiecte principale. 

La realizarea acestui gen de 
fotografie judiciară se vor respecta 
următoarele reguli: 

— se numerotează obiectul în 
ordinea descoperirii; 

— fotografia se realizează prin 
procedeul fotografierii la scară; 

— axul optic al obiectivului aparatului 
trebuie să cadă perpendicular pe obiectul 
fotografiat; 

— lumina să fie uniformă, să nu se producă umbre supărătoare. 

Pentru obținerea fotografiei la scară, paralel cu una din laturile 
obiectului şi la o distanță de cca. 0,5 — 1 cm se aşează o riglă gradată sau un 
centimetru de croitorie (în acelaşi plan cu partea superioară a obiectului). 

În cazul când unele obiecte, datorită materialului din care sunt 
confecționate, produc reflexe dăunătoare obținerii unei fotografii de calitate, 
este indicat a se folosi filtrele de polarizare. 

Orice obiect care prezintă importanţă pentru elucidarea cauzei se 
fotografiază în ambianța locului şi apoi separat şi de aproape în aşa fel încât, 
dacă pe el există eventuale urme, să se distingă clar atât acestea, cât şi 
numărul cu care a fost marcat. 

ră olt e | 4. Fotografia urmelor redă imaginea 
> la scară a acestora din câmpul infracțiunii. 

Urmele, în sens criminalistic, sunt acele 
modificări materiale create în procesul 
săvârşirii unei fapte penale de către făptuitor 
sau de către mijloacele folosite de către 
aceasta. 

Fotografia urmelor se realizează cu respectarea regulilor arătate 
fotografia obiectelor principale. În situaţia în care avem o urmă de adâncime 
(ex: urmă de încălțăminte) unitatea metrică se aşează în acelaşi plan cu partea 
inferioară a urmei de adâncime. 

Cu toate acestea, între aceste două genuri de fotografii judiciare există 
unele diferențieri: 

— în fotografia obiectelor principale trebuie să apară obiectul fotografiat 
cu toate caracteristicile sale. Atunci când pe obiectul respectiv se găseşte o 
urmă a infracţiunii, este evident că, în subsidiar, pe fotografie, va apărea şi 
urma respectivă; 

— în fotografia urmelor va apărea, în principal, urma cu toate 
caracteristicile generale şi individuale, iar în subsidiar părţile învecinate ce 
aparţin obiectului pe care se află aceasta. 

5. Fotografia de detaliu. La examinarea obiectelor principale şi a 
urmelor, mare importanţă o are înregistrarea detaliilor sau caracteristicilor care 
le individualizează. Aceste caracteristici se referă la: serii, denumirea firmei 
producătoare, anumite inscripţii (care se c 
referă la model, tip, an de fabricaţie) formă, 
culoare, mărime, uzură şi altele. 

Fotografiile de detaliu sunt specifice 
fazei dinamice a cercetării la faţa locului, în 
care este permisă deplasarea sau 
modificarea poziției obiectelor în vederea 
punerii în evidență a detaliilor caracte- 
ristice, a urmelor, precum şi a localizării lor 
pe suprafața obiectului. 

Fotografierea detaliilor se realizează la scară. 

Fotografia judiciară trebuie să fie clară cu o nuanță şi tonalitate 
naturale, bine iluminată, să redea toate detaliile şi să prezinte subiectul în 
dimensiuni şi perspective corecte. Ea serveşte la fixarea de ansamblu a locului 
faptei, la delimitarea şi măsurarea acestuia, precum şi la fixarea obiectelor 
purtătoare de urme. 

În practică, mai sunt şi alte activităţi 
de urmărire penală sau specific polițienești 
la care se impune efectuarea de fotografii 
judiciare: percheziția, reconstituirea, 
prezentarea pentru recunoaştere, 
realizarea capcanelor criminalistice etc. 

În acest sens, putem aminti: 

— fotografia de identificare a 

persoanelor (de semnalmente); 

- fotografia de identitate a cadavrelor; 

— fotografia de supraveghere operativă; 

— fotografia la reconstituire; 

— fotografia la percheziţie; 

— fotografii executate cu ocazia prezentării pentru recunoaştere; 

6. Fotografia de reconstituire 

Această fotografie se face de către organul de urmarire penală cu 
ocazia efectuării reconstituirii, în scopul fixării locului respectiv reproduse 
artificial. 

a. Fotografia locului reconstiuirii — oglindeşte întregul loc în care se 
desfăşoară procesul de reproducere artificială a comiterii infracţiunii. 

b. Fotografiile secvențelor reconstituirii — au ca scop redarea fidelă a 
celor mai însemnate momente din procesul comiterii faptei, momente 
reproduse artificial. În cursul efectuării reconstituirii, organul de urmărire penală 
trebuie să fixeze numai acele secvenţe din procesul reproducerii artificiale a 
comiterii infracţiunii, prin care se confirmă sau se infirmă anumite susţineri ale 
făptuitorilor, martorilor ori ale victimelor sau prin care se stabilesc date ce ar 
putea duce la descoperirea de probe noi. 

c. Fotografia de percheziţie — se execută de către organul de urmărire 
penală în condiţiile de loc şi de timp în care se desfăşoară activitatea tactică 
respectivă. 

La percheziţie se fotografiază: 

Ansamblul locului percheziționat — care cuprinde ansamblul locului 
respectiv, cu împrejurimile sale întrunind astfel elementele unei fotografii de 
orientare. 

Fotografia ascunzătorii obiectelor descoperite — redă însuşi locul în 
care au fost găsite obiectele căutate, fără împrejurimile locului respectiv. 

Fotografia obiectelor descoperite — cuprinde fiecare obiect în mod 
izolat. Scopul fotografiei de detaliu al obiectelor găsite la percheziţie este de a 
reda mărimea exactă, forma şi diferitele lor particularități. 

d. Măsurători fotografice 

Unele fotografii judiciare operative trebuie să redea şi dimensiunile 
locului fotografiat, ale urmelor sau obiectelor din perimetrul său, distanţa dintre 
ele. În practică se aplică metode speciale de fotografiere: 

Metoda fotografierii la scară — este cea mai simplă. Obiectele sunt 
fixate astfel încât după fotografie să li se poată stabili dimensiunile în lungime 
şi lățime. Ea constă în aşezarea alături de obiectul fotografiat a unei rigle 
gradate în centimetri, care este fotografiată împreună cu obiectul respectiv. În 
cazul executării unor asemenea fotografii se vor respecta următoarele condiții: 


-87- 


Îndrumar de criminalistică pentru jandarmi 


aparatul de fotografiat se fixează cu axa optică a obiectivului perpendicular pe 
planul subiectului şi la mijlocul acestuia, iar rigla gradată să se găsească în 
acelaşi plan cu obiectul respectiv. În cazul urmelor cu adâncime mare, al 
obiectelor curbe sau sferice, se foloseşte o riglă sau un metru flexibil, care 
trebuie aşezat chiar pe acestea. 

Practica a demonstrat că este mai bine să se folosească un centimetru 
cu fondul puţin mai închis (vernil, roz, bleu), decât fondul alb. 

Când nu se dispune de un instrument precis de măsurare se poate 
apela la diverse obiecte cu dimensiuni constante şi cunoscute (standard), ca 
de exemplu un creion neînceput, o cutie de chibrituri etc., care se fotografiază 
împreună cu subiectul. 

Urma de încălțăminte se fotografiază la scară, punându-se centimetrul 
în partea laterală interioară a acesteia, la aceeaşi distanţă de călcâi şi talpă. 
Urmele mijloacelor de transport se fotografiază după ce metrul a fost aşezat 
atât longitudinal, cât şi transversal, pentru a se obține simultan atât 
dimensiunile desenului pe lungime, cât şi lăţimea urmei respective. În cazul 
corpurilor delicte, centimetrul se aşează paralel cu latura mai lungă a acestora. 

Metoda metrică de fotografiere — se aplică la fotografia schiţă şi mai rar 
la cea a obiectelor principale. Această metoda cunoaşte mai multe variante: 
fotografierea cu panglica gradată pentru profunzime, fotografia prin utilizarea 
pătratului, fotografia cu ajutorul unei aparaturi speciale şi în anumite condiţii 
care este urmată de lipirea fotografiilor obţinute pe nişte formulare metrice 
confecţionate în acest scop. 

Tehnica fotografierii cu ajutorul benzii gradate constă în folosirea unei 
benzi (scală a distanțelor) cu diviziunile metrice reale. Se poate folosi o bandă 
din material plastic, pânză etc. Banda, în general, trebuie să aibă o lungime de 
7-10 m şi lăţimea de 10-20 cm, iar diviziunile acesteia să fie colorate alternativ 
în alb şi negru, numerotându-se segmentele albe cu cifrele 2, 4, 6, 8 etc. 
Această tehnică este indicată în cazul fixării locului infracţiunii, a obiectelor 
principale şi a urmelor. 

Metoda stereometrică — se aplică la executarea fotografiei schiţe 
metrice, dacă se dispune de aparate special construite în acest scop. Prin ea 
se obţin imagini spaţiale ale obiectelor, dimensiunile lor şi distanţei dintre ele. 
Aparatele fotografice stereo au două obiective şi două camere obscure spre a 
realiza simultan doua fotografii din unghiuri diferite ale aceluiaşi obiect ori ale 
aceluiaşi spațiu. 

7. Fotografia semnalmentelor 

Are ca scop înregistrarea persoanelor care au săvârşit o faptă penală, 
urmărirea şi identificarea cadavrelor necunoscute, prin fixarea trăsăturilor 
exterioare. 

Fotografiile semnalmentelor se subclasează în: 

a. Fotografia de identificare a persoanelor 

Pentru înregistrarea penală a persoanelor se fac două fotografii bust: 
una din faţă şi alta din profil. Persoana trebuie să fie cu capul descoperit, fără 
ochelari, ochii deschişi şi privirea îndreptată înainte, ţinuta corpului şi a capului 
dreaptă, iar dacă este bărbat să fie şi bărbierit. 

Fotografia din față trebuie să redea multă claritate particularităţilor feţei, 
cum sunt: desimea părului, inserțiunea părului în jurul frunţii, mărimea frunții, 
forma ridurilor, conturul şi desimea sprâncenelor, mărimea şi poziţia ochilor, 
lungimea şi lățimea nasului, forma gurii, grosimea buzelor, poziția şi forma 
unor cicatrice sau negi de pe faţă. 

Fotografia din profil. Persoana trebuie să aibă urechea descoperită şi 
ținuta capului dreaptă. Persoanelor care poartă ochelari ar fi potrivit să li se 
faca încă o fotografie bust cu ochelari, în pozițiea feţei semi-întoarsă. 
Totdeauna fotografiile de identificare a persoanelor se fac în condiţii de 
laborator cu aparate fotografice speciale construite în acest scop. Iluminarea 
persoanei se realizează cu ajutorul unei surse de lumină dispersată, aşezată 
în spatele aparatului fotografic. Fotografiile de identificare a persoanelor 
însoțesc fişa personală a infractorului. În caz de sustragere de la urmărire, 
fotografiile servesc organelor de cercetare la urmărirea şi descoperirea sa. 

b. Fotografia de identificare a cadavrelor necunoscute 

Acestea se fac în număr de două: una bust din faţă şi alta bust din 
profil. Înainte de fotografiere cadavrul este pregătit în acest scop făcândui-se 
aşa-numita toaletare care constă în: cusutul leziunilor ce deformează fața, 
spălarea de sânge, pieptănatul părului, deschiderea ochilor, rujatul buzelor 
spre a le da un contur precis. Pentru fotografiere cadavrul se aşează dacă se 
poate pe scaun dândui-se corpului şi capului o poziţie dreaptă cu ochii 
deschişi, îndreptaţi înainte. 

c. Fotografia de urmărire: 

Aceasta se efectuează în procesul de urmărire activă a persoanelor 
care pregătesc săvârşirea unor infracţiuni sau întreprind activităţi de înlăturare, 
de ascundere a urmelor infracţiunilor deja comise. Această fotografie se face 
pentru prevenirea infracțiunilor, surprinderea făptuitorilor în flagrant delict şi în 
cazul când infractorii deja descoperiţi încearcă să sustragă probele. 


3.3. Filmul şi videofonograma judiciară 


„Prin noțiunea de film şi videofonogramă judiciare, într-un sens mai larg 
se poate înțelege sistemul ştiinţific-tehnic de captare, imprimare şi prelucrare a 
imaginii şi sunetului infracțiunii, folosite în scopul prevenirii şi descoperirii 

faptelor ilicite, identificării făptuitorilor şi dovedirii activităţii infracţionale” (lon 
Anghelescu, Alexandru Barciuc, „Filmul judiciar”, Editura Ministerului de 
Interne, Bucureşti, 1974). 

Filmul şi videofonograma judiciară operative pot fi: 

e de constatare; 

e de fixare a locului săvârșirii infracțiunii; 

e de fixare a percheziţiei, reconstituirii şi prezentării pentru 
recunoaştere; 

e de identificare; 

e de fixare a ascultării învinuitului, inculpatului, martorului; 

* de fixare a confruntării; 

* de fixare a procesului examinării psihiatrice. 

Filmul şi videofonograma judiciare prezintă următoarele avantaje față 
de fotografia judiciară: 

e rapiditatea cu care se pot fixa persoanele şi obiectul în mişcare; 

e acuratețea înregistrării imaginii şi sunetului; 

e au un pronunţat caracter ilustrativ pentru anchetă; 

e posibilităţile de falsificare sunt mai reduse. 

Filmul judiciar realizează panoramări, travelling, stop cadru. 

Panoramările se execută din punct fix, prin rotirea aparatului pe un plan 
vertical, orizontal sau oblic, pentru prezentarea unui spaţiu mai larg şi 
urmărirea unui subiect în mişcare. 

Travellingul se execută prin apropierea de subiect, când se pleacă de 
la un cadru şi se fixează punctul de interes prin detaliere; prin depărtarea de 
subiect, pentru a se ilustra mediul ambiant; prin urmărirea subiectului (paralel 
cu acesta, în urma ori înaintea lui). 

Stopcadrul („îngheţarea” fazelor importante, din unghiuri de vedere 
diferite) poate fi realizat prin opriri de câteva secunde, refilmări în condiţii de 
laborator şi filmări după fotografii. 


Filmul şi videofonograma judiciar-operative 

a) Filmul şi videofonograma de constatare 

Se instalează camere de luat vederi în muzee, mari magazine, săli de 
aşteptare, bănci etc. unde se impune o supraveghere în scop preventiv şi 
constatator. De asemenea, se instalează în intersecţii şi pe traseele 
aglomerate. 

b) Filmul şi videofonograma de fixare a locului săvârşirii 
infracțiunii: 

e Realizarea genericului, pentru crearea cadrului procedural, înainte 
sau după terminarea cercetării locului faptei. 

e Filmarea de orientare pentru fixarea locului săvârșirii infracţiunii în 
ansamblu, de la o distanţă cât mai mare, cu ajutorul unui obiectiv 
superangular, preferabil cât mai de sus (de pe clădiri sau din elicopter). 

c) Filmarea schiță fixează locul faptei în totalitate sau pe secţiuni şi se 
împarte în: 

- filmarea schiță panoramică, liniară sau circulară; 

- filmarea schiţă încrucişată; 

- filmarea schiță pe sectoare. 

d) Filmogrammetria, ca metodă auxiliară de măsurare a dimensiunilor 
din câmpul infracţional, se realizează prin: 

— filmare bidimensională, pentru reprezentarea la scară a urmelor 
infracţiunii. Aparatul de filmat ori camera de luat vederi se aşează 
perpendicular pe urmă, cu sursa de iluminare dispusă în spate, pentru urmele 
de suprafață sau sub un unghi de incidenţă cuprins între 30-70 grade, pentru 
urmele de adâncime; 

— filmare tridimensională, pentru fixarea imaginii obiectului şi a 
etalonului (jaloane la spaţii largi, bandă sau riglă gradată în spaţii înguste). 

e) Filmarea obiectelor principale (cadavru, arme de foc etc.). 

Se execută în faza statică a cercetării locului faptei, fără mişcarea 
obiectelor, precum şi în faza dinamică. 

f) Filmarea de detaliu. Se realizează la o scară mai mare decât 
dimensiunea reală a urmei sau a obiectului filmat. 

g) Filmarea urmelor de picioare. Se execută înaintea oricărei 
operaţiuni care ar putea conduce la alterarea urmelor, după ce în prealabil s-a 
trasat axa cărării de urme printre cele două şiruri de urme de paşi. 

h) Filmarea urmelor de mâini se realizează după metodele folosite la 
fotografia judiciară. 

i) Filmarea armelor de foc, a armelor albe şi a instrumentelor de 
spargere: 

e se recomandă să se facă din toate unghiurile, pentru amplasarea 
acestora în câmpul infracţional, evidenţierea dimensiunilor, a formei exterioare 
şi a caracteristicilor. 

e evidenţierea tuburilor, a urmelor de ricoşeu. 

e urmele instrumentelor de spargere se vor filma în ordinea formării lor. 

e pentru filmarea microurmelor, aparatul de filmat va fi dispus 
perpendicular pe acestea, iar lumina va fi dirijată asupra lor sub forma unui 
fascicul îngust. 

Filmul şi videofonograma judiciare sunt indispensabile: 

e în cazul filmării cadavrelor spânzurate, îngheţate, ale înecaţilor etc.; 

e în cazul unor evenimente deosebite: incendii, explozii, evenimente 
miniere, catastrofe feroviare, aeriene, maritime şi fluviale; accidente grave de 
circulaţie rutieră; 

e ascultarea învinuitului, inculpatului şi a martorului etc.; 

e filmarea urmelor în condiţii de laborator: sub radiaţii invizibile; sub 
radiaţii monocrome; sub radiaţii policrome; filmarea zonelor iluminate-umbrite; 
microfilmarea; macrofilmarea; filmarea în procesul prelevării modelelor de 
comparaţie. 


3.4. Investigarea faptelor şi documentarea probelor cu ajutorul 
fotografiilor judiciare 


Pe timpul executării misiunilor specifice Jandarmeriei Române, 
jandarmii constată o gamă variată de infracţiuni cum ar fi: furturi, tâlhării, 
distrugeri, şantaj, ultraj, vătămări corporale, loviri etc. 

În toate aceste cazuri, fotografia judiciară operativă (despre care se fac 
precizări în procesul verbal de constatare a infracţiunii) executată cu prilejul 
cercetării locului faptei şi a împrejurimilor acesteia este unul din procedeele 
importante de relevare şi fixare a rezultatelor cercetării, fiind totodată şi un 
material  probatoriu la dosarul cu acte premergătoare întocmit de 
ofițerii/subofițerii jandarmi. 

Scopul fotografiei judiciare este de a înregistra un documentar/material 
probatoriu, despre locul săvârşirii unei fapte penale aşa cum arăta acesta la 
momentul sosirii criminalistului. Există tehnici şi deprinderi consacrate în 
literatura de specialitate (aşa cum sunt tratate mai jos — subcapitolul 2.3.) 
referitor la efectuarea fotografiei la locului faptei. 

În activitatea criminalistică, pentru legalitatea obţinerii probelor, 
trebuiesc respecte câteva aspecte de ordin deontologic, cum ar fi: 

a. folosirea mijloacelor de fotografiere şi de realizare a planşelor 
fotografice cu respectarea actelor normative, precum şi a tuturor regulilor 
criminalistice de efectuare a lor; 

b. procesul-verbal de constatare a infracţiunii, încheiat cu prilejul 
întocmirii actelor premergătoare, şi planşa fotografică, trebuie să conţină date 
şi referiri exacte, detaliate, obiective, explicite cu privire la toate fotografiile 
efectuate şi ataşate la aceasta, precum şi condiţiile tehnice exacte în care au 
fost realizate fotografiile. 

c. între planga fotografică cu aspecte din câmpul infracţional şi 
procesul-verbal de constatare a infracțiunii să existe o relaţie de completare 
reciprocă şi de susținere a materialului documentar de probare a faptei. 

Câte fotografii trebuie executate la faţa locului? 

Fotografiile efectuate la fața locului sunt deosebit de importante pentru 
investigarea/documentarea unei fapte. Apare deseori întrebarea referitoare la 
câte fotografii trebuiesc făcute la locul faptei cu ocazia constatării infracțiunii? 

Din experienţa acumulată în activitatea criminalistică, putem spune că, 
atunci când vine vorba despre documentarea/probarea unei fapte prin 
fotografii, nu există un număr specific de fotografii ce trebuiesc făcute. 
Întotdeauna depinde de opinia criminalistului de câte fotografii are nevoie 
pentru a conserva/fixa imaginea locului faptei în forma originală din momentul 
sosirii acestuia la faţa locului. 

Spre exemplu, referitor la numărul de fotografii ce trebuie făcute la fața 
locului, având în vedere o cameră standard, criminalistul poate efectua câte o 
fotografie fiind poziţionat cu spatele, pe rând, la fiecare perete, iar apoi din 
fiecare colț al camerei. Astfel se obțin opt fotografii cu imagini diferite ale 
aceleiaşi camere. Imaginile de relationare şi asociere ale probelor, precum şi 
cele efectuate în detaliu depind de particularitatea dovezilor şi a urmelor 
activităţii infracţionale ce trebuiesc documentate/strânse. 

Ce fel de fotografii trebuie făcute la locul faptei? 

La scena locului faptei, trebuie avute în vedere trei aspecte/moduri de 
fotografiere: 

a. Se fotografiază câmpul infracțional pentru a se obține acele imagini 
care prezintă întreaga scenă infracţională; 

b.Se fac fotografii care pot arăta legătura între probele 
lurmele/aspectele existente la locul faptei; 

c. Se fac fotografii în detaliu ale urmelor/probelor/aspectelor rezultate 
din activitatea infracțională. 

Când se fac fotografii de orientare a locului faptei (generale) a unei 
case, a unui spaţiu comercial sau a unui vehicul trebuie avut în vedere ca în 
fotografii să apară ferestrele, uşile şi toate intrările. 

Atunci când se procedează la efectuarea fotografiilor în detaliu trebuie 
avut în vedere faptul că se fotografiază proba aşa cum a fost descoperită la 
locul faptei, iar apoi se foloseşte un fundal neutru pentru a putea fi scoasă în 
evidenţă. 

Aspecte generale ce trebuie respectate de criminalist cu ocazia 
efectuării fotografiilor judiciare: 

a) fotografiază locul faptei cât mai repede posibil pentru a nu apare 
modificări în câmpul infracțional; 

b) fotografiază prima dată zonele fragile (la care pot apărea modificări 
în câmpul infracțional datorită imposibilității de protejare) de la locul faptei; 

c) fotografiază de la înălțimea ochiului pentru a reda o imagine 
normală/obişnuită; 

d) ia întotdeauna fotografii preliminare/generale; 

e) fotografiază un set complet de imagini procedând la efectuarea de 
fotografii din unghiuri şi distanţe diferite; 

f) fotografiază toate zonele de investigare/documentare a locului faptei, 
inclusiv descoperirile constatate; 

9) fotografiază probele în detaliu; 

h) fotografiază intrările şi ieşirile existente atât din interior, cât şi din 
exterior; 

i) fotografiază imagini clare. Dacă este posibil se foloseşte unui tripod. 

j) evită lumina din spate. Aceasta creează siluete şi poate produce 
umbre sau neclarități; 

k) foloseşte lumina din lateral pentru a scoate în evidenţă 
textura/structura, urmele produse de unelte sau alte iregularităţi de pe 
suprafeţe. Evită folosirea acesteia când fotografiezi ascunzători, recipiente sau 
corpuri de mobilă. 

|) lumina din față este, în mod normal, cea mai bună în munca 
jandarmului criminalist. 

m) flash-ul (lumina artificială) prezintă avantaje de uşurinţă în 
manipulare şi control. 

4.1. Planga fotografică 


Planga fotografică efectuată cu ocazia cercetării la fața locului, 
reprezintă un material de documentare ce cuprinde totalitatea fotografiilor 
judiciare efectuate în câmpul infracţional/locul faptei precum şi împrejurimilor 
acestuia şi care sunt concludente în probarea activităţii infracționale. Despre 
efectuarea fotografiilor judiciare se fac menţiuni în procesul-verbal de 
constatare a infracţiunii flagrante. În acelaşi proces verbal de constatare a 
infracţiunii flagrante se fac menţiuni referitoare la aparatul de fotografiat folosit 
la realizarea fotografiilor judiciare, despre condiţiile de lumină şi despre planşa 
fotografică ce se anexează la procesul-verbal de constatare a infracţiunii. 

După prelucrarea materialului fotosensibil şi obținerea imaginilor 
pozitive se trece la întocmirea planşei fotografice. 

Planşele fotografice pot fi clasificate în trei mari grupe: 

— planşe fotografice operative; 

— planşe fotografice demonstrative; 

— planşe fotografice de informare. 

Planga fotografică operativă cuprinde fotografiile realizate cu ocazia 
efectuării unor activităţi de urmărire penală: cercetarea la fața locului, 
percheziţie, reconstituire, prezentare pentru recunoaştere. 

La întocmirea acestei planşe se vor respecta următoarele condiţii 
de formă şi fond: 

— fotografiile se vor realiza, de regulă la dimensiunile de 8,5x11,5 cm. 
Acestea vor fi clare şi vor reda corect tonalităţile de alb-gri-negru ori nuanțele 
de culoare; 

- fotografiile se vor lipi de hârtie sau carton, în următoarea ordine: 
fotografii de orientare, fotografii schiţă, fotografii ale obiectelor principale, 
fotografii ale urmelor şi fotografii de detaliu; 

— pe prima filă, la antet, se va trece denumirea instituţiei din care face 
parte cel care întocmeşte planşa fotografică, precum şi cu ce ocazie a fost 
întocmită aceasta; 

— fiecare fotografie lipită pe planşă va fi ştampilată având în vedere ca 
impresiunea ştampilei să fie imprimată atât pe fotografie, cât şi pe coala de 
hârtie pe care s-a lipit fotografia; 

— sub fiecare fotografie se vor face menţiuni prin care să se explice ce 
reprezintă aceasta (detaliile pot fi marcate prin săgeți); 

— după ultima fotografie se va menţiona numărul de file, numărul de 
fotografii cuprinse în planşă, cu ce aparate, ce material fotosensibil s-a folosit 
şi în ce condiţii de iluminare s-a fotografiat; 

— pe verso-ul fiecărei foi se va scrie „alb” şi se va ştampila; 

Planşele fotografice vor fi ştampilate şi semnate pe fiecare pagină de către 
cel care le-a realizat, iar la final se trece în clar numele celui care a întocmit-o. 

Planşa fotografică operativă trebuie realizată în aşa fel încât să 
completeze şi să concorde cu procesul-verbal întocmit cu prilejul desfăşurării 
respectivei activități de urmărire penală. 

Planşa fotografică demonstrativă cuprinde fotografiile judiciare 
executate cu ocazia efectuării deferitelor examinări în laborator. 

Dimensiunile fotografiilor vor fi stabilite în raport de necesităţile 
demonstrării rezultatelor examinării respective. 

Planşa fotografică demonstrativă completează şi ilustrează rapoartele 
de constatare tehnico-ştiinţifică şi de expertiză. La întocmire, se vor respecta, 
în general, aceleaşi condiţii în cazul planşei fotografice operative. 

Planga fotografică de informare trebuie realizată în condiţii grafice şi 
de calitate deosebite. Această planşă va cuprinde numai fotografii color (în 
cazuri excepţionale, se admit fotografii alb-negru), care să ilustreze aspecte 
deosebite privind neglijenţă gravă, distrugeri cu pagube mari, accidente de 
circulaţie (sau de altă natură) cu urmări deosebit de grave etc. 

Fotografiile cu dimensiunile de 11,5x17,5 cm se lipesc pe carton de 
bună calitate, cu chenar şi vor fi însoţite de explicaţii scrise. 

Pe prima filă se va trece cazul ale cărui aspecte sunt ilustrate prin 
fotografiile realizate. 

În final, nu se vor mai face menţiunile arătate la planga fotografică 
operativă. 

Această planşă fotografică se înaintează celor care au solicitat-o (şeful 
unităţii de poliție, conducerea l.G.P.R. sau a ministerului, primăriei etc.) pe 
bază de adresă. 

Pentru a fi de un real folos, planşa cu fotografii executate cu ocazia 
cercetării la fața locului trebuie să cuprindă toate genurile de fotografie 
judiciară operativă, în ordine, adică: 

— de orientare la fața locului (fotografii generale); 

— schiţa locului faptei; 

— obiectele principale din câmpul infracţiunii (fotografii în detaliu); 

— urmele găsite în câmpul infracţiunii (fotografii în detaliu); 

— alte detalii. 

Intotdeauna, obiectele principale şi cele care poartă urme precum şi 
urmele trebuiesc marcate (numerotate) şi fotografiate metric. 

Planşa fotografică va avea număr de înregistrare, va fi datată şi va 
avea un titlu din care să reiasă: 

— cu ce ocazie este întocmită; 

— ce reprezintă; 

— pentru ce faptă comisă a fost întocmită planga fotografică; 

— unde, când şi cine a săvârşit fapta (atunci când se cunoaşte 
persoana în cauză). 

In unele situaţii se poate întocmi şi schiţa locului faptei. 


4.2. Schița locului faptei 


Schița se întocmeşte în acele situaţii când este necesară o mai bună 
înțelegere a amplasamentului urmelor şi a raporturilor de spaţiu în care se află 
acestea cu celelalte elemente de la fața locului. La întocmirea acesteia se 
folosesc semnele convenţionale prevăzute în reglementări interne, iar pentru 
situaţiile când acestea nu sunt prevăzute, se stabilesc, în mod arbitrar, semne 
convenţionale care vor fi explicate în legenda schiţei. 

Schița locului  săvârşirii infracţiunii constituie o modalitate de 
reprezentare grafică a situaţiei de la fața locului. Prin aceasta se redau în 
sistem  ortogonal-realizarea unor proiecţii obținute prin trasarea unei 
perpendiculare de la fiecare punct de proiectat pe planul de proiecție- 
elementele esenţiale din câmpul infracţiunii, mărite sau micşorate la scară. 

Oricare ar fi modalităţile de reprezentare grafică, schița locului faptei 
ajută la înțelegerea mai exactă a tabloului real al locului săvârşirii infracţiunii, 
având menirea de a ilustra constatările din procesul-verbal şi de a întregi 
celelalte mijloace de fixare a rezultatelor cercetării la faţa locului. 

Pentru ca schița locului faptei să formeze o imagine completă şi 
veridică a situaţiei de la locul săvârşirii infracţiunii, la întocmirea ei trebuie 
respectate unele reguli, dintre care se pot aminti: 

— exactitatea schiţei; 

— cotarea schiţei; 

— întocmirea la scară a schiţei; 

— orientarea schiţei (latura din dreapta a schiţei - spre direcția nord-sud); 

- claritatea schiţei; 

— reprezentarea prin semne convenţionale criminalistice; 

— individualizarea schiţei (prin menţionarea următoarelor date: titlul, 
scara la care s-a întocmit, data, locul şi cauza în care s-a procedat la 
cercetarea locului faptei şi întocmirea schiţei, numele, prenumele calitatea şi 
organul din care fac parte membrii echipei de cercetare, semnăturile 
participanţilor la cercetarea la fața locului). 

MINISTERUL INTERNELOR ŞI REFORMEI ADMINISTRATIVE 
INSPECTORATUL GENERAL AL JANDARMERIEI 


INSPECTORATUL DE JANDARMI JUDEȚEAN VÂLCEA 
Nr. 654 123 din 11.03.2008 


PLANŞĂ FOTOGRAFICĂ 


Cu aspecte de la faţa locului în cazul privind pe numitul ION VASILE, 
în vârstă de 28 de ani, domiciliat în localitatea Horezu, județul Vâlcea, care în 
noaptea de 10/11.03.2008, prin escaladarea gardului şi forțarea cu o rangă 
metalică a uşii de acces, a pătruns în locuința numitului TURCU VASILE, 
situată în localitatea Călina, strada Primăverii, 27, judeţul Vâlcea, de unde a 
furat un televizor color marca Amadeus şi un geamantan de culoare închisă 
din piele, ambele bunuri în valoare de aproximativ 850 lei. 


ÎNTOCMIT, 


Vâlcea — 2008 

Foto nr. 1 


Foto nr. 1-2. Imagine de ansamblu 
a imobilului situat în localitatea 
Călina, str. Primăverii nr. 27, 
proprietatea numitului Turcu Vasile. 


Foto nr. 3. Imobilul văzut din 
stradă. 


ÎNTOCMIT 

Foto nr. 4. Imobilul văzut dinspre 
grădină. 


Foto nr. 5. Uşa de acces în 
locuință. Săgeata indică urmele de 
fortare găsite la nivelul sistemelor 
de închidere a uşii de acces. 


Foto nr. 6. Detaliu al urmelor de 
fortare. Fotografia la scară a 
urmelor de forțare descoperite pe 
uşa principală de la intrarea în 
locuinţă. 


ÎNTOCMIT 

Foto nr. 7. Reprezintă fotografia 
schiță a locului unde au fost 
abandonate două şurubelnițe şi 
găsită o urmă de încălțăminte 
(1 - urma de încălțăminte, 2 şi 3 
şurubelniţele). 


Foto nr. 8. Fotografia la scară a 
urmei de încălțăminte. 


Foto nr. 9. Fotografia la scară a 
unei  şurubelnițe descoperită în 
apropierea urmei de încălțăminte. 


ÎNTOCMIT 

Foto nr. 10. reprezintă fotografia 
schiţă a camerei în care se afla 
televizorul reclamat ca furat. 


Foto nr. 10-11. Aspecte din camera 
de zi. Săgeata indică comoda de 
unde se reclamă sustragerea 
geamantanului din piele şi a 
televizorului color marca Amadeus. 


Foto nr. 12 Partea superioară a 
” şifonierul pe care s-a descoperit o 
f urmă digitală. Săgeata indică locul 


7 unde a fost descoperită, fixată şi 


ridicată urma digitală. 


ÎNTOCMIT 

Foto nr. 13. Fotografia metrică a 
urmei digitale descoperită şi ridicată 
de pe uşa şifonierului. 


Prezenta planşă fotografică conţine un număr de 6 (şase) file şi un 
număr de 13 (treisprezece) fotografii judiciare executate cu aparatul fotografic 
Practica L 2, folosind film AZOPAN PS 21 DIN, în condiţii de lumină naturală şi 
artificială. 

Procesarea negativului s-a realizat cu aparatul de copiat prin proiecţie 
Magnifax, pe hârtie foto BC 11. 


ÎNTOCMIT, 
(gradul, numele şi prenumele în clar) 


— 103 — 


SCHITA 


locului unde s-a comis infracţiunea de furt de către numitul 
lon Vasile la data de 10/11-03-2007 din locuinţa 
cetățeanului Turcu Yasile situată în localitatea Călina județul 
Vâlcea 


(MODEL) 


Ionescu 
Vasile 
Stoian 
Gheorghe 


- Şurubelniță 
- urmă incălțăminte 
- boltar viță de vie 


- sobă 


i le 


M -masă din plastic 
[C] - mobilier 
Scara : 1:100 

5. Urmele criminalistice — noțiune şi clasificare 


5. 1. Noţiunea de urmă în sens criminalistic 


Dezvoltarea ştiinţei şi tehnicii, precum şi tot mai larga lor aplicare în 
toate sectoarele vieții economice şi sociale au dat posibilitatea justiţiei să-şi 
găsească un puternic sprijin pentru îndeplinirea misiunii sale în rezultatele 
oferite de cercetările ştiinţifice şi tehnice. 

Atât în procesul penal, cât şi în procesul civil, prima sarcină pe care o 
are de îndeplinit organul judiciar este aceea de a stabili exact situaţia de fapt 
supusă judecății. Astfel, în procesul penal urmează să se stabilească dacă 
infracțiunea s-a săvârşit, în mod real, şi dacă făptuitorul este cel învinuit, 
precum şi împrejurările în care s-au petrecut faptele. În procesul civil organul 
judiciar trebuie, de asemenea, să cunoască exact raporturile reale care au dat 
naştere conflictului de interese dintre părți. 

În desfăşurarea activităţilor specifice cercetării criminalistice se ia în 
considerare principiul conform căruia, în majoritatea cazurilor, săvârşirea unei 
infracţiuni presupune prezenţa făptuitorului la fața locului şi implicit efectuarea 
de către acesta a unor activități ce produc modificări materiale în ambianța 
existentă, cunoscute sub denumirea generică de „urme”. 

Edmond Locard, un criminalist francez de seamă, afirma: „Este 
imposibil pentru un răufăcător să acţioneze cu intensitatea pe care o 
presupune acţiunea criminală, fără să lase urme materiale”. 

Din punct de vedere criminalistic, prin urmă se înțelege orice 
modificare materială produsă ca urmare a interacțiunii dintre făptuitor, 
mijloacele folosite de acesta şi elementele componente ale mediului unde îşi 
desfăşoară activitatea infracțională, modificări care, examinate individual sau 
în totalitate, pot conduce la stabilirea faptei, identificarea făptuitorului, a 
mijloacelor folosite de acesta şi la lămurirea împrejurărilor în care s-a comis 
fapta penală. 

Din practica judiciară s-a desprins ideea că producerea unei modificări 
nu este limitată în exclusivitate la persoana autorului faptei, ea putând 

aparține, în egală măsură, subiectului pasiv al infracțiunii(partea vătămată). Un 
exemplu în acest sens este dat de petele de sânge sau firele de păr 
descoperite pe îmbrăcămintea sau corpul agresorului, care aparțin persoanei 
agresate. 

Având în vedere cele de mai sus, putem considera drept urme: 

— tot ce a rămas material (vizibil sau invizibil) la locul faptei de la 
persoana făptuitorului, de la îmbrăcămintea acestuia sau de la mijloacele sau 
instrumentele folosite de acesta (îmbrăcăminte abandonată de infractor, urme 
ale diferitelor instrumente de spargere, urmele papilare etc.); 

— tot ce s-a ataşat material (vizibil sau invizibil) de la locul faptei asupra 
făptuitorului, hainelor, obiectelor, mijloacelor sau instrumentelor folosite de 
acesta la comiterea faptei (ex: particule de sol ataşate de la locul faptei pe 
încălțămintea infractorului, sânge aparţinând victimei descoperit pe hainele lui 
etc.); 

— schimbările de poziţie ale unor obiecte existente la locul săvârşirii 
faptei, dacă au legătură cu activitatea infracţională (ex: un fotoliu mutat de la 
locul lui de către infractor pentru ca acesta să poată ieşi pe geam). 

Trebuie reținut că pentru a putea fi considerate urme în sens 
criminalistic, modificările materiale trebuie să aibă legătură de cauzalitate cu 
fapta penală. 

Aceasta pentru că la locul faptei, jandarmul poate descoperi o 
multitudine de modificări, dar el trebuie să le descopere şi să le examineze 
numai pe cele care au fost create în timpul săvârşirii faptei sau care au 
legătură cu aceasta, întrucât numai în acest fel se poate ajunge la făptuitor şi 
la dovedirea vinovăţiei. 

Rămânerea la fața locului a urmelor este determinată de cauze 
diferite, precum: 

— condiţiile în care operează infractorul (timp scurt, dificultăţi de 
pătrundere etc.); 

— starea psihică a făptuitorului în momentul comiterii faptei (frică, 
emoție etc.); 

— modul de operare, de multe ori specific făptuitorului; 

— condiţii nefavorabile de iluminare în locul faptei; 

— necunoaşterea topografiei locului faptei ş.a.m.d. 

Importanţa studierii tuturor categoriilor de urme rezultă din următoarele 
raţiuni: 

— acestea apar obligatoriu în procesul comiterii infracțiuni; 

— crearea lor este rezultatul interacțiunii (contactului) dintre factorii 
creatori şi cei primitori de urme în timpul săvârşirii faptelor penale. 

5.2. Clasificarea generală a urmelor 


Clasificarea urmelor s-a realizat după mai multe criterii, după cum 
urmează: 

a) După factorul creator de urmă: urme create de om, urme create 
de animale, urme create de vegetale, urme create de obiecte, urme create de 
unele fenomene. 

b) După factorul primitor de urmă: urme primite de om, urme primite 
de animale, urme primite de vegetale, urme primite de obiecte. 

c) După esența (felul) lor: urme formă; urme materie, urme 
poziționale. 

d) După mărime: macrourme, microurme. 

e) După valoarea lor în procesul identificării: urme care furnizează 
elemente pentru lămurirea diferitelor împrejurări ale săvârşirii infracţiunii, urme 
care ajută la stabilirea apartenenţei de gen, grup, categorie sau specie, urme 
ce permit identificarea factorului creator. 

În continuare vom acorda atenţia cuvenită fiecărei categorii de urme 
enumerate mai sus. 

a) Urmele după factorul creator de urmă 

Urme create de om 

Cuprind toate modificările rezultate atât din simplul contact al corpului 
omenesc cu elementele componente ale mediului, cât şi din mişcările 
complexe ale acestuia, iniţiate, deliberate şi coordonate de activitatea 
cerebrală. 

Omul poate crea la faţa locului urme formă şi urme materie. 

Din categoria urmelor formă fac parte: 

1. urmele mâinilor 

În sens criminalistic se înţeleg acele modificări aduse elementelor 
componente ale locului faptei ca rezultat al contactului mâinilor făptuitorului şi 
victimei cu acestea, în procesul săvârşirii infracţiunii. 

Din uriaşa varietate de urme, de cele mai multe ori, pentru urmărirea şi 
descoperirea infractorului sunt folosite urmele de mâini şi aceasta deoarece în 
timpul săvârşirii infracţiunii este greu să se evite atingerea cu mâinile a 
obiectelor. 

Formarea urmelor de mâini se explică prin existenţa permanentă pe 
suprafața palmei şi a degetelor a substanței secretate de piele, substanţă 
formată din compuşi organici şi anorganici, care nu se evaporă prin trecerea 
timpului. 

Identificarea persoanelor după urmele de mâini se bazează pe 
varietatea desenului papilar de pe partea anterioară a palmei şi a degetelor, ce 
se prezintă sub formă de ridicături şi adâncituri. 

Urmele lăsate de mâinile infractorului se întâlnesc foarte des în 
cercetarea locului faptei, pentru că mâinile vin cel mai des în contact cu diferite 
obiecte, depunând substanțe care au aderat la ele, ridicând materii în stare 
pulverulentă sau depunând sub formă de urme invizibile resturi de sudoare şi 
grăsime. 

2. urmele picioarelor 

Prin urme ale picioarelor se înțeleg acele modificări aduse elementelor 
componente ale locului faptei ca rezultat al contactului picioarelor desculțe cu 
acestea în procesul săvârşirii infracţiunii. 

3. urmele buzelor 

Sunt reproduceri ale reliefului şi formelor exterioare ale buzelor, create 
pe diverse suprafeţe, în procesul săvârşirii unei infracțiuni. 

4. urmele dinţilor 

Prin urme de dinţi se înțeleg modificările aduse elementelor 
componente ale locului faptei ca rezultat al contactului dinţilor cu ele în 
procesul săvârșirii infracţiunii sau în legătură cu aceasta. În timpul luptei, pe 
corpul victimei şi chiar pe cel al infractorului se pot forma urme de dinţi, astfel 
prezența acestor urme indică împrejurările în care a avut loc fapta. 

5. urmele urechilor, nasului şi a altor părți ale feţei şi corpului uman 

Prin această categorie de urme se înțelege toate acele modificări 
aduse elementelor componente ale locului faptei ca rezultat al contactului 
urechilor, nasului şi altor părți ale feţei şi corpului uman cu ele în procesul 
săvârşirii unei infracțiuni. 

6. urmele sonore ale vocii şi vorbirii 

În sens criminalistic se înțeleg acele urme produse de aparatul 
fenorespirator al omului. 

7. scrisul 

În sens criminalistic scrisul interesează prin faptul că este o formă 
specifică a activităţii umane şi el poartă „marca” individualităţii persoanei care îl 
realizează şi prin intermediul lui se poate ajunge la aceasta. 

8. nodurile şi legăturile 

Nodul, ca manieră de realizare, constituie o urmă a activităţii umane, care 
oferă anumite date referitoare la desfăşurarea faptei penale, date ce pot duce la 
elucidarea unor împrejurări ale ei. Legăturile reprezintă modul cum sunt înfăşurate 
materialele folosite la realizarea nodurilor (frânghie, laţ, sfoară, sârmă). 

Din categoria urmelor materie de natură umană (biocriminalistice) fac 
parte: 

1. Urmele de sânge. Prin urme de sânge se înţelege lichidul extravazat 
dintr-un sector al aparatului cardiovascular şi depus pe un anumit suport, în 
procesul săvârşirii unei infracţiuni sau în legătură cu aceasta. 

2. Urmele de salivă. Prin urme de salivă se înţelege lichidul de secreție 
a glandelor salivare depus pe diferite suporturi, în procesul săvârşirii unei 
infracţiuni sau în legătură cu aceasta. 

3. Urmele de spermă. În sens criminalistic reprezintă lichidul de 
secreție a glandelor sexuale masculine, exteriorizat din cauze fiziologice sau 
patologice, depus pe diferite suporturi în procesul săvârșirii unei infracţiuni sau 
în legătură cu aceasta. 

4. Urmele de natură piloasă. Prin urmă de natură piloasă se înțelege 
firul de păr provenit de la corpul uman în procesul săvârşirii unei infracţiuni sau 
în legătură cu aceasta. 

5. Urmele de natură osteologică. Prin urme de natură osteologică se 
înțeleg oasele şi cartilagiile sau resturile din ele, a căror prezenţă la faţa locului 
este datorată săvârșirii unei infracţiuni. 

6. Urmele altor țesuturi moi. În categoria urmelor altor țesuturi moi se 
includ țesuturile şi organele de natură umană descoperite la faţa locului şi care 
au legătură cu săvârşirea unei fapte penale. 

7. Urmele de miros. Prin urmă de miros se înțelege dâra formată prin 
deplasarea unei persoane, în care rămâne mirosul specific al corpului, 
îmbrăcămintei, încălțămintei acestuia sau altor obiecte aflate asupra sa. 

8. Urme create de animale. Prin urme ale animalelor se înţelege 
totalitatea modificărilor produse în câmpul infracţional de animale a căror 
prezență la fața locului este în legătură cu săvârşirea faptei penale. 

Urmele lăsate de animale pot fi: urme formă şi urme biologice. 

Din categoria urmelor formă fac parte: 

1. Urmele de picioare. Urmele pe care le creează picioarele sunt cele 
mai frecvent întâlnite la fața locului şi au valoare în identificarea animalului sau 
stabilirea apartenenţei de gen. 

2. Urmele de dinți. Aceste urme prezintă, de asemenea, o pondere 
însemnată din punctul de vedere al frecvenţei şi al posibilităților de descoperire 
la fata locului. Mărimea, conformaţia şi dispunerea pe o arcadă a dinţilor diferă 
în raport cu specia animalului. Forma maxilarelor, prezenţa dinţilor pe ambele 
maxilare sau numai pe unul, mărimea, conformaţia şi dispunerea acestora pe 
arcadă diferă în raport cu specia animalului şi uneori cu vârsta acestuia. 

3. Urmele de coarne. Sunt mai rar întâlnite la faţa locului, ele putând fi 
create de un număr restrâns de specii. Forma şi dispunerea pe cap a 
coarnelor diferă de la o specie de animale la alta şi chiar în cadrul aceleiaşi 
specii, de la un individ la altul. 

4. Urmele altor părți ale corpului animalelor (botul, buzele, abdomenul, 
genunchiul etc.) — forma şi mărimea lor diferă de la o specie la alta. 

5. Urmele sonore. Anatomia, fiziologia şi fiziopatologia aparatului 
fonator al animalelor presupune o multitudine de particularităţi caracteristice 
fiecărei specii de animale şi în cadrul aceleiaşi specii, fiecărui exemplar în 
parte, care îşi lasă amprenta în urmele sonore. 

Prin urme biologice de natură animală se înțeleg produsele de 
secreție, de excreţie şi resturile de ţesuturi rezultate în procesul săvârşirii unor 
fapte penale sau în legătură cu acestea. 

Astfel, distingem: urmele de sânge; urmele de spermă; urmele de 
secreție lactată; urmele de natură piloasă; urmele de miros; alte urme de 
natură biologică (puf, fulgi, pene, coarne, gheare, copite etc.). 

Urme create de vegetale. Prin urme de natură vegetală se înţeleg 
modificările produse la faţa locului ca urmare a contactului diferitelor plante cu 
elementele mediului ambiant, modificări apărute în procesul săvârşirii unei 
infracţiuni sau în legătură cu aceasta. 

Urme ale vegetalelor pot fi: urme formă şi urme biologice de 
natură vegetală. 

Urmele formă de natură vegetală se creează ca o consecinţă a 
schimbărilor de aspect pe care le provoacă un organism vegetal ori un 
fragment al acestuia pe un suport cu o plasticitate adecvată. 

Urmele biologice de natură vegetală se pot prezenta la faţa locului în 
diferite ipostaze, cum ar fi: fragmente de plante, tulpini, rădăcini, frunze, flori, 
scoarță de copac, fibre de plante industriale, semințe, lăstari, polen. Acestea 
diferă în funcţie de următorii factori: natura şi forma suportului, specia, natura 
organului vegetal, influența factorilor de mediu intern, natura activității 
infracţionale, intervalul scurs de la formare şi până la descoperire. 

Urme create de obiecte. Prin urme ale obiectelor se înțeleg 
modificările aduse la fața locului ca urmare a contractului diferitelor obiecte cu 
elementele mediului ambiant, modificări apărute în procesul săvârşirii unei 
infracțiuni sau în legătură cu aceasta (încălțăminte, îmbrăcăminte, instrumente, 
arme, mijloace de transport etc.). 

Urmele încălțămintei se creează prin contactul ce are loc între 
aceasta şi elementele componente ale locului unde s-a comis fapta penală 
(sol, duşumea, mobilă, materiale purverulente, covor). 

Ele ajută la determinarea drumului parcurs de persoanele ce 
interesează la identificarea încălțămintei creatoare, precum şi la furnizarea 
datelor în legătură cu activităţile desfăşurate înaintea, în timpul şi după 
comiterea infracţiunii. 

Urmele obiectelor de îmbrăcăminte. Prin urme ale obiectelor de 
îmbrăcăminte se înțeleg modificările ce apar pe corpul omenesc sau pe 
suprafața unor obiecte ori pe alte componente ale mediului, ca urmare a 

contactului lor cu îmbrăcămintea purtată de o persoană, în procesul săvârşirii 
unei infracțiuni sau în legătură cu aceasta. 

Urmele instrumentelor. Prin instrumente înțelegem, în sens generic, 
toate uneltele, sculele, aparatele şi orice alte obiecte care se folosesc la 
săvârşirea unei infracțiuni (cleşti, ciocane, cuțite, topoare, şurubelnițe, 
ferăstraie, răngi, leviere etc.). 

O importanţă deosebită o prezintă instrumentele de spargere, prin care 
putem înțelege o varietate foarte mare de obiecte, aparate adaptate sau 
special construite, precum şi orice corp dur, folosite pentru a înfrânge 
rezistența încuietorilor şi a oricăror mijloace utilizate pentru protecţia şi paza 
bunurilor. În această categorie de instrumente sunt incluse nu numai cele care 
folosesc la spargere, în accepţia proprie a cuvântului, ci şi cele care folosesc la 
tăiere, apăsare, topire etc. 

Prin urmare, un număr mare de infractori se va folosi de uneltele cu 
mânuirea cărora sunt obişnuiţi profesional sau ca amatori şi numai în cazuri 
mai rare întâlnim spargeri efectuate de rutinaţi în meserie. Lăcătuşul va prefera 
să acţioneze asupra părții metalice a unei uşi, tâmplarul asupra părții din lemn, 
dar aceasta nu poate constitui un criteriu absolut şi faptul se confirmă mai mult 
la spărgătorii începători. 

Urmele mijloacelor de transport. Prin urme ale mijloacelor de 
transport se înțelege totalitatea transformărilor materiale produse de mijloacele 
de transport ori părți componente ale lor ce apar pe unele obiecte şi corpuri 
sau în mediul înconjurător, pe timpul săvârşirii unei infracţiuni sau în legătură 
cu aceasta. 

Urmele create prin folosirea armelor de foc. Urmele armelor de foc 
sunt acele elemente materiale care apar pe corpul omenesc sau pe diferite 
obiecte componente ale mediului, rezultate în urma producerii împuşcăturii, cu 
ocazia producerii unei infracțiuni. La crearea acestei categorii de urme 
participă în mod necesar arma de foc, muniţia şi diferite suporturi (ţinte). 

Urmele legăturilor şi nodurilor. Prin urme create de legături şi noduri 
se înțelege totalitatea modificărilor produse de ele în ambianța locului faptei, în 
procesul săvârşirii unei infracțiuni sau în legătură cu aceasta. Prin folosirea 
legăturilor şi nodurilor se creează urme sub formă de rosături, adâncituri, 
decolorări sau alte semne pe suporturile cu care au venit în contact. 

Scrisul de tipar şi scrisul dactilografiat. Scrisul de tipar şi cel 
dactilografiat sunt urme ale infracțiunii atunci când au fost executate în 
procesul săvârşirii acesteia sau în legătură cu ea. 

Urmele sonore create de obiecte. Prin urme sonore create de obiecte 
se înțeleg zgomotele produse de acestea în procesul săvârşirii unei infracţiuni 
sau în legătură cu ea. 

Urme de produse petroliere. Prin urmă de produs petrolier se înțelege 
prezenţa lor, în orice cantităţi, la faţa locului, ca urmare a săvârşirii unei 
infracțiuni ori în legătură cu aceasta. Urmele ce se formează pot apărea sub 
diverse forme, cum ar fi: picături, mânjituri, pete, scurgeri, dâre, îmbibări, 
aglomerări. 

Urme de material plastic. Urmele de material plastic sunt acelea care 
provin din obiecte confecţionate din produse plastice sau din semifinite din 
acest tip şi se află la fața locului ca urmare a săvârşirii unei infracţiuni sau în 
legătură cu aceasta. 

Urme de coloranți. Existenţa coloranților la faţa locului şi exploatarea 
lor din punct de vedere criminalistic oferă posibilitatea stabilirii împrejurărilor în 
care s-a comis fapta, a dovedirii prezenţei unei persoane sau obiect oarecare 
în câmpul infracțiunii, precum şi a explicării anumitor modificări petrecute. 

Urme de vopsea. Din punct de vedere criminalistic sunt considerate 
urme de vopsea substanţele peliculogene ce se desprind de pe diverse 
suporturi sau se formează pe ele în urma impactului lor cu alte obiecte, în 
procesul săvârșirii unor infracţiuni sau în legătură cu aceasta. 

Urme de metale. Acţiunea dinamică sub formă de tăiere, forțare etc. 
dintre două sau mai multe corpuri metalice creează particule din metalele 
supuse acestor acţiuni. Rezultatul unei asemenea acţiuni — când s-a produs în 
procesul săvârşirii unei infracţiuni sau în legătură cu aceasta - poartă 
denumirea de urme metalice. 

Urme de soluri şi cenuşă. Urmele de sol sunt acele fragmente aduse 
la locul infracţiunii — sau dislocate din acesta - pe încălțăminte, îmbrăcăminte 
ori alte obiecte purtate de făptuitor sau victimă, precum şi de mijloacele de 
transport folosite în procesul săvârşirii infracțiunii ori în legătură cu acesta. 

În incendii, explozii, tentative de distrugere etc., resturile rămase la fața 
locului sub formă de cenuşă constituie urme preţioase ce pot servi la 
determinarea constituențţilor anorganici ai substanțelor arse. 

Urme de sticlă. În procesul săvârșirii unei infracţiuni, sticla, indiferent 
de forma în care se află, poate lăsa urme, fie datorită contactului cu diferite 
obiecte, corpuri, fie drept consecinţă a unor factori mecanici sau termici. 

Urme de hârtie. La fața locului hârtia poate fi găsită în starea ei 
naturală (ruptă, tăiată, şifonată, perforată etc.) sau arsă (carbonizată pe toată 
suprafața sau numai parțial). 

Urme de cerneluri, tuşuri şi paste de scris. Prin urme de cerneluri, 
tuşuri sau paste de scris se înțelege prezența unor asemenea substanţe la fața 
locului, în cantităţi sau forme diferite, ca urmare a săvârşirii unei infracţiuni sau 
în legătură cu aceasta. 

Urme de produse textile. Sunt considerate urme de produse textile 
fragmentele, firele sau fibrele provenite de la obiectele de îmbrăcăminte, de 
lenjerie, accesorii ale lor sau orice alte obiecte confecţionate din asemenea 
produse, a căror prezenţă la fața locului este determinată de săvârşirea unei 
infracţiuni. 

Urme de produse alimentare. Produsele alimentare sunt considerate 
ca urme atunci când prezenţa lor la fața locului are legătură cu infracțiunea 
săvârşită. 

Urme de natură pulverulentă. Materialele pulverulente constituie 
urme atunci când prezenţa lor la fața locului este determinată de săvârşirea 
unei infracțiuni sau în legătură cu aceasta. 

Urme toxice. Prin urme toxice se înțeleg substanțele toxice ca atare, 
precum şi soluţiile acestora prezente la faţa locului pe diverse suporturi sau 
recipiente, a căror existenţă are legătură cu infracţiunea săvârşită. 

Urme create de unele fenomene 

Din categoria urmelor create de incendii, explozii şi unele 
catastrofe fac parte: 

Urme create de incendii. Prin urme create de incendii se înțeleg 
modificările produse la locul săvârşirii unei fapte penale ca urmare a acţiunii 
substanțelor incendiare sau altor cauze declanşatoare, a flăcărilor deschise, 
arderilor mocnite, temperaturii şi a celorlalte fenomene ce însoțesc incendiul. 

Urme create de explozii. Prin urme de explozii se înțeleg modificările 
apărute în compoziţia ori la suprafața obiectelor ce explodează şi în mediul 
înconjurător, modificări care sunt în legătură cu săvârşirea unei fapte penale. 

Urme specifice accidentelor şi catastrofelor de cale ferată. Prin urme 
ale accidentelor şi catastrofelor de cale ferată se înţeleg toate modificările 
create asupra materialului rulant de cale ferată şi a altor instalaţii feroviare, 
precum şi asupra persoanelor sau mărfurilor transportate, în timpul şi în 
legătură cu producerea evenimentelor respective. 

Urme specifice catastrofelor aeriene 

In raport cu cauza producerii catastrofei aeriene, cu înălţimea la care s- 
a aflat aeronava, precum şi cu natura locului unde s-a prăbuşit, la faţa locului 
se creează o serie de urme formă, poziționale şi materie. 

Urme specifice catastrofelor navale. Urmele ce pot fi create în cazul 
catastrofelor navale sunt deosebit de multiple, acestea putând fi urme formă, 
poziţionale şi materie. 

Acestea trebuie căutate la locul faptei, respectiv locul de cercetat care 
este reprezentat de locul unde s-a produs catastrofa (sinistrul, incendiul, 
abordajul) şi cel unde s-a descoperit nava sau epava acesteia, zonă ce include 
suprafaţa apei ca un plan în continuă mişcare (sub acţiunea vântului, a 
curenților), construcțiile şi aparatele utilizate sau susceptibile a fi folosite ca 
mijloace de transport pe apă şi porțiunile de uscat adiacente. 

b) Urmele după factorul primitor de urmă 

Urme primite de om. Omul poate primi urme create de toți factorii 
creatori. Astfel de urme sunt: particule de praf, pete de vopsea, vaselină, 
sânge, urme ale ştrangulării etc. 

În cadrul procesului de percepţie omul poate reţine şi unele urme care 
dispar de la locul faptei odată cu consumarea infracţiunilor, cum sunt: 
caracteristicile mersului infractorului, culoarea îmbrăcămintei şi obiectelor ce le 
purta asupra sa, succesiunea activităților desfăşurate de făptuitor. 

Urme primite de animale. Reprezintă acele modificări produse asupra 
corpului acestora sub acţiunea factorilor creatori de urme (rănirea, imprimarea 
pe blană sau pe pielea animalului, intoxicații etc.). 

Urme primite de vegetale. Constau în: tăieturi, retezături, smulgeri, 
ruperi sau imprimări de diferite obiecte sau substanţe, pete de sânge, de 
vaselină etc. 

Urme primite de obiecte. Din această categorie putem aminti: urmele 
de încălțăminte create în teren moale, urmele instrumentelor de spargere în 
tocul uşii sau geamului, urmele sonore înregistrate, imaginile de pe pelicule 
foto sau înregistrările video, dacă sunt imagini neprelucrate. 

c) Urmele după esenţa (felul) lor 

Acestea se clasifică în urme formă; urme materie; urme poziționale. 

1. Urmele formă reproduc conturul exterior al factorului creator de 
urmă ori linia de rupere a acestuia. 

În funcţie de procesul de mişcare al celor doi factori, urmele formă se 
subdivid în: 

— urme statice, ce se formează prin apăsare, lovire, presare, 
rostogolire, fără ca suprafaţa factorului creator de urmă să alunece pe 
suprafața factorului primitor de urmă în momentul contactului (urmele de mâini 
formate prin atingerea sau prinderea obiectelor, urmele create de pneurile 
vehiculelor în timpul rulării, urmele de încălțăminte etc.); 

— urme dinamice, ce se formează atunci când suprafeţele de contact 
ale celor două obiecte — cel creator şi cel primitor de urmă — se află în mişcare 
unele faţă de altele (urme de derapare, urmele create de ghinturile ţevii pe 
glonț, urma creată de topor, ferăstrău etc.) 


În raport de modificările aduse factorului 
primitor, urmele formă se subdivid astfel: 

— urme de adâncime, ce se formează 
prin modificarea în profunzime a obiectului 
primitor în locul de contact cu cel creator de 
- urmă (urme de încălțăminte sau pneu în solul 
4 moale, în zăpadă etc.). Aceste urme pot fi 
„ statice sau dinamice. 

— urme de suprafaţă, ce se formează numai la suprafața obiectului 
primitor şi apar ca rezultat al unor depuneri sau dislocări de substanţă, fără a 
schimba forma sau conturul acestuia (urma lăsată de obiectul de scris folosit 
de infractor la falsificarea paşaportului, urma papilară formată în urma 
contactului dintre mâna infractorului şi un obiect lucios neşters de praf). 

Aceste urme pot fi statice sau dinamice. 

Urmele de suprafață, în funcţie de procesul formării lor, pot fi: 

— urme create prin stratificare (ex: urma papilară formată prin 
depunerea de sudoare pe un obiect lucios, neprăfuit); 

— urme create prin destratificare (ex: PI 
urma papilară formată prin destratificarea unei | 
cantități de praf de pe mobilă). 

Dintre cele două categorii de urme, 
prima categorie are o mai mare valoare în 
procesul identificării, întrucât la această urmă 
se pot observa elementele de detaliu ce ajută 
la identificarea factorului creator. 

Urmele formă se mai pot clasifica şi: 

— vizibile cu ochiul liber (colorate); 

— latente (invizibile) din cauza sub- 
stanţei incolore care le creează (ex: urmele de mâini create prin depunerea de 
sudoare produse de secreția glandelor sudoripare şi sebacee de la nivelul 
pielii, nefiind vizibile cu ochiul liber, deoarece substanţa nu este colorată). 

2. Urmele materie 

Aceste urme cuprind produsele, substanţele sau peliculele de natură 
organică sau anorganică descoperite la fața locului. 

Astfel de urme sunt: 

— produsele biologice de natură umană ori animală (sânge, salivă, 
spermă, fire de păr etc.); 

— de natură vegetală (semințe, crengi, fructe etc.); 

— substanţe chimice de natură organică sau anorganică (ex: cioburi de 
sticlă, particule de vopsea, părţi ale unor obiecte etc.) 

3. Urmele poziționale 

Sunt reprezentate de schimbările poziţiilor iniţiale ale obiectelor sau 
subansamblelor acestora, în procesul săvârşirii unei infracţiuni şi care au legătură 
cu aceasta (ex: sertar deschis, fereastra găsită în altă poziție de cum a fost lăsată 
de partea vătămată, un aparat de bord blocat, schimbătorul de viteze găsit cuplat 
într-o anumită treaptă de viteză în urma unui accident rutier etc.). 

d) Urmele după mărime 

Acestea se clasifică în : 

— macrourme, ce reprezintă urmele formă sau materie de dimensiuni 
atât de mari încât pot fi descoperite şi examinate cu ochiul liber (urmele de 
pneuri, de încălțăminte, părţi din obiecte etc.); 

— microurmele, acele urme formă sau materie, mici sau foarte mici, a căror 
descoperire, ridicare şi examinare necesită folosirea unor mijloace tehnice 
precum: lupa, microscopul, stereomicroscop etc. (ex: striaţiile create de 
instrumentele de spargere, particulele microscopice de praf, sticlă ori metal etc.). 

e) Urmele după valoarea lor în procesul de identificare 

O primă grupă este reprezentată de urmele care furnizează elemente 
pentru lămurirea diferitelor împrejurări ale comiterii infracțiunii. 

Sunt acele urme care, deşi nu conțin elemente pentru stabilirea 
apartenenţei de gen, contribuie la determinarea naturii activităţilor desfăşurate 
de făptuitor, a succesiunii şi duratei lor. In această categorie intră urmele 
poziționale (fereastra deschisă, acul vitezometrului blocat la o anumită viteză 
în cazul unui accident de circulaţie, limbile blocate ale unui ceas de mână spart 
găsit asupra victimei care s-a luptat cu infractorul etc.). 

O altă categorie este dată de urmele care ajută la stabilirea 
apartenenţei de gen, grup, categorie sau specie, adică acele urme ce 
conţin caracteristici individuale, însă insuficiente identificării factorului creator. 
In această categorie includem urmele formă dinamice de frânare create de 
pneul unui vehicul, urme de târâre pe carosabil, urme papilare create în 
mişcare etc. 

Mai există o categorie a urmelor după valoarea lor, şi anume urmele 
ce permit identificarea factorului creator. 

Sunt reprezentate de acele urme care conţin suficiente caracteristici 
individuale pentru identificarea factorului creator. În acest sens putem aminti: 
urmele de mâini, de miros, scrisul, urmele ghinturilor ţevii pe glonţ, sângele etc. 

Prezenţa urmelor în câmpul infracțiunii nu prezintă nicio valoare dacă 
acestea rămân necunoscute organului judiciar. Tocmai de aceea, urmele 
trebuie descoperite şi examinate, apoi trimise la specialişti care în urma 
examinărilor întocmesc raportul de constatare tehnico-ştiinţifică ori de 
expertiză criminalistică conferindu-le în acest fel valoare judiciară ca probe. 

In laboratoarele de traseologie, prin expertizele şi constatările tehnico- 
ştiinţifice efectuate se pot rezolva următoarele probleme: 

1. identificarea persoanelor după: urmele de dinţi, urmele de urechi, 
urmele de buze, nas sau alte zone ale feţei; 

2. se stabileşte dacă două sau mai multe fotografii reprezintă aceeaşi 
persoană (expertiză de portret); 

3. stabilirea stării de funcţionare a sistemelor de închidere şi 
asigurare; 

4. identificarea instrumentelor folosite la forțarea sistemelor de 
închidere şi asigurare; 

5. stabilirea modului de funcţionare a dispozitivelor folosite la forțarea 
sistemelor de închidere şi asigurare; 

6. identificarea mijloacelor de transport; 


— 116 — 


Îndrumar de criminalistică pentru jandarmi 


7. stabilirea întregului după părţile sale componente; 
8. identificarea obiectelor de îmbrăcăminte şi încălțăminte; 
9. identificarea instrumentelor de lovire (contondente, 


tăietoare - înțepătoare, tăietoare-despicătoare, înțepătoare); 


10. identificarea animalelor după urmele de picioare; 


11. identificarea seriilor de identificare a autovehiculelor şi armelor de foc. 


Schema clasificării urmelor 
Prezentată în Tratat practic de criminalistică: 


1. DUPĂ FACTORUL CREATOR 
Urme Urme Urme Urme Urme 
ale omului ale animalelor ale vegetalelor ale obiectelor ale unor fenomene 
2. DUPĂ FACTORUL PRIMITOR za 


Urme primite Urme primite Urme primite Urme primite 
de om de animale de vegetale de obiecte 
3. DUPĂ ESENȚA LOR 


Substanțe de natură organică 


Produse de natură vegetală 


Substanțe de natură anorganică 
Produse de natură animală 


Negative (periferice) 
Formate prin căderea lichidelor 


|Invizibile | 


5. DUPĂ POSIBILITĂŢILE CE LE OFERĂ ÎN PROCESUL IDENTIFICĂRII 


Urme care furnizează 
elemente pentru lămurirea 
diferitelor împrejurări 
ale săvârșirii infracţiunii 


Urme care ajută Urme care permit 
la stabilirea identificarea 
apartenenţei la gen factorului creator 


-117 - 


Îndrumar de criminalistică pentru jandarmi 


5.3. Conceptul de mijloc material de probă 


Constituie mijloace materiale de probă „obiectele care conţin sau 
poartă o urmă a faptei săvârşite, precum şi orice alte obiecte care pot servi la 
aflarea adevărului. 

Sunt, de asemenea, mijloace materiale de probă obiectele care au 
fost folosite sau au fost destinate să servească la săvârşirea unei infracțiuni, 
precum şi obiectele care sunt produsul infracţiunii”. 

Importanţa mijloacelor de probă admise de lege, dintre care cele privind 
identificarea criminalistică ocupă un rol important în structura criminalisticii, 
reprezintă problema centrală a investigaţiilor criminalistice, având ca destinaţie 
descoperirea şi evidenţierea unor aspecte practice prin modalităţi tehnico- 
ştiinţifice moderne, capabile să combată eficient orice gen de fapte penale. 

In interacţiunea complexă om-mediu, urmele se produc prin relația 
cauzală unde contactul fizic cu mediul concret conduce la crearea lor. Pe temeiul 
cercetării, descoperiri şi examinării urmelor se pot stabili legături de natura a 
permite identificarea autorului lor. Urmele pot fi astfel, atât urme materiale, cât şi 
urme testimoniale (ideatice) prin valorificarea datelor rezultate din memorarea 
unor evenimente, conversații, sunete, poziţii de obiecte personale, a aspectului, a 
trăsăturilor etc.). 

Urmele materiale pot avea orice formă, de la firul de păr la obiecte, părți 
de aeronave, etc. De la urma olfactivă, la urma biologică, de la impresiuni 
aparent invizibile la dezastrul produs de explozii. Valoarea lor este dată de 
corectitudinea descoperirii, marcării, prelevării şi interpretării lor. 

Conform unei enumerări formulate de Barry A.J. Fisher a elementelor ce 
conferă valoare, urmele (probele) materiale au ca însuşiri: 

1. Probele materiale pot dovedi comiterea unei fapte sau permit stabilirea 
unor elemente cheie în soluționarea anchetei. 

De exemplu, urmele de fortare şi lipsa unor bunuri la furt prin efracție sau 
urmele de violenţă şi leziunile de apărare în cazul unui viol. In cazul unui incendiu 
suspect au fost găsite urme de substanțe volatile (petrol) pe unele bunuri 
incendiate. 

2. Urmele pot dovedi contactul suspectului cu victima ori prezenţa la locul 
faptei. _ 

Intr-un caz de viol suspectul reținut la scurt timp nu a putut explica 
prezenţa unor fire de păr de pisică pe pantaloni, iar victima avea două pisici. 

3. Probele materiale (urmele) pot duce la identificarea certă a autorului 
unei fapte. ADN , urme papilare, probe biologice etc. 

4. Probele materiale pot duce şi la exonerarea unui bănuit. 

Exemplu: o persoană acuzată de falsificarea unui scris etc. Doi minori au 
acuzat un adult că i-ar fi drogat şi molestat. Examinarea unor mostre de sânge şi 
urină de la minori a probat lipsa în organismul lor a unor urme de drog, apoi ei au 
recunoscut că acuzațiile au fost inventate întrucât îl urau pe bănuit. 

5. Probele materiale pot completa şi confirma mărturiile. Victima unei 
lipsiri de libertate a reclamat că a fost legată de un calorifer în apartamentul unui 
bănuit cu un cablu de nailon pe care l-a rupt şi abandonat pe terasa pe unde a 
reuşit să fugă. La cercetarea locului faptei cablul rupt a fost găsit în locul indicat 
de victimă. 

6. Un suspect pus în fața probelor materiale poate face mărturisiri sau 
chiar declaraţii complete. 

7. Probele materiale pot fi mai concludente decât cele testimoniale. 
Trecerea timpului poate altera memorarea unor evenimente, detaliile se şterg iar 
factorul subiectiv poate interveni în redare. Uneori, sub impulsul sentimentelor 
unele elemente sunt exagerate, alteori, involuntar, sunt introduse „în tabloul 
relatării” date care în realitate nu au fost receptate. 

8. Probele materiale tind să devină tot mai importante, fiind absolut 
necesare în soluționarea cauzelor. Nesusţinute de probe, declaraţiile nu pot servi 
la nimic. 

Reluând într-o formulă concentrată cele de mai sus Lucian Ionescu 
consideră că din punctul de vedere al relevanţei lor probele pe care le oferă 
Criminalistica sunt în acest sens: 

1. probe disculpante prin care persoana bănuită este înlăturată din grupul 
de posibili autori. (Exemplu: o urma de muşcătură pe corpul victimei, amprente, 
striații pe cămaşa de metal a unui glonţ produse de ghinturile țevii). 

2. probe indicative indică producerea unei anumite fapte (acţiune, 
fenomen, proces) fără a indica şi autorul (Exemplu: răzuirea unei menţiuni pe un 
act, explozia unei bombe). 

3. probe coroborative prin coroborare cu alte probe acestea sunt apte a 
conduce la stabilirea unei anumite situații. (Exemplu: urma pantofului unei 
anumite persoane indică prezenţa ei într-un anumit loc, dar nu şi calitatea: autor, 
victimă, martor). 

4. probe determinante care nu mai au nevoie de alte probe pentru a 
demonstra fapta şi autorul ei (exemplu la viol: urma de muşcătură pe corpul 
victimei) (ADN). 

Unii autori subîmpart urmele în: 

a) probe - dovedind un adevăr; 

b) indicii - semnul existentei unui fenomen, împrejurări, eveniment etc. 

Indiferent dacă unii autori acceptă această din urmă subîmpărţire sau nu, 
esențial este a se reține că prin criminalistică se oferă elemente ştiinţifice cu 
caracter de certitudine (uneori şi acestea pot cunoaşte o marjă de eroare) pentru 
aflarea adevărului privind împrejurările, timpul, locul, modul, mobilul, scopul, 
autorul (autorii), unei (unor) fapte. 

6. Operaţiuni tehnico-criminalistice ce se desfăşoară 
în legătură cu urmele 


Pentru aflarea adevărului într-o cauză penală, organele abilitate trebuie 
aplice principiul rolului activ al organelor judiciare încă din momentul luării la 
cunoştinţă (direct sau indirect) despre comiterea unei infracţiuni. 

Jandarmii care constată fapte ce constituie infracţiuni trebuie să 
acționeze, singuri sau alături de echipă operativă de cercetare la faţa locului 
pentru descoperirea, conservarea, interpretarea, fixarea, ridicarea ambalarea 
şi transportul urmelor aflate la locul faptei. 

Totodată, pentru efectuarea examinărilor criminalistice în condiţii de 
laborator, jandarmii criminalişti pot crea modele pentru comparaţie de la 
obiectele presupuse că au creat urma respectivă (ex: amprentarea 
persoanelor). 

În continuare, vom acorda spaţiu suficient fiecărei operațiuni tehnico- 
criminalistice enumerate. 


6.1. Operaţiuni tehnico-criminalistice ce se desfăşoară în legătură 
cu urmele 


În funcţie de natura infracţiunii comise, de particularităţile locului faptei 
şi de modul de operare al infractorului, pentru descoperirea urmelor jandarmul 
va căuta să reconstituie mintal fiecare fază a desfăşurării activităţii 
infracţionale, parcurgând, atunci când este 
posibil, cu atenţie traseul infracţiunii. Pe 
parcursul cercetării, fiecare obiect despre care 
se presupune că a fost folosit sau atins de 
infractor va fi examinat cu grijă, pentru a 
descoperi pe el eventualele urme. 

Descoperirea urmelor presupune 
cercetarea sistematică şi amănunțită a locului 
săvârşirii unei infracţiunii, prin observare 

nemijlocită sau cu ajutorul unor mijloace tehnice. 

În funcție de natura şi dimensiunile urmei, pentru descoperire se aplică 
unul din următoarele procedee: 

a) Macrourmele (urmele vizibile) se descoperă cu ochiul liber; 

b) Urmele latente (invizibile) se descoperă prin folosirea unor 
procedee, precum: 

— cu fascicul de lumină dirijat incident; 

— cu aparate optice de mărit (microurmele); 

O parte însemnată a examinărilor criminalistice se face prin tehnica 
vizuală. Aceasta presupune mijloace optice cu putere de mărire, permiţând 
observarea unor detalii caracteristice, a unor elemente deosebite etc. 

Aşa cum arată cercetările ştiinţifice, 
acuitatea vizuală omenească se situează la 
limita zecimilor de milimetru, sub această 
limită devenind foarte redusă. Vederea 
binoculară nu mai permite perceperea 
spaţială pentru obiectele de dimensiuni 
microscopice sau pentru detaliile 
individuale aflate sub această limită 
dimensională. 

Lupa criminalistică este un 
instrument optic extrem de util şi de largă 
folosință. Poate fi în varianta simplă cu 
mâner, sau lupa cu piedestal de laborator, poate fi o lupă dotată cu sistem de 
iluminare şi uneori cu surse de radiaţii UV sau IR. Mai pot fi şi modele binoculare, 
fixate pe cap şi permiţând mobilitate şi lucrul cu ambele mâini. 

Microscopul optic este un instrument foarte utilizat în examinările de 
laborator, pentru traseologie, balistică, tehnica actelor-falsuri, dactiloscopie. 

Tipuri de microscoape optice: 

a) stereo microscopul — larg utilizat 
în examinarea în relief a suprafeței 
obiectelor. Oferă o mare claritate în 
profunzime, chiar dacă nu are o acuitate 
atât de mare ca şi microscopul clasic. 

b) microscopul comparator — este 
un instrument extrem de util, folosit foarte 
frecvent în examinările de balistică şi 
traseologie. Permite compararea a două 
obiecte din care unul este cel în litigiu — 
provenit de la locul faptei (glonț, tub 

cartuş, obiect cu urme de spargere, fortare, fire de păr ), iar celălalt provine de la 
o sursă certă ( armă suspectă, instrument suspect ). Un sistem de prisme permite 
unificarea imaginilor şi suprapunerea celor două obiecte (urme), compararea 
realizându-se prin stabilirea continuității liniare. 

Importantă este iluminarea egală, sub acelaşi unghi, a ambelor obiecte, 
care se află pe mese distincte de microscopie, sub obiective diferite a căror 
imagine este apoi unificată , aşa cum am arătat pentru realizarea comparării prin 
suprapunere. 

c) microscoape în spectru invizibil - IR.( infraroşu), UV. ( ultra — violet) 
destinate în special examinării documentelor falsificate (suspecte), urmelor de 
tragere cu arme de foc şi unor urme biologice (sperma, sputa etc.). 

d) microscoape optice cu destinaţii speciale-pentru măsurarea unor valori 
unghiulare  (ghinturi pe țeava armei), — J 
pentru măsurarea rugozităţii suprafeţelor, cu 
grosismente pentru dimensiuni de nivelul 
milimicronilor. 

Microscoape electronice 

a) prin transmisie permit vizualizarea 
structurii interne a probelor, având capacităţi 
de rezoluție la nivelul distanțelor interatomice 
(1, 4 - 3. 101%nm). Funcționarea lor se 
bazează pe vizualizarea fluxului de electroni 
transmis prin secţiuni subțiri de probe 
(spalturi). 


b) cu baleiaj (scanning microscope), metoda este utilizată mai nou în 
examinarea urmelor biologice, a urmelor de afumare produse de armele de foc. 
Un spot electronic baleiază proba pe care o pătrunde chiar în grosime. Precizia 
este mare 0, 5 - 10%nm. şi rezoluţia de înaltă definiţie. Laboratoarele moderne 
utilizează mult tehnica asistată de computere pentru examinări traseologice, 
balistice, examinarea actelor: 


— prin transparenţă; 
— sub radiaţii U.V., I.R., gamma, 
beta, roentgen. 


Este de remarcat faptul că, folosirea 
acestor procedee nu aduce modificări 
urmelor, în sensul distrugerii sau 
deteriorării; 

— prin relevare, folosind tehnici 
precum: pudrare, aburire cu vapori de iod, 

tratare cu soluţii chimice, afumare; 

— procedee speciale; 

— folosirea câinelui de urmă; 

— folosirea detectoarelor de metale; 
de radiații, de gaze etc.; 

— folosirea  magnetului şi a 
electromagnetului; 

— folosirea simţurilor organoleptice 
(auzul, pipăitul, mirosul, văzul). 

Conservarea urmelor 

Conservarea urmelor presupune 
luarea tuturor măsurilor necesare pentru protejarea acestora, astfel încât 
acestea să nu fie distruse sau deteriorate intenţionat sau neintenţionat prin 
acţiunea diferitelor persoane, a animalelor sau intemperiilor (zăpadă, ploaie, 
vânt etc.) până când vor fi fixate, ridicate şi : 
ambalate. 

Există o serie de procedee ce pot fi 
folosite pentru conservarea urmelor, în 
funcție de natura urmei, locul unde au fost 
descoperite, precum şi de factorii care pot 
influența integritatea lor(intemperiile 
naturii). 

Distingem următoarele procedee: 

a) acoperirea urmei cu diferite 
obiecte folosind lăzi, cutii, vase, hârtie, 
scânduri etc.; 

b) încercuirea urmei cu cretă, cărămidă etc.; folosirea acestui 
procedeu atenționează persoanele să nu calce (atingă) urma respectivă, 

oferind în acelaşi timp o mai bună 
r vizualizare pe fotografia sau pe filmul 
judiciar; 


c) jalonarea şi numerotarea 
urmelor descoperite este (0) 
operațiune ce se poate face înainte 
sau după încercuire şi constă în 
ataşarea de numere lângă fiecare 
urmă şi obiect principal de la fața 
locului, în vederea individualizării 
acesteia; 

d) aplicarea unor procedee 

speciale, cum sunt: ambalarea obiectelor ce poartă urme de miros, uscarea 
sângelui la umbră, frigorificarea urmelor biologice, îndiguirea urmelor de 
adâncime etc. 

Interpretarea urmelor 

În sens criminalistic, interpretarea urmelor reprezintă examinarea 
amănunţită a fiecărei urme şi corelarea acesteia cu celelalte elemente din 
ambianța locului faptei, în vederea explicării mecanismului formării urmei şi 
obținerii unor indicii despre factorul creator şi despre împrejurările comiterii 
faptei. 

La locul faptei, spre exemplu, putem descoperi următoarele categorii de 
urme: 

— de mâini; 

— ale cărării urmelor de încălțăminte; 

— create de mijloace de transport; 

— create de instrumentele de spargere; 

— de sânge sau de alte substanţe biologice; 

În urma interpretării urmelor de mâini putem afla unele date privind 
numărul persoanelor, activităţile desfăşurate de acestea la locul infracțiunii, 
vechimea urmei, unele malformații la nivelul mâinii etc. 

În urma interpretării cărării urmelor de încălțăminte se pot obtine 
informații privind: numărul persoanelor, activităţile desfăşurate de acestea, 
direcţia reală de deplasare, sexul şi vârsta persoanei care a creat cărarea de 
urme, unele particularităţi anatomice sau ale mersului etc. 

În cazul urmelor create de mijloacele de transport putem obține date 
privind: tipul, felul, marca vehiculului, direcţia de deplasare, condiţiile care au 
favorizat comiterea faptei, unele defecţiuni tehnice, viteza de deplasare, date 
despre încărcătură etc. 

Prin interpretarea urmelor de sânge sau de alte substanțe biologice 
descoperite la fața locului, putem afla date referitoare la: natura sângelui 
(uman sau animal), înălțimea de la care a picat, activităţile infracţionale de la 
faţa locului, direcţia în care a fost deplasat cadavrul, ce zonă a corpului a fost 
lezată şi vechimea leziunii etc. 

În timpul interpretării urmelor descoperite în câmpul infracțional este 
indicat, pe cât posibil, ca acestea să nu fie deplasate de la locul lor. Dacă 
acest lucru nu este posibil, se recomandă ca interpretarea lor să se facă după 
ce s-a realizat fixarea urmelor descoperite. 

Fixarea urmelor 

La fața locului săvârşirii unei infracțiuni este necesară fixarea urmelor 
descoperite. 

În sens criminalistic, a fixa o urmă înseamnă a determina, prin diferite 
mijloace de probă natura, calitatea, forma, culoarea, amplasamentul, 
dimensiunile şi poziția acesteia. 

Procedee de fixare a urmelor 

1. Prin descriere în: 

— procesul-verbal de cercetare la fața locului; 

— raportul de constatare tehnico-ştiinţifică sau de expertiză. 

2. Cu ajutorul unor mijloace tehnice, precum: 

— ortografia judiciară; 

— filmul judiciar; 

— schiţă; 

— desen. 

Descrierea urmelor în conţinutul procesului-verbal de cercetare la fata 
locului, oferă multiple posibilităţi de a arăta toate aspectele constatate cu acest 
prilej. Astfel, în procesul verbal de cercetare la fața locului, în funcţie de natura 
urmelor, se vor descrie aspecte cum sunt: numărul urmelor, amplasamentul, 
forma, mărimea, culoarea, dimensiunile urmelor sau obiectelor principale, dacă 
sunt de suprafață sau de adâncime, caracteristici ce pot conduce la 
identificarea lor (marcă, serie, rupturi, zgârieturi etc.). 

Fixarea prin descriere în procesul-verbal de cercetare la faţa locului se 
face respectând următoarele reguli: 

— să se precizeze locul descoperirii urmei, indicând distanţele faţă de 
diferite puncte de reper fixe (uşă, pat, pod, înălțimea faţă de sol, podea etc.); 

— să se precizeze cu exactitate natura, dimensiunile, culoarea, tipul, 
subtipul şi calitatea urmelor şi a factorilor primitori de urme; 

— să se descrie condiţiile în care s-au descoperit (exemplu: încăpere 
întunecoasă, beci umed sau apă, în sol umed etc.); 

— să se precizeze starea timpului (vremea): timp senin, vânt, ger, 
ploaie, ninsoare, căldură etc. 

— să se descrie operaţiile tehnico-criminalistice executate la fața locului 
(metodele de descoperire, conservare, fixare, ridicare, aplicare şi mijloacele 
tehnice utilizate). 

Exemplu: 

În partea de jos a cercevelei stânga a ferestrei de la sufragerie, găsită 
în poziția — deschis —, au fost descoperite prin relevare cu praf galben 
fluorescent 3 urme papilare grupate astfel: 2 urme de tipul bideltic aflate în 
centrul şi în partea interioară a cercevelei şi o urmă de tipul sinistrodeltic în 
partea exterioară, aproximativ în dreptul celor din partea interioară. După 
fotografiere, urmele au fost ridicate cu hârtie folio de culoare neagră, pe 
spatele căreia au semnat martorii asistenţi, şi ambalată în plicul nr. 2 sigilate 
cu sigiliul nr. - 

Fixarea urmelor în raportul de constatare tehnico-ştiințifică sau de 
expertiză se face de către specialistul sau expertul criminalist sau din alt 
domeniu, în situaţiile în care descoperirea unor urme necesită cunoştinţe de 
specialitate din partea unui 
specialist (ex: stabilirea cauzelor 
morții prin expertiză medico- 
legală, stabilirea alcoolemiei). 

În scopul înțelegerii mai 
uşoare a celor consemnate în 
aceste mijloace de probă, 
rapoartele se vor completa cu 
imagini foto, schiţe şi desene. 

Fotografierea şi filmarea 
se realizează din diferite unghiuri, 
urmărindu-se fixarea urmelor în 
raport cu împrejurimile, obiectele 
şi celelalte urme aflate în câmpul infracțiunii. În cazul filmării, imaginile vor 
surprinde şi activităţile pe care le desfăşoară jandarmii pentru descoperirea 
urmelor. 

Schița se întocmeşte în acele situații când este necesară o mai bună 
înțelegere a amplasamentului urmelor şi a raporturilor de spaţiu în care se află 
acestea cu celelalte elemente de la fața locului. La întocmirea acesteia se 
folosesc semnele convenţionale prevăzute în reglementări interne, iar pentru 
situațiile când acestea nu sunt prevăzute, se stabilesc în mod arbitrar semne 
convenţionale care vor fi explicate în legenda schiţei. 

Schița locului săvârşirii infracţiunii constituie o modalitate de 
reprezentare grafică a situaţiei de la fața locului. Prin aceasta se redau în 
sistem ortogonal-realizarea unor 
proiecţii obținute prin trasarea unei 
perpendiculare de la fiecare punct 
de proiectat pe planul de proiecție 
- elementele esenţiale din câmpul 
infracțiunii, mărite sau micşorate 
la scară. 

Desenul se foloseşte mai 
rar, putându-se realiza liber sau 
prin copiere (ex: deasupra unei 
urme de încălțăminte, la 
aproximativ 1 cm, se aşează o 
bucată de geam, apoi o hârtie de 

calc pe care se desenează conturul şi detaliile urmei). 

Desenul poate să conţină şi locul faptei sau porțiuni din acesta, în 
vederea întocmirii schiţei. 

De regulă, desenul se foloseşte atunci când din anumite motive (lipsa 
mijloacelor sau materialelor) nu se poate realiza fixarea prin fotografiere sau 
video filmare. 

Ridicarea urmelor 

Ridicarea urmelor constituie o activitate obligatorie ce se efectuează 
după fixarea lor prin procedeele cunoscute, activitate ce se desfăşoară în faza 
dinamică a cercetării la fața locului. 

În vederea ridicării urmelor, se pot aplica diferite procedee, luând în 
considerare următoarea ordine de 
referinţă: 

— ridicarea imaginii urmei 
prin fotografiere sau filmare; 

— ridicarea urmelor odată cu 
obiectul purtător; 

— ridicarea urmei ca atare; 

— ridicarea prin transferare; 

— ridicarea cu ajutorul 
mulajelor. 

a) Ridicarea imaginii urmei 
prin fotografiere sau filmare este 
indicată a se aplica înaintea oricărei 
alte metode de ridicare, deoarece în caz de distruge s sau deteriorare a urmei, 
să rămână imaginea acesteia. 

b) Ridicarea urmelor odată cu obiectul purtător se aplică ori de câte ori 
este posibil, respectând următoarele reguli: 


— obiectul să nu aibă 
dimensiuni sau greutate mare; 

— prin ridicare să nu se 
distrugă urma şi să nu se producă 
pagube; 

— să nu se împiedice 
desfăşurarea normală a activităţii la 
locul respectiv ori să nu se aducă 
atingere gradului de confort al 
persoanelor (ex: nu se va ridica uşa 
ori fereastra casei, volanul maşinii, ci 
numai urmele descoperite pe ele); 

— să nu se pună în pericol viaţa ori sănătatea persoanelor. 

c) Ridicarea urmei ca atare se aplică în cazul urmelor materie, iar în 
funcţie de starea de agregare şi de dimensiunile lor se poate folosi una din 
următoarele tehnici: 

o prinderea cu mâna sau cu penseta (protejată uneori cu vată); 

o desprinderea sau răzuirea urmelor de pe suportul pe care se află; 

o prin absorbție cu pipeta, seringa sau cu tampon steril de vată sau 


tifon. 


o cu ajutorul magnetului (în cazul metalelor feroase); 

o prin măturare (cu ajutorul pensulei din păr de porc); 

o prin decupare (urmele de vopsea impregnate în textile nu pot fi 
ridicate decât prin decuparea materialului). În acest caz se va cere, dacă este 
cazul, permisiunea proprietarului. 


i 


În toate tehnicile de ridicare a urmei ca atare se va avea grijă ca prin 
ridicare să nu se distrugă şi să nu se modifice urmele. 

d) Ridicarea prin transferare se aplică în cazul urmelor formă create 
prin depunere ori prin detaşare de pulbere de pe suprafeţe dure, ori în cazul 
urmelor papilare relevate cu diferite pulberi, transferarea realizându-se pe folii 
adezive. Metoda aceasta se foloseşte doar în situaţia în care ridicarea cu 
obiectul purtător nu este posibilă şi numai după ce urma a fost fotografiată la 
scară. Pentru a avea forță probantă, este indicat ca pe spatele hârtiei folio să 
se noteze locul de unde a fost ridicată şi să semneze martorii asistenți. 

e) Ridicarea urmelor cu |” 
ajutorul mulajelor 

Acest procedeu se foloseşte 
în situaţiile în care în câmpul 
infracţiunii sunt descoperite urme de 
adâncime (create de încălțăminte, 
de mijloace de transport, de 
instrumente de spargere ori de 
animale), după fotografierea sau 
filmarea lor la scară, folosind 
mulajul de ghips, parafină, plastilină 
etc. 


Ambalarea urmelor 

Pentru a putea fi protejate pe timpul transportului de la locul ridicării 
până la laboratorul criminalistic ori la alte instituţii, urmele se vor ambala în 
plicuri, pachete, cutii, recipiente etc., în raport de natura fiecăreia (ex: mulajul 
de ghips în cutii, lichidele în flacoane sterile, hârtia folio cu urmele papilare se 
ambalează în plicuri). 

Ambalarea urmelor ori obiectelor purtătoare de urme se face cu 
respectarea următoarelor reguli: 

— se alege tipul de ambalaj corespunzător naturii urmei; 

— fiecare urmă se ambalează separat; 

— ambalajul să asigure protecţia urmei sau obiectului purtător de 
urmă; se sigilează ambalajul pentru a înlătura posibilitatea pierderii ori înlocuirii 
urmei sau obiectului purtător de urmă; 

— se etichetează ambalajul, pe etichetă consemnându-se 
următoarele date: ce urmă conţine, de unde şi când a fost ridicată, semnăturile 
organului de cercetare penală şi ale martorilor asistenţi (vezi anexa nr. ....); 

— dacă se impune, se vor face şi alte menţiuni, cum sunt: „fragil”, „a 
nu se răsturna”, „a se feri de umezeală” etc.; 

Ambalarea urmelor şi a corpurilor delicte are o importanţă deosebită în 
procesul cercetării locului infracţiunii, deoarece prin procedee şi tehnici 
specifice se evită distrugerea sau deteriorarea urmelor infracţiunii sau a 

obiectelor care au folosit la săvârşirea acesteia, putând fi folosite ulterior la 
identificarea autorului faptei penale. 

Ambalarea urmelor pune probleme dificile, mai ales când sunt fragile, 
volatile ori perisabile (secreţii biologice, țesuturi organice, produse petroliere, 
alimente ş.a.). 

Pentru ca obiectele purtătoare de urme să poată fi transportate de la 
locul faptei la laboratorul de expertiză criminalistică trebuie respectate anumite 
reguli care s-au fixat în practica de manipulare a acestor obiecte: 

— ca regulă generală, orice urmă se ambalează separat în funcţie de 
locul unde a fost descoperită; 

Exemple: 

— dacă sunt mai multe fire de păr într-un singur loc, se ambalează 
separat; 

— dacă se află un smoc de păr într-un singur loc, se ambalează în 
întregime; 

— dacă sunt fragmente de hârtie se ambalează separat pe teancuri de 
fragmente, aşa cum s-au descoperit; 

— atât petele de sânge, cât şi îmbrăcămintea sau obiectele purtătoare 
de urme de sânge se usucă la temperatura camerei înainte de a fi ambalate, 
pentru a se elimina posibilitatea alterării rapide a urmelor sanguinolente; 

— se va evita ambalarea urmelor de sânge (sau a altor urme biologice) 
în pungi sau saci de plastic; 

— țesuturile organice vor fi ambalate de către medicul legist; 

— viscerele recoltate de la acelaşi cadavru se introduc în borcane 
separate, iar închiderea lor se face ermetic pentru a se evita acumularea 
gazelor rezultate din putrefacție; 

— indiferent de forma în care se descoperă (solidă, lichidă, pe un anumit 
suport), toxicele (substanțele ce le conţin) se ambalează separat, în recipiente 
perfect curate. Capacitatea recipientelor va fi corespunzătoare cantității 
ridicate; 

— se interzice ambalarea substanţelor toxice în pungi (plicuri) de hârtie 
deoarece acestea se pot dezlipi, rupe sau îmbiba cu toxic şi există pericolul ca 
persoanele care le mânuiesc, necunoscând natura lor, să se intoxice. De 
asemenea, unele toxice îşi modifică proprietăţile în contact cu aerul, se 
alterează, se volatilizează, viteza acestor transformări fiind invers proporţională 
cu cantitatea ridicată; 

— obiectele sau produsele vegetale care pot conţine urme toxice nu se 
usucă înainte de ambalare, deoarece există riscul pierderii toxicelor volatile; 

— gazele toxice se ridică de specialişti în recipiente anume destinate; 

— nu se admite ambalarea hârtiilor arse în recipiente cu vată deoarece 
fibrele acesteia aderă la suprafaţa hârtiei şi cu ocazia detaşării lor urmele se 
fărâmiţează. 

Fiecare ambalaj este sigilat şi etichetat. Pe fiecare etichetă se 
menţionează: 

— numărul de ordine; 

— ce reprezintă; 

— data şi locul recoltării; 

— calitatea; 

— numele şi semnătura celui care a ridicat-o şi ale martorilor asistenți; 

— viza organului de urmărire penală. 

Particularităţi specifice ambalării unor obiecte purtătoare de urme 
papilare 

Ambalarea obiectelor purtătoare de urme papilare: 

— bucăţile sparte de geam care pot conţine urme papilare se vor 
ambala în cutii de carton sprijinite de dopuri de plută, astfel ca cele două fețe 
purtătoare de urme să nu vină în contact cu pereţii cutiei; 

— paharele se pot ambala între două scândurele, legate de-a 
curmezişul cu o sfoară, în partea de jos fixate cu câteva tinte; 

— înscrisurile şi orice obiect din hârtie, despre care se presupune că 
poartă urme latente de mâini, se ambalează cu grijă în cutii de carton, aşa cum 
au fost descoperite, fără a se aduce atingere valorii documentului sau a se 
distruge urmele. 

Ambalarea obiectelor purtătoare de urme de dinți: 

— alimentele purtătoare de astfel de urme vor fi astfel conservate pentru 
a se preveni alterarea sau deformarea acestora (untul sau ciocolata se 
păstrează la temperatură scăzută); 

— fructele care conţin urme de dinţi 
se introduc într-o soluţie de formol sau 
sunt împachetate într-o hârtie îmbibată cu 
această soluție. 

Ambalarea urmelor de sânge: 

— urmele de sânge ridicate de pe 
sol se vor împacheta împreună cu 
substratul recoltat în colete de carton 
astfel încât să nu se producă fărâmițarea; 

— diferitele suporturi care conţin 
urme sanguine se ambalează în hârtie curată. 

Ambalarea urmelor de salivă: 

— se va ambala în stare uscată obiectul care conţine urma şi se va 
expedia urgent la laboratorul de specialitate pentru a nu se distruge antigenele. 

Ambalarea urmelor de spermă şi a altor ţesuturi moi: 

— pânza sau tamponul pe care a fost ridicată urma seminală se usucă 
şi se ambalează în hârtie curată; 

— urmele de țesuturi organice se vor ambala în recipiente cu lichid 
fixator-conservator în care se menţine o temperatură de +4%C. Recipientele vor 
fi prevăzute cu dopuri de sticlă rodate. Pe una din suprafețele coletului se va 
face menţiunea „fragil”; 

— eprubetele care conţin secreţii biologice trebuie păstrate la frigider. 

Ambalarea firelor de păr: 

— firele de păr se ambalează în eprubete sau plicuri separate (din 
plastic), în funcţie de locul unde au fost descoperite, pentru a se păstra intacte 
depunerile de pe tija firului. Se vor ridica acele fire care au rădăcină, aceasta 
ajutând la identificarea persoanei căreia îi aparţine firul de păr 

Ambalarea urmelor olfactive: 

— pânza specială pe care a fost ridicată urma de miros va fi introdusă 
într-un vas de sticlă steril, care va fi închis ermetic. Astfel conservată, urma va 
putea fi păstrată mulţi ani, având desigur menţionate pe vas locul, data şi 
modul de ridicare. 

Ambalarea urmelor biologice aparținând animalelor 

— presupune respectarea aceloraşi reguli metodologice ca şi la 
ambalarea urmelor biologice de natură umană. 

Ambalarea urmelor de toxice 

— substanţele toxice şi urmele care sunt sau conţin substanţe toxice, 
dacă se află în stare solidă (pulverulentă, cristalizată), se ambalează în 
borcane din sticlă sau pungi din material plastic rezistente care, înainte de 
utilizare, se încearcă prin insuflarea unui curent de aer pentru a li se stabili 
integritatea sau eventualele fisuri. Închiderea acestora se face cât mai etanş 
posibil; 

— substanţele toxice sub formă lichidă se ambalează în recipiente din 
sticlă. Pentru închiderea recipientelor ce nu sunt prevăzute cu dop, filet sau din 
sticlă se utilizează dopuri din plută sau din cauciuc, îmbrăcate într-o folie de 
material plastic. Dopurile utilizate vor fi întotdeauna perfect curate şi lipsite de 
miros; 

— fiolele pline sau goale care conţin sau au în conţinut substanţe toxice 
se învelesc întâi în vată şi apoi se ambalează în cutii (borcane). Dacă gâtul 
fiolei este spart se procedează la ambalare numai după închiderea orificiului 
existent, pentru a nu se pierde urmele de toxic rămase. Dacă fiola este spartă 
în mai multe părţi, aceasta nu se mai protejează cu vată, ci se introduce direct 
într-un tub de sticlă sau material plastic. 

Ambalarea urmelor de sticlă 

— se face astfel încât să nu se şteargă celelalte urme ce se găsesc pe 
cioburile (particulele) ridicate; 

— dacă se descoperă pe un perimetru restrâns mai multe fragmente de 
sticlă care fac parte din acelaşi întreg este recomandabil ca ambalarea să se 
facă după reconstituirea întregului, ce se va realiza cu grijă, pentru a nu se 
distruge celelalte urme. 

Ambalarea urmelor de hârtie 

— se va efectua în vase, cutii din material plastic sau din sticlă pentru: 

- a le feri de acţiunea agenţilor atmosferici sau a celor chimici 
(accidental); 

— a se păstra integritatea, mirosul şi aspectul lor; 

— a nu se desprinde scamele de hârtie sau distruge eventualele urme 
de altă natură; 

— a nu se scurge cenuşa; 

— ambalajele vor fi uscate şi curate pentru a nu impurifica urmele de 
hârtie şi substanţele care au aderat la ele şi a nu deteriora diferitele urme, 
scrisuri sau semne; 

— indiferent de formă - fragmente arse sau nearse, scrumizate etc. - 
urmele de hârtie nu se amestecă, ci se ambalează separat, numerotându-se 
ordinea descoperirii lor. 

Ambalarea urmelor metalice de natură neferoasă 

— urmele de natură metalică pot fi ambalate împreună cu obiectul 
purtător (îmbrăcăminte, pânză de bomfaier, pilă etc.) dar numai atunci când nu 
există pericolul desprinderii particulelor; 

— se face în cutii de sticlă sau de material plastic transparent. 

Ambalarea urmelor de vopsea 

— ambalarea particulelor de vopsea se va face în cutii de carton pentru 
a se evita fărâmițarea lor pe timpul transportului; 

— în unele cazuri, ambalarea urmelor de vopsea se va face în eprubete 
care vor fi protejate în modul arătat la punctele anterioare; 

— dacă se ridică obiecte purtătoare de urme de vopsea, ambalarea lor 
se va face în cutii de lemn sau carton astfel încât zonele unde se află urmele 
să fie protejate cât mai bine. 

Ambalarea produselor petroliere 

— se va face în pungi de polietilenă bine legate sau în recipiente din 
sticlă astupate etanş, pentru a nu se volatiliza. 

Ambalarea corpurilor delicte 

Ambalarea instrumentelor care au folosit la săvârşirea infracțiunii 
(leviere, ciocane, clești, şurubelniţe, fierăstraie, şperacle, cuțite, arme şi altele) 
se realizează în condiţii impuse de necesitatea protejării urmelor de mâini, 
biologice ori de altă natură, aflate pe aceste corpuri delicte. 

Corpurile delicte sunt ambalate separat cum au fost descoperite, în cutii 
de carton, fiind sprijinite de dopuri de plută sau legate de unul din pereții cutiei 
de carton, pentru ca urmele să nu se şteargă. 

Exemplu: - cuțitele se ambalează cu ajutorul unui dop de plută în care 
se înfige vârful cuţitului şi apoi sunt legate de o placă de carton. 

Fiecare ambalaj este sigilat având indicat pe etichetă: 

— locul şi timpul când s-a descoperit; 

— metode folosite la ridicare; 

— numele şi semnătura celui care a ridicat corpul delict şi a martorilor 
asistenți; 

— viza organului de urmărire penală. 

Armele de foc 

Aspecte specifice privind ambalarea urmelor: 

— gura ţevii armei se leagă cu o bucată de pânză pentru a nu pătrunde 
nimic în timpul transportului şi a nu se pierde nimic din conţinutul țevii; 

— diferitele substanțe depuse pe armă (exemplu: fire de păr, creier, 
sânge) se introduc în eprubete, indicându-se locul unde au fost descoperite; 

— pulberea (arsă, nearsă), vaselina, uleiul etc. se introduc separat în 
eprubete curate şi bine uscate; 

— şuruburile, fragmentele de arcuri sau alte piese de dimensiuni mici se 
ambalează separat pentru evitarea pierderii unor microurme, folosindu-se cutii 
căptuşite cu vată; 

— arma se acoperă cu hârtie curată şi se ambalează într-o cutie 
potrivită pentru evitarea şocurilor. Dacă în condiţii normale arma poate fi 
ambalată aşa, în ipoteza prezenţei unor urme biologice (sânge sau țesuturi 
moi), pe ţeavă sau chiulasă, atunci aceasta se va ambala într-o cutie fixată de 
părţile pe care nu sunt urme şi folosindu-se materiale cu suprafaţă netedă, 
neabsorbantă; 

— încărcătorul şi cartuşele descoperite în armă sau în jurul ei, precum şi 
tuburile şi proiectilele trase se ambalează separat în hârtie, introducându-se 
apoi în plicuri sau cutii mici. 

Se interzice: 

— introducerea de corpuri de vată sau alt material pe gura ţevii; 

— aplicarea etichetelor sau înscrierea de menţiuni direct pe proiectile 
pentru a se evita deteriorarea urmelor. Aceste menţiuni se scriu pe etichete 
care se leagă de proiectile ori se introduc în tuburi. 

Spre deosebire de celelalte corpuri delicte ambalate, în cazul armelor 
de foc, pe etichete care însoțesc coletul se mai fac următoarele precizări: 

— seria armei; 

— dacă a fost sau nu încărcată. 

Acelaşi procedeu de ambalare, indicare a datelor şi sigilare a coletelor 
se aplică şi în cazul corpurilor delicte ridicate de la persoanele bănuite de a le 
fi folosit în scop de infracțiune, pentru examinarea lor la laboratorul de 
expertiză criminalistică. 

Transportul urmelor şi corpurilor delicte la laboratorul de 
expertiză sau la camera de corpuri delicte 

Împreună cu celelalte activităţi specifice care se desfăşoară în cadrul 
procesului identificării autorului faptei penale, transportul urmelor şi corpurilor 
delicte are o importanţă capitală. Prin urmare, el trebuie să se facă în condiţii 
optime pentru ca urmele şi mijloacele materiale de probă care au constituit 
obiectul cercetării infracţiunii să ajungă la laboratorul de expertiză criminalistică 
aşa cum au fost ridicate. 

Particularități: 

Transportul urmelor de sânge şi a altor urme de natură biologică: 
urmele de sânge şi alte urme biologice se transportă cu rapiditate, fiind 
păstrate pe întregul traseu la o temperatură scăzută (minus 18 grade) în 
frigidere mobile, lăzi cu gheaţă sau în zăpadă carbonică. 

Transportul urmelor de salivă: urmele de salivă se transportă cât mai 
urgent posibil pentru a nu se distruge antigenele. 

Transportul urmelor de spermă: urmele de spermă se transportă în 
stare uscată, la adăpost de căldură şi lumina soarelui. 

Transportul urmelor de toxice: transportul urmelor de toxice se va 
face în cel mai scurt timp posibil de la ridicare şi cu respectarea dispozițiilor 
legale, de persoane instruite special şi numai după luarea tuturor măsurilor în 
vederea eliminării posibilităţii spargerii recipientului în care s-a recoltat, a 
scurgerii sau alterării; 

— se interzice expedierea prin poştă a substanţelor şi produselor 
toxice, existând riscul producerii de intoxicări, ca urmare a spargerii 
ambalajelor sau a scurgerii conţinutului lor. 

Transportul urmelor de alimente: transportul urmelor perisabile se va 
face urgent la laborator. 

Transportul urmelor de sticlă: transportul urmelor de sticlă se va face 
evitându-se în mod deosebit şocurile şi loviturile de alte obiecte. 


6.2. Căutarea, descoperirea, relevarea, fixarea şi ridicarea în sens 
criminalistic a urmelor în stare latentă 


În procesul căutării urmelor la locul faptei se ţine seama de natura 
obiectelor din perimetrul acestuia, precum şi de posibilitatea formării lor. Pe tot 
parcursul desfăşurării acestor activităţi trebuie avută o mare atenţie pentru a 

nu se lăsa propriile urme sau să se şteargă cele care au fost imprimate cu 
ocazia săvârşirii infracţiunii ori în alte împrejurări. 

Pentru descoperirea urmelor unei infracțiuni organul de urmărire penală 
va încerca să refacă drumul parcurs de făptuitor. Astfel, va începe cercetarea 
cu punctul de pătrundere a infractorului în perimetrul locului respectiv 
continuând cu drumul parcurs, în măsura în care se cunoaşte şi terminând cu 
zona prin care a părăsit locul faptei. 

Căutarea urmelor se va face de-a lungul acestui itinerar, supunându-se 
atenţiei obiectele ce ar putea fi apte de a primi şi păstra urme, avându-se în 
vedere proprietăţile acestor obiecte, destinaţia, locul şi poziţia în care se află şi 
care ar fi putut fi folosite în procesul săvârşirii infracțiunii. 

Se mai caută urme pe diferite instrumente ce au fost utilizate de 
făptuitor cu ocazia desfăşurării activităţii infracţionale, pe mânerul armelor, în 
situația infracţiunilor săvârşite cu arme de foc, alimente, obiecte de porțelan, 
becuri, robinete, chiuvete, linguri, pahare etc. 

Obiectele pe care le-a adus făptuitorul în câmpul infracţional şi care au 
fost uitate, pierdute ori lăsate în mod intenţionat la locul faptei pot fi, de 
asemenea, purtătoare de diverse urme printre care şi cele ale reliefului papilar. 

Pentru început, în vederea descoperirii urmelor de mâini, obiectele sunt 
examinate cu ochiul liber, sub diferite unghiuri de observaţie la lumina 
obişnuită a mediului ambiant. 

În continuare se poate recurge la folosirea unei lanterne de buzunar în 
condiţii de întuneric sau semiîntuneric, fiecare obiect fiind supus examinării sub 
variate unghiuri de incidenţă a luminii, pentru ca razele să producă efecte de 
reflexie. 

Pentru uşurarea procesului de căutare a urmelor latente se recomandă 
folosirea unei soluţii pe bază de luminol. Sub acţiunea radiaţiilor ultraviolete, 
urma va apărea într-o luminiscență specifică pentru un timp scurt, în 
comparaţie cu fluorescența obiectului purtător de urmă. Rezultate similare pot 
fi obținute şi prin folosirea unor raze laser. 

Metodele de relevare a urmelor de mâini nu-şi găsesc aplicarea numai 
în cercetările întreprinse la fața locului, ci şi în examinările făcute în laborator 
asupra obiectelor presupuse de a fi purtătoare de urme. De asemenea, nu 
sunt destinate în exclusivitate numai acestora, multe dintre ele găsindu-şi 
aplicabilitatea şi în relevarea urmelor latente formate din alte părţi ale corpului 
omenesc. 

Înainte de a se trece la evidenţierea urmelor este necesară studierea 
vechimii acestora. Aprecierea vechimii se poate face pe baza examinării 
amănunțite a aspectului urmei, înainte de relevare, a suportului acesteia şi a 
modului în care reacționează în timpul şi ulterior relevării. 

La urmele de adâncime se poate afla vechimea, prin aprecierea 
modului de uscare, a factorilor externi care au acţionat asupra urmei şi după 
însuşirea obiectului primitor. 

În ceea ce priveşte urmele de suprafață de destratificare, vechimea se 
apreciază după cantitatea de praf depusă în urmă, în timp ce la urmele de 
stratificare se analizează procesul de oxidare şi de descompunere a substanţei 
depuse prin contactul cu aerul, lumina şi umiditatea. 

Condiţiile de mediu, natura obiectului primitor, gradul de prăfuire sau 
natura prafului depus influențează menţinerea sau ştergerea urmei papilare. 

În aprecierea vechimii urmelor în stare latentă se ţine seama şi de 
modificările de ordin fizic sau chimic ale transpiraţiei şi grăsimii depuse, de 
felul de reacţie a suportului, urma păstrându-se cu atât mai bine cu cât 
suportul este impenetrabil, nepermiţând difuzia în masa sa, putându-se analiza 
gradul de evaporare a apei din urmă. 

După ce s-a studiat suportul şi urma descoperită se alege procedeul cel 
mai indicat în vederea evidențţierii acesteia. 

Pentru ca activitatea aceasta să-şi atingă scopul trebuie respectate 
câteva reguli: 

— dacă obiectele pe care se pot găsi urme în stare latentă se află în aer 
liber, în gheaţă sau zăpadă, ele vor fi dezgheţate încet, aşezându-le într-un 
vas, în aşa fel încât apa murdară provenită din topire să nu se scurgă peste 
urmă şi să o distrugă; 

— urma se va evidenția numai atunci când obiectul este uscat în 
întregime, uscându-se dacă este cazul prin acţiunea aerului, la temperatura 
obişnuită a camerei (se interzice uscarea cu diferite aparate electrice); 

— nu se va releva o urmă de pe un obiect rece dacă avem posibilitatea 
de a ridica obiectul de la faţa locului şi depune obiectul în laborator; 

— când urmele se găsesc pe obiecte aflate la o temperatură scăzută, 
pentru examinarea lor, acestea vor fi în prealabil încălzite uşor, astfel există 
pericolul ca obiectele purtătoare să se aburească. 

Posibilităţile de evidenţiere a urmelor descoperite în stare latentă sunt 
foarte variate. Procedeele folosite sunt de la cele mai simple, realizate în orice 
situaţie, indiferent de natura suportului purtător până la unele mai complexe 
care se pot aplica doar atunci când urmele se află pe o anumită categorie de 
obiecte. Substanțele folosite la relevare, de asemenea, sunt foarte variate, ele 
găsindu-se în stare pulverulentă, lichidă şi uneori gazoasă. 

Pentru ca relevarea să se facă în condiţii optime, iar redarea desenelor 
papilare să fie fidelă este necesar ca substanţa folosită pentru evidenţiere să 
aibă anumite proprietăţi: să se depună într-un strat subţire pe zona purtătoare 
de urme şi să fie de granulaţie fină, pentru a reda cele mai mici detalii. De 

asemenea, mai trebuie ca substanța să fie puţin uleioasă astfel încât să 
acopere detalii din urmă şi să nu adere în cantitate mare la suprafața obiectului 
purtător de urmă. 

În unele situaţii se foloseşte metoda tradiţională: folosirea pudrei, dar 
dacă, suporturile au proprietăţi care nu permit evidenţierea urmelor latente prin 
această metodă, se vor folosi soluţii chimice care vor corespunde unui anumit 
tip de suport. 

Astfel, urmele invizibile vor putea fi scoase în evidenţă cu ajutorul 
mijloacelor tehnico-criminalistice, în funcţie de natura obiectului primitor, 
folosindu-se: tratamente optice, mecanice sau chimice. 

Componențţii chimici ai urmelor papilare latente şi o serie de elemente 
poluante emanate de mediul înconjurător care contaminează aerul pot deveni 
fluorescenți, sub acţiunea unor surse de lumină specială. 

In activitatea criminalistică, fluorescența se poate obţine cu ajutorul 
lămpilor cu radiaţii ultraviolete, al surselor universale de lumină special 
construite pentru laboratoarele de  criminalistică.  Fluorescenţa este 
proprietatea unei substanțe de a absorbi lumina sau o parte din razele 
luminoase şi de a transpune o parte din energia absorbită într-o lumină cu 
lungime de undă mai mare, de culoare diferită. Amprentele netratate, colorate 
de substanțe ca: cerneală, grăsimi sau detergenți vor prezenta sub tratament 
optic o fluorescență mai puternică. 

In cazul urmelor relevate prin pudrare sau tratare cu substanţe chimice, 
fluorescenta este, în principal, un mijloc de mărire a sensibilităţii detecţiei şi de 
sporire a contrastului rezultat ca urmare a folosirii unei lungimi de undă 
adecvată. 

In ceea ce priveşte sursele luminoase există: lasere care produc una 
sau mai multe raze într-o parte a spectrului, laseri coloranţi, reglabili sau cu o 
gamă largă de lungimi de undă, lămpi de înaltă putere cu filtre care opresc 
lungimile de undă (scurtă sau lungă). 

Examinarea mecanică este un procedeu foarte des folosit şi se poate 
realiza electrostatic sau prin aplicarea prafurilor cu ajutorul pensulelor: din păr 
de veveriţă, de kiwi, puf de gâscă, fibră de sticlă, fibră de carbon şi pensule 
magnetice. 

Pensulele din fibră de sticlă sunt confecţionate din mii de filamente din 
fibră de sticlă, special selectate, care sunt ataşate de o coadă de aluminiu. 
Este foarte moale, eliminând astfel riscul de a reţine prea multă pudră şi astfel 
urma să se îmbâcsească în timpul prăfuirii. Pensulele din fibră de sticlă 
retractabilă asigură protecţia împotriva contaminării cu particule străine şi 
împotriva umezelii, iar peria măturătoare din fibră de sticlă dă rezultate foarte 
bune în relevarea amprentelor de pe: maşini, geamuri, mese de birou şi alte 
suprafeţe mai mari. 

Un alt tip de perii folosite în procesul de prăfuire a urmelor latente este 
cel confecționat din diferite pene. Cele mai mici pămătufuri de acest fel sunt 
pămătufurile din pene de Marabou cu pene moi roşii, albe şi albastre, fiind 
ideale pentru intensificarea urmelor relevate anterior. Pe lângă acestea mai 
sunt pămătufurile folosite de către aproape toate agenţiile de ştiinţe legale din 
lume din pene standard şi pămătufurile din pene uriaşe care se folosesc pentru 
pudrarea unei suprafețe mai mari. Toate tipurile de pămătufuri sunt în tuburi 
transparente şi cu capac, pentru a putea fi păstrate mai bine. 

Periile din fibră de carbon sunt unice, deoarece permit tehnicianului să 
schimbe rapid culoarea pudrei utilizate, printr-o scuturare simplă a periei. 

Pudrarea se utilizează, de regulă, pentru tratarea suprafețelor netede, 
neadezive şi numai în unele cazuri pe suporţi poroşi, cum ar fi hârtia. Fiind o 
tehnică rapidă şi economică, ce poate fi pusă în aplicare la faţa locului, este 
deosebit de eficientă în situaţia în care se lucrează cu grijă, dar, în acelaşi timp 
pudra trebuie să fie de calitate superioară, natura suportului să permită o 
evidenţiere fidelă a zonei de relief papilar care a intrat în contact cu obiectul 
primitor. 

Alegerea pulberii se face în funcţie de natura şi culoarea obiectului în 
cauză, să fie în contrast cu obiectul primitor de urmă. Pulberea aleasă se 
răspândeşte pe suprafaţa obiectului primitor prin pulverizare sau întindere 
uşoară, cu ajutorul unei pensule foarte fine, de obicei, din păr de veveriţă. 

Dintre pulberile mai des utilizate amintim: negrul de fum, negrul de 
țigări, tablouri de culoare diferite, bancnote, obiecte din mase plastice etc., se 
aplică prafuri fluorescente iar apoi se examinează sub raze ultraviolete. 

Ca prafuri fluorescente sunt recomandate, în acest scop, antracenul, 
lumogenul galben, oxina, zincul sulfuros etc., uneori în amestec cu alte 
substanțe, pentru obţinerea unei aderenţe mai bune, cum ar fi ceruza sau 
pulberea de fier. 

Alte pudre magnetice cu proprietăți diferite sunt: pudra magnetică 
argintie/neagră care va contrasta cu orice suprafaţă colorată, relevând 
amprente negre pe suprafeţe deschise şi argintii pe suprafeţe închise, pudra 
magnetică argintie/roşie, care va releva amprente roşii pe suprafeţe deschise 
şi argintii pe suprafeţe închise. 

În situaţia în care există pericolul ca pensula dactiloscopică obişnuită 
să coloreze atât fondul, cât şi urmele, astfel încât acestea nu s-ar mai putea 
deosebi, de exemplu, s-ar afla pe obiecte din piele, cauciuc, pereţi etc., se va 
folosi o altă variantă a prăfuirii cu ajutorul pensulei magnetice. Aceasta se 
compune dintr-un tub de material plastic şi o vergea metalică magnetică, care 
este situată în interiorul acesteia. Deplasarea vergelei prin tub, până la partea 
lui de jos, creează un câmp magnetic, ce atrage pilitura de fier în amestec cu 

grafit, oxid de cupru sau pulbere de aluminiu şi o depune pe obiectul purtător. 
Pulberea se adună la polul magnetului, după direcţia liniilor de forță. Plimbată 
pe suprafața purtătoare, pulberea aderă doar la urmele crestelor, fondul 
rămânând curat în majoritatea cazurilor. 

Urmele de mâini imprimate pe obiecte cu suprafeţe grase sau uleioase, 
de exemplu în cazul incendiilor, furturilor de piese auto sau alimente, obiecte 
sau haine din piele cu suprafeţe poroase nu pot fi relevate cu pensula pentru 
că se îmbâcsesc. Se recomandă, în aceste situaţii, folosirea clorurii de plumb 
cu respectarea regulilor de protecţie, locurile în care se lucrează vor fi bine 
aerisite, fiind foarte toxică pentru organism, chiar şi în doze mici. În acest scop, 
substanța se usucă bine pentru a deveni o pudră fină uscată după care se 
introduce într-un recipient, care se ataşează la pulverizatorul de pulbere. 
Orificiul tubului se ţine la o distanţă de 100-150 mm de urmă, puţin înclinat 
astfel încât jetul de pulbere să treacă aproape razant peste vârfurile crestelor 
urmei. Praful relevant acţionează asupra crestelor papilare din stratul de 
grăsime sau ulei pe care le face rezistente, procesul de consolidare a 
desenului continuând şi după terminarea relevării. 

După evidenţierea urmelor, obiectele suport sunt lăsate la temperatura 
camerei o perioadă de 24 ore, timp în care urma desenului papilar se 
consolidează şi fotografiază. După o perioadă de 10 zile urma se solidifică 
foarte puternic încât factorii externi ca umezeala, praful, căldura etc. nu o mai 
pot distruge. 

Noutăţi în domeniu sunt aduse de către Laboratoarele Sirchie unde se 
găsesc mai multe camere de fumizare sau alte aparate de ultimă generaţie, 
folosite în relevarea amprentelor digitale în stare latentă. Practica utilizării în 
unele state care beneficiază de aceste aparate a demonstrat o serie de 
avantaje în activitatea de cercetare criminalistică, cum ar fi: desfăşurarea 
rapidă şi eficientă a cercetării criminalistice atât pe teren, cât şi în laborator, 
precum şi uşurinţă în folosirea lor. 

Tratamentul chimic implică, în unele cazuri, condiţii specifice de 
laborator, substanţe chimice şi materiale de protecţie cu un cost ridicat dar cu 
un grad înalt de eficienţă, în situaţia în care celelalte procedee nu dau 
rezultate. 

Procedeele prin vaporizare cel mai des folosite în evidenţierea urmelor 
papilare sunt: evidenţierea urmelor digitale latente cu vapori de iod, acid 
flurhidric, cianoacrilat şi cu ajutorul vaporizatorului în vid. 

Evidenţierea urmelor digitale latente cu vapori de iod se bazează pe 
faptul că vaporii de iod aderă repede pe unele substanţe organice producând o 
imagine temporară galben-maronie, aplicându-se, de obicei, la urmele lăsate 
pe perete sau hârtie. 

Dezavantajul acestui procedeu constă în faptul că urmele evidenţiate 
cu iod dispar foarte repede, fiind recomandabilă, pentru evitarea acestui lucru, 
tratarea urmei relevate cu iod, cu o pastă de dextrină. 

Pe lângă procedeele bine cunoscute, cum ar fi răspândirea vaporilor de 
iod pe obiectele purtătoare de urmă, cu ajutorul unui pulverizator format dintr- 
un tub de sticlă sau condensarea vaporilor de iod pe o placă din sticlă, care 
apoi se aplică pe suprafaţa obiectului purtător de urmă, se poate utiliza şi un 
alt procedeu — fumizarea cu iod, folosindu-se tubul de fumizare cu iod 
dispensabil, eficient pentru relevarea urmelor de pe suprafața pereţilor şi 
lambriurilor sau de pe orice alt obiect din lemn. În tubul respectiv se găsesc 
particule de iod iar pentru uşurarea modului de lucru, tubul are la capăt un 
capac pentru fixarea particulelor cu iod. În timpul operaţiei de vaporizare se 
scoate capacul, prezentând avantajul de a putea fi folosit şi la vaporizarea 
obiectelor de mici dimensiuni atât în poziţie verticală cât şi orizontală. 

Atunci când ridicarea urmelor de la fața locului nu este posibilă, ca 
urmare a diferitelor cauze, se ridică imaginile lor prin diferite procedee tehnice. 


6.3. Procedee şi tehnici criminalistice de ridicare a urmelor şi 
mijloacelor materiale de probă 


Importanța mijloacelor de probă admise de lege, dintre care cele privind 
identificarea criminalistică ocupă un rol important în structura criminalisticii, 
reprezintă problema centrală a investigaţiilor criminalistice, având ca destinaţie 
descoperirea şi evidenţierea unor aspecte practice prin modalităţi tehnico- 
ştiinţifice moderne, capabile să combată eficient orice gen de fapte penale. Se 
poate afirma că practica criminalistică se reduce, în ultimă instanţă, la 
rezolvarea problemei identității. 

Identificarea în criminalistică îşi are specificul ei, decurgând, în primul 
rând, din aceea că aplicarea acestei metode de cercetare constă în 
identificarea unui obiect concret. Prin obiect al identificării criminalistice se 
înțelege orice ființă, obiect sau fenomen care a creat urme, cu importanţă 
juridică, necesare procesului de stabilire a împrejurărilor de fapt. 

De asemenea, constituie obiect al identificării criminalistice orice 
element al lumii materiale ce se află în raport de cauzalitate cu săvârşirea unei 
infracţiuni şi a cărui identificare este impusă de urmele pe care le-a creat la 
faţa locului. 

Dat fiind că săvârşirea oricărei infracţiuni este de neconceput fără 
existența unui infractor, rezultă că obiectul principal al identificării îl reprezintă 
persoana. În al doilea rând legătura dintre aceasta şi faptă se stabileşte 
nemijlocit prin intermediul obiectelor care aparţin infractorului sau pe care le-a 
folosit, purtat, de unde includerea în sfera identificării criminalistice şi a 
obiectelor. 

Teoria identificării în criminalistică porneşte de la ideea că orice obiect 
sau ființă, datorită unui sistem de proprietăţi, calităţi, însuşiri sau semnalmente 
exterioare, constituie o entitate fizică sau biologică strict individuală care-l face 
identic numai cu el însuşi. 

Orice identificare criminalistică presupune prezenţa a două categorii de 
obiecte: 

— obiectele ale căror urme sau reflectări materiale au fost descoperite la 
faţa locului (se mai numesc şi obiecte căutate); 

— obiecte presupuse să fi creat urmele ori reflectările materiale în litigiu 
(numite şi obiecte verificate). 

Problema stabilirii identităţii se rezolvă în raport cu obiectele căutate şi 
verificate, motiv pentru care acestea se mai numesc şi: 

— obiecte de identificare, a căror caracteristică se examinează în 
vederea identificării lor; 

— obiecte identificatoare, care reflectă aceste caracteristici şi pe baza 
cărora se poate realiza identificarea. 

Identificarea criminalistică, în general, este justificată prin faptul că un 
obiect material este caracterizat de o serie de trăsături care se deosebesc 
întotdeauna de alte obiecte (chiar şi de cele asemănătoare). În consecință, un 
anume obiect nu poate fi identic decât cu el însuşi. 

Referitor la obiectele care nu au o formă anume, o structură exterioară 
constantă, cum sunt substanțele pulverulente, lichide şi gazoase, în 
majoritatea cazurilor identificarea lor individuală nu este tehnic posibilă şi 
demonstrarea legăturii lor cu cauza cercetată este mai dificilă decât pentru 
obiectele cu o formă fixă. 

În asemenea situaţii, substanța trebuie definită cât mai exact prin 
volum, culoare, miros, consistență, fluiditate, prin raportarea condiţiilor de 
existenţă la împrejurările concrete ale infracţiunii. Finalitatea identificării 
criminalistice constă în stabilirea obiectului care se află în raport de cauzalitate 
cu fapta cercetată, după urmele create în procesul de materializare a activității 
infracţionale. 

Această finalitate se realizează în două etape: 

— într-o primă etapă se determină apartenenţa la gen (identificare de 
gen); 

— în cea de-a doua se stabileşte obiectul concret a cărui urmă a fost 
descoperită la locul faptei (identificarea individuală). 

Obiectele, ca factor creator de urme, sunt definite de o serie de 
caracteristici de ordin general şi individual, relativ neschimbătoare, care se 
transmit parțial în urmele pe contactul cu elementele locului faptei, în procesul 
săvârşirii infracţiunii. Urmele create, ca efect al contactului amintit, fac parte, 

de regulă, din categoria urmelor formă şi reproduc configuraţia exterioară a 
obiectului creator, cu toate elementele caracteristice ale acesteia. În procesul 
identificării criminalistice se porneşte de la urma rămasă la fața locului şi prin 
compararea caracteristicilor acesteia cu cele ale modelelor experimentale create 
cu obiectivul bănuit, se ajunge la obiectul creator de urmă ( de identificat). 

Practica criminalistică cunoaşte numeroase cazuri în care identificarea 
obiectelor folosite de infractor s-a datorat unor caracteristici individuale care au 
apărut pe acestea o scurtă perioadă de timp, definindu-le unicitatea din punct 
de vedere criminalistic. În unele situaţii, pe baza caracteristicilor unor 
microobiecte, ce au aderat pe suprafaţa de contact creatoare de urme 
(muchie, tăiş etc.) a instrumentului, au fost identificate topoare şi dălţi folosite 
la săvârşirea diferitelor infracțiuni. 

Metoda de examinare şi demonstrare, în aceste cazuri, este 
asemănătoare cu cea folosită în traseologia obişnuită, remarcându-se însă 
două situații: 

— când corpul ataşat temporar este suficient de mare şi prezintă el 
însuşi caracteristici proprii, acestea se pot evidenția separat de cele ale 
obiectului creator; 

— când corpul ataşat este prea mic şi nu prezintă caracteristici proprii 
uşor vizibile se va lua în considerare plasamentul acestuia în contextul 
caracteristicilor suprafeţei obiectului creator. 

În cadrul procesului de identificare criminalistică a autorilor faptelor 
penale, ridicarea urmelor prezintă o importanţă deosebită, de cele mai multe 
ori soluţionarea cauzei depinde de calitatea urmelor găsite şi ridicate de la faţa 
locului. De aceea, o dată cu dezvoltarea criminalisticii ca ştiinţă, procedeele de 
ridicare a urmelor s-au diversificat şi se poate spune că nu există urmă 
rezultată în cursul unei infracţiuni care să nu poată fi ridicată. 

Ridicarea urmelor prezintă importanţă şi prin faptul că ele probează 
legătura dintre infractor şi locul faptei şi, deci, implicit cu fapta însăşi. 

De regulă, sunt susceptibile a fi ridicate ca atare urmele materiale şi 
urmele formă de stratificare create cu substanţe care se pot desprinde uşor de 
pe obiectul ce le poartă. 

Atunci când ridicarea urmelor de la fața locului nu este posibilă, ca 
urmare a diferitelor cauze, se ridică imaginile lor prin diferite procedee. 

Practica criminalistică cunoaşte mai multe procedee şi tehnici de 
ridicare a urmelor: 

— ridicarea obiectului care poartă sau conţine urma; 

— ridicarea urmelor materie sub formă de cruste, pete, depuneri etc.; 

— ridicarea urmelor prin transferare; 

— ridicarea imaginii urmelor prin fotografiere, filmare, mulaj, desen. 

6.3.1. Procedee şi tehnici de ridicare a obiectelor purtătoare de 
urme 


Obiectele purtătoare de urme se ridică atunci când sunt de dimensiuni 
şi greutăţi care permit aceasta. Astfel, se ridică frecvent: pahare, sticle, farfurii, 
stilouri, scrumiere, bibelouri, becuri, curele, catarame, petice de hârtie, cuțite, 
arme de foc şi altele pe care se găsesc urme latente ori vizibile. De asemenea, 
se ridică obiecte pe care se găsesc pete sau secretii, cum ar fi: îmbrăcăminte 
şi încălțăminte, cearşafuri, batiste etc. ori recipiente ce conţin substanţe toxice, 
alimente, băuturi, vopsele (exemplu: pungi, saci, tuburi, cutii, borcane, sticle, 
pahare, eprubete, capsule, fiole). 

Atunci când obiectele purtătoare de urme sunt din metale sau pietre 
prețioase, mijloace de plată străine, titluri de valoare internă, opere de artă, 
colecţii de valoare sau sume de bani, acestea se ridică precum orice alte 
obiecte purtătoare de urme, iar după valorificarea lor criminalistică se predau 
sau depun în condiţiile legii. 

Principalele reguli ce se impun a fi respectate la ridicarea obiectelor 
purtătoare de urme sunt: 

— ridicarea să fie admisibilă, în sensul de a nu împiedica sau îngreuna 
procesul de producţie, a nu prezenta pericol public, a nu determina distrugeri 
sau degradări etc.; 

— prin ridicare (apucare, prindere) să nu se distrugă urmele existente şi 
în acelaşi timp, să nu creeze altele noi; 

— în situaţia când se ridică recipiente în care se găsesc substanţe sau alte 
produse ce constituie ele însele urme ce trebuie să fie identificate, necunoscându- 
se gradul acestora de toxicitate, în procesul manipulării lor (ridicare, cântărire, 
introducere în recipiente) se vor lua măsuri de protecţie adecvate. 

În cazul în care obiectul purtător de urmă are un volum şi greutate mare 
care nu permit deplasarea lui în laborator pentru efectuarea identificării, iar 
urmele prezentate de acesta n-au putut fi ridicate prin niciun alt procedeu, se 
ia măsura decupării din obiect a porțiunii purtătoare de urme. Este un 
procedeu mai puţin uzitat, deoarece presupune ca acţiunea de decupare să nu 
afecteze valoarea, utilitatea ori estetica obiectului. Decuparea porțiunii 
purtătoare de urme se face în aşa fel încât să cuprindă o suprafață mai mare 
decât cea pe care se găseşte urma, astfel încât aceasta să nu fie alterată. 


6.3.2. Procedee şi tehnici de ridicare a urmelor formă 


Ridicarea urmelor formă se realizează prin mai multe procedee: 

Ridicarea urmelor formă prin transferare 

Se utilizează în cazul urmelor formă de suprafaţă create prin depunere de 
materii pulverulente sau secreţii ale glandelor papilare relevate cu diverse pudre. 

Transferarea se poate realiza cu ajutorul foliilor adezive (bandă, plan 
film, hârtie foto etc.) sau al electricității statice. 

În cazul folosirii foliilor adezive tehnica este următoarea: 

— se taie o bucată de folie adezivă, care să fie transparentă sau de 
culoare contrastantă şi ceva mai mare decât dimensiunile urmei; 

— se aplică cu partea lipicioasă direct peste urmă pe întreaga suprafaţă; 

— în cazul urmelor cu suprafață mare, presarea foliei se face cu un 
rulou; 

— se desprinde folia adezivă, aplicându-se peste ea pelicula de 
protecție. 

Tehnica cere precauţie şi nu se aplică decât dacă alte metode mai 
eficace (ridicarea obiectului, fotografierea, mulajul etc.) nu pot fi folosite, pentru 
că nu asigură transmiterea tuturor particularităţilor existente în urmă şi în plus, 
o distruge. Trebuie, de asemenea, să se ţină seama de faptul că urma se 
transferă în imagine inversată. 

Urmele formă create de mâini, picioare, încălțăminte etc. prin depuneri 
de materii pulverulente pe covoare, mochete, linoleum sau țesături de mobilă - 
pot fi transferate cu ajutorul electricității statice pe un suport de culoare 
contrastantă, folosindu-se un aparat special construit în acest scop. După 
transferare, urma poate fi fotografiată metric în condiţii optime. 

Ridicarea urmelor formă prin desenul urmei 

Desenarea urmelor se face pe hârtie de calc, pe sticlă ori pe hârtie 
milimetrică. Când se foloseşte hârtia de calc se aşează doi suporţi mai înalţi în 
părţile laterale ale urmei, peste care se pune o bucată de sticlă plană, 
transparentă şi incoloră; apoi prin copiere în transparenţă se reproduce urma. 

Se poate reproduce urma cu creion special, direct pe sticlă, fără a se 
mai utiliza hârtia de calc. 

Ridicarea imaginii urmelor formă prin fotografiere (sau filmare) 

Fotografierea şi filmarea în scop de ridicare au în vedere reproducerea 
şi conservarea caracteristicilor generale şi individuale exterioare ale urmei. 

Urmele ce se ridică prin fotografiere pot avea forme diverse: plane fără 
relief, plane cu relief, cu forme şi relief neregulate. În raport cu ele se pot aplica 
procedeele şi tehnicile de fotografiere adecvate. 

În cazul urmelor cu volum neregulat şi mărginite de mai multe suprafeţe 
se procedează la fotografierea fiecărei suprafeţe în parte. 

Alături de urma care se ridică prin fotografiere se aşează şi un etalon 
care să indice mărimea acesteia. 

a) Tehnica fotografierii cu ajutorul riglei gradate 

Rigla sau metrul flexibil se aşează în acelaşi plan cu obiectul sau 
urmele fotografiate — pe cât posibil paralel cu una din laturi —, iar aparatul de 
fotografiat se fixează cu axa optică a obiectivului perpendicular pe planul 

subiectului şi la mijlocul acestuia. În cazul urmelor cu adâncime mare, al 
obiectelor curbe sau sferice, se foloseşte o riglă sau un metru flexibil, care 
trebuie aşezate chiar pe acestea. Practica a demonstrat că este mai bine să se 
folosească un centimetru cu fondul putin mai închis (vernil, roz, bleu), decât 
fondul alb. 

Aceasta deoarece albul impresionează prea mult clişeul fotografic şi 
centimetrul va ieşi prea deschis în raport cu subiectul, fapt ce necesită la 
mărire un plus de expunere pentru evidenţierea cifrelor. 

Atunci când nu se dispune de un instrument precis de măsurare se 
poate apela la unele obiecte cu dimensiuni constante şi cunoscute, ca de 
exemplu un creion neînceput, o cutie de chibrituri etc., care se vor fotografia 
împreună cu subiectul. 

Urma de încălțăminte se fotografiază la scară, punându-se centimetrul 
în partea laterală interioară a acesteia, la aceeaşi distanță de călcâi şi talpă. 
Urmele mijloacelor de transport se fotografiază după ce metrul a fost aşezat, 
atât longitudinal, cât şi transversal, pentru a se obţine simultan atât 
dimensiunile desenului pe lungime, cât şi lăţimea urmei respective. 

În cazul corpurilor delicte, centimetrul se aşează paralel cu latura mai 
lungă a acestora. 

b) Tehnica fotografierii cu ajutorul benzii gradate 

Această tehnică este indicată în cazul fixării locului infracțiunii, a 
obiectelor principale şi a urmelor. Ea constă în folosirea unei benzi (scală a 
distanțelor) cu diviziunile metrice reale. Tehnica se bazează pe faptul că 
imaginea subiectului descreşte pe măsură ce acesta este plasat mai departe 
de obiectivul aparatului de fotografiat. Descreşterea este exprimată prin 
formula: 

a _ R-E 

a, 

a. = dimensiunea subiectului 

a2 = dimensiunea imaginii 

F = distanţa focală principală 

F; = distanţa de la obiectiv până la obiectul fotografiat 

Formula de mai sus exprimă raportul dintre dimensiunea imaginii şi cea 
a subiectului, precum şi raportul dintre distanţa focală principală şi diferenţa 
dintre distanţa de la obiectiv la subiect şi distanţa focală principală. 

Pentru realizarea fotografiei metrice se mai poate folosi o bandă din 
material plastic, pânză, etc. divizată în segmente de 10-20 cm. Dacă se 
utilizează acelaşi aparat de fotografiat, banda se poate marca în fracțiuni egale 
cu distanța focală principală a obiectivului sau cu un multiplu al acesteia. 
Banda, în general, trebuie să aibă o lungime de 7-10 m şi lăţimea de 10-20 


„unde: 

cm, iar diviziunile acesteia să fie colorate alternativ în alb şi negru, 
numerotându-se segmentele albe cu cifrele 2, 4, 6, 8 etc. 

Ridicarea urmelor formă prin mulaj 

Acest procedeu se foloseşte în cazul urmelor de adâncime şi constă în 
turnarea unei substanțe plastice în urma de adâncime. Masa plastică turnată 
se întăreşte după un timp şi ia forma negativă a urmei. Mulajul reproduce în 
formă şi mărime naturală obiectul care a creat urma descoperită. 

Materialele folosite frecvent pentru confecţionarea mulajelor sunt: pasta 
de ipsos, alginatul, pasta de ceară, albul de zinc (zincweis), plastilina, parafina. 

Tehnica realizării mulajului 

Înainte de efectuarea mulajului trebuie studiată urma. Natura urmei, a 
suportului pe care s-a format urma, condiţiile atmosferice, timpul pe care îl 
avem la dispoziţie, sunt factori hotărâtori în alegerea modului de lucru. 

Apoi urma trebuie curățată de impurități: dacă în ea se află apă, 
aceasta se extrage cu seringa ori cu para de cauciuc, iar dacă există o 
cantitate mai mică se absoarbe cu sugativă. În cazul în care în urmă se găsesc 
pietricele, paie, frunze, gunoaie, acestea se îndepărtează cu o pensetă. 

Este necesar să se procedeze cu multă precauţie în cazul firelor de 
iarbă de pe fundul urmei. Dacă se constată că iarba a căzut în urmă aceasta 
poate fi scoasă cu ajutorul pensetei; dacă sunt bănuieli că este numai călcată 
orice atingere poate altera urma. 

Substanţa din care se prepară mulajul trebuie să îndeplinească 
următoarele condiții: 

— să redea fidel relieful urmei; 

— mulajul nu trebuie să se deformeze din cauze specifice substanţei 
folosite; 

— să poată fi desprins cu uşurinţă de pe urmă. 

Tehnica realizării mulajului din gips (ipsos) după urmele create în sol 

Gipsul este o substanță minerală (sarea de calciu a acidului sulfuric) 
aproape insolubilă în apă. 

Urma ce trebuie ridicată se împrejmuieşte cu ajutorul unei benzi 
flexibile sau cu plăcuţe, la o distanţă de 3-5 cm de marginea sa, pentru a nu 
permite revărsarea pastei. Concomitent se pregătesc beţişoare sau sârme ce 
vor fi introduse în mulajul încă moale al urmei pentru a crea o rețea de armare 
care să confere rezistență sporită acesteia; de asemenea, se pregătesc 
etichete de carton prevăzute cu câte o sfoară cu capetele libere, ce se vor 
introduce în pasta moale a fiecărui mulaj. Pe etichete se vor consemna datele 
de identificare a mulajelor. 

Într-un vas se trece la prepararea pastei de ipsos ce urmează a fi 
turnată în urmă, în felul următor: se toarnă apa în vas (cancioc) astfel încât să 
cuprindă 2/3 din capacitatea sa; 

— se toarnă ipsosul bine deshidratat până când se formează o moviliţă 
ce iese cu vârful afară din apă; 

— după o scurtă pauză se amestecă ipsosul cu apa într-un singur sens 
pentru a nu se crea bule de aer, până când se obţine o pastă de consistenţa 
smântânii. 

În acest moment se procedează la turnarea amestecului în cavitatea 
urmei împrejmuite. Amestecul nu se toamnă de sus, ci cât mai aproape de 
fundul urmei, pentru a nu se crea prin jetul de pastă un „crater” în urmă. 

Când urma este creată pe un plan înclinat, turnarea se începe de la 
punctul cel mai de jos al fundului ei. Timpul de întărire a mulajului poate fi 
accelerat sau mărit după caz. Perioada necesară pentru întărire poate fi 
prelungită în cazul folosirii gipsului dentar, care, în două-trei minute se 
întăreşte. Pentru aceasta se adaugă o soluție de 7-8% sare de bucătărie sau o 
soluţie saturată de borax. Soluţia de borax se adaugă în proporţie de 1 
linguriţă soluţie la un pahar de apă (150 ml). 

Ca acceleratori se pot folosi: clorură de amoniu (la mulajul urmei în 
zăpadă), sulfat de sodiu sau potasiu, în cantitate de 1 linguriţă la 150 ml apă. 

Pentru a-i conferi mulajului rezistenţă, pe lângă folosirea rețelei de 
sârmă sau beţişoare, aceasta se poate prelucra după 24 de ore într-una din 
următoarele soluții: 

— la temperatura de 23°C soluţie saturată de bicarbonat de sodiu; 

— soluţie fierbinte de alaun (o parte alaun la 6 părţi apă). 

Mulajul se afundă pentru 15-25 minute în soluţie, apoi se usucă la 
temperatura camerei: 

— cu soluție de 10% borax în care mulajul fierbe 5 minute. 

Pentru ridicarea urmelor de încălțăminte, de anvelope auto şi, în 
general, a urmelor de adâncime, cel mai indicat gips este cel folosit în 
atelierele de arte plastice şi gipsul folosit în stomatologie. 

Dacă turnarea pastei are loc în mai multe faze se procedează astfel: 

— la prima turnare se va folosi un amestec mai fluid care să pătrundă în 
profunzime; 

— se toarnă în următoarele straturi care vor fi mai consistente în ultimul 
introducându-se capetele sforii de la eticheta de carton. 

În momentul când mulajul s-a întărit, el se scoate din urmă, iar după 
trecerea a 24 de ore poate fi spălat cu grijă sub un jet de apă rece. 

Tehnica realizării mulajului de gips după urmele create pe 
suprafețe înclinate şi verticale 

Pentru executarea mulajului din gips după urmele rămase pe 
suprafețele înclinate ale obiectelor metalice sau de lemn, se foloseşte o bucată 
de carton din care se face un fel de buzunar, care se fixează pe peretele 

obiectului. Fixarea se poate face cu o bandă adezivă, plastilină, gumă arabică. 
În acest buzunar se toarnă apoi pasta de gips. După 15-20 minute mulajul se 
detaşează şi se usucă la temperatura camerei. 

Tehnica realizării mulajului de gips după urmele create în zăpadă 

Pentru executarea mulajului de gips după urmele create în zăpadă 
afânată se procedează în felul următor: 

— se cerne printr-o sită pe întreaga suprafaţă a urmei un strat subțire de 
gips (0,1-0,3 mm); 

— se pulverizează apă rece până când acesta se va impregna bine; 

— se aşteaptă până când acest strat de gips se întăreşte suficient, apoi 
dacă este necesar operaţia se repetă de 2-3 ori; 

— pe aceste straturi se toarnă o pastă suficient de consistentă de gips. 

Apa, precum şi ipsosul trebuie să aibă o temperatură apropiată de 0°C 
pentru a nu topi suportul. 

Metoda H. Soderman O'Connell 

Peste urmă se pulverizează un strat subţire de talc. Peste talc se 
pulverizează fixativ de păr sau o soluţie alcoolică cu gumă arabică. Apoi se 
revine cu talcul peste care se pulverizează din nou fixativ sau soluţie de gumă 
arabică. În felul acesta, după două-trei asemenea operaţii pe urmă se 
formează o pojghiţă protectoare peste care se poate turna gipsul. 

Pentru ridicarea urmelor din zăpada topită, prin mulaj de gips, urma nu 
trebuie întărită. Apa care se foloseşte se aduce la temperatura zăpezii 
introducând în recipient zăpadă. Gipsul se răceşte întinzându-l pe un ziar 
aşezat pe zăpadă. Pasta de gips trebuie să fie mai consistentă ca de obicei, 
pentru că altfel se scurge prin fundul urmei, care devine astfel poroasă. Mulajul 
nu se scoate din urmă timp de o oră. 

În concluzie, în toate cazurile când se ridică urme din zăpadă, prin 
mulaj de gips, acesta trebuie tratat cu foarte mare atenţie. De obicei mulajul se 
extrage din urmă încărcat cu zăpadă şi gheaţă care apoi se vor topi. Apa care 
se scurge poate şterge unele detalii de pe mulaj, de aceea trebuie pus la 
uscat, orizontal, cu partea cu zăpadă în jos. 

Tehnica realizării mulajului de gips după urmele din materii pulverulente 
(făină, nisip fin, praf, cenuşă, ciment etc.) 

Ridicarea urmelor din materii pulverulente se face cu ajutorul 
polimerilor prin mulaj de gips. 

Se foloseşte perclorvinilinul, preparat într-o soluţie de dicloretan în 
concentrație de 8-10%. Perclorvinilinul se prezintă sub forma unor granule 
uşor gălbui, solubile în acetonă sau dicloretan. 

Suprafaţa urmei se acoperă cu o soluţie de perclorvinilin, pornind de la 
una din margini; soluţia se toarnă de la o înălțime de 3-4 cm, pentru a nu 
deteriora urma, până când grosimea stratului de soluţie pe urmă atinge 2-3 mm. 

Consolidarea are loc în curs de patru-cinci ore. După aceea se poate 
turna pasta de gips fără pericolul de a distruge urma. Pătrunzând în masa 
urmei este posibil ca după consolidare urma să fie ridicată cu totul şi dusă la 
laborator unde se pot face după ea două-trei copii. 

În cazul când vrem să ridicăm urma din teren, după consolidare se va 
introduce sub ea o cazma, o tablă etc., apoi se ridică cu grijă, păstrând 
orizontala. Se transportă cu atenţie, ferind-o de zdruncinături. Inainte de a 
turna pasta de gips în urmă aceasta se unge cu ulei de parafină pentru ca 
mulajul să fie detaşat uşor. 

Tehnica realizării mulajului din alginat sau din răşini sintetice 

Se foloseşte mai ales pentru urmele foarte fine (de dinţi, de instrumente 
etc.), respectându-se tehnologia de lucru înscrisă în prospectele ce însoțesc 
flacoanele în care se livrează materialele respective de către firma 
producătoare. 

Înainte de prepararea pastei se omogenizează pulberea de alginat; se 
dozează amestecul de pulbere şi apă cu ajutorul unor măsuri speciale care se 
găsesc în trusă; utilizându-se o măsură de pudră şi trei de apă la temperatura 
de 16-20%C; se amestecă timp de un minut în cancioc, cu ajutorul spatulei 
rigide, evitându-se formarea bulelor de aer şi se aplică imediat. Priza este 
completă după câteva minute. Acest mulaj poate fi folosit numai pe urme aflate 
pe obiecte consistente: chit, argilă, lumânări. 

Tehnica realizării mulajului din ceară, parafină sau zincweis cu parafină 

Se foloseşte pentru urmele aflate pe obiectele care rezistă la 
temperatura de topire a cerii (parafinei), în special pe cele de metal. 

Ceara sau parafina se amestecă cu 25% zincweis, devenind astfel mai 
rezistentă la frecare şi temperatură. Digul de protejare a marginii urmei în care 
se va turna pasta fluidă poate fi confecţionat din lut moale sau plastilină. 

Tehnica realizării mulajului din plastilină 

Se foloseşte în cazul urmelor aflate pe suporturi verticale, unde este 
dificil să se toarne o pastă. Plastilina se frământă cu degetele până devine 
suficient de moale pentru a fi apăsată în urmă. Suportul trebuie să fie relativ 
dur, pentru a păstra forma urmei când se presează plastilina. 

În prealabil urma se pulverizează foarte uşor cu pudră de talc pentru a 
nu se lipi plastilina de suport. Mulajul se desprinde cât mai uşor, pentru a nu se 
deteriora. Această tehnică prezintă avantajul că, de regulă, nu distruge urma, 
ceea ce permite repetarea operaţiei. 


6.3.3. Procedee şi tehnici criminalistice de ridicare a urmelor materie 


Ridicarea urmelor materie se realizează prin recoltarea lor directă de 
pe suportul pe care se găsesc: sol, pereţi, mobilă, sobe, podea, fereastră, 
caroserii, maşini-unelte, covoare, lustre, copaci, garduri, stâlpi, vehicule etc. 

Tehnicile folosite pentru recoltarea acestora sunt următoarele: 

a) desprinderea particulelor de sol ori de vopsele, a crustelor de sânge 
sau a oricăror alte pete ori depuneri. Răzuirea de pe suprafețele verticale sau 
oblice se execută cu o lamă de cuţit, briceag, bisturiu sau coada lingurii de 
mulaj aflată în trusa criminalistică, după ce sub locul asupra căruia se 
acționează a fost lipită, cu ajutorul benzii adezive, marginea unei pungi de 
polietilenă; 

b) solubilizarea cu tampoane de vată îmbibată unul în apă, iar altul în 
alcool etilic. Este necesară dubla tamponare, pentru a se putea disloca atât 
substanțele solubile în apă, cât şi cele organice, care în marea lor majoritate 
se dizolvă în alcool. Solubilizarea se aplică numai în cazurile când nu este 
posibilă desprinderea. După ridicarea în acest mod, tamponul pe care s-a 
ridicat urma se usucă; 

c) absorbirea cu seringa, pipeta sau tubul capilar din micile gropi de 
pe sol, din jgheaburi, ţevi, bazine sau alte vase; 

d) absorbirea cu aspiratorul de praf a particulelor microscopice din 
crăpăturile podelei etc. Aspiratorul va fi prevăzut cu un set de filtre speciale 
pentru reținerea urmelor; 

e) ridicarea cu spatula, şpaclul sau lopăţica din carton, tablă, 
plastic a resturilor carbonizate din sobă, a stratului de sol sau zăpadă pe care 
se găsesc pete de sânge, vopsea etc.; 

f) prinderea cu penseta, în cazul firelor de păr, fibrelor, tampoanelor 
de vată, resturilor textile, peliculelor de vopsea, etc. Se are grijă ca penseta să 
aibă braţele plate îmbrăcate cu manşoane de cauciuc, pentru a nu distruge 
firele de păr, luându-se totodată măsuri pentru curățirea şi sterilizarea ei după 
fiecare folosire, astfel încât să nu se transmită substanţe străine pe fire, fibre, 
țesături, care pot denatura rezultatul examinării; 

g) atragerea cu magnetul a piliturii şi celorlalte particule ale metalelor 
şi aliajelor feromagnetice. Pentru desprinderea uşoară a particulelor rezultate 
se plasează între magnet şi particule o foaie de hârtie. 


6.3.4. Particularităţi ale ridicării anumitor categorii de urme 
criminalistice 


Particularităţi în ridicarea unor urme ale omului 

Urmele papilare se fotografiază la fața locului numai când obiectul pe 
care se găsesc nu poate fi transportat. Sunt fotografiate atât urmele de 
adâncime, cât şi cele de suprafaţă. Observăm că fotografia este atât un mijloc 
de fixare, cât şi un mijloc de ridicare a urmelor. Se poate afirma că fotografia 
rămâne principalul mijloc de ridicare, atât a urmelor de suprafaţă, cât şi a celor 
de adâncime. 

Urmele papilare invizibile se fotografiază numai după ce au fost 
relevate. În condiţii speciale, urmele se fotografiază direct, fără a fi relevate, 
pentru a se obţine imaginea porilor sau a muchiilor crestelor papilare. 

Dacă nici fotografierea nu este posibilă (datorită convexităţii obiectului 
purtător) şi nici ridicarea obiectului purtător, se recurge direct la transferarea pe 
peliculă adezivă (denumită şi folio). Pelicula adezivă de tip folio poate fi folosită 
numai în cazul în care a fost relevată cu o pudră colorată. 

Pentru ridicarea urmei prin transferare pe peliculă adezivă folio se 
procedează în felul următor: 

— se taie o bucată de peliculă de culoare contrară pudrei — prafului — cu 
care a fost relevată urma; 

— bucata de folio se aşează peste urmă, apăsând cu degetul dintr-o 
margine în alta, pentru eliminarea aerului; 

— se ridică pelicula adezivă, urma fiind transferată — lipită — pe coala de 
folio; 

— în final, peste urmă se aşează pelicula de protecţie. 

Foliile adezive pot fi transparente, albe sau negre, alegerea lor fiind în 
funcţie de culoarea urmei. La nevoie, în lipsa peliculelor adezive speciale, se 
folosesc pelicule fotografice al căror strat de gelatină reține urma în condiţii 
bune. Pentru asigurarea contrastului de culoare față de substanţa folosită la 
relevarea materialul fotosensibil se developează neexpus, obținându-se o 
peliculă transparentă ori se expune la lumină după developarea peliculei, 
asigurând un fond negru. 

Dacă urmele papilare sunt de adâncime, în funcţie de natura suportului, 
acestea se ridică cu ajutorul mulajelor, dar numai după fotografierea prealabilă 
a lor. Pentru urmele de mâini sau de obiecte, caracterizate prin fineţea 
detaliilor, sunt preferabile materialele folosite în stomatologie, de tipul gipsului 
dentar, alginatului, diferite paste sau polimeri (stomalgină, sielast). Pregătirea 
urmei şi prepararea mulajului se fac potrivit unor reguli similare modului de 
ridicare a urmelor formă de adâncime, prezentate anterior. 

Prepararea pastei pentru mulajul din alginat de realizează în felul 
următor. 

— se omogenizează pulberea din alginat, prin dozarea amestecului de 
pulbere cu apă cu ajutorul unor măsuri speciale existente în trusele speciale 
confecționate de uzina care a fabricat alginatul. Pentru realizarea amestecului 
se foloseşte o măsură de pulbere şi trei măsuri de apă la o temperatură de 16- 
20°C; 

— apa şi pulberea de alginat se amestecă într-un vas de cauciuc cu o 
spatulă rigidă pentru a evita formarea bulelor de aer. 

După prepararea pastei, aceasta se toarnă peste urmă, iar după 
întărire, mulajul obținut se unge cu un strat foarte fin de tuş şi se va rula pe o 

coală de hârtie. În felul acesta se reproduce urma desenului papilar, care va fi 
fotografiată. Reproducerea urmei desenului papilar se poate face şi prin 
rularea mulajului pe o suprafață presărată cu praf fin şi fotografierea urmei 
create în praf, sub un unghi de lumină. 

Procedeele ce se folosesc la ridicarea urmelor papilare trebuie astfel 
alese, în funcţie de situaţie, astfel încât să nu se producă alterarea urmei. 

Exemple: 

— dacă pe o sticlă se găsesc urme digitale, aceasta se prinde prin 
introducerea unui deget în gâtul ei, urmând ca degetul arătător de la cealaltă 
mână să fie plasat pe muchia fundului sticlei; 

— când trebuie ridicat un pahar, el se apucă între degetul mare şi 
arătător sau mijlociu, de aşa natură încât un deget să fie plasat pe baza 
paharului, iar celălalt pe partea opusă, pe muchia fundului său; 

— cioburile de geam se prind marginal între degetul mare şi cel mijlociu, 
iar când sunt mari se ridică cu ajutorul ambelor mâini, fără a se atinge 
suprafaţa lor. 

La ridicarea urmelor de picioare se folosesc următoarele procedee: 

— urmele de picioare, indiferent de forma în care s-au realizat sunt 
fotografiate; 

— urmele de picioare sunt desenate atât sub formă de ansamblu a 
cărării de urme, cât şi ca urme izolate; 

— urmele de adâncime se ridică prin mulaj (gips, plastilină, parafină, 
latex, stomalgină etc.), dar numai după ce au fost fotografiate; 

— urmele de suprafaţă, în unele cazuri, se ridică cu ajutorul peliculei 
adezive; 

— urmele latente de picioare se ridică prin prăfuire, vaporizare cu iod 
sau prin reactivi chimici, întocmai ca urmele de mâini. 

La urmele de dinţi este recomandată ridicarea obiectului purtător. 

Pentru protejarea urmelor obiectul trebuie păstrat în condiţii adecvate. 
De exemplu, produsele alimentare se păstrează la rece, fructele se păstrează 
într-o soluţie de 5% formaldehidă. 

Când nu se poate ridica obiectul purtător de urmă se recurge la mulaj, 
care se realizează din moldano, latex sau diferiţi polimeri. Pentru ridicarea prin 
mulaj a urmelor de pe fructe sau alimente mai puţin consistente, uşor 
deformabile, se impune, în prealabil, întărirea suprafeţei prin pulverizarea de 
şerlac. Ridicarea urmelor de dinţi se face şi prin fotografiere. 

La urmele de buze sunt indicate ridicarea obiectului purtător şi 
fotografierea. Transferarea cu folii adezive prezintă dezavantajul că nu preia 
pe peliculă toate elementele urmei. 

Urmele de sânge găsite sub formă lichidă se ridică cu ajutorul unei 
pipete, într-un recipient din sticlă, bine spălat şi uscat, prevăzut cu un dop care 

să asigure o perfectă etanşeitate. Nu se va proceda la îmbinarea pe un suport 
textil, introdus în prealabil în apă distilată, ser fiziologic sau apă oxigenată, 
întrucât se produc diluarea şi distrugerea urmei. 

Pentru urmele de sânge descoperite pe suporturi care nu pot fi 
transportate, se procedează astfel: stratul superficial din care este confecţionat 
se detaşează printr-o modalitate oarecare; dacă nu este posibilă detaşarea, 
crusta de sânge se răzuieşte. 

Urmele aflate pe sol se ridică cu o cantitate cât mai mică de substrat, 
iar împachetarea se face astfel încât să nu se producă fărâmițarea. 

Zăpada acoperită de sânge se ridică în strat cât mai subţire şi se 
depune pe un tifon de hârtie de filtru care apoi se usucă. 

Vegetaţia stropită cu sânge va fi tăiată şi ambalată în hârtie. 

Indiferent de natura suportului, este necesar a se avea în vedere 
următoarele: 

— se va împiedica alterarea conţinutului urmei (pentru aceasta, uscarea 
suportului se va face la temperatura camerei, fiind ferit de acţiunea directă a 
soarelui sau a altor surse termice); 

— obiecte de uz vestimentar provenite de la victima internată în spital 
sau cadavru vor fi ferite de murdărie sau de amestecarea cu cele provenite de 
la alte persoane; 

— acţiunea mecanică de răzuire, desprindere, tăiere ori smulgere a unor 
fragmente din suportul purtător de urmă nu trebuie să influențeze aspectul şi 
conţinutul acesteia. 

La urma de salivă suportul se ridică prin apucarea lui cu o pensetă, iar 
detaşarea porțiunii purtătoare se face prin tăierea la o distanţă suficient de 
mare de marginea urmei. 

Firele de păr se recoltează împreună cu toate impurităţile aderente, iar 
în cazul crustelor ce le înglobează acestea se ridică în întregime. 

Materialele de pansament purtând fire de păr se secţionează în 
porțiunile respective, fără a se încerca smulgerea sau detaşarea acestora. 
Crustele de sânge aflate pe corpurile vulnerate, mijloace de transport, etc. se 
ridică în întregime fără a se încerca detaşarea firelor de păr. 

Urmele de spermă se ridică cu precauţie deosebită pentru păstrarea 
intactă a petei şi implicit a spermatozoizilor, principalul element examinat. 
Pentru aceasta se va evita întotdeauna îndoirea obiectului purtător de urmă, 
îndeosebi atunci când urmele au o vechime mai mare. In acest scop se va 
proceda la ridicarea întregului obiect purtător. 

Urmele dispuse pe o suprafață tare (duşumea, parchet) nu se răzuiesc, 
ci se decupează. In cazul picăturilor aflate pe păr acestea se recoltează prin 
tăierea firelor, iar de pe piele prin umezirea cu apă distilată şi transferarea 
petei pe o hârtie de filtru. 

La urmele de urechi, ale nasului, frunţii şi ridurilor acestora se 
poate apela şi la fotografiere, după relevare sau se pot ridica cu ajutorul foliei 
adezive. 

Ridicarea urmelor de natură piloasă impune respectarea unor cerințe 
minime cu privire la menţinerea intactă a firului, evitarea amestecării lui cu alte 
fire de păr, inclusiv cu fire provenite accidental de la persoanele care 
efectuează cercetarea. Totodată, trebuie păstrate intacte depunerile de pe tija 
firului, prevenindu-se aderarea de alte noi elemente. 

La ridicarea altor urme de țesuturi moi se are în vedere ca, în scopul 
prevenirii accentuării degradării structurii, acţiunea să se execute în cel mai 
scurt timp, utilizându-se recipiente în care se menţine o temperatură de +4°C. 
Recipientele vor fi prevăzute cu dopuri de sticlă rodate. 

Ridicarea urmelor olfactive 

Alături de câinele de urmărire, în cercetarea urmelor olfactive se 
apelează şi la metode tehnice, constând în ridicarea urmelor de miros de la 
fata locului, de pe obiecte corp delict, de pe îmbrăcămintea pierdută de 
infractor etc., prin aspirarea cu dispozitive speciale. 

Ridicarea se va face prin acoperirea obiectelor atinse sau presupuse că 
au aparținut infractorului, cu o bucată de pânză specială, lipsită de orice miros 
(denumită „țesătură textilă de fixare a mirosului”), timp de 20-30 de minute. 
Pânza se ridică cu o pensetă, de asemenea dezodorizantă şi se introduce 
într-un vas de sticlă steril. 


6.3.5. Particularităţi în ridicarea unor urme ale obiectelor 


Urmele de încălțăminte se ridică prin mulaj sau cu ajutorul aparatului 
ce foloseşte energia electrostatică. De asemenea, acestea pot fi ridicate prin 
fotografierea la scară. 

Urmele obiectelor de îmbrăcăminte de adâncime se ridică prin mulaj 
iar cele de suprafaţă prin fotografiere la scară. 

În cazul urmelor lăsate de instrumentele de spargere, atunci când 
obiectul purtător nu poate fi ridicat, se procedează, în funcţie de situație, la 
decuparea unei porțiuni care să cuprindă urma în totalitatea ei. 

În cazul urmelor create prin frecare-alunecare, se ridică fragmentele 
desprinse în procesul formării lor. 

Dacă s-au folosit instrumente de pilire, găurire sau de sfredelire, se 
ridică atât urmele materie rezultate (pilitură, rumeguş, şpan), cât şi obiectul 
său, după caz, porțiunea din el care conţine urma de găurire. 

Când ridicarea se face prin mulaje, este indicat ca în cazul folosirii de 
materiale plastice care-şi modifică dimensiunile ori au rezistență scăzută, să se 
realizeze imediat după aceasta mulajul din ipsos. 

La ridicarea armelor de foc se manifestă multă prudenţă pentru a nu 
se distruge diversele urme ce pot exista pe ele (papilare, biologice), preferabil 
fiind să lucreze cu mâna înmănuşată sau cu un cleşte având buzele protejate 
în manşoane de cauciuc. Prudenţa este necesară şi pentru prevenirea unei 
declanşări accidentale. Se interzice ridicarea armei prin introducerea unui 
creion în gura țevii, întrucât pot fi înlăturate eventualele reziduuri ale tragerii, 
ori se pot forma alte urme în interiorul ţevii. Pentru descărcarea armei aceasta 
se apucă numai de părţile pe care nu se pot păstra urme (suprafeţele limitate 
ale carcasei închizătorului şi crosei armei). Pe întreg parcursul cercetării arma 
se ţine în poziţie orizontală, cu ţeava îndreptată în direcţie contrară persoanei 
care o examinează sau celorlalte persoane aflate la fața locului. 

Eventualele urme biologice descoperite pe armă, dacă nu pot fi 
recoltate, vor fi transportate împreună cu arma la laboratorul de expertiză 
criminalistică. Dacă însă acestea pot fi ridicate este necesar ca această 
operaţie să se facă numai de expertul biocriminalist, în condiţii cât mai 
apropiate celor de laborator, dar şi în prezența expertului balistician, care 
trebuie să vegheze la manevrarea atentă a armei, pentru prevenirea unor 
accidente. 

Ridicarea gloanţelor se face astfel încât să nu se altereze urmele aflate 
pe suprafaţa lor şi care reflectă caracteristicile interiorului țevii, îndeosebi în 
ipoteza că ele vor servi la identificarea ulterioară a armei. Este total 
contraindicată, de exemplu, scoaterea proiectilului din corpul victimei sau din 
obiectul în care a fost găsit, cu lama cuțitului, cu şurubelnița sau cu un 
instrument chirurgical, ce pot produce urme suplimentare ori distruge pe cele 
existente, cu valoare de identificare. 

Dacă există pericolul deteriorării proiectilului prin scoaterea sa, atunci 
se transportă la laborator întreg obiectul în care a pătruns, iar dacă acest lucru 
nu este posibil, se decupează o porțiune mai mare de suprafaţă, care este 
transmisă laboratorului. 

Ridicarea tuburilor se efectuează în aceleaşi condiţii de precauţie. În 
plus, este necesar să se protejeze reziduurile tragerii prin acoperirea gurii 
tubului. Prinderea tubului se face numai de extremități. 

Întrucât tuburile sunt uneori mai valoroase pentru identificarea armei 
(chiar şi în condiţiile în care aceasta are teava lipsă, gloanțele neputând servi 
la identificare), datorită urmelor specifice mecanismelor de tragere, dar şi 
pentru stabilirea tipului de muniţie folosită, vor trebui să fie bine protejate. 

Pe tuburi sau proiectile nu se aplică etichete şi nu se fac semne prin 
zgâriere. Menţiunile necesare se scriu pe etichete care se leagă de proiectile 
ori se introduc în tuburi. 

Este necesară acordarea unei atenţii deosebite în cazul ridicării urmelor 
armelor de foc, principale sau secundare, aflate pe obiecte perforate sau 
atinse de gloanţe. 

Ridicarea urmelor de toxice se face prin procedee şi tehnici ce variază 
în funcţie de caracteristicile substanţei, de cantitatea ei şi de suportul pe care 
există. 

Urmele de toxice existente în ambalaje originale, de dimensiuni mici 
(sticle, borcane etc.) se ridică în întregime. Când ambalajele şi cantitatea de 
toxic sunt mari se procedează la ridicarea prin transvazare. 

La ridicarea produselor din fântâni, butoaie sau vase mari se ţine 
seama de faptul că substanţele toxice prezintă densități şi solubilităţi diferite. 
De aceea, din fântână ori vas se va recolta în ordine câte o probă din fiecare 
strat: superior, mijlociu, inferior. 

La ridicarea de produse sau resturi alimentare solide şi a unor produse 
vegetale se utilizează pensete ori cleşti de laborator, neadmiţându-se ridicarea 
lor direct cu mâna. 

Când urmele se găsesc pe obiecte netransportabile (pe mobilă, 
duşumea, perete, pielea victimei sau sub unghiile acesteia) se răzuieşte 
toxicul. Când nu este posibilă răzuirea (urme superficiale, mânjituri), se 
recurge la solubilizarea urmelor prin tamponări repetate, iniţial cu un tampon 
cu vată umezit cu apă, apoi cu altul îmbibat în alcool etilic. 

Când urmele se găsesc pe obiecte transportabile, se ridică împreună 
cu suportul pe care se găsesc. 

În cazurile de intoxicații mortale, odată cu obiectele şi substanţele 
descoperite la faţa locului se ridică viscere şi produse biologice de la cadavre. 
Ridicarea se efectuează de către medicul legist. 

Din substanţele toxice sau cu urme de toxice se ridică: 


— băuturi, ciorbe, lapte etc... circa 250 ml; 

— apă din fântâni, din fiecare strat... câte 1000 ml; 

— substanţe pulverulente.................mmmceeneeeerereeee câte 10 g; 
SO inna (e amara al i pata denar m atasa a a a aaa EEE Et a cca. 1000 ml; 
— sânge pentru dozarea alcoolului etilic..............mmmmne nenea 10 ml; 
10|: E E E ER E A 3-5 buc.; 
— produse vegetale, cerealiere..................cccc nenea 1000 g. 


Gazele toxice se ridică de specialişti, în recipiente anume destinate. 

Ridicarea urmelor de sticlă se face cu multă grijă, datorită faptului că 
acestea se găsesc ca cioburi, particule, microurme, dar şi pentru că ele pot 
purta diverse alte urme care au legătură cu infracţiunea. Fiecare ciob de sticlă 
se ridică folosindu-se instrumente şi tehnici adecvate. Pentru ridicarea unor 
particule fine de sticlă se folosesc aspiratoare speciale sau benzi adezive. 

Cioburile rezultate din spargerea geamului se ridică în totalitate pentru 
a permite ulterior reconstituirea întregului. 

Ridicarea urmelor de hârtie 

Pentru a nu li se modifica aspectul, urmele de hârtie nu se vor îndoi, 
înțepa, perfora, netezi sau despături. Pe ele nu se fac menţiuni sau sublinieri. 
Dacă fragmentele de hârtie sunt umede sau sunt scoase dintr-un mediu lichid 
se usucă la temperatura camerei şi se feresc de lumina solară. Din lichidul în 
care s-au descoperit se recoltează o probă, în vederea stabilirii naturii lui şi a 
influenţei ce ar fi putut să o aibă asupra hârtiei sau a scrisului. 

Ridicarea urmelor de hârtie se execută cu o pensetă cu vârfurile late, 
fără zimţi, evitându-se strângerea puternică a acestora în timpul mânuirii, 
pentru a nu se crea urme de apăsare. 

Ridicarea hârtiilor în curs de ardere se va face numai după stingerea 
focului. 

Ținându-se seama de friabilitatea acestor urme, ridicarea nu se 
efectuează cu penseta ci cu ajutorul unui curent de aer. În acest scop, prin 
mişcarea unei bucăţi de carton, se creează un curent uşor de aer care să 
antreneze urmele de hârtie, mutându-le pe un alt carton sau pe o placă de 
sticlă ţinută în imediata lor apropiere. În cazul fragmentelor de hârtii suprapuse 
nu se încearcă despărţirea fragmentelor, deoarece există riscul de a le 
distruge. 

Urmele de hârtii scrumizate prezintă dificultatea că, la cea mai uşoară 
atingere sau curent de aer îşi modifică forma. Se poate încerca ridicarea prin 
introducerea sub ele a unei plăci de sticlă, acoperirea imediată cu o altă placă 
de sticlă curată şi lipirea marginilor cu o bandă adezivă. Această tehnică este 
aplicabilă în general când urma scrumizată are o poziţie orizontală, dreaptă. 
Contrar, sub acţiunea greutăţii plăcii cu care se acoperă, se deformează. Chiar 
şi atunci când urma scrumizată nu este dreaptă, nu se renunţă la ridicarea 
cenuşii respective, deoarece unele tipuri de hârtie conţin elemente chimice 
speciale, ce nu se află în hârtia obişnuită, a căror identificare poate contribui la 
clarificarea unor probleme. 

Înainte de ridicarea hârtiilor arse până la stadiul de cenuşă ele se 
întăresc prin pulverizare cu şerlac. Pulverizarea se face sub un unghi de 709, 
de la o distanţă suficientă ca nicio picătură din soluţie să nu cadă pe hârtia 
arsă şi se repetă de 3-4 ori, cu câte o pauză scurtă, pentru întărirea fiecărui 
strat. 

Pentru ridicarea urmelor metalice de natură neferoasă de pe sol se 
poate întrebuința un cornet de carton ori o bucată de tablă sau de material 
plastic, cu ajutorul cărora se detaşează stratul superficial de pământ, praf sau 
nisip. 

Pilitura sau alte particule metalice neferoase aflate pe suprafeţe tari şi 
netede (parchet, mozaic, linoleum) se ridică cu ajutorul peliculei adezive 
transparente, fiind recomandabil să se folosească aparatul pentru recoltarea 
microurmelor. 

Când aceste urme se găsesc în locurile de îmbinare a diferitelor piese 
sau între dinţii unei pânze de bomfaier, se aşează sub piesa respectivă o 
hârtie albă, iar cu ajutorul unui corp ascuţit se detaşează particulele metalice. 

În cazul urmelor de vopsea, când la fața locului se găsesc pelicule, 
acestea se ridică fără impurități, folosindu-se o pensetă fină, mai ales la 
probele mici. 

În cazul în care se descoperă particule de vopsea înglobate în alte 
urme (fire textile, bucăţi de materiale textile etc.) se ridică toate urmele. Dacă 
se găsesc urme de vopsea pe îmbrăcămintea, încălțămintea şi alte obiecte ce 
au aparținut victimei, acestea se ridică în întregime, fără să se taie din ele. 

Urmele produselor petroliere, dacă este posibil, se ridică cu suportul 
pe care se află (textile, pământ, lemn), prin decupare atentă. 

În cazul în care suportul purtător de urmă este un obiect masiv de 
metal, urma se ridică pe vată sau hârtie de filtru. Produsele sub formă lichidă 
pot fi recoltate cu o pipetă şi introduse în vase bine închise. 

În toate cazurile de ridicare de urme ce se efectuează prin procedee 
cunoscute se procedează dacă este posibil şi la ridicarea lor prin fotografiere. 

Particularităţi în ridicarea unor urme ale vegetalelor. Urmele formă 
ale vegetalelor se ridică prin unul din procedeele cunoscute, în funcţie de 
natura suportului, iar urmele biologice de natură vegetală se ridică în funcţie de 
natura lor. 

Particularități în ridicarea unor urme ale animalelor. Se ridică 
procedând la fel ca în cazul urmelor lăsate de om aplicând, după caz, unul din 
procedeele cunoscute de ridicare, ţinându-se cont de natura urmei. 

Particularități în ridicarea unor urme ale fenomenelor. Ridicarea 
urmelor de incendii, explozii, a urmelor specifice accidentelor feroviare, navale 
şi aeriene este o activitate complicată, date fiind împrejurările în care se 
desfăşoară şi complexă datorită diversităţii urmelor care pot apărea în urma 
fenomenelor. De cele mai multe ori se va colabora cu organele de specialitate 
ale pompierilor, transporturilor, marinei sau aviaţiei. 

Urme create de incendii. Incendiul, ca noţiune tehnică, este un proces 
complex de fenomene fizico-chimice care se desfăşoară prin ardere, în 
prezenţa a cel puţin două elemente, dintre care unul arde, iar celălalt întreţine 
arderea. 

Datorită complexităţii fenomenului, tipologia urmelor este foarte variată, 
iar ridicarea lor diferă în funcţie de locul unde au fost descoperite. 

Urmele rămase după stingerea incendiului (la suprafața molozului, 
resturilor de arsuri, sub plafoanele prăbuşite, la instalaţiile electrice şi tablourile 
de sigurante, la instalaţiile de încălzire, în locurile de depozitare a substanţelor 
inflamabile) se ridică prin unul din procedeele cunoscute, în funcţie de natura 
lor, astfel: 

— la ridicarea obiectelor descoperite în zona focarului (sau focarelor) 
care ar putea conţine urme, se foloseşte soluție de rodocrit pentru a se 
descoperi eventuala folosire a lubrifianţilor la pornirea sau întreţinerea focului; 

— urmele de forțare ale diferitelor sisteme de închidere (uşi, birouri, 
case de bani, etc.) se ridică prin mulaj sau cu ajutorul fotografiei la scară; 

— în anumite situaţii, când focul a fost stins în faza incipientă şi când 
victima prezintă lovituri, înjunghieri sau răni prin împuşcare, se vor ridica 
urmele de natură biologică printr-un procedeu arătat anterior; 

— pentru ridicarea materialelor din hârtie sau textile carbonizate se 
pulverizează un strat subţire de polivinil - pirolidan. Pulverizarea se face de la 
o anumită distanţă pentru a nu cădea şi picături de soluţie, iar stratul nu trebuie 
să fie prea gros; 

— urmele specifice fenomenului, dar legate de apariţia lui (urme de 
picioare, de mâini, de mijloace de transport, de instrumente folosite) se vor 
ridica prin mulaj, desenul urmei sau fotografiere. 

Urmele create de explozii. Urmele de explozii apar ca rezultat atât al 
unor procese complexe care au loc în funcţie de fiecare gen de explozie în 
parte, cât şi al diverselor activităţi legate de apariţia evenimentului, cum ar fi: 
deplasări la locul exploziei, manipularea sau atingerea anumitor obiecte, 
folosirea diverselor instrumente, operaţii de ambalare etc. 

Urmele create de explozii se pot clasifica în: 

— urme specifice fenomenului exploziei (toate acele urme ce sunt 
determinate de explozie şi care pot fi urme formă, poziționale şi materie); 

— urme ale unor activităţi omeneşti ce au legătură cu producerea 
exploziei (urme de încălțăminte, de mâini, de instrumente, de ambalaje). 

Ridicarea urmelor specifice fenomenului exploziei este un procedeu 
complex şi foarte variat, în funcţie de tipul exploziei şi se realizează de regulă 
astfel: 

— schijele plecate din focare spre diferite direcţii şi resturile de obiecte 
sau materiale sfărâmate de explozie se vor ridica prin prinderea cu penseta, 
dacă aceasta este permisă sau prin fotografiere; 

— urmele de fumizare se vor ridica cu ajutorul spatulei (şpaclu) sau prin 
aspirare; 

— urmele efectului distructiv al fenomenului de absorbţie, ce se 
caracterizează în cazul unei explozii într-o încăpere printr-o dislocare a 
pereților se vor ridica prin fotografiere la scară (filmare); 

— particulele de substanță explozivă aflate la locul exploziei se 
răzuieşte sau când acest lucru nu este posibil se solubilizează urma cu un 
tampon de vată înmuiat în alcool etilic sau se recoltează cu pipeta şi se 
introduc în vase bine închise; 

— resturile de fitil Bickford se vor ridica cu ajutorul unei pensete cu 
vârfurile late sau a curentului de aer; 

— urmele sonore specifice create prin producerea exploziei se vor ridica 
prin imprimare pe bandă video-magnetică; 

— urmele lăsate de efectele exploziei pe îmbrăcămintea persoanelor 
sau pe diferitele obiecte aflate asupra lor se vor ridica prin decuparea unei 
porțiuni din obiectul care conţine urma sau prin fotografiere la scară. 

Urmele unor activităţi omeneşti ce au legătură cu explozia se pot ridica 
în funcţie de situație cu ajutorul fotografiei, mulajului sau energiei 
electrostatice. 

Urmele specifice accidentelor şi catastrofelor de cale ferată. Prin 
urme ale accidentelor şi catastrofelor de cale ferată se înțeleg toate 
modificările create asupra materialului rulant de cale şi a altor instalații 
feroviare, precum şi asupra persoanelor şi a mărfurilor transportate, în timpul şi 
în legătură cu producerea evenimentelor respective. 

Atât accidentul, cât şi catastrofa de cale ferată pot fi urmări imediate ale 
distrugerii, degradării ori aducerii în stare de neîntrebuinţare a liniei ferate sau 
a instalaţiilor de cale ferată, ale aşezării de obstacole pe linia ferată, ale 
efectuării de semnalizări false ori de alte acte de natură a induce în eroare 
personalul căilor ferate în timpul executării serviciului. 

În funcţie de aceste caracteristici specifice fenomenului se va alege 
metoda sau procedeul de ridicare a urmelor create. 

Exemple: 

— urmele produse ca urmare a executării unor comenzi greşite (poziţia 
semafoarelor, a macazurilor, vitezometrele etc.) se vor ridica printr-o fotografie 
schiţă; 

— urmele materie rezultate prin tăierea liniei de cale ferată (pilitură, 
particule de metal topit) se pot ridica prin următoarele procedee criminalistice: 
prinderea cu penseta, ridicarea cu spatula sau atragerea cu magnetul; 

— urmele instrumentelor utilizate în procesul scoaterii şinei se vor ridica 
cu ajutorul mulajului de gips sau a fotografiei; 

— urmele digitale descoperite pe instalații, aparate sau mecanisme, pe 
obiectul folosit ca obstacol pus pe calea ferată, se vor ridica prin fotografiere, 
după ce în prealabil au fost relevate; 

— urmele formă rămase în locul unde a fost demontată şina se vor 
ridica cu ajutorul mulajului sau fotografiei. 

În cazul accidentelor şi catastrofelor de cale ferată produse prin incendii 
sau explozii, urmele create de acestea sunt comune cu cele produse, de 
asemenea, fenomene asupra altor locuri sau obiecte. 

Urme specifice catastrofelor aeriene. În raport cu cauza producerii 
catastrofei (defecţiuni tehnice, incendii sau explozii la bordul aeronavei, greşeli 
de dirijare sau pilotare ori condiţii meteorologice nefavorabile), cu înălțimea la 
care s-a aflat aeronava, precum şi natura locului unde s-a prăbuşit (sol, munte, 
apă, pădure) la faţa locului se creează o serie de urme formă, poziționale sau 
materie. 

Dacă este posibilă ridicarea urmelor se va face prin unul din procedeele 
arătate anterior şi presupune o cooperare strânsă între specialiştii criminalişti şi 
cei din domeniul aviaţiei. 

Urme specifice catastrofelor navale. Principalele cauze care pot 
determina producerea unei catastrofe navale sunt: 

— eşuarea sau abordajul; 

— explozii sau incendii survenite la bord sau în sala maşinilor; 

— încărcarea necorespunzătoare a navei. 

Dacă nava rămâne la suprafață, ridicarea urmelor se face în 
conformitate cu regulile generale privitoare la cercetarea fiecăruia dintre 
categoriile cărora acestea le aparţin (incendii, explozii, urme ale omului, 
instrumentelor). 

Scufundarea navei însă determină dificultăți în ridicarea urmelor, fiind 
necesar concursul scafandrilor. Dacă nava se află la o adâncime accesibilă, 
scafandrii, pe lângă fotografierea şi filmarea urmelor principale, vor ridica la 
suprafaţă şi alte urme sub formă de resturi sau părţi de obiecte, precum şi 
înscrisuri descoperite la bordul epavei. 

Dacă nava se află la adâncime mai mare nu se vor ridica urme direct, ci 
acestea vor fi cercetate cu ajutorul camerelor de televiziune instalate în 
dispozitive speciale şi comandate de la suprafaţă. 

7. Trusele criminalistice universale şi specializate 
7.1. Trusa criminalistică universală 


Mijloacele tehnico-ştiinţifice folosite de lucrătorii M.I.R.A. cu ocazia 
cercetării diferitelor infracțiuni sunt variate. Aceste mijloace se împart în două 
categorii şi anume: 

— mijloace de laborator (microscop comparator, dispozitive de 
reprodus, aparate de copiat folosite în obținerea fotografiilor etc.); 

— mijloace de teren: (aparate fotografice, lămpi cu radiaţii U.V., 
detectoare de metale, camere video, truse criminalistice etc.). 

Trusele criminalistice cuprind instrumente, substanțe şi materiale 
necesare efectuării operaţiunilor tehnico-criminalistice în legătură cu urmele de 
la fața locului. 

După natura instrumentelor conţinute, trusele criminalistice se clasifică 
în truse criminalistice universale şi truse criminalistice cu destinaţie specială. 

a) Trusele criminalistice universale conţin instrumentele şi 
materialele necesare executării principalelor operaţiuni tehnico-criminalistice 
(descoperire, fixare, ridicare şi ambalare a urmelor, precum şi obținere a 
modelelor de comparaţie). Printre acestea enumerăm: 

— trusa criminalistică universală pentru laboratoarele criminalistice; 

— trusa criminalistică universală pentru cercetarea la fața locului în 
cazul accidentelor şi catastrofelor rutiere; 

— trusa criminalistică universală pentru posturi. 

În continuare vom face o descriere amănunțită a trusei criminalistice 
universale. 

Trusa criminalistică universală este concepută astfel încât să răspundă 
problemelor ce trebuie rezolvate de lucrătorii jandarmi care execută activităţi 
criminalistice. 

Se prezintă sub forma unei valize din P.V.C. de format mic şi cuprinde 
instrumentarul minim necesar efectuării operaţiunilor tehnico-criminalistice de 
descoperire, fixare, ridicare şi ambalare a diferitelor categorii de urme de la 
locul faptei. 

Trusa criminalistică universală conţine: 

— materiale pentru fotografiere: aparate foto, obiective, inele 
intermediare, filme, blitz, baterii, trepied, lămpi, filtre (colorate şi de polarizare); 

— materiale pentru căutarea, descoperirea, relevarea, fixarea şi 
ridicarea urmelor papilare: lupă, surse de lumină, lampă de ultraviolete, prafuri 
şi reactivi de evidenţiere, pensule cu păr de veveriţă şi magnetice, pulverizator 
cu vapori de iod, folii adezive albe şi negre; 

- materiale pentru executarea mulajelor urmelor de adâncime: cancioc, 
şpaclu, lingură pentru prepararea amestecului, bandă flexibilă pentru 
înconjurarea urmei (unde se va turna amestecul), pensulă pentru curăţarea 
urmei, ghips şi alte materiale de mulare, materiale dentare, lac, substanțe 
speciale sub formă de spray; 

— materiale pentru amprentarea persoanelor. placă, rulou, tuş, fişe 
mono şi decadactilare, pastă, hârtie special impregnată pentru reacţii chimice, 
mănuşi chirurgicale, linguriţă pentru amprentarea cadavrelor; 

— materiale pentru prelevarea substanțelor, inclusiv a celor biologice: 
pensete, pipete, capsule, soluții, bumbac absorbant, bandă adezivă, magnet; 

— materiale pentru întocmirea desenelor şi a schițelor: riglă, echer, 
raportor, hârtie milimetrică, planşetă, calc, compas, busolă, şabloane, piuneze, 
creioane negre şi colorate; 

— materiale pentru marcarea locului şi efectuarea de măsurători: 
centimetru, bandă cu pătrate albe şi negre, jetoane numerotate (cu stativ), 
cretă; materiale de ambalare: pungi de plastic, saci de hârtie, flacoane de 
sticlă, sfoară, cuie, scândurele, etichete; 

— instrumente: fierăstrău, cleşte, patent, ciocan, şurubelniţă, burghiu, 
daltă, foarfece, truse de chei. 

7.2. Folosirea materialelor din trusa criminalistică universală la 
executarea operațiunilor tehnico-criminalistice 


Prin instrumentarul cu care este dotată această trusă, se asigură 
necesarul pentru executarea tuturor operaţiunilor tehnico-criminalistice, astfel: 

Pentru operaţiunea de descoperire din trusă se folosesc următoarele 
materiale: lupa pliantă sau cu mâner; prafuri relevante, aflate în cutii; pensule 
din păr de veveriţă, pentru relevarea urmelor papilare. 

Pentru conservare se folosesc: canciocul pentru acoperire; banda de 
alamă, pentru îndiguire; creta pentru încercuire; numerele de la 0 - 9 
confecționate din material plastic, carton sau tablă. 

Pentru operaţiunea de fixare se folosesc: bloc-notes, hârtie de calc, 
busolă, ruletă, procese-verbale de cercetare la fața locului (formulare tipizate), 
coli de hârtie pentru efectuarea de desene, schiţe, riglă, creioane, numere de 
la 0-9. 

Pentru ridicare se folosesc: hârtie folio, pudră de talc, plastilină, praf de 
ipsos, caserolă sau cancioc, bandă de alamă, lingură cu coadă şpaclu, 
pensulă cu păr de porc, eprubete, foarfece, pensetă anatomică, briceag. 

Pentru ambalare şi sigilare se folosesc: plicuri de hârtie, etichete din 
carton, sfoară, ceară roşie, cleşte patent, pungi din polietilenă, pastă de lipit, 
baton ceară roşie. 

Pentru obținerea modelelor de comparaţie, se folosesc: fişe 
dactiloscopice mono şi decadactilare, coli de hârtie pentru amprentare în 
vederea excluderii, tuş tipografic, rulou, placă de amprentare, materiale folosite 
la ridicarea cu mulaj de ipsos, foarfece etc. 


7.3. Întreţinerea truselor criminalistice 


În vederea asigurării unei durate de întrebuințare cât mai mare a 
truselor criminalistice din dotarea unităţilor de jandarmi, este necesară 
acordarea unei atenţii deosebite întreţinerii acestora şi a întregului ei 
instrumentar, mai ales dacă au fost folosite pe timp de ploaie sau ninsoare. 

Pentru aceasta se vor respecta următoarele reguli: 

— evitarea lovirii trusei, sau venirii în contact a acesteia cu substanțe 
corozive (acizi, baze puternice etc.); 

— după folosire, instrumentele şi dispozitivele confecționate din material 
plastic ori sticlă, vor fi spălate sub jet de apă, fără a se zgâria; 

— instrumentele şi materialele metalice (patent, ruletă, magnet, pensetă 
anatomică etc.), vor fi ferite de umezeală şi după spălare şi uscare se ung cu 
ulei mineral; 

— lupa se va şterge numai cu piele de căprioară ori mătase îmbibată în 
alcool şi apoi stoarsă; 

— pensulele din păr de veveriță se vor scutura de relevante după 
folosire, interzicându-se spălarea lor cu apă; 

— cutiile cu pudre relevante se vor închide bine şi şterge înainte de 
introducerea lor în trusă; 

— placa de amprentat şi ruloul se vor spăla cu apă sau şterge cu 
benzină ori acetonă; 

— după fiecare folosire, trusa criminalistică se va verifica şi completa cu 
materiale consumate ori epuizate. În acest sens, jandarmii vor lua măsurile 
necesare pentru a procura pudre relevante, tuş tipografic, fişe dactiloscopice şi 
alte materiale consumabile. 

Respectarea acestor reguli de întreținere asigură folosirea îndelungată 
şi eficientă a truselor criminalistice de către jandarmi. 

8. Cercetarea criminalistică a urmelor papilare 


8.1. Noţiunea şi importanţa urmelor papilare 


Comiterea unei infracțiuni presupune efectuarea de către autor a unor 
activități ce produc modificări în ambianța locului faptei, modificări cunoscute 
sub denumirea de urme. 

În raport cu natura şi specificul infracţiunii, precum şi de modul de 
operare al infractorului la fața locului pot rămâne urme ale omului, ale 
obiectelor, ale animalelor, iar în unele situaţii urme ale fenomenelor naturii sau 
ale vegetalelor. 

Din multitudinea de urme ce pot fi descoperite la fața locului, urmele 
mâinilor prezintă o importanţă deosebită, deoarece se găsesc frecvent şi 
permit o identificare rapidă a factorului creator (om). 

Este bine ştiut că pentru efectuarea diverselor activități fizice, omul se 
foloseşte în principal de mâini. Cu mici excepţii, putem considera că nu există 
domeniu care cere un efort fizic din partea omului în care să nu se folosească 
mâna: prinderea unor obiecte, mânuirea unor dispozitive, lovirea, sprijinirea 
sau atingerea accidentală a unor corpuri etc. 

Pornind de la noţiunea generală de urmă şi având în vedere cele 
prezentate mai sus, putem defini urmele mâinilor ca fiind acele modificări 
materiale aduse elementelor componente ale locului faptei ca rezultat al 
contactului mâinilor făptuitorului sau victimei cu acestea, în timpul săvârşirii 
unei infracțiuni. 

Din punct de vedere criminalistic ne interesează, în egală măsură, atât 
urmele create de autorul unei fapte, cât şi cele create de victimă, dacă ele au 
legătură cu infracţiunea (exemplu: victima, dorind să se apere de acţiunea 
infractorului, atinge cu mâna corpul acestuia sau unele obiecte folosite de 
acesta pe care creează urme). 

Pe lângă frecvenţa relativ mare în câmpul infracţiunii, urmele mâinilor 
prezintă importanţă şi datorită reproducerii fidele a formei desenului papilar 
existent pe suprafața palmei şi degetelor. Această construcţie anatomică 
specifică omului (prezentă atât pe palma mâinii — desen palmar —, cât şi pe 

talpa piciorului — desen plantar — sau la nivelul degetelor — urme papilare 
digitale) este formată dintr-un sistem de creste papilare separate între ele de 
şanţuri papilare. 

Deşi, istoric, desenul papilar însoţeşte omul de la apariţia sa pe 
pământ, totuşi, dactiloscopia ca metodă de identificare a persoanei este mult 
mai recentă. Bazele identificării dactiloscopice au fost puse la sfârşitul 
secolului XIX, de către pionierii dactiloscopiei: Henry Faulds, |. Herschell, 
Francisc Galton, Juan Vucetich, Nicolae Minovici ş.a. 

In prezent, această metodă cunoaşte o dezvoltare deosebită prin 
folosirea tehnicilor de calcul computerizat atât pentru implementarea, cât şi 
pentru efectuarea comparațiilor dactiloscopice (AFIS-2000). 

Importanța examinării urmelor de mâini în procesul judiciar rezultă din 
următoarele: 

— conduc la identificarea directă a făptuitorului sau a victimei, precum şi 
la probarea acțiunilor întreprinse de acesta; 

— au o frecvenţă mare, în locul comiterii infracţiunilor, pentru că mâinile 
făptuitorului sunt acele părţi ale corpului, cu ajutorul cărora acesta atacă 
victima, foloseşte diferite obiecte (cuţit, topor, armă de foc, mijloc de transport 
ş.a.), pătrunde în locul faptei prin efractie sau escaladare, triază şi caută 
obiectele vizate, transportă obiectele etc.; 

— desenelor papilare dau posibilitatea identificării certe a factorului 
creator (degetul ori mâna unei anumite persoane); 

— metodologia examinării dactiloscopice permite identificarea rapidă (în 
scurt timp), a persoanei (sistemul automat AFIS-2000, permite efectuarea în 
foarte scurt timp a comparațiilor dactiloscopice între urmă şi impresiunile 
digitale a milioane de persoane aflate în memoria calculatorului). 

Dactiloscopia este „ştiinţa privind studiul desenelor papilare’ 
(Constantin Ţurai). 

Denumirea derivă din cuvintele greceşti daktylos = deget şi scopeo = 
a examina (Dictionar enciclopedic, vol. Il, Editura Enciclopedică, Bucureşti, 
1996, p. 6). 

În sens restrâns, dactiloscopia are ca obiect de cercetare desenele 
papilare ale degetelor (amprente digitale), dar în criminalistică se uzitează 
sensul larg, care cuprinde şi desenele palmei (amprente palmare) şi ale tălpii 
piciorului (amprente plantare). 

Desenele papilare (sau dermatoglife) sunt formate din sistemul liniilor 
paralele ale crestelor papilare, separate între ele de şanţuri papilare 
(Constantin Țurai). 

Utilizarea impresiunilor digitale are ca scop: 

- Identificarea persoanei care îşi ascunde identitatea, prin compararea 
amprentelor papilare cu impresiunile din fişele dactiloscopice (dacă este recidivist). 


3 

- Identificarea persoanei care a lăsat o urmă papilară la locul faptei, 
prin compararea cu impresiunile persoanei suspecte. 

- Identificarea cadavrelor cu identitate necunoscută. 

- Compararea impresiunilor digitale descoperite în mai multe locuri, 
pentru stabilirea autorului comun. 

O amprentă digitală găsită pe un obiect face dovada contactului acestei 
persoane cu suportul pe care a fost descoperită urma, dar nu constituie, prin 
ea însăşi, o probă de vinovăţie. 


8.2. Modul de formare şi clasificare a urmelor de mâini 


De regulă, urmele de mâini apar ca urme formă, nefiind exclusă 
posibilitatea apariţiei ca urme materie (piele sau chiar deget amputat). 

În raport de suprafața palmei sau degetului care a luat contact cu 
obiectele din câmpul infracţiunii, se pot crea urme palmare (ale palmei), 
digitale (ale degetelor, falangetelor, falanginelor sau falangelor) sau fragmente 
ale acestora. 

După plasticitatea obiectelor pe care se formează, ele pot fi de 
suprafață sau de adâncime, iar după mecanismul de formare pot fi statice sau 
dinamice. 

a) Urmele de suprafață por fi la rândul lor, vizibile sau invizibile 
(latente). 

— Urmele vizibile (colorate) sunt create de mâinile murdare cu diferite 
substanțe colorate, exemplu: sânge, cerneală, noroi, praf, ciment, funingine, 
var, tuş etc. In funcţie de gradul de îmbâcsire al crestelor papilare cu substanţe 
colorate, urmele papilare pot avea aspect diferit. Astfel, degetele murdare 
aplicate, în mod repetat, pe diferite obiecte vor lăsa la început urme digitale 
sub formă de mânjituri, iar apoi urmele crestelor vor fi albe, iar cele ale 
şanțurilor — colorate. In această situaţie urmele apar ca un negativ al desenelor 
papilare, cunoscut fiind faptul că, în caz normal, crestele papilare (care sunt în 
relief) creează urmele. Reţinându-se această particularitate se impune 
compararea impresiunile persoanelor bănuite — în mod obligatoriu — cu urmele 
astfel obținute, cât şi cu imaginea negativă a acestora, obținută prin inversarea 
fotografică. 

— Urmele invizibile se creează prin depunerea sudorii şi a grăsimilor 
umane de pe piele, ca urmare a atingerii cu mâna (voluntar sau involuntar) a 
anumitor obiecte din câmpul infracţiunii. Asemenea urme se pot crea şi atunci 
când mâna a fost murdărită cu substanţe ca: uleiuri vegetale, unsori de pe 
piese metalice, produse petroliere, creme şi vaseline incolore. 

Este considerată urmă invizibilă şi cea vizibilă într-o oarecare măsură, 
dar care pentru a fi examinată, în mod corespunzător, se impune relevarea ei. 

b) Urmele de adâncime ale mâinilor se creează prin imprimarea 
profilului crestelor papilare în diverse materiale plastice, cum sunt: plastilină, 
argilă, chit, vopsea proaspătă, ceară sau anumite alimente (ciocolată, unt etc.). 

Cunoaşterea mecanismului de formare a urmelor de mâini poate 
orienta poliţiştii în vederea aplicării celor mai eficiente tehnici de relevare, 
interpretări juste a acestora şi aplicării celor mai bune procedee de ridicare a 
urmelor descoperite cu ocazia cercetării la fața locului. 


8.3. Desenele papilare 


Suprafața palmei este compusă din patru regiuni distincte: tenară (din 
dreptul degetului mare), hipotenară (din partea opusă), digito-palmară (sub 
degete) şi digitală. 

Degetul este compus din trei zone despărțite prin şanţuri de flexiune: a) 
falangeta (sus); b) falangina (mijloc) şi c) falanga (jos). 

Pielea care acoperă mâna este formată din: 

a) epidermul, partea exterioară a pielii, alcătuit din mai multe straturi de 
celule epiteliale. Celulele superioare ale epidermului sunt celule moarte şi 
formează un strat cornos, aflat într-un proces permanent de descuamare; 

b) dermul, ţesut fibros, elastic, care conţine vasele arteriale şi venoase, 
precum şi terminaţiile nervilor senzitivi; 

c) hipodermul, stratul cel mai profund, care face legătura între piele şi 
organele interioare. 

La punctul de contact cu epidermul, dermul prezintă ridicături conice, 
denumite papile (din latină: papilla = proeminentă, sfârc). În vârful papilelor se 
află porii prin care este eliminată transpiraţia. Papilelor dermice le corespund 
crestele papilare situate la suprafața dermului. 

Forma crestelor papilare este reprodusă identic de către stratul 
epidermic. Sudoarea secretată de glandele sudoripare şi substanţele grase 
secretate de glandele sebacee formează, la suprafața epidermului, un strat de 
săruri şi grăsimi, care, la contactul cu un suport, se depun şi redau întocmai 
forma crestelor papilare. 

Crestele papilare existente pe suprafaţa pielii de pe interiorul mâinilor şi de pe 
talpa picioarelor formează desenul papilar, din care fac parte şi încrețiturile pielii care 
străbat transversal crestele papilare, denumite linii albe, precum şi liniile ce se 
formează în epiderm în zona şanţurilor flexorale. 

Desenele papilare imprimate pe un suport, cunoscute şi sub denumirea 
de dactilograme, sunt de două feluri: 

e dactilograme care reprezintă desene papilare imprimate voluntar, 
denumite impresiuni sau amprente de comparat; 

e dactilograme care reprezintă desenele papilare imprimate involuntar 
pe un suport oarecare, denumite urme sau amprente în litigiu. 

În concluzie, dactiloscopia este o parte a ştiinţei criminalistice care are 
ca obiect examinarea amprentelor digitale, palmare şi plantare, în scopul 
identificării persoanei. 

Proprietățile desenelor papilare 

a) Unicitatea. Calculele matematice au demonstrat că nu există în 
lume două desene întrutotul identice. melanodite corpuscul  glandā sudoripară 

z i a Rufini j | corpuscul Meissner 
Dacă se iau în calcul doar 4 receptor receptor de presiune) 

sogi a ai sga ăi de căldură) corpuscul 

caracteristici, posibilitatea repetării a Pacini 
două desene papilare cu aceleaşi D A 
caracteristici ar exista teoretic numai 
la 64 milioane de amprente (Edmond 
Locard). Chiar şi la gemenii gs 
univitelini, ale căror desene au un „i 
aspect general asemănător, există ®% 
deosebiri de detaliu. foliou pios — III 1/4 E | —dem 

b) Imunabilitatea. Desenele mi mA y E 
papilare se formează până în luna a „ur, 
6-a de viaţă intrauterină şi se mw» 3 
păstrează neschimbate până dincolo 
de moarte, ceea ce oferă 
posibilitatea amprentării cadavrelor. 

c) Fixitatea şi inalterabilitatea. 
Desenele papilare variază doar ca dimensiune, nu şi ca structură şi detalii, de-a lungul 
întregii vieţi. Ele pot suferi modificări cu ocazia unor accidente (ardere sau tăiere 
profundă), operaţii sau maladii cutanate grave (lepră). Dar şi în aceste cazuri, 
epidermul fie se reface, prezentând aceleaşi caracteristici ale desenului ca înainte de 
alterare, fie se cicatrizează, oferind un element de identificare de neconfundat. 

Aceste proprietăţi conferă desenelor papilare calitatea de a fi strict 
individuale, unice, de neregăsit chiar şi la degetele aceleiaşi persoane. 

Intr-o altă clasificare (Lidia Cotuţiu, 1982 şi 1998), principalele 
caracteristici ale crestelor papilare (dermatoglife) sunt: fixitatea, varietatea, 
încadrarea în tipuri model şi determinismul genetic: 

a) Fixitatea, care se menţine din lunile a treia şi a patra a vieții 
intrauterine, cel mai târziu din luna a şasea (Dr. Hale 1952; Sarah Holt 1968), 
atât în raport cu vârsta, cât şi cu mediul (Sarah Holt 1968; Margaret Weninger 
1937). 


corpuscul Krause 3 
{receptor de frig) nerv” 


b) Varietatea crestelor papilare, care, fiind deosebit de mare, „creează 
unicitatea fiecărei configuratii (...) prin detaliile de structură ale crestei 
denumite minutie. Ele constau din bifurcări, insule, creste scurte, anastomoze 

etc. care întrerup la diferite intervale continuitatea lineară a crestei, creând în 
ansamblul lor un model papilar caracteristic fiecărei persoane, cu 
imposibilitatea de a se repeta la doi indivizi. Palmele dreaptă şi stângă ale unui 
individ sunt diferite sub aspect minuţial dermatoglific; nici gemenii monozigoți 
(MZ) nu prezintă modele identice. Descoperirea unicităţii modelului papilar a 
revoluționat metodele de identificare a persoanei în criminalistică” (L. Cotuţiu). 

c) Încadrarea în tipuri de model, pe baza triradiului, formaţiuni cu 
aspect de deltă (Pereira 1982). „Un model se definşete prin prezenţa sau 
absența triradiului, în funcţie de care, în mare, se poate vorbi de trei tipuri: 
arcuri (configurație fără _triradiu), bucle şi verticile (configurații cu unul, 
respectiv două triradii)” (L. Cotuţiu 1988). 

d)  Determinismul genetic al  dermatoglifelor, „demonstrat de 
asemănările pregnante ale modelelelor gemenilor MZ, de concordanțele dintre 
parentali şi progen? (L. Cotuţiu 1988). Dermatoglifele „au un mod complex de 
transmitere, fără a se cunoaşte un model universal de ereditate” (L. Cotuţiu 
1988). 

Structura desenelor papilare 

Falangetele au relieful papilar cel mai variat, astfel că permit 
clasificarea acestuia în tipuri, grupe şi subgrupe. 

Desenul papilar este împărțit convenţional în trei zone: 

a) Zona bazală cuprinde crestele papilare aflate deasupra şanţului 
flexoral, orizontale şi aproximativ paralele. 

b) Zona centrală (sau nucleul), cuprinsă între zonele bazală şi 
marginală, este cea mai importantă pentru identificare, deoarece conţine cele 
mai multe caracteristici sub aspectul formei şi al numărului de detalii. 

c) Zona marginală, formată din creste papilare sub formă de arc, înconjoară 
nucleul cu un U întors, urmând conturul falangelui. Partea de sus (vârful) poartă 
denumirea de zonă distală, iar zonele laterale se numesc periferice. 

Când crestele limitante ale fiecărei zone se întâlnesc, se obţine un 
aspect general de triunghi denumit deltă, după litera grecească. 

Delta poate fi: 

— albă, când cele trei creste AN FAT ZA 
limitante alcătuiesc un triunghi cu unghiuri 
deschise, închise sau mixte; 

— neagră, când limitantele se întâlnesc într-un punct bine determinat şi 
continuă într-o singură creastă. 

Centrul deltic se numeşte 
punctul deltic. La delta albă este AS i = 
centrul triunghiului, fiind marcat 
uneori printr-o creastă punctiformă. La delta neagră, punctul este constituit de 
locul de racordare a celor trei creste. 

Clasificarea desenelor papilare 

Sistemele de clasificare sunt diverse, dar toate se inspiră din câteva 
forme fundamentale de desene, descrise pentru prima dată de Purkinje. 

Desenele papilare se împart în cinci tipuri de bază: adeltic, 
monodeltic, bideltic, polideltic şi 


amorf. Se 
1. Tipul adeltic nu are deltă, ET | 


iar crestele desenează parabole sub — > 
formă de arc. Arcurile pot fi: simple şi 
piniforme. 

a) Arcuri simple 

b) Arcuri piniforme a) b) 


2. Tipul monodeltic sau laţ, în care zona centrală are forma unui laţ, 
cu două subtipuri: 
a) dextrodeltic, cu delta în 


dreapta; (ST 
b) sinistrodeltic, cu delta în 2/77 ` Poison 
Ans Te 


stânga. 
3. Tipul bideltic, care prezintă două delte, plasate în dreapta şi în 
stânga desenului central, este alcătuit 


din creste papilare în formă de cerc, 

oval (elipsoidal), spirală (verticale), ©) () (9 

laturi gemene sau duble etc. JOG AD) SAN P) 
4. Tipul polideltic (combinat). “AAA pal EA 
Are o frecvenţă redusă şi include trei 


sau patru delte. De obicei, în centrul desenului se îi 
găsesc creste circulare flancate lateral de laţuri. © i 
5. Tipul amorf nu intră în clasificarea 4 SYAN 
AA <~ 


curentă, formarea lui fiind de natură patologică, 
putându-se transmite genetic. Prezintă 
următoarele subtipuri: 

a) simian, caracteristic maimuţelor, întâlnit la deficienţi mintal; 

b) danteliform, cu creste sau fragmente de creste care cad 
perpendicular pe şanţul de flexiune (malformații accidentale ce se datorează 
presiunii tisulare în timpul vieții embrionare); 

Un astfel de subtip a fost întâlnit şi în tara noastră, fiind comunicat de 
Constantin Țurai şi Corneliu Panghe. 

c) nedefinit, în care nu se distinge tipul din cauza distrugerii desenului 
ca urmare a unor leziuni sau a unor cicatrice. 

În concluzie, clasificarea desenului papilar are drept criteriu un reper 
natural principal - delta. Pentru diferențierea în continuare a două amprente de 

acelaşi tip şi subtip s-a căutat un reper secundar - centrul desenului. Dacă sunt 
mai multe creste şi numărul lor este impar se alege capătul liniei mediane; 
dacă numărul este par, se alege un punct între cele două creste mediane. 
Centrul desenului astfel stabilit se uneşte cu delta printr-o linie imaginară sau 
efectiv trasată, denumită linia lui Galton sau linia delt-centrală. Numărul de 
creste intersectate („tăiate”) de această linie oferă un al doilea criteriu de 
clasificare al desenului papilar, cifric, care poate fi codificat (introdus în formula 
dactiloscopică pentru fişierele manuale sau în codul pentru prelucrarea 
automată a fişierelor computerizate). 


Linia delto-centrală 


(Linia lui Galton) Aa 


8.4. Mijloacele tehnice şi procedeele RR 
de relevare a urmelor papilare de pe diferite | 
suporturi | a 

4 

Orice urmă de la fața locului trebuie: À 
descoperită, conservată, interpretată, fixată, 3 
apoi ridicată şi  ambalată în vederea 


transportării ei la laboratoarele de examinare 2 N Aa 
ori expertizare. Se e 

Descoperirea urmelor de mâini e 
presupune o cercetare sistematică şi E [| n~~ 
amănunţită a locului săvârșirii faptei, prin 
observarea cu ochiul liber sau cu ajutorul unor 
mijloace tehnice adecvate. Ea include două 
activități distincte: căutarea şi relevarea urmelor. 

Căutarea urmelor este una dintre activităţile de bază ale cercetării la 
faţa locului. 

Urmele de mâini se vor căuta pe acele obiecte din câmpul infracțiunii 
care puteau fi atinse, prinse ori purtate de mâinile autorului faptei, în timpul 
comiterii acesteia. 

Pentru aceasta, jandarmul va căuta să reconstituie mintal fiecare fază a 
desfăşurării infracţiunii, parcurgând cu atenţie drumul presupus al autorului. 

Fiind de regulă latente şi de dimensiuni mici, urmele papilare se caută 
cu multă atenţie şi răbdare. Cu această ocazie, poliţiştii trebuie să fie precauţi 
pentru a nu lăsa propriile urme şi a nu le şterge pe cele ale făptuitorului. 


Urmele de mâini trebuie căutate la fața locului în raport de configuraţia 
acestuia şi obiectele existente aici. In acest sens, exemplificăm: 

— la o uşă spartă, urmele se caută pe broască, mânere sau în imediata 
lor apropiere; 

- la o fereastră forțată, se caută pe bucăţi de geam aflate pe pervaz, 
rezemate de zid, ascunse sau aruncate, ori pe părţile vopsite ale ferestrei; 

— la instalaţiile electrice, căutarea se face pe întrerupătoare, pe pereții 
din jurul acestora, pe becuri, lămpi cu neon deşurubate parțial sau total; 

— pe obiecte aduse, lăsate sau uitate de făptuitor în câmpul infracţiunii; 

— pe obiectele din câmpul infracţiunii cărora le-a fost schimbată poziția 
cu ocazia comiterii infracțiunii (tablouri, bibelouri, casete, sertar, fotografii, cărţi 
etc.). 

În condiţiile favorabile, urmele pot fi descoperite şi pe suprafețele 
aspre, pe gulerele de la îmbrăcăminte, pe rufăria scrobită, pe țesături fine, pe 
manşete, ziare şi chiar pe pielea umană (la persoane sau cadavre). 

Descoperirea urmelor de mâini de adâncime şi a celor de suprafaţă 
vizibile se poate face cu ochiul liber, pentru aceasta fiind necesară examinarea 
atentă, minuțioasă şi succesivă a locurilor mai sus menţionate. 

Pentru descoperirea urmelor invizibile (latente sau necolorate) se 
impune folosirea unor procedee elaborate de criminalistică, după cum 
urmează: 

a) Examinarea obiectelor cu ajutorul unui fascicul de lumină 
incidentă, sub un unghi de 45%. Acest procedeu se poate aplica pentru 
descoperirea urmelor de mâini invizibile (latente), examinând cu atenţie 
suprafețele lucioase ale obiectelor din câmpul infracţiunii la lumina dirijată a 
unei lămpi față de direcţie în care priveşte persoana ce efectuează cercetarea 
la fața locului. 

b) Folosirea diferitelor 
aparate optice: lupa, microscop de 
buzunar sau clasic, stereomicroscop, 
care permit mărirea imaginii urmelor 
din câmpul infracţiunii, făcând 
posibilă evidenţierea lor. 

c) Examinarea obiectelor 
prin transparență se aplică în 
situațiile când obiectul purtător este 
transparent (cioburi de geam, 
pahare, vase de sticlă, celofan, 
celuloid transparent etc.). Obiectul 
va fi dispus între sursa de lumină 
(naturală sau artificială) şi ochiul persoanei care efectuează examinarea. 

d) Examinarea suprafeței obiectelor sub radiații ultraviolete face 
posibilă evidenţierea urmelor de mâini latente datorită fluorescenţei sub radiații 
ultraviolete pe care o prezintă diferite săruri din sudoare. 

Procedeele de descoperire a urmelor de mâini enumerate mai sus sunt 
de natură fizică, nedistructibile. Prin folosirea lor nu se aduce nicio modificare 
calităţii urmelor de mâini descoperite, fapt pentru care se recomandă aplicarea 
lor cu prioritate faţă de celelalte procedee pe care le vom trata în continuare. 

Relevarea prin metode fizice 

Se face prin prăfuire sau pulverizare cu pulberi de contrast în raport cu 
natura şi culoarea suportului purtător de urme (negrul de fum, negrul de 
antimoniu, grafitul — toate de culoare neagră şi universal aplicabile; 
argentoratul — pentru suprafețe lucioase; carbonatul bazic de plumb (ceruză), 
de culoare albă — pentru suporturi de culoare contrastantă). 


Pentru relevarea urmelor digitale de pe obiecte din faianţă, porțelan, 
gresie, piele de culoare albă se recomandă negrul de fum şi pulbere de 
aluminiu. 

Pentru obiecte din metal de culoare albă se pot folosi roşu de Sudan III 
ori negru de fum. 

Pentru metale nichelate sau cromate se recomandă funinginea de 
camfor ori de polistiren. 

Pentru urmele invizibile de pe obiectele incolore (sticlă, celofan, 
celuloid) se poate utiliza carbonatul bazic de plumb (ceruza). 

Pentru metale cu suprafața aspră se poate utiliza pudra galbenă 
fluorescentă. 

Urmele proaspete de pe hârtie pot fi relevate prin pudrare, dar fără 
folosirea pensulei (cu excepția pensulei magnetice în cazul utilizării pulberilor 
magnetice). Pentru urmele papilare vechi se mai pot folosi pulberea de 
aluminiu, negrul de fum sau chiar roşul de Sudan III. 

Cu substanțe fluorescente, activate sub acţiunea razelor ultraviolete 
(antracenul, lumogenul galben, oxina, zincul sulfuros etc. sau amestecuri). 

Se folosesc pensule din păr de veveriță, puf de strut sau fibre de carbon şi, de 
dată mai recentă, pensula magnetică (formarea unui câmp magnetic prin care este 
atrasă pilitura de fier care acţionează ca o pensulă). Pensula se va orienta în direcţia 
crestelor papilare, pentru a nu deteriora urmele. 

Afumarea directă cu funingine de camfor, magneziu, dop de plută, polistiren 
expandat, pentru suprafeţe nichelate sau cromate. 

Metalizarea într-o cameră de vid, îndeosebi a urmelor dispuse pe hârtie. 

Printr-un dispozitiv cu câmp electric de frecvență medie (se foloseşte 
cu succes şi pentru revelarea urmelor de buze, de mănuşi sau de încălțăminte 
pe materiale textile sau plastic). 

Marcarea cu izotopi radioactivi a proteinelor din sudoare şi evidenţierea 
detaliilor desenului papilar prin autoradiografie. 

Cu ajutorul unei instalaţii electrice, realizate de specialiştii români, 
denumită „Optimiscop”. 

Relevare prin metode chimice 

Evidenţierea cu vapori de iod („aburire”) şi fixarea urmei, imediat, prin 
fotografiere şi prin intermediul peliculei adezive. Această metodă se 
recomandă la relevarea urmelor lăsate pe hârtie sau pe perete. Urmele 
relevate vor fi tratate cu o pastă de dextrină, pentru că altfel dispar înainte de 
fotografiere. 

Aburire cu vapori de acid fluorhidric, procedeu recomandat numai 
pentru relevarea urmelor papilare rămase pe sticlă. 

Aburire cu vapori de cianoacrilat pentru relevarea urmelor rămase pe 
suprafeţe line, semiporoase, pe materiale plastice, pe arme, pe cauciuc, pe 
piele, P.V.C. 

Evidenţierea cu reactivi chimici (ninhidrină, nitrat de argint, rodamina B 
- pentru relevarea urmelor pe hârtie şi organizarea capcanelor criminalistice, 
acid osmic sau fluorhidric pentru relevarea urmelor pe sticlă). 

Relevarea urmelor formate prin depuneri de sânge se face cu luminol, 
iar a celor rezultate prin depunerea ureei din sudoare, cu o soluţie denumită 
demac. 

Relevare prin metode optice, nedistructive, care permite fixarea urmei 
prin fotografiere sau pe bandă videomagnetică: radiații de tip laser (laser de 
argon) care determină fluorescenţa, ce pot fi întărite cu ninhidrină; dispersia 
luminoasă a unei raze de lumină incidentă, proiectată pe suportul purtător de 
urmă. 


8.5. Ridicarea urmelor papilare de pe diferite suporturi 


Înainte de a ridicarea urmelor digitale, se procedează la fixarea 
acestora. 

Sub raport procedural, urmele sunt fixate prin procesul-verbal, în care 
se consemnează: 

— urmele descoperite şi metodele de relevare folosite; 

— locul în care au fost găsite, distanțele față de principalele repere 
(copaci, axul şoselei, fereastră, uşă, pat etc.); 

— poziţia lor față de obiectul principal; 

— modelul, marca, tipul, seria; 

— starea urmei sau a obiectului (deteriorat, umed, în putrefacție, cald, 
rece, topit etc.); 

— cantitățile găsite; 

— condiţiile în care au fost descoperite; 

— starea timpului; 

— fotografiile executate; 

— transferarea pe pelicule adezive sau prin mulaje. 

Sub raport tehnic criminalistic 

Fotografia de detaliu, executată de la o distanță de 5-10 cm cu 
obiectivul fixat perpendicular pe urmă. Iluminarea se va face din spatele 
aparatului de fotografiat sau din două părți laterale. 

- fotografia urmelor pe pahar. se asigură un fond în contrast cu 
substanța de relevare (ceruza), prin introducerea în pahar a unui sul de hârtie 
neagră sau a unui lichid de culoare închisă; 

- fotografia urmei pe oglindă: în dreptul obiectivului se dispune un ecran 
negru cu un orificiu în centru; 

- fotografia urmei pe obiecte lucioase: sticlă, faianţă, porțelan, vase 
emailate etc. se va realiza prin fotografie de reflexie, suportul fiind iluminat sub 
un unghi ascuţit, din două părţi, cu becuri mate. 

Transferarea urmelor de suprafaţă cu ajutorul peliculei adezive (folio 
după relevarea şi fotografierea acestora. 

Ridicarea urmelor de mâini 

Ridicarea urmelor de mâini este o operaţie obligatorie care se 
efectuează după fixarea lor, în faza dinamică a cercetării la fața locului, 
aplicând unul din următoarele procedee: 

a) Ridicarea imaginii urmelor prin fotografiere, filmare 
(videofilmare) 

Fotografierea (filmarea) urmelor este indicată a se efectua anterior 
aplicării altor procedee de ridicare. 

Pentru fotografiere şi filmare va trebui să iluminăm în condiţii optime 
urma, folosind un fascicul de lumină dirijat din lateral, de obicei sub un unghi 
de 45°, iar aparatul fotografic (sau de filmat) va fi situat astfel încât axul optic al 
obiectivului trebuie să fie perpendicular pe centrul suprafeţei urmei. În 

apropierea urmei se va pune şi un etalon de măsură (riglă, ruletă, etalon 
special etc.) ce va apărea în fotografie. 

In toate cazurile, se va descrie în procesul-verbal de cercetare la fața 
locului procedeul de ridicare a urmei de mână şi materialele folosite pentru 
ridicare. 

b) Ridicarea urmelor de mâini o dată cu obiectul purtător de urmă 

Această metodă de ridicare se va aplica ori de câte ori este posibil, 
respectând următoarele reguli: 

— obiectul să nu aibă dimensiuni ori greutate mare; 

— prin ridicare să nu se distrugă ori deterioreze urma sau obiectul ce o 

poartă; 

— să nu se împiedice activitatea la locul respectiv; 

— să nu se aducă atingere confortului normal al persoanei; 

— prin ridicare să nu se pună în pericol viața şi sănătatea persoanelor. 

Exemplu: 

Cu ocazia cercetării la fața locului a infracţiunii de furt prin spargerea 
ferestrei bazarului din stațiunea Eforie, a fost descoperit printre altele, un ciob 
de sticlă aşezat în poziţia „rezemat”, lângă zidul clădirii. Examinat prin 
transparență, s-a constatat că acesta este purtător de urme digitale, fapt 
pentru care, în finalul cercetării la faţa locului s-a procedat la ridicarea 
acestuia. 

În urma examinărilor dactiloscopice comparative efectuate, specialistul 
criminalist a concluzionat că: „urmele digitale de pe ciobul de geam au fost 
create de degetele indice, mijlociu şi police de la mâna stângă a numitului A.B. 
din Constanţa, strada Toamnei, nr. 12, județul Constanţa. 

De regulă, imediat după ridicare, obiectele purtătoare de urme se 
ambalează. Spre exemplu: 

— cioburile de geam purtătoare de urme de mâini trebuie prinse de 
margini şi împachetate în cutii de carton şi sprijinite pe bucăţi de lemn, dopuri 
de plută, plastilină, chit etc., în aşa fel ca cele două feţe care poartă urmele să 
nu vină în contact cu pereții cutiei. 

-— sticlele (vasele) se prind de extremități unde, în mod normal, nu se 
pot crea urme papilare (evitându-se poziţiile fireşti de apucare a acestor 
obiecte), după care se ambalează între două scândurele prinse între ele cu 
şipci din lemn; 

— paharele se prind de marginea de sus şi de jos fără a se introduce în 
interiorul lor degetele, iar împachetarea lor se face între două scândurele 
legate de-a curmezişul cu sfoară, iar în partea de jos fixate cu câteva ţinte; 

— armele de foc, instrumentele de spargere sau alte obiecte care poartă 
urme de mâini trebuie prinse cu ajutorul unei batiste sau cu cleşte cu bazele 
late, de părţile care nu poartă urme şi apoi împachetate în cutii din carton, în 
aşa fel ca să nu se distrugă urmele; 

— documentele purtătoare de urme de mâini sau pe care se presupune 
că există astfel de urme se manipulează numai cu penseta sau cu mâna 
înmănuşată. 

c) Ridicarea urmelor prin transferare 

Această metodă de ridicare se aplică în cazul urmelor formă de 
suprafaţă, create prin depunerea de substanţe pulverulente (urme vizibile) 
precum şi în cazul urmelor relevate cu diverse pudre, prin afumare ori prin 
tratare cu vapori de iod. Transferarea se poate realiza cu ajutorul peliculelor 
adezive (hârtie folio, bandă adezivă ori cu hârtie sau film fotografic). 

În cazul folosirii hârtiei folio se va proceda în felul următor. 

— se va tăia o bucată de hârtie folio de culoare contrastă culorii pudrei 
relevante folosite; 

— se va îndepărta pelicula transparentă (celuloidul) de protecţie; 

— se va aplica folia adezivă cu partea lipicioasă direct pe urma relevată, 
presându-se cu degetul sau ruloul astfel încât aceasta să adere la urmă, pe 
întreaga suprafață; 

— se desprinde folia adezivă de pe suprafaţa obiectului ce poartă urma, 
după care se aplică peste aceasta, pelicula de protecţie transparentă. Pe 
spatele hârtiei folio se va trece locul de unde s-a ridicat, iar martorii asistenţi 
vor semna pentru a înlătura orice dubii cu privire la proveniența urmei. 

d) Ridicarea urmelor de adâncime cu ajutorul mulajului 

Urmele de adâncime ale mâinilor se pot ridica cu ajutorul mulajului 
confecţionat din stearină, parafină, ceară (sau amestec de ceară cu oxid de 
zinc), răşini sintetice, ghips, alginat sau latex, în raport de natura obiectului 
primitor de urmă. În vederea ridicării cu ajutorul mulajului, urma se 
împrejmuieşte cu plastilină, pentru ca mulajul ce se va obţine să aibă o 
grosime şi rezistenţă suficientă. Se va turna pasta din care se va confecționa 
mulajul, se va aştepta până când aceasta s-a întărit, după care se va ridica cu 
precauţie pentru a nu se distruge ori degrada. 

Mulajele obținute se vor unge cu tuş foarte fin şi se vor rula pe hârtie, 
reproducându-se astfel desenul urmei papilare care trebuie fotografiat. 

In toate cazurile se va descrie în procesul-verbal de cercetare la fața 
locului procedeul de ridicare a urmei de mână şi materialele folosite pentru 
ridicare. 

Reguli pentru transportarea obiectelor purtătoare de urme: 

- ridicarea să fie admisibilă (să nu provoace distrugeri sau degradări, să 
nu stânjenească procesul de producție, să nu prezinte pericol public); 

- să nu se distrugă urmele existente ori să se creeze altele noi; 

- obiectul se ridică numai după ce a fost marcat şi fotografiat; 

- se prinde numai de margini sau numai cu penseta; 

- obiectul nu se ambalează în vată sau în pânză; 

- se sigilează cu sigiliul organului judiciar; 
-va purta o etichetă numerotată, cu menţiuni privind locul, data, 
conţinutul. 


8.6. Elementele individuale de identificare în dactiloscopie 


Crestele papilare sunt redate nu numai prin linii continue, ci şi prin linii 
întrerupte sau divizate. Aceste detalii sunt denumite minuții, elemente sau 
puncte caracteristice. 

Desenul papilar al unei falangete conţine circa 150-200 detalii 
caracteristice, cu excepția adelticelor, care sunt mai simple. 

Detaliile care corespund atât ca tip, cât şi ca poziţie sunt denumite 
puncte coincidente. 

Principalele detalii sau minuții sunt următoarele: 


1. Capătul de creastă: extremitatea unei 2 
creste sau punctul ei de oprire. V. Sava şi V.P. 
Margot consideră că diferențierea făcută de unii 4 


autori în „început de creastă” şi „sfârşit de creastă” 
este lipsită de sens, întrucât nu este vorba de o trăsătură dinamică, la care să 
existe un punct de plecare şi un punct de sosire. 
2. Întrerupere: creasta se opreşte şi, 
după un spaţiu alb de câţiva milimetri, y 
continuă în aceeaşi direcţie. 
3. Bifurcaţia şi trifurcaţia: creasta se 
ramifică în alte două sau trei 
creste. Unii autori le } t 
deosebesc de „contopire”, ee e 
considerând că în primul caz 
ramificația se produce în sus, iar în al 
doilea caz în jos. DN a Raza 
4. Croşetul (cârligul): este un tip f 
particular de bifurcație, când din creasta 
principală deviază o ramură scurtă. y 
Pc 
5. Butoniera: creasta se dedublează, 
descriind un oval, apoi se reface într-o creastă unică. Mărimea absolută a 
butonierei este deosebit de importantă pentru identificarea asistată de 
calculator (tehnologiile AFIS). 

6. Inelul: o variantă a butonierei, când în 
locul ovalului apare un cerc. Atât butoniera, cât şi 4 
inelul pot fi mediane, când sunt plasate în mijlocul m O 
crestei, şi /aterale, când sunt situate alături 
(juxtapuse). 


7. Anastomoza: creasta scurtă care leagă, ca 
o punte, două creste adiacente. V 


8. Reîntoarcerea: creasta papilară care în EI IE 


traseul său descrie o buclă şi se întoarce paralel cu 
sensul de ducere. Este detaliul cel mai valoros alături 


de anastomoză. N at, — 


9. Fragmentul este o creastă redusă, mică, 
situată între două creste lungi sau încadrată în spațiul de întrerupere al unei 
creste. 


10. Punctul (insula): creasta este punctiformă, izolată. Mai multe 
puncte continue, dispuse pe aceeaşi direcție, formează o creastă papilară 
punctiformă (insule multiple). 

Combinarea între ele a unora dintre aceste elemente (1—10) poate da 
naştere la formațiuni complexe (arborescentă, intersecţie, depăşire etc.). 
Detaliile se reduc la trei caractere de bază: capătul de creastă, divizarea 

crestei şi punctul. 
Pa) Detaliile caracteristice se 
pl Zaza SE aaa citesc circular, în sensul mersului 
acelor de ceasornic, iar dacă nu se 
poate stabili tipul de desen papilar se citesc de la stânga la dreapta şi de sus 
în jos. 

În România este implementat Sistemul AFIS 2000 - PRINTERMARK. 

Cu acest sistem se pot rezolva problemele reale ale utilizatorilor, fiind 
rodul colaborării cu FBI. Acest sistem are peste 100 de agenții în toată lumea, 
care utilizează echipamentele sale. El poate fi uşor configurator, include şi o 
stație de introducere „pe viu” ori ataşarea fotografiei persoanei. Impresiunile se 
stochează prin simpla rulare a degetului pe un dispozitiv special. Sistemele 

prezentate sunt cele mai performante în lume la această oră, asigurând o viteză 
de lucru şi un randament de neatins în sistemul manual de lucru. 


Detaliile caracteristice ale desenului papilar 


21. 22. l. 


a: R 2. 
\ z 
{ 
\ 
\ i / 


14. « 
13. &% 
11 10. 9. 8 
9. Deviere de 
1. Contopire creste f f 
2. Creste alternative 10. Grup de Vie an an 
3. Întrerupere de creste papilare capetelor de creste 
i AIP pap „ 18. Creastă aderentă 
creastă 11. Anastomoză (cârlig) 
4. Fragment de creastă 12. Punct papilar AE 5 
papilară 13. Depăşire de d -~ e oreasia 
5. Inel punctat creastă pap 
AS A 20. Inel 
6. Butonieră 14. Inceput de , SRR 
i ; = 21. Contopire triplă 
7. Trifurcaţie creastă 39 Intersectie 
8. Bifurcaţie 15. Reîntoarcere i i 


16. Ramificație 

snt TE, 


Ramificaţie Grup de creste papilare 

Contopire Depăşire 


Butonieră Deviere 

i 
ew N 
ET. see, 
eri k 


reste alternative 


n ia er mie ie a. 


Triunghiul capetelor de creste 


EN An A A 
Intrerupere de creastă Punct papilar 

Intersectie Reîntoarcere 


Cicatrice 

8.7. Regula celor 12 puncte coincidente 


Regula celor 12 puncte a fost formulată de V. Balthazard şi reprezintă 
criteriul de apreciere cantitativ în dactiloscopie. 

Pe baza calculelor matematice se demonstrează că o urmă digitală 
găsită la locul faptei are valoare de identificare proporțional cu numărul de 
puncte (detalii) pe care le conţine în raport cu impresiunea digitală cu care se 
compară. Balthazard a demonstrat, în 1911, că la 4 feluri de detalii 
caracteristice este necesar un număr de 12 puncte coincidente pentru 
ca posibilitatea de repetare să fie de 1 la 17 milioane. Dacă se iau în 
calcul 6 detalii şi 10 puncte caracteristice, probabilitatea este de 1 la 60 
milioane. 

Această regulă a fost adoptată de multe ţări, printre care şi România, 
considerându-se că un minimum de 12 concordanțe echivalează cu 
certitudinea identităţii, dar numărul de puncte necesare pentru identificare 
variază de la o ţară la alta (minim 6-8 în Irlanda; minim 8 în Anglia, Armenia, 
Adzerbaijan, Bulgaria; minim 10 în Danemarca şi Ungaria; minim 12 în Andora, 
Belgia, Croaţia, Elveţia, Finlanda, Franța, Germania, Grecia, Olanda, Polonia, 
Portugalia, Slovenia, Spania, Suedia, Turcia; minim 14 în Malta; minim 16 în 
Cipru, Scoţia şi la Interpol; în Lituania, Luxemburg, Norvegia şi Ucraina nu se 
pretinde un număr minim de caracteristici). 

Dar, în ce priveşte aspectul calitativ, Edmond Locard preciza încă din 
1929: „O particularitate rară este de 100 de ori mai semnificativă decât o serie 
de bifurcaţii din zona marginală. Patru sau cinci puncte bine grupate în centrul 
figurii, într-o manieră excepțională, conving mai mult decât 12 sau 15 bifurcații 
răspândite la periferia desenului”. 

Cercetările unor specialişti străini (R. Kingston, P.L. Kirk) şi români (lon 
R. Constantin şi Gheorghe Păşescu) demonstrează azi că „folosirea unui 
ansamblu cât mai mare de detalii caracteristice (5, 6, 7 feluri de detalii) într-o 
expertiză dactiloscopică permite reducerea, în mod corespunzător, a punctelor 
de coincidenţă.” 

Regula celor 12 puncte coincidente nu este necesară nici în situaţiile în 
care expertiza dactiloscopică se bazează pe un detaliu întâlnit mai rar: inel, 
anastomoză, reîntoarcere, _trifurcaţie, cicatrice, la care probabilitatea de 
repetare este de 1 la 37 de milioane, iar dacă se mai adaugă încă un detaliu 
de genul crestelor alternative, probabilitatea este de 1 la 972 milioane 
(J. Gayet, lon R. Constantin şi M. Rădulescu). 

Regiunile desenului papilar al degetelor şi palmei: 
1. — regiunea falangetei; 2. — regiunea falanginei; 3. — regiunea falangei,; 
4. — regiunea digito-palmară; 5. — regiunea tenară; 6. — regiunea hipotenară 

9. Amprentarea persoanelor 


9.1. Baza legală a activității criminalistice de amprentare a 
persoanelor de către jandarmi 


Potrivit art. 13 alin.(1) din Ordinul I.G.J.R nr. 20/14.06.2006 privind 
organizarea şi desfăşurarea activităţilor criminalistice în Jandarmeria Română, 
subofițerul criminalist poate amprenta dactilopalmar făptuitorii, dacă aceştia 
sunt de acord şi nu se opun amprentării, pe fişe tip AFIS, ocazie cu care 
trebuie să respecte următoarele reguli tehnice: 

a) completarea obligatorie a rubricilor de pe reversul şi aversul 
imprimatelor tip AFIS pe care sunt prelevate amprentele; 

b) persoana care urmează a fi amprentată trebuie să aibă mâinile 
curate şi uscate; 

c) repartizarea uniformă cu ruloul a tuşului negru tipografic pe 
suprafața degetelor şi ulterior a palmelor; 

d) apăsarea şi rularea completă a suprafeţei degetelor fără întoarcere 
la punctul de plecare; 

e) plasarea desenelor papilare strict în spaţiile delimitate pe formular. 

Amprentele se prelevă în două exemplare pe fişe dactiloscopice tip 
AFIS, din care un exemplar se va păstra la compartimentul Prevenire şi 
Combatere a Criminalităţii, iar al doilea exemplar se va preda în baza unei 
adrese Inspectoratului de Poliţie Judeţean, la compartimentul care se ocupă 
de alimentarea bazei de data AFIS. 

În cazul în care se dispun examinări dactiloscopice comparative, odată 
cu urmele de mâini, specialistului sau expertului i se vor pune la dispoziţie şi 
impresiunile papilare ale persoanelor bănuite de comiterea infracțiunilor, 
cunoscute sub denumirea de modele pentru comparaţie sau amprente. 

Cu ocazia amprentării persoanelor sau cadavrelor se urmăreşte 
obținerea impresiunilor papilare necesare pentru compararea acestora cu 
urmele ridicate cu ocazia cercetării la faţa locului, în vederea identificării 
criminalistice ori lămuririi unor împrejurări ale comiterii faptei. 

9.2. Situaţii în care se impune amprentarea 


— pentru compararea amprentelor digitale ale învinuiţilor (inculpaţilor) 
cu urmele papilare ridicate de la faţa locului la acea faptă sau de la altele cu 
autori necunoscuți, în vederea identificării autorilor; 

— pentru excluderea prin comparare a urmelor papilare ale victimelor 
sau altor persoane ce au avut acces legal în câmpul infracțiunii; 

— pentru identificarea persoanelor cu identitate necunoscută (persoane 
amnezice, persoane care în mod voit îşi ascund identitate, debili mintali etc.); 

— pentru identificarea cadavrelor cu identitate necunoscută; 

— pentru înregistrarea dactiloscopică a infractorilor condamnați penal; 

— pentru verificarea persoanelor care fac obiectul muncii de poliție 
descoperite cu ocazia unor razii sau altor acţiuni polițienești. 


9.3. Amprentarea persoanelor 


În funcţie de materialele care se folosesc, amprentarea persoanelor se 
poate realiza prin următoarele procedee: 

— amprentarea cu tuş tipografic; 

— amprentarea chimică; 

— amprentarea specială, pentru examinarea porilor sau crestelor 
papilare (poroscopie sau crestoscopie); 

— amprentarea prin scanarea imaginii desenului papilar (AFIS-2000). 

Pentru amprentarea unei persoane cu tuş tipografic sunt necesare 
următoarele materiale: 

— placă de amprentat; 

— rulou; 

— tub cu tuş tipografic; 

— fişe dactiloscopice decadactilare. 

În această activitate se folosesc 
instrumente şi materiale adecvate: placa 
pe care se aplică tuşul,un rulou din 
cauciuc, un flacon cu tuş tipografic, o 
tuşiera impregnată cu substanțe chimice 
pentru  amprentare,fişe  dactiloscopice. 
Cele mai cunoscute metode în activitatea 
practică sunt amprentarea cu tuş tipografic şi amprentarea chimică. 

Folosirea tuşului tipografic. Înainte de începerea operaţiei de amprentare 
degetele vor fi spălate cu apă şi săpun. Pe placă se depune o picătură de tuş 
care va fi întinsă cu ruloul până se obţine un strat uniform. Specialistul prinde 
cu o mână degetul persoanei cercetate, iar cu cealaltă prinde de vârful degetul 

şi-1 rulează pe placă o singură dată, într-un singur sens, de la o extremitate la 
cealaltă a unghiei, şi-l apasă pentru a obţine impresiunea întregii suprafeţe a 
falangei. Impresiunea obţinută se aplică în spaţiul liber din fişa dactiloscopică. În acest 
mod se procedează cu toate degetele. 

Amprentarea chimică. Metoda este mai puţin folosită în practică. Trusa de 
amprentare chimică conţine o pâslă dură, impregnată cu o substanţă chimică 
incoloră. Pentru obţinerea amprentei specialistul roteşte degetul persoanei pe 
pâsla trusei, apoi îl aşează pe o folie de hârtie special impregnată şi-l rulează pe 
aceasta, astfel încât, prin realizarea contactului dintre substanţa de pe pâslă şi 
cea de pe hârtie să se coloreze impresiunea digitală într-o nuanţă de indigo închis 
spre negru. 


9.4. Reguli ce trebuie respectate cu ocazia amprentării 
persoanelor 


Cu ocazia amprentării unei persoane trebuie îndeplinite următoarele 
condiții şi reguli: 

a) Completarea fişei dactiloscopice cu toate datele necesare cerute de 
fişa tipizată (datele de stare civilă ale persoanelor amprentate, data, locul şi 
cine a efectuat amprentarea, precum şi unele comentarii cerute de fişă în cazul 
unor moduri de operare). De asemenea, pe fişa dactiloscopică tip „AFIS-2000” 
se aplică fotografia bust a persoanei, profil stânga şi din față. 

b) Desenul papilar al amprentei să fie clar. 

Pentru a obţine acest lucru este necesar să respectăm următoarele 
reguli: 

— mâna persoanei amprentată va fi curată, dar nu umedă; 

— pelicula de tuş tipografic de pe placa pentru amprentare să fie 
uniformă şi suficientă cantitativ; 

— în timpul rulării degetului nu se va apăsa prea tare pentru că se 
platizează crestele; 

— rularea degetului se va face într-un singur sens (de la stânga spre 
dreapta sau invers); 

— în timpul rulării (rostogolirii) degetului, se va evita tremurarea ori 
alunecarea acestuia; 

c) Desenul papilar să fie complet. 

Pentru a obţine un desen papilar complet trebuie ca: 

— rularea degetului să se efectueze dintr-o margine până în cealaltă; 

— palma să fie întinsă şi cât mai plană; 

— vârful degetului (falangetei) să fie supraînălţat fată de planul de 
rostogolire; 

d) Desenul papilar să fie contrast. 

Un desen papilar contrast se obţine prin respectarea următoarelor 
reguli: 

— hârtia suport (fişele dactiloscopice) trebuie să fie albă; 

— cantitatea de tuş tipografic să fie suficientă (nici prea mare pentru că 
impresiunea va fi îmbâcsită, sub formă de pete negre, dar nici prea mică 
pentru că impresiunile vor fi de culoare gri sau nuante foarte deschise); 

e) Desenele papilare să fie aşezate în ordine — deget mare, arătător, 
mijlociu, inelar şi mic. Se va acorda o atenţie deosebită pentru a nu inversa 
ordinea impresiunilor degetelor de la fiecare mână. 

Prima dată se vor amprenta degetele de la mâna dreaptă, iar apoi 
degetele de la mâna stângă. În cazul amprentării pentru excludere, se pot 
folosi coli de hârtie pe care se vor completa toate datele specifice fişelor 
dactiloscopice. 

10. Urme create de încălțăminte, de mijloace de 
transport şi de instrumente de spargere 


10.1. Noţiuni generale privind modul de formare şi importanța 
acestor urme 


În marea majoritate a cazurilor, la fața locului se găsesc, pe lângă 
urmele create de om (infractor, victimă) şi cele create de obiectele sau 
instrumentele de care acesta s-a folosit la comiterea faptei. 

Chiar dacă examinarea acestor categorii de urme nu conduc direct la 
persoană, ci la obiectul creator (identificare de gen de obiecte), sarcina 
organului de cercetare penală este mult uşurată, acestuia rămânându-i să 
stabilească cine anume a folosit sau purtat acel obiect în momentul şi la locul 
săvârşirii infracțiunii. 

Tratarea în comun a acestor urme are în vedere următoarele 
considerente: 

— sunt create de obiecte; 

— pot apărea ca urme formă, urme materie şi chiar urme poziţionale; 

— sunt frecvent întâlnite la locul comiterii infracțiunii; 

— conţin suficiente elemente caracteristice care permit identificarea 
obiectelor folosite de făptuitor şi apoi a utilizatorului acestora; 

— obiectele creatoare pot purta urme care conduc la identificarea 
făptuitorului. 

Urmele create de încălțăminte 

Pornind de la noţiunea generală de urmă, putem defini urmele create 
de încălțăminte ca fiind totalitatea transformărilor materiale aduse elementelor 
componente ale locului faptei de către încălțămintea unei persoane, în 
procesul săvârşirii unei infracţiuni sau în legătură cu aceasta. 

Aceste urme se produc, de regulă, în timpul mersului, dar şi în timpul 
efectuării unor sărituri, loviri, împingeri ori prin desprinderea unor părți din 
încălțăminte. Urmele create de încălțăminte pot apărea ca urme formă sau ca 
urme materie. 

Practica criminalistică a dovedit că urmele formă create de talpa 
încălțămintei prezintă o serie de caracteristici individuale ce permit identificarea 
factorului creator (îndeosebi încălțămintea cu talpă ce prezintă desen 
antiderapant). Ele pot fi clasificate astfel: 
= după procesul de formare: 

— urme statice; 

— urme dinamice. 
= după natura factorilor primitori: 

— urme de suprafaţă create prin stratificare sau prin destratificare de 
substanţă; 

— urme de adâncime. 
= după organizare: 

— cărare de urme; 

— urme izolate. 

Aşa cum arătat în preambulul acestui capitol, orice urmă de obiecte — 
inclusiv urmele create de încălțăminte — duc la identificarea obiectului creator, 
sarcina identificării celui care a purtat încălțămintea în momentul şi la locul 
unde s-a comis o infracțiune rămânând cercetării ştiinţei criminalistice şi 
penale. Urmele create de încălțăminte poartă o serie de elemente care sunt 
caracteristice unei persoane: mirosul specific, unele elemente ale tălpii 
piciorului, ale mersului etc. 


Pentru măsurarea urmei piciorului 
descult se au în vedere: 
- lungimea urmei; 
- lăţimea regiunii metatarsiene; 
- lăţimea în zona tarsiană; 
- lăţimea călcâiului. 


Regiunile suprafeţei plantare 
redate în urmă: 

a) matatarsofalangiană; 

b) metatarsiană; 

c) tarsiană; 

d) a călcâiului. 

a) În cazul cărării urme se pot distinge următoarele elemente: 
— linia direcției de mişcare; 

— unghiul de mers; 

— lungimea pasului; 

— lățimea pasului; 

— linia mersului. 


- linia direcției de mişcare — este axa imaginară longitudinală care 
trece printre urmele create de încălțămintea piciorului drept şi stâng, 
reprezentând direcția de deplasare a persoanei; Pentru a stabili adevărata 
direcţie de deplasare, se impune examinarea atentă a zonelor de vârf şi de 
toc; 

- unghiul de mers — este unghiul format de linia direcţiei de mişcare şi 
o linie imaginară care trece prin mijlocul urmei; 

- lungimea pasului — este distanța dintre două urme consecutive 
lăsate de piciorul drept şi respectiv piciorul stâng, măsurate între două paralele 
şi tangente la 2 puncte identice existente pe 2 urme succesive (picior drept şi 
stâng); 

- lățimea pasului — este distanţa dintre urmele unui pas măsurată pe o 
linie perpendiculară pe tangentele la conturul exterior al pingelei şi paralelă cu 
linia direcției de mişcare; 

- linia mersului — o linie frântă ce uneşte aceleaşi puncte ale două 
urme, luate consecutiv (de regulă se ia în calcul extremitatea inferioară a 
tocului) şi reprezintă linia după care se mişcă centrul de greutate al corpului în 
timpul mersului. Această linie apare în zigzag, iar unghiurile formate de 
segmentele de dreaptă cu linia direcţiei de mişcare, variază în funcţie de 
lungimea pasului pentru fiecare picior. 

Mărimea şi poziția elementelor caracteristice ale cărării de urme se 
stabileşte după efectuarea mai multor măsurători, luate pe mai multe zone, 
deoarece pe parcursul mersului pot intervenii unii factori ce influențează 
valorile lor (oboseala, căratul unei greutăţi, atenţia încordată sau degajată, 
zgomote, terenul accidentat etc.). 

Elementele cărării de urme le întâlnim, cu aceeaşi parametrii şi în cazul 
urmelor de picior descult. 

Urmele create de mijloacele de transport 

Conform legislaţiei rutiere, în categoria mijloacelor de transport sunt 
cuprinse totalitatea vehiculelor cu tracţiune mecanică, animală, precum şi cele 
puse în mişcare prin forța fizică a omului (trase sau împinse). 

Urmele create de mijloacele de transport constau în totalitatea 
transformărilor materiale aduse elementelor din câmpul infracţiunii de către 

aceste mijloace aflate în mişcare sau în repaus, cu ocazia comiterii unei 
infracţiuni sau în legătură cu aceasta. 

Mijloacele de transport pot crea: urme formă, urme materiale sau urme 
poziţionale. Crearea lor este strâns legată de tipul vehiculului şi natura 
factorului primitor de urme. 

a) Urme formă 

In procesul de deplasare a vehiculului, părţile rulante creează pe sol, 
pe carosabil sau pe diverse obiecte, urme formă, care reproduc conturul 
exterior al acestora (desenul antiderapant al pneurilor, al şenilei, al tălpicului 
saniei etc.). În raport de natura factorului primitor, aceste urme pot fi de 
suprafaţă sau de adâncime. Urmele de suprafaţă se pot crea prin stratificare 
(pneul murdar lasă urmă de noroi pe asfaltul curat) sau prin destratificare (de 
pe asfaltul prăfuit sau proaspăt vopsit, se dislocă un strat de substanţă pe 
pneu). 

In procesul de frânare sau de derapare, precum şi în cazul mijloacelor 
de transport prevăzute cu tălpici (sanie), urmele părților de rulare apar ca urme 
formă, dinamice. 

Tot urme formă pot crea şi părţile din vehicul care vin în contact cu 
obiectele ce prezintă o anumită plasticitate (bara de protecţie, aripa, masca 
radiatorului etc.). Acestea creează urme pe îmbrăcămintea sau pe corpul 
persoanei şi pot păstra unele caracteristici ale conturului exterior. 

b) Urme materie 

Din cauza coliziunii, părţile fragile ale vehiculului se pot sparge sau 
desprinde, iar din încărcătura acestuia pot cădea fragmente. Astfel, la fața 
locului pot rămâne o serie de urme materie, cum sunt: 

— cioburi de sticlă provenite din spargerea farurilor, semnalizatoarelor, 
parbrizelor, sau ornamentelor; 

— fragmente sau subansambluri metalice provenite de la vehicul sau 
încărcătură; 

— pelicule de vopsea provenind de pe caroseria maşinii; 

— urme de sol, ulei, vaselină, carburant etc., sub forma unor scurgeri, 
pete, stropi, mânjituri. 

c) Urme poziționale 

In funcţie de natura, tipul sau modelul vehiculului, precum şi de 
specificul evenimentului produs la faţa locului se pot întâlni o serie de urme 
poziționale: 

— poziția în care a fost găsit mijlocul de transport; 

— poziţia schimbătorului de viteză; 

— poziţia în care a rămas blocat actul vitezometrului (din cauza 
impactului violent acesta se poate bloca indicând viteza pe care o avea 
autovehiculul în momentul coliziunii); 


— 197 — 


Îndrumar de criminalistică pentru jandarmi 


— indicaţiile oferite de tahograf (în cazul mijloacelor de transport 
echipate cu astfel de aparate); 

— poziția încărcăturii vehiculului; 

— filamentele becurilor. Dacă becul funcţiona în momentul spargerii 
sale, filamentul acestuia poartă pe el un strat fin de wolfram sub formă de 
microparticule de cenuşă. 

Practica criminalistică a demonstrat faptul că în majoritatea situaţiilor, la 
locul unde se găsesc urme create de mijloacele de transport se întâlnesc şi 
urme create de om (urme papilare, urme biologice), de animale (urme de 
copite, fire de păr, urme biologice), de obiecte (urme de încălțăminte, urme ale 
instrumentelor de spargere) şi chiar urme ale unor fenomene (urme de trăsnet, 
incendii). 

Ca şi urmele create de încălțăminte şi urmele create de mijloacele de 
transport pot conduce la identificarea factorului creator care, în acest caz este 
obiect. Cum obiectul nu poate fi tras la răspundere penală, trebuie identificată 
persoana care a săvârşit fapta. Sarcina identificării persoanei care a folosit 
vehiculul respectiv în timpul şi la locul producerii unui eveniment revine 
organului de cercetare penală, prin coroborarea tuturor probelor din dosarul 
cauzei. 

Urmele mijloacelor de transport pot oferi date atât pentru lămurirea 
unor împrejurări în care s-a comis infracţiunea, cât şi pentru stabilirea tipului 
sau modelului mijlocului de transport şi chiar identificarea acestuia, astfel: 

— urmă formă creată de părţile rulante, păstrează caracteristicile 
acestora (desen antiderapant, uzură, defecte, rupturi) şi pe baza lor se poate 
identifica factorul creator; 

— urmele dinamice de frânare, de derapare, de ştergere, nu pot oferi 
unele indicii despre condiţiile în care s-a produs fapta; 

— urmele materie păstrează structura şi caracteristicile obiectului din 
care provin. Pe baza examenului traseologic al „liniei de rupere” se poate 
reconstitui întregul din părţile componente; 

— pe diafragma tahografului rămân o serie de date privind ora, viteza, 
kilometri parcurşi etc.; 

— uneori poziția schimbătorului de viteze şi a acului vitezometrului ne 
pot oferi indicii despre viteza de deplasare a autovehiculului avariat. 

Urmele create de instrumentele de spargere 

Prin instrumente de spargere înțelegem orice unelte, scule, aparate sau 
alte obiecte întrebuințate de făptuitor la comiterea unei infracţiuni: (cleşte, 
ciocan, şurubelniţă, daltă, cuţit, ferestrău, rangă, levier, cheie, târnăcop, 
foarfece, aparat de sudură şi altele). 

Prin urmele instrumentelor de spargere înțelegem totalitatea 
transformărilor materiale aduse elementelor componente ale locului faptei de 

către instrumentele de spargere, în timpul folosirii lor de către făptuitor cu 
ocazia comiterii unei infracțiuni. 

Având în vedere felul instrumentului folosit, modul de acţiune şi natura 
suportului asupra căruia s-a acţionat, se pot crea următoarele categorii de 
urme: 

— formate prin lovire, care vor reda, în general conturul exterior al 
instrumentului folosit, ori al unei părți din aceasta; 

- formate prin apăsare (forțare), sunt urme statice de adâncime ce 
reproduc profilul exterior al instrumentului; 

— formate prin frecare-alunecare care apar ca urme formă dinamice şi 
reproduc striaţiile părţii instrumentului care au venit în contact cu factorul. 
Aceste urme se creează îndeosebi în cazul forțării sistemelor de încuiere- 
descuiere folosindu-se chei potrivite ori şperacle; 

— urmele formate prin tăiere, reproduc microrelieful exterior al tăişului 
şi al părţilor laterale ale instrumentului folosit (cuţit, burghiu, ferăstrău). Cu cât 
obiectul primitor este un material mai plastic, cu atât mai mult urma creată 
poartă particularităţile fine ale gurii de tăiere a factorului creator; 

— create prin înțepare, apar ca urme formă de adâncime. Ele redau 
numai o parte din detaliile instrumentului creator, fără a reda particularităţile ce 
permit identificarea acestuia (urme create de poanson, andrea, vârful 
şurubelniței, cuţitului sau tirbuşonului etc.); 

— materie create prin detaşarea unor fragmente din instrumente. 

Aceste urme prezintă importanţă, din punct de vedere criminalistic, 
deoarece: 

— poartă caracteristici individuale ce permit identificarea instrumentului 
(urmele materie, urmele sub formă de striații); 

— oferă date despre infractor (modul de operare al acestuia); 

— oferă date despre împrejurările şi condiţiile în care s-a comis fapta. 


10.2. Operaţiuni tehnico-criminalistice ce trebuie executate în 
legătură cu aceste categorii de urme 


Procedee şi tehnici de descoperire şi conservare 
a) Descoperirea urmelor 

Urmele de încălțăminte, ale mijloacelor de transport şi ale 
instrumentelor de spargere pot fi descoperite folosind următoarele procedee: 

— cu ochiul liber (prin căutarea atentă şi sistematică la locul faptei şi în 
împrejurările acestuia); 

— cu ajutorul luminii incidente (în locurile mai slab iluminate sau pe 
suprafeţele lucioase); 

— cu aparate optice de mărit; 

— cu ajutorul electricităţii statice în cazul urmelor latente de încălțăminte 
de pe mochete, covoare, linoleum sau preşuri; cu magnet şi detector de 
metale, urmele materie provenite de la mijloacele de transport sau 
instrumente: fragmente metalice, şuruburi, piulițe, şaibe etc. sau urmele 
materie create prin detaşarea unor fragmente din instrumente etc. 

b)Conservarea 

Conservarea acestor categorii de urme se face prin aceleaşi procedee 
ca în cazul urmelor de mâini, cu excepția urmelor de adâncime create de 
încălțăminte şi de părțile rulante ale mijloacelor de transport care, pe timp de 
ploaie se acoperă cu obiecte curate, se îndiguiesc sau se drenează pentru a 
nu fi inundate. 

c) Interpretarea urmelor 

1. Interpretarea urmelor de încălțăminte se face atât pe baza 
caracteristicilor generale, cât şi a celor individuale, examinându-se urmele de 
încălțăminte create, în mod izolat, dar şi cele ce se prezintă sub forma unei 
cărări de urme. 

Prin examinarea acestora la faţa locului se pot lămuri aspecte cu privire 
la obiectul creator (pantof, gheată, galoş, cizmă, tenis, pantof bărbătesc, 
pantof de damă etc.) şi la persoana care le-a creat ori activităţile întreprinse de 
aceasta (după forma, dimensiunile, numărul, amplasamentul şi direcţia lor). Se 
poate stabili dacă acestea au fost create de un bărbat, de o femeie sau un 
copil, dacă a fost unul sau mai mulţi autori etc. 

Prin interpretarea elementelor caracteristice ale cărării de urme, se pot 
desprinde concluzii cu privire la direcţia reală de deplasare, defecte ale 
constituției anatomice, diferite particularități ale mersului, procedee de 
denaturare folosite astfel: 

— lungimea pasului diferă în funcţie de sex, înălțimea persoanei, vârsta, 
alura mersului şi uneori, de natura ocupaţiei. De regulă, lungimea pasului la 
bărbat este de aproximativ 70 cm., iar la femeie de cca. 50 cm. Lungimea 
pasului poate fi influenţată şi de viteza de deplasare, condiţiile de iluminare, 
felul terenului, greutatea bagajelor purtate de persoană; 

— unghiul de mers poate fi influenţat de condiţiile din teren, corpolenţă, 
vârstă şi natura profesiei. Persoanele în vârstă, obezii, precum şi cei care au 
călătorit mai mult, stând în picioare — marinarii, navetiştii etc., prezintă un unghi 
de mers mai mare. 

2. Prin interpretarea urmelor mijloacelor de transport se pot stabili date 
şi indicii cu privire la mijlocul de transport şi împrejurările în care s-a comis 
fapta, astfel: 

— după distanţa dintre axele mediane ale urmelor create de roţile de pe 
aceeaşi osie a vehiculului (ecartamentul), după distanţa dintre osii 

(ampatamentul), după forma desenului părţilor rulante lăsate pe obiectul 
suport, forma şi aspectul unor părţi desprinse din vehicul, poliţiştii pot stabili: 
tipul, modelul, marca şi culoarea vehiculului; 

— după lungimea urmei de frânare, având în vedere şi coeficienţii de 
aderenţă şi de exploatare a frânelor se poate stabili viteza aproximativă de 
circulaţie; 

— examinând urma părţilor rulante, putem stabili circumferința sau 
diametrul roții sau anvelopei; 

— direcţia de înaintare a vehiculului se poate stabili interpretând unele 
caracteristici ale urmelor. Astfel, praful, zăpada, noroiul, se depun pe părțile 
laterale ale urmei făcând un avantaj deschis în sens invers înaintării. larba sau 
diferite plante cuvenite vor fi culcate în direcţia de înaintare a vehiculului. 
Pietricelele din drum, călcate de vehicul lasă gropiţe în partea opusă înaintării 
acestuia; 

— direcția de înaintare în cazul vehiculelor cu tracţiune animală, împinse 
sau trase de om, se poate stabili interpretând direcţia de înaintare a copitelor, 
a picioarelor sau încălțămintei; 

3. Interpretând urmele instrumentelor de spargere găsite la fața 
locului după forma, poziția şi numărul lor, se pot stabili ce categorii de 
instrument a fost folosit (topor, daltă, cleşte, patent, pânză de ferestrău metalic 
sau aparat de sudură etc.), precum şi acţiunile întreprinse de făptuitor în 
câmpul infracţiunii (cum a pătruns şi pe unde, ce obiecte au fost vizate, pe 
unde a părăsit locul faptei). 


d) Procedee de fixare a urmelor 

După ce urmele sau obiectele care conţin ori poartă urme au fost 
descoperite şi conservate la fața locului, se procedează la determinarea 
poziţiei şi stării lor, la descrierea amănunțită a acestora şi a raporturilor în care 
se găsesc cu celelalte elemente de la fața locului. 

Aşa cum s-a prezentat anterior, în practica criminalistică, modalităţile 
prin care se realizează fixarea urmelor infracţiunilor se împart în două categorii 
şi anume: 

a) Fixarea prin descriere în: 

— procesul-verbal de cercetare la fața locului; 

— raportul de constatare tehnico-ştiinţifică sau de expertiză. 

b) Fixarea cu ajutorul mijloacelor tehnice: 

— fotografia judiciară; 

— schiţa; 

— desenul; 

— videofilmul judiciar. 

Descrierea urmelor în procesul-verbal de cercetare la faţa locului, oferă 
posibilităţi nelimitate de a arăta toate aspectele constatate cu această ocazie. 
În acest sens se vor descrie detaliat: amplasamentul, poziţia, numărul lor, 
conturul, mărimea şi alte particularităţi care le individualizează, dacă sunt 
statice sau dinamice, de adâncime sau de suprafaţă etc. 

Exemplul: 

„„„„Pe banda nr. 1 a drumului european E. 60, în sensul de mers 
Bucureşti-Ploieşti la km. 58+800 în dreptul imobilului cu nr. 37 din localitatea 
Bărcăneşti, s-au descoperit două urme de frânare având următoarele 
caracteristici: 

— lungimea fiecărei urme este de 5,20 m, lățimea este de 15 cm, iar 
distanţa dintre cele 2 urme 1,15 m; 

— distanţa dintre urma din dreapta şi acostamentul din partea dreaptă 
este de 0,45 m la începutul urmei şi de 1,20 m la sfârşitul acesteia. 

De asemenea tot pe carosabil la distanţa de 4 m de la începutul urmei 
de frânare şi 0,40 m de acostamentul din dreapta s-a descoperit o peliculă de 
vopsea de culoare roşu metalizat, de formă neregulată cu diagonala de 5 cm 
după efectuarea măsurătorilor şi fixarea prin fotografie pelicula de vopsea a 
fost ridicată şi ambalată în cutia nr. 1...” 

„„„„La distanţa de 8 m dreapta față de drumul forestier, s-au descoperit 
2 cioate de copac acoperite de frunze uscate. Cioatele prezintă urme 
proaspete de tăiere cu un obiect tăietor - despicător şi are următoarele înălțimi 
de la sol şi diametre: 

- cioata nr. 1: 19,5 x 27 cm; 

- cioata nr. 2: 16 x 20 cm; 

În zona celor 2 cioate amestecate cu frunze s-au descoperit un număr 
mare de aşchii de lemn ce prezintă urme proaspete de tăiere. După fixarea 
prin fotografiere, cele 2 cioate au fost tăiate de la nivelul solului cu ajutorul unei 
drujbe iar pe această suprafaţă de tăiere s-a aplicat poansonul de marcaj 
forestier nr. 784, iar martorii asistenți au semnat folosind creta forestieră. 
Cioatele au fost ridicate şi ambalate în pachetele nr. 1 şi 2.” 

Fixarea urmelor în raportul de constatare tehnico-ştiinţifică sau de 
expertiză se face de către specialistul — respectiv expertul criminalist — atât prin 
descriere, cât şi prin ilustrare. 

Pentru a asigura o mai bună înțelegere a textului din procesul-verbal de 
cercetare la faţa locului, urmele se fixează şi cu ajutorul mijloacelor tehnice 
(fotografie şi videofilm judiciar), cu unele particularități: 

— fotografierea sau videofilmarea urmelor de încălțăminte se execută 
din diferite unghiuri, urmărindu-se fixarea lor în raport cu împrejurimile şi 
obiectele situate în câmpul infracţional; 


— 202 — 


Îndrumar de criminalistică pentru jandarmi 


— în cazul cărărilor de urme se execută fotografii pe cât posibil de la 
înălţime, atât pe direcţia de mers, cât şi din lateral, aşezându-se banda metrică 
de-a lungul cărării de urme; 

— în cazul urmelor instrumentelor de spargere, în fotografie trebuie să 
apară obiectul cu urma aşa cum a fost găsită la fața locului; 

— pentru fixarea urmelor mijloacelor de transport se execută fotografii 
schiţă pe direcţii încrucişate. Urmele de frânare, înaintate de fotografiere, se 
marchează cu cretă albă (marginile exterioare), iar între ele şi de-a lungul lor 
se aşează banda metrică; 

— prin schițe (desene) — folosind semne convenţionale se explică 
concret diferite urme de încălțăminte, instrumente, mijloace de transport etc., 
determinându-se exact distanţele, forma şi poziţiile acestora. 

Atât schița, cât şi desenele executate la fața locului vor fi anexate 
împreună cu planşa fotografică şi videofilmul judiciar la procesul-verbal de 
cercetare la fața locului. 

e) Procedee de ridicare a urmelor. 

Ridicarea imaginii urmei prin fotografiere sau videofilmare. 

Fotografierea şi videofilmarea urmelor se vor executa în trei imagini, 
ultima fiind la scară, urmărindu-se să se redea cât mai exact: forma, 
dimensiunile şi caracteristicile urmei. 

Ridicarea urmelor odată cu obiectul purtător de urmă. 

Se aplică ori de câte ori este posibil, cu respectarea regulilor deja 
învățate, dar numai după ridicarea imaginii urmei prin fotografiere şi 
videofilmare. 

Ridicarea urmelor de adâncime, cu ajutorul mulajului de gips, 
parafină sau plastilină. 

De cele mai multe ori, urmele de adâncime create de aceşti factori, 
sunt ridicare cu mulaj din gips. Urmele de adâncime create de instrumentele 
de supraveghere se ridică de regulă cu mulaj din plastilină, ceară sau parafină. 

Tehnica realizării mulajului de ghips 

Cu ajutorul pensetei, urma se va curăța de corpurile străine fără a se 
aduce modificări modelului antiderapant. 

Se fotografiază prin procedeul fotografierii la scară după care se 
împrejmuieşte armătura (din beţişoare din lemn), iar apoi, cartonul se leagă cu 
o sfoară de unul dintre acestea. 

Se prepară pasta de ghips punându-se în cancioc mai întâi apă (2/3) şi 
apoi praf de ipsos, se amestecă până când se obţine o pastă de consistenţa 
smântânii. 

Se toarnă amestecul în urma de adâncime cât mai jos posibil şi 
începând cu partea cea mai adâncă. 


— 203 — 


Îndrumar de criminalistică pentru jandarmi 


Se pun beţişoarele, inclusiv cel care poartă sfoara cu etichetă. 

Se toarnă al doilea strat de gips, care va fi mai consistent. 

După trecerea a 30-40 minute, se scoate mulajul, prin răsturnare. 

După 24 ore se spală sub jet de apă rece, folosindu-se pentru curăţare 
numai pensula din păr de porc. 


Ridicarea urmelor 
materiale. 

Se realizează folosind una 
din următoarele tehnici: 

— ridicarea cu mâna 
(înmănuşată); 

— desprinderea sau 
răzuirea urmelor de pe suportul 
pe care se află; 

— absorbția cu seringa, 
pipeta sau hârtia de filtru (în 
cazul urmelor în stare lichidă); 

— prinderea cu penseta sau 
ridicarea cu lamela cuțitului, având grijă să nu se distrugă sau să deterioreze 
urma (în cazul peliculelor de vopsea). 


Ridicarea particulelor de metal feros 

Se ridică cu ajutorul magnetului, aşezând între magnet şi urmele de 
metal o coală de hârtie. După ce metalul a fost atras de magnet, hârtia se 
întoarce, iar conţinutul se împachetează şi se ambalează în plic. 


Urmele de carburant, unsoare 

Se ridică (dacă este posibil), cu suportul pe care se află (textile, lemn, 
pământ), prin decuparea atentă şi ambalarea în pungi bine legate sau sticle 
astupate etanş, pentru a nu se volatiliza, iar când se găsesc pe obiecte masive 
se ridică pe vată sau cu ajutorul hârtiei de filtru. 

f) Ambalarea urmelor sau obiectelor purtătoare de urme 

După ce au fost ridicate, urmele vor fi ambalate în plicuri, pachete, cutii, 
recipienţi etc. în raport cu natura şi specificul fiecăruia în parte, respectând 
următoarele reguli: 

- urmele vor fi ambalate separat; 

- ambalajul se asigure protecţie urmei; 

- după ambalare, acesta se va sigila, apoi se va eticheta; 

- la nevoie se fac menţiuni pe ambalaj: FRAGIL, A NU SE 
RĂSTURNA, A SE FERI DE UMEZEALĂ etc. 

lată un model de etichetă care se ataşează pe un colet. 


Urmă de încălțăminte ridicată cu mulaj de gips cu ocazia 
cercetării la faţa locului în cazul infracţiunii de furt, comisă de autori 
necunoscuţi în noaptea de din locuința cetățeanului 

situată în localitatea , 
județul i 
Organ de cercetare penală Martori asistenți: 
1. 
2. 


10. 3. Obtinerea modelelor pentru comparație 


a. Pentru urmele de încălțăminte 

De la persoanele suspecte se caută şi se ridică încăltămintea 
presupusă că a lăsat urme de adâncime găsite la faţa locului şi se trimite la 
laboratorul de criminalistică. Aici se vor executa modele de comparație într-un 
sol asemănător cu cel de la fața locului. Dacă s-au găsit urme de suprafaţă, 
talpa încălțămintei se va amprenta cu tuş tipografic. În cazul cărării de urme, 
persoana bănuită este pusă să parcurgă o distanță oarecare, în condiţii 
asemănătoare cu cele de la fața locului, după care urmele se ridică cu mulaj 
(dacă sunt de adâncime). 

b. Urmele mijloacelor de transport 

Modelele de comparaţie se obţin prin desfăşurarea activităţilor de mai 
jos: 

— rularea anvelopelor sau roţilor mijlocului de transport bănuit, pe un 
suport asemănător cu cel de unde s-a ridicat urma în litigiu. Urma creată 
experimental va fi prelevată cu mulaj de gips, parafină etc.; 

— rularea anvelopelor sau roţilor mijlocului de transport tratate în 
prealabil cu cerneală tipografică pe un carton alb de hârtie (pentru urmele de 
suprafață); 

— dacă de la fața locului sunt ridicate pelicule de vopsea, particule 
metalice, lubrefianţi şi produse petroliere etc., modelele pentru comparaţie vor 
fi obținute prin desprindere, respectiv luare de eşantioane de la mijlocul de 
transport bănuit, din apropierea locului de unde presupunem că provine urma. 

— pelicula trebuie să cuprindă toate straturile de vopsea, până la tabla 
vehiculului. Înainte de recoltarea peliculei, locul respectiv se fotografiază la 
scară. Se va fotografia la scară şi locul de pe maşină de unde lipseşte vopsea 
(probabil cea sărită la faţa locului). 

Activitatea se va desfăşura în prezența martorilor asistenţi şi a celui 
care conduce mijlocul de transport, ocazie cu care se va încheia un proces- 
verbal. 

c. Pentru urmele instrumentelor de spargere 

Obţinerea modelelor de comparaţie se bazează pe descoperirea 
instrumentelor care lasă urme asemănătoare cu cele de la locul faptei. 

Acestea pot fi găsite asupra bănuiţilor, la domiciliu sau ascunse. 
Modelele se creează în plastilină, lemn de esenţă moale, plumb etc., pentru a 
nu se deforma acea parte a instrumentului care ar fi putut crea urma în litigiu. 
Pentru resturile de instrument (urme materiale) se caută şi se ridică şi 
instrumentele din care se presupune că provin acestea. 


10.4. Probleme ce pot fi rezolvate de către specialişti sau experți 


Pe baza urmelor şi modelelor de comparaţie, primite odată cu rezoluţia 
motivată, specialistul sau expertul poate rezolva o serie de probleme, cum 
sunt: 

a. În cazul urmelor de încălțăminte: tipul de încălțăminte, sexul 
persoanei, dimensiunea încălțămintei, talia aproximativă a persoanei, tipul şi 
modelul de talpă, vechimea urmei, dacă persoana care a creat urma prezintă 
infirmităţi, elemente ale cărării de urme, dacă urma ridicată de la fața locului a 
fost creată de încălțămintea trimisă ca model de comparaţie; 

b. În cazul urmelor mijloacelor de transport: tipul, modelul, marca şi 
culoarea vehiculului, mecanismul formării urmelor, direcţia de deplasare, 
funcţionarea sistemului de frânare, defecţiuni, dacă urma a fost creată sau 
provine de la vehiculul în litigiu; 

c. În cazul urmelor instrumentelor de spargere -— felul 
instrumentelor, mecanismul formării urmei, succesiunea creării, dacă urma a 
fost creată de acelaşi instrument cu care s-au realizat modelele de comparaţie 
etc. 

Descoperirea, conservarea, interpretarea, fixarea, ridicarea şi 
ambalarea acestor categorii de urme, cu ocazia cercetării la fața locului, 
prezintă o deosebită importanţă, întrucât de multe ori plecând numai de la 
acestea se pot identifica şi se poate dovedi vinovăția făptuitorilor. 

În activitatea practică, poliţiştii trebuie să dea dovadă de operativitate în 
fixarea şi conservarea acestor urme pentru a nu interveni alterarea sau 
dispariția acestora. 

11. Urmele create prin folosirea armelor de foc 


11.1. Balistica judiciară — noţiune şi importanţă 


În ultimii ani a crescut numărul infracţiunilor pentru comiterea cărora 
autorii folosesc armele de foc. 

Investigarea științifică  criminalistică, vizând identificarea armelor 
folosite la săvârşirea de fapte antisociale, precum şi clarificarea modului în 
care autorul s-a folosit de aceasta, constituie activitatea unui sector de 
cercetare, denumit „balistică judiciară”. 

Balistica judiciară constituie o ramură distinctă a tehnicii criminalistice, 
destinată examinării armelor de foc şi a urmelor create de acestea prin metode 
şi mijloace tehnico-ştiinţifice specializate, în scopul identificării armei şi a 
trăgătorului, precum şi determinării împrejurărilor în care s-a săvârşit fapta. 

Balistica judiciară face parte din balistica generală, care, la rândul ei, 
are trei componente: 

-balistica interioară studiază fenomenele ce se produc în canalul țevii 
armei după percutare; 

-balistica exterioară examinează fenomenele ce se produc din 
momentul în care glonţul părăseşte gura ţevii şi până la atingerea țintei (pe 
traiectorie); 

-balistica tintei cercetează fenomenele ce se produc prin atingerea 
acesteia de către glonţ sau proiectil. 

Regimul juridic al armelor de foc şi al munițiilor este stabilit prin Legea 
nr. 295 privind regimul armelor şi al munițiilor din 28 iunie 2004, publicată în 
Monitorul Oficial al României, Partea |, Anul 172 (XVI), nr. 583, din 30 iunie 
2004. 

În literatura de specialitate, prin armă se înțelege orice dispozitiv a 
cărui funcţionare determină aruncarea unuia sau mai multor proiectile, 
substanțe explozive, aprinse sau luminoase, amestecuri incendiare ori 
împrăştierea de gaze nocive, iritante sau de metalizare. 

Arma de foc — este acea armă al cărei principiu de funcţionare are la 
bază forța de expansiune dirijată a gazelor provenite prin detonarea unei 
capse ori prin arderea unei încărcături. 

De asemenea, sunt asimilate armelor de foc şi ansamblurile, 
subansamblurile şi dispozitivele care se pot constitui şi pot funcţiona ca arme 
de foc. 

Prin muniţie înţelegem ansamblul format din proiectil şi, după caz, 
încărcătură de azvârlire, capsa de aprindere, precum şi celelalte elemente de 
asamblare care îi asigură funcţionarea şi realizarea scopului urmărit. 

Definim operațiunile cu arme şi muniții. producerea, confecţionarea, 
modificarea, prelucrarea, repararea, experimentarea, vânzarea, cumpărarea, 
închirierea, schimbul, donația, importul, exportul, transportul, tranzitul, 
transferul, transbordarea, depozitarea, casarea şi distrugerea armelor de foc şi 
munițiilor. 

Uzul de armă reprezintă executarea tragerii cu o armă. 

Datorită diversificării armamentului de infanterie, al celui de apărare al 
celui folosit de grupe de comando, cercetarea criminalistică se adaptează 
acestor situaţii prin mijloace tehnice adecvate şi metode proprii de lucru. 

Importanța balisticii judiciare rezultă din obiectivele acesteia, care 
sunt: 

a. descoperirea şi studierea urmelor create prin întrebuinţarea armelor 
de foc; 

b. descoperirea şi studierea armelor de foc şi a muniției întrebuințate la 
comiterea infracțiunii; 

c. stabilirea orificiului de intrare şi ieşire a glonțului; 

d. stabilirea distanţei şi direcției de tragere; 

e. examinarea  gloanţelor, tuburilor, alicelor, burelor, pulberii, a 
compoziţiei lor chimice şi modului de fabricaţie a acestora, în scopul stabilirii 
tipului de muniţie; 

f. stabilirea vechimii (relative) a împuşcăturii şi cât timp arma de foc nu 
a fost folosită; 

g. verificarea tehnică a armei, stabilirea dacă este sau nu în stare de 
funcţionare, a posibilităților de tragere, dacă se poate descărca singură sau nu; 

h. stabilirea dacă arma are în componenţă piese străine, adaptate 
pentru a o face funcţională şi restabilirea seriilor acestora; 

i. identificarea generală şi individuală a armelor cu ţeavă lisă, precum 
şi identificarea unor piese sau părți componente ale acestora. 

În sfera de cercetare a balisticii judiciare nu intră toate tipurile de arme 
de foc, ci numai cele portabile. Dintre acestea putem enumera: pistoale, 
revolvere, puşti de toate tipurile, carabine, arme de vânătoare şi altele. 


11.2. Urmele principale 


Urmele armelor de foc sunt acele modificări ce apar pe diferite obiecte, 
inclusiv pe corpul omenesc, în urma folosirii acestora, ca rezultat al 

fenomenelor dinamice, termice şi chimice, care însoțesc împuşcătura, cu 
ocazia săvârşirii unei infracțiuni sau în legătură cu aceasta. 

La crearea acestor urme participă, în mod necesar, arma de foc, 
muniţia şi diferite suporturi (ţinte). 

În cazul folosirii armelor de foc, la faţa locului se creează două categorii 
de urme: 

— urme formă (orificii, canale, ricoşeuri); 

— urme materie (gloanţe, funingine, alice etc.). 

După importanţa lor în procesul identificării criminalistice, urmele 
armelor de foc pot fi: 

a. urme principale (factori principali); 

b. urme secundare (factori suplimentari). 

Urmele principale ale împuşcăturii apar ca rezultat al acțiunii 
fenomenelor dinamice în urma folosirii armei de foc. Aceste urme sunt: 

— arma găsită la locul comiterii faptei; 

— cartuşele; 

— gloanţele; 

— tuburile trase; 

— urme de perforare (orificiile de intrare şi ieşire a gloanțelor); 

— urme de pătrundere; 

— urme de ricoşare; 

— urmele sonore ale armării, percuţiei şi împuşcăturii, atunci când 
acestea au fost înregistrate pe bandă magnetică. 

Proiectilele şi tuburile constituie urme materiale şi în acelaşi timp sunt şi 
obiecte purtătoare ale urmelor create pe ele de diferite mecanisme şi piese ale 
armei de foc cu care s-a tras. 

Pe glonț găsim urme de striații formate de ghinturile ţevii armei cu care 
s-a executat tragerea. 

Pe tubul cartuşului se imprimă urmele diferitelor piese ale armei: 

— percutorul, în momentul declanşării focului, loveşte capsa tubului, 
creând o urmă de adâncime mai mult sau mai puţin pronunţată şi 
particularizată ca profunzime, plasament şi formă (rotundă, ovală, romboidală, 
ascuţită, bombată etc.); 

— peretele frontal al închizătorului apasă cu forță tubul, iar cu ocazia 
reculului striaţiile microscopice de pe închizător se imprimă pe gulerul tubului; 

— camera de explozie, având pe pereţi microstriaţii acestea se imprimă 
longitudinal pe tub la introducerea şi extragerea acestuia; 

— gheara extractoare produce striaţii pe guleraşul tubului; 

— pragul aruncător (dintele opritor) creează urme pe gulerul tubului pe 
partea opusă striațiilor produse de gheara extractoare, în timpul extragerii 
tubului tras. 

Urmele de perforare sunt compuse din orificiul de intrare, canalul şi 
orificiul de ieşire. 

Perforările se formează, de regulă, atunci când proiectilul, datorită 
vitezei are o mare putere de pătrundere. În cazul obiectelor de grosime mare, 
urma prezintă orificiul de intrare, canal şi orificiul de ieşire, iar în cazul 
obiectelor subțiri se disting numai orificiul de intrare şi ieşire al glonţului. 

Când se trage cu alice, acestea se împrăşiie pe o suprafață mai mică 
sau mai mare pe corpul lovit, în funcţie de: numărul şi greutatea alicelor, 
calibrul şi lungimea ţevii, bătaia vântului, distanţa de la care s-a tras etc. 

Orificiile de intrare permit determinarea direcţiei din care s-a tras şi a 
unghiului sub care proiectilul a pătruns în obstacol. La orificiile de intrare se 
întâlneşte inelul de frecare, format din produsele de ardere ale pulberii, din 
particule de metal ale proiectilului şi din depuneri de unsoare. 

Forma orificiilor de intrare este determinată de forța cinetică a 
glonțului (proiectilului), de unghiul de lovire a obstacolului şi de densitatea 
materialului pătruns (Camil Suciu): 

— în cărămidă, beton, porțelan etc. se vor crea rupturi pronunţate şi 
chiar spargerea obiectului; 

— în materialele plastice, lemn, metal, piele prelucrată etc. se vor crea 
orificii cu diametrul apropiat de cel al proiectilului, iar în materialele elastice 
cele două orificii se observă cu greu; 

— orificiul de intrare indică drumul parcurs de proiectil în interiorul 
obiectului perforat. Orientarea lui depinde de energia cinetică a proiectilului şi 
de forma acestuia; 

— în obiectele subțiri (tablă subţire de metal), canalul lipseşte (cele două 
orificii se întrepătrund); 

— în obiectele de metal care au formatul unei table, proiectilul va crea o 
înfundătură, dacă nu le-a traversat, sau diametrele celor două orificii sunt 
foarte apropiate de acela al proiectilului; 

— orificiile de intrare şi ieşire într-un geam de sticlă au forma unui con 
cu baza în direcția de înaintare; 

— orificiile de intrare şi ieşire în obiecte de îmbrăcăminte din material 
plastic sunt identificate după poziţia îmbrăcămintei pe corp, precum şi după 
inelul de frecare. Numărul orificiilor de intrare şi de ieşire poate fi mai mare 
decât numărul proiectilelor care au străbătut îmbrăcămintea, dacă aceasta a 
format cute; 

— orificiile de intrare în corpul uman se caracterizează prin lipsă de ţesut. 

Orificiul de ieşire 

„La ieşirea din corp, proiectilul despică pielea şi formează un orificiu în 
forme de fantă sau în cruce, cu margini neregulate, care se pot apropia, 

refăcându-se. De obicei, dimensiunea orificiului de ieşire este mai mare decât 
a celui de intrare. În jurul orificiului de ieşire, pielea poate prezenta un inel de 
contuzie, atunci când, înainte de ieşire, proiectilul se loveşte de un plan dur 
(centură, portvizit, oglindă, tabacheră etc.)” (Moise Terbancea). 

Urmele de pătrundere (canale oarbe) există când proiectilul se opreşte 
în obstacol, formând doar un orificiu de intrare şi canalul. Canalele oarbe se 
formează atunci când glonţul a pierdut o mare parte din viteza iniţială şi nu 
poate învinge rezistenţa țintei, rămânând ca pătrunderi înfundate, fără ieşire. 
Elementele componente ale acestora sunt: orificiul de intrare şi canalul. 

Urmele de ricoşare (tangente), când glonţul este deviat de obiect. 

Urmele de ricoşare (ricoşeurile) sunt zgârieturi şi uneori crăpături puţin 
adânci create de proiectilul care a lovit un obstacol sau un unghi mai mic de 45 
grade, după care se înscrie pe o nouă traiectorie, reducându-şi viteza. 

Ricoşarea se produce la unghiuri de întâlnire între O şi 35°. Deraierile 
unghiului de respingere sunt cu atât mai mari, cu cât densitatea obstacolului 
este mai mică. Distanţa de zbor a proiectilului este cu atât mai mare după 
ricoşare, cu cât viteza proiectilului a fost mai mare şi unghiul de ricoşare mai 
mic. 

A doua abatere prin ricoşare depinde de sensul de rotire al proiectilului. 
Ricoşările din obstacole moi se fac în unghiuri de respingere foarte neregulate; 
ricoşările din pământ sunt posibile numai la viteze de cel puţin 150-200 m/s, 
iar din apă numai pentru unghiuri de întâlnire între 4 şi 12°. 

Expertiza urmelor principale ale tragerii stabileşte: 

— dacă orificiile sunt produse de o armă de foc sau de altă natură; 

— dacă sunt formate de acelaşi tip de gloanțe (în situaţia mai multor 
orificii de intrare şi de ieşire); 

— dacă au fost trase de una sau mai multe arme; 

— direcţia sau direcţiile din care s-a tras; 

— mărimea unghiului de incidenţă. 


11.3. Urmele secundare ale împuşcăturii 


Urmele secundare ale împuşcăturii apar ca rezultat al acţiunii 
fenomenelor termice şi chimice, care au loc în ţeava armei şi la o oarecare 
distanţă de aceasta. 

Cele mai importante urme secundare ale împuşcăturii, sunt: 

— urmele rezultate din acţiunea flăcării; 

— urmele rezultate din acţiunea gazelor; 

— urmele de funingine; 

— particulele de pulbere arse şi nearse; 

— inelul de metalizare; 

— inelul de unsoare (ştergere). 

Urmele rezultate din acţiunea flăcării: În urma arderii pulberii, rezultă 
o mare cantitate de gaze puternic încălzite (2500*C). Flacăra ia naştere la gura 
țevii, prin oxidarea acestora la ieşirea în atmosferă. Dacă tragerea s-a făcut de 
la distanță mică, acţiunea flăcării se manifestă sub forma unei arsuri împrejurul 
orificiului de intrare, ori prin aprinderea tintei (dacă este un material 
inflamabil).Unele flăcări depind de următorii factori: calitatea pulberii folosite pentru 
încărcarea cartuşului (pulberea cu fum produce arsuri mai întinse decât cea fără 
fum); materialul țintei (fibrele țesăturilor de culoare deschisă devin închise, iar 
uneori se carbonizează în cazul tragerilor cu armele ce folosesc cartuşe încărcate 
cu pulbere cu fum, de la distanţa până la 1 m, iar în cazul folosirii pulberii fără fum 
arsurile se observă când s-a tras de la distanţă de 3-10 cm). 

Urmele rezultate din acțiunea gazelor: Odată cu ieşirea glonţului din 
țeava armei, presiunea gazelor scade brusc (de la 3000 la 800 atmosfere), 
însă din cauza vitezei de deplasare a glonţului, acțiunea mecanică a gazelor 
(sulful produs de acțiunea gazelor) lasă urme pe o distanţă mică de 5-10 cm 
de la gura ţevii. 

La tragerile cu ţeava lipită, canalul format de glonţ se prezintă ca o 
prelungire a canalului ţevii. În acest caz, țesuturile corpului omenesc se rup, 
din care cauză, canalul format se dilată, iar orificiul de intrare se desface şi ia 
formă neregulată. 

Dacă împuşcătura s-a executat de la o distanţă mică pe o regiune a 
corpului acoperită cu îmbrăcăminte, gazele pătrund sub haine, le ridică şi le 
rup spre exterior, formând pe ţesături rupturi de dimensiuni şi forme variate. 

De reţinut că orificiul de ieşire este mai mare (în diametru) decât 
orificiul de intrare (la ieşirea glonţului din obiect, corp uman etc. acesta „rupe” 
din material). 

Urmele particulelor de pulbere nearsă. Aceste particule acționează 
ca nişte proiectile cu o forță proprie şi pot ajunge până la 1-2 m. 

În stofe, aceste particule, fie că rămân în fibre şi amortizează lovitura, 
fie că formează orificii mici (când tragerea s-a executat din apropiere). 

Inelul de metalizare. Trecând prin ţintă, în jurul orificiului de intrare 
glonțul creează un inel de culoare închisă, format ca rezultat al ştergerii 
substanțelor unsuroase, a particulelor de funingine şi praf, de pe suprafaţa lui, 
cât şi a dislocării şi depunerii unor particule de metal, din care acesta este 
confecționat. Inelul de metalizare îl întâlnim în situaţiile în care glonţul 
întâlneşte un obstacol mai dur (mai dens) decât el. Inelul de metalizare 
reprezintă o depunere de metal de pe „cămaşa” glonţului pe diametrul interior 
al orificiului de intrare. 

Dacă glonţul a lovit mai multe obstacole, pe primul vor rămâne urmele 
de ştergere, iar pe al doilea urmele de metalizare. În cazul în care primul 
suport este mai dens, atunci cele două categorii de urme se suprapun. 

Urmele de unsoare. În cazul armelor de foc bine întreținute, acoperite 
cu vaselină sau unsoare, glonţul transportă o parte din unsoarea aflată în 
canalul ţevii şi o depunere pe ţintă în jurul orificiului de intrare. La tragerile din 
apropiere urmele de unsoare rămân în formă de mici stropi, care conțin 
elemente caracteristice compoziţiei uleiului folosit pentru conservarea armei şi 
a muniției. Urmele unsorii se formează ca stropi în jurul orificiului de intrare, la 
tragere din apropiere, uneori până la o distanţă de 150 cm. 


11.4. Operaţiuni tehnico-criminalistice ce trebuie executate în 
legătură cu urmele armelor de foc 


Descoperirea şi conservarea urmelor împuşcăturii 

a) Arma trebuie căutată amănunțit atât la locul unde s-a găsit victima, 
cât şi la locul unde se află urmele lăsate de făptuitor, la domiciliul făptuitorului, 
pe drumul parcurs de acesta sau în alte locuri aplicând următoarele metode: 
cu ochiul liber, cu mijloace tehnice, cu ajutorul câinelui de urmă. 

In cazul sinuciderilor sau al morţilor accidentale, arma se găseşte de 
regulă, în imediata apropiere a victimei sau chiar în mâinile acesteia. În cazul 
simulării unui atac din partea unei terțe persoane, sinucigaşul poate să arunce 
arma din mână, caz în care ea trebuie căutată în jurul locului faptei. 

Armele se mai pot căuta în fântâni, haznale, ape curgătoare, îngropate 
în pământ, ascunse în diverse obiecte, în scorburi de copaci, folosindu-se 
pentru descoperirea lor detectoare de metale, electromagneţi cu putere mare 
de atracție. 

Imediat ce a fost găsită, arma de foc va fi verificată dacă este încărcată 
sau nu, după care se trece la examinarea acesteia pentru descoperirea 
urmelor specifice tragerii, a eventualelor urme digitale, biologice (sânge, fire de 
păr), materie (sol, vopsea etc.), care să conducă la obținerea imediată a unor 
date referitoare la timpul scurs din momentul tragerii, persoana făptuitorului şi 
cea a victimei. 

Căutarea urmelor pe arma de foc se face de regulă, prin observarea 
directă cu ochiul liber sau cu ajutorul unor mijloace optice (lupă, microscop, 
lampa cu radiaţii U.V.). 

b) Cartuşele, tuburile trase ori proiectilele se caută începând cu zona 
unde se bănuieşte că a stat cel care a tras şi se continuă cu împrejurimile 
acesteia. In funcţie de tipul şi marca armei cu care s-a tras, tuburile pot fi 
aruncate mai aproape sau mai departe în stânga sau în dreapta, (pe direcţia 
trăgătorului în funcţie de poziţia orificiului pragului aruncător. Uneori rămân în 
aruncătorul armei sau trăgătorul le aruncă prin apropiere. Alteori acestea ajung 
în locuri unde nu se văd uşor (în iarbă, în zăpadă, între diferite obiecte casnice 
etc.). 

După descoperirea tubului sau tuburilor trase, pe acestea trebuie 
căutate urme recente ale împuşcăturii: urmele create de anumite piese ale 
armei (percutor, gheara extractoare), mirosul de pulbere, de funingine etc. 

În cazul folosirii unei arme de vânătoare, bura (formată din câlţi, pâslă, 
carton, hârtie), nu arde în timpul exploziei, ci este aruncată din ţeavă în urma 
alicelor, la distanța de cca. 10-15 m în direcţia tragerii datorită agresiunii 
dezvoltate de arderea pulberii. 

În cazul folosirii unei arme cu glonţ, proiectilele pot fi descoperite în 
diferite locuri, cum sunt: pe podeaua încăperii sau înfipte în ea, în tavan sau 
pereți, în tocul uşii sau ferestrei, în mobilier, în iarbă, pe sau în pământ, în 
îmbrăcămintea sau în corpul victimei, în cadavru sau înfipte în obiectele din jur 
etc. Pentru a verifica dacă proiectilul se află într-un anumit loc, se foloseşte 
detectorul de metale. Căutarea proiectilului se continuă şi pe o rază de 5 — 10 
m din imediata apropiere a locului săvârşirii faptei. Porţiunile de teren unde se 
presupune că au pătruns proiectilele, se sapă şi se cern cu grijă, când acestea 
sunt acoperite cu zăpadă, aceasta se topeşte. În cazul folosirii armelor de 
vânătoare, alicele se găsesc fie înfipte în obiectul lovit, fie căzute lângă obiect 
(dacă acesta este un corp dur). 

c) Urmele secundare ale împuşcăturii, se descoperă de regulă, în cazul 
când tragerea s-a efectuat sub distanţa de 1 — 1,5 m căutându-le pe ţinta şi pe 
obiectele de la fața locului cu ochiul liber, lupa sau lampa cu radiaţii U.V. 
Aceste urme pot fi descoperite şi de medicul legist la examinarea amănunțită a 
corpului victimei. 

Uneori pentru descoperirea urmelor secundare ale împuşcăturii este 
necesară aplicarea în laborator a unor metode speciale (fizice şi chimice), cum 
sunt: 

— fotografierea materialului de culoare închisă sub acţiunea radiațiilor 
infraroşii, pentru a evidenția urma de funingine; 

— descoperirea țesăturii într-o soluţie de acid azotic concentrat cu alcool 
etilic, pentru evidenţierea funinginii; 

— folosirea unor reactivi chimici-pentru identificarea azotaţilor, ce se 
găsesc în pulbere (în acest caz apar pete de culoare roşu-oranj); 

— urmele unsorii de armă pot fi evidenţiate sub acţiunea radiaţiilor 
ultraviolete, prezentând o fluorescentă bleu-albăstrui în formă de inel sau pete. 

În anumite situații, urmele secundare ale împuşcăturii pot fi descoperite 
şi pe mâna trăgătorului sau, de la caz la caz, pe alte regiuni ale corpului ori pe 
îmbrăcămintea acestuia. Locurile unde se află aceste urme depind de modul 
cum s-a efectuat tragerea (cu mâna întinsă ori lipită de corp, din buzunar, prin 
haină etc.). 

După descoperirea urmelor principale şi secundare ale împuşcăturii, 
acestea se conservă, aplicându-se procedeele folosite la conservarea 
celorlalte categorii de urme. Ca o particularitate, la gura ţevii se aplică un 
manşon de hârtie sau cauciuc, pentru conservarea urmelor din interiorul 
acesteia (pentru conservare nu se introduc dopuri sau alte obiecte pe canalul 
țevii pentru a nu distruge urmele secundare). 

Interpretarea urmelor împuşcăturii 

a) Interpretarea urmelor principale ale împuşcăturii ne poate oferi date 
şi indicii privind: 

Stabilirea direcţiei şi a unghiului de tragere 

Stabilirea direcţiei şi a unghiului de tragere este o operaţiune complexă 
şi presupune raportarea unghiului de contact al glonţului la ţintă şi la poziția 
probabilă a victimei în momentul împuşcăturii. 

Pentru aceasta trebuie să se constate din ce parte a venit proiectilul şi 
sub ce unghi a lovit ţinta. Canalul orb determină singur şi sigur direcția din care 
a venit proiectilul, cu condiţia stabilirii poziţiei țintei în momentul lovirii ei de 
către proiectil. Rezolvarea acestei probleme necesită conlucrarea între medicul 
legist şi criminalist şi impune examenul metodic şi sistematic la faţa locului. 

Determinarea tipului, mărcii, modelului şi calibrului armei cu care s-a tras 

Aceste elemente se pot determina cu ajutorul proiectilelor, tuburilor 
trase sau a cartuşelor nefolosite, găsite în câmpul infracțiunii. 

Proiectilul care a trecut prin țeava unei arme, dacă nu suferă alte 
modificări ulterioare, capătă unele deformaţii longitudinale. Deci, măsurând cu 
micrometrul partea cea mai groasă a proiectilului, se poate stabili — de regulă — 
calibrul armei. 

Urmele ghinturilor şi ale plinurilor pe proiectil, indică cu precizie 
construcţia interioară a ţevii armei cu care s-a tras. Lungimea pasului (unghiul 
de răsucire a ghinturilor în raport cu axa longitudinală), furnizează date despre 
tipul, marca şi modelul armei. Unele arme au ghinturile ţevii răsucite spre 
stânga (sinistrogire), iar altele au ghinturile ţevii răsucite spre dreapta 
(dextrogire). 

În cazul descoperirii unor proiectile deformate şi chiar sfărâmate, se 
poate interpreta că a fost folosită o armă cu țeava retezată sau o armă 
normală, dar glonțul a lovit un obstacol şi prin ricoşare a ajuns în corpul 
victimei. 

Mărimea, forma şi greutatea tubului tras indică tipul armei folosite: 
puşcă pistol sau revolver. 

Când la locul infracţiunii nu se găsesc tuburi trase, se poate presupune 
că: 

— infracţiunea a fost comisă cu o armă care nu aruncă tuburi trase; 

— infractorul, precaut, după comiterea faptei, a adunat tuburile trase; 

La armele de vânătoare, calibrul şi tipul armei se determină după: 

— diametrul burelor şi rondelelor; 

— tubul folosit care a fost aruncat sau pierdut de trăgător; 

— calibrul armelor de vânătoare cu alice este egal cu numărul sferelor 
de oţel, având diametrul egal cu cel al ţevii armei, ce intră într-o unitate de 
măsură a greutăţii. Calibrul armelor de vânătoare cu alice a fost calculat şi 
stabilit astfel: s-au fabricat sfere din oţel cu diametrul egal cu diametrul interior 
al diferitelor țevi de arme de vânătoare, apoi s-au numărat câte bucăţi, sfere 
din oțel de o anumită mărime sunt într-un pfund (unitate de măsură a greutății 
egală aproximativ cu 0,5 kg). Astfel sferele mari erau 12 bucăţi la pfund, iar 
cele mai mici 16 bucăţi şi aşa mai departe. 

b) Interpretarea urmelor secundare ale împuşcăturii ne poate oferi date 
privind: 

Determinarea distanţei de la care s-a tras 

Când pe ţintă (corp uman, obiecte etc.) se găsesc toate categoriile de 
urme secundare, se apreciază că tragerea s-a executat cu ţeava lipită de 
aceasta. 

Tragerea se consideră executată de la distanță mică, atunci când între 
corpul lovit şi ţeava armei, în momentul împuşcării, se află o distanţă de 1 — 
2m. Printre urmele ce indică această distanță, mai importante sunt cele 
provocate de acţiunea mecanică a gazelor şi depunerile de funingine. 

Cantitatea de funingine scade pe măsura îndepărtării de orificiul de 
intrare a glonţului iar raza petei de funingine din jurul acestui orificiu creşte 
proporțional cu distanţa de la care s-a tras. 

Acţiunea particulelor de pulbere, se poate constata chiar la distanța de 
peste 1 m, mai ales când s-a folosit pulbere cu fum. 

Dacă tragerea a fost executată cu o armă de vânătoare, dimensiunea 
suprafeţei de împrăştiere a alicelor va permite să se deducă distanţa de la care 
s-a tras (exemplu: la 5m. împrăştierea este de 2 cm). 

Identificarea persoanei care _a folosit o armă de foc. Pe mâna 
trăgătorului care a efectuat chiar numai o singură tragere, cu țeava lipită sau 
de la mică distanţă (5 — 30 cm), se pot găsi urme de funingine şi granule de 
pulbere nearsă, respinse de suprafața corpului în care s-a tras. 

Determinarea orificiului de intrare a glonţului, cu ajutorul urmelor 
secundare ale împuşcării prezintă o importanţă deosebită pentru soluționarea 
cazurilor în care pe corpul unei persoane s-au găsit urme de împuşcare, prin 
aceea că se poate stabili dacă este vorba de omor sau sinucidere, 
automutilare, accidentare etc. 

Exemplu: 

Cetăţeanul S.A. din comuna Drăgăşani, judeţul Vâlcea în vârstă de 30 
ani, a fost găsit rănit la piciorul stâng, pe terenul său, cultivat cu gogoşari. Cu 

toate îngrijirile acordate de medic, acesta a rămas infirm. Cu ocazia 
cercetărilor victima a declarat că a fost împuşcată de o persoană care venise 
să fure gogoşari şi căruia nu i-a putut distinge semnalmentele, deoarece se 
află la o distanță prea mare. 

Prin examenele şi analizele de laborator, s-au evidențiat însă, în jurul 
orificiului de intrare al proiectilului urme secundare ale împuşcăturii, stabilindu- 
se că tragerea s-a efectuat de la 5 — 10 cm. 

Pus în faţa acestei probe S.A. a recunoscut că s-a automutilat, pentru a 
se sustrage de la satisfacerea serviciului militar. Ulterior S.A. a indicat şi locul 
unde îngropase sistemul improvizat de percuție, folosit pentru a se automutila. 

Fixarea urmelor împuşcării. Urmele armelor de foc descoperite la fața 
locului se fixează prin procedeele cunoscute, cu următoarele particularități: 

a) Prin descrierea în procesul-verbal de cercetare la faţa locului: 

Aceasta oferă posibilităţi nelimitate de a descrie orice aspect constatat 
la faţa locului, iar încheierea lui nu necesită mijloace deosebite. Întocmirea lui 
se face în strictă conformitate cu prevederile art. 91 şi 131 C.P.P. 

În cuprinsul procesului-verbal de cercetare la faţa locului se va descrie 
arma de foc descoperită (marca, uzura, urmele de pe ea, seria) dacă avea 
cartuş pe ţeavă sau nu, dacă era asigurată sau neasigurată, locul unde a fost 
descoperită, aspectul şi dimensiunile proiectilului şi tubului tras, inscripțiile de 
pe tub, forma şi aspectul orificiului de intrare şi ieşire, raza de răspândire a 
alicelor pe ţintă, prezenţa şi caracteristicile urmelor secundare ale împuşcăturii, 
numărul urmelor (arme, cartuş, tuburi arse, proiectilele etc.) condiţiile în care s- 
u descoperit (îngropate, în apă, în mâl etc.), starea timpului (timp senin, ploaie, 
ninsoare, ger, vânt etc.), operaţiunile tehnico-criminalistice executate la faţa 
locului (metode de măsurare, procedee şi tehnici de executare a fotografiilor, 
videofilmului judiciar, videogramei, a înregistrărilor pe bandă de magnetofon) 
precum şi prezenţa altor categorii de urme. 

Exemplu: „...In dormitor, pe covor, la distanța de 1,5 m de capul 
cadavrului şi 0,50 m față de noptieră, s-a descoperit un pistol ce are gravat pe 
manşon — BROWNING-cal. 6,35mm., model 1906. În urma examinării acestuia 
s-a stabilit că pârghia de siguranță era în poziţia „neasigurat”, în încărcător se 
aflau 4 cartuşe şi un cartuş în camera cartuşului. Pe spatele acestor cartuşe 
se află gravat —cal. 6,35 mm — iar capsele nu prezintă urme de percutare. 

La distanța de 2,15 m faţă de cadavru, pe pardoseala dormitorului şi sub 
scaunul aflat în dreptul ferestrei, s-a descoperit un tub cartuş. Pe spatele 
acestuia se află gravat „cal.6,35 mm”, iar capsa prezintă urmă de percutare ...”. 

b) Prin descriere în rapoartele de constatare tehnico-ştiinţifice: 

In situaţiile când, pentru descoperirea urmelor a fost necesară 
examinarea în laborator, rezultatele acesteia se materializează într-un raport 
de constatare tehnico-ştiinţifică balistică. 

c) Fixarea cu ajutorul mijloacelor tehnice: 

În practica criminalistică se pot folosi următoarele mijloace tehnice de 
fixare: 

— fotografia judiciară; 

— schiţa locului faptei; 

— videofilmul judiciar; 

Toate acestea se anexează la procesul-verbal de cercetare la faţa 
locului pentru asigurarea mai bunei înțelegeri a textului acestuia, prin redarea 
cât mai exactă a imaginii locului faptei şi a caracteristicilor individuale ale 
urmelor create prin folosirea armelor de foc. 

Ridicarea şi ambalarea urmelor împuşcăturii. 

Pentru ridicarea urmelor create prin folosirea armelor de foc, se 
pot aplica următoarele procedee şi tehnici: 

a) ridicarea urmelor prin fotografiere sau videofilmare la scară; 

b) ridicarea urmei ca atare (arma, cartuşele, proiectilele, tuburile 
cartuş); 

c) ridicarea obiectelor purtătoare de urme ale împuşcăturii (de 
exemplu: arma cu care s-a tras, obiectul în care se află înfipt glonţul etc.); 

d) ridicarea prin transferare (de exemplu: urmele de funingine cu 
ajutorul foliei adezive, hârtie foto etc.). 

În funcţie de natura urmei sau a obiectului purtător, la ridicarea şi 
ambalare se vor respecta o serie de reguli specifice. Ca o regulă generală la 
ridicarea şi ambalarea unei arme de foc prima operaţiune ce se va executa 
este verificarea armei dacă are cartuş în camera cartuşului (dacă este 
încărcată). În caz pozitiv se va proceda la extragerea cartuşului din camera 
cartuşului. În continuare se verifică dacă arma este asigurată, dacă are toate 
piesele componente, fără ca arma să se îndrepte spre vreo persoană sau să 
fie privită pe ţeavă. Arma de foc se ridică cu ajutorul unui cleşte cu buze late, 
cauciucate sau, în lipsa acestuia, cu o batistă pentru a evita distrugerea 
urmelor existente pe armă sau crearea de noi urme. 

Arma va fi descărcată cu mare prudenţă (se scoate încărcătorul, apoi 
cartuşul din camera cartuşului), iar pentru conservarea reziduurilor din canalul 
țevii, se va aplica un degetar de cauciuc sau bandă adezivă ori o hârtie care 
se va lega cu sfoară. Introducerea în canalul țevii, a unui dop, tampon de vată, 
bețe, este interzisă. 

După examinarea şi conservarea urmelor, arma va fi înfăşurată în vată 
sau hârtie curată şi introdusă într-o cutie, fixându-se pentru a nu se mişca în 
timpul transportului. Coletul se etichetează, ştampilează şi se sigilează. La fel 
se ambalează şi armele ridicate de la persoanele bănuite, în vederea 
examinării lor. 

Proiectilele care nu sunt înfipte în obstacole, se ridică cu mâna 
înmănuşată, ținându-le de extremităţi. Acestea se împachetează în vată, apoi 
în hârtie sau plicuri, cutii, ambalaje care se etichetează şi se sigilează. 

Proiectilele care au pătruns într-un cadavru sau au rămas în corpul unei 
persoane, se extrag cu un cleşte special (de către medicul chirurg sau de către 
medicul legist). 

Dacă proiectilul a pătruns într-un obiect mic, uşor de transportat, se va 
ridica împreună cu acel obiect. 

Pentru extragerea proiectilelor din obiecte mai mari, se aplică 
următoarele tehnici: 

— prin decupare (detaşare), se sapă cu o daltă în jurul proiectilului 
pătruns în lemn sau în zid, jur-împrejur la 2-3 cm distanţă de orificiul format de 
proiectil pentru a nu-l zgâria; 

— prin extragere, când detaşarea nu este posibilă, proiectilul este extras 
cu ajutorul unui patent sau cleşte pentru extras proiectilele (elefant) cu buzele 
acoperite cu cauciuc pentru a nu produce zgârieturi; 

Obiectele de îmbrăcăminte perforate de proiectil (după ce au fost 
descoperite), se împachetează în aşa fel încât orificiile create prin împuşcare 
să nu se afle în regiunile îndoite, pentru a nu se destrăma şi a mări prea mult 
orificiul. 

Când glonţul a perforat sticla unui geam, aceasta va fi lipită cu o coală 
de hârtie, pentru a nu se desface în cioburi, după care sticla se scoate din 
ramă, în întregime sau numai partea care interesează. 

Din urmele de ricoşare, se ridică eventualele resturi metalice, iar forma 
urmei se ridică prin fotografiere şi cu ajutorul mulajului de plastilină. 

Tuburile arse se ridică asemănător proiectilelor. 

Urmele secundare ale împuşcăturii vor fi ridicate împreună cu obiectul 
pe care s-au creat, sau prin desprinderea din obiect a porțiunii care poartă 
urmele respective. Fiecare obiect sau urmă este ambalat separat formându-se 
colete separate, după care se sigilează şi etichetează. 

Obţinerea modelelor de comparație 

Pentru ca aceste modele de comparaţie să poată fi folosite în procesul 
comparării şi, ulterior al identificării criminalistice, ele trebuie să îndeplinească 
două condiţii: 

1.să ofere garanţia (siguranţa), că provin de la obiectul ce trebuie 
identificat; 

2. să existe posibilitatea ca ele să poată fi comparate cu celelalte 
obiecte cu care se aseamănă. 

Modelele de comparaţie se obțin de către expertul criminalist, la 
cererea organului de cercetare penală, în scopul de a stabili dacă tuburile şi 
proiectilele descoperite la fața locului au fost sau nu trase cu arma în litigiu. 

Pentru aceasta, expertului criminalist trebuie să i se trimită următoarele: 

— arma în litigiu; 

— tuburile şi/sau proiectilele trase, descoperite şi ridicate de la fața 
locului; 

— 6-10 cartuşe netrase, corespunzătoare tipului şi calibrului armei în 
litigiu. 

Tragere experimentală se execută într-o încăpere special destinată 
acestei activităţi sau în poligonul de tragere. 

Tuburile trase se captează într-un săculeț anume destinat, iar gloanțele 
vor fi captate într-o cutie din lemn umplută cu bumbac, câlţi, cauciuc sau vată, 
ele putând fi astfel uşor de găsit, neexistând pericolul formării pe acestea de 
striaţii suplimentare. 

Stabilirea împrăştierii alicelor la armele de vânătoare se face executând 
tragerea în panouri în care s-au prins bucăţi de carton alb sau pânză albă 
(50x50 cm Până la 1x1 m), uneori mai mare, în funcţie de distanţa de tragere. 


11.5. Problemele ce se pot rezolva prin examinarea armelor de foc 
şi ale urmelor acestora 


Specialistului sau expertului criminalist îi pot fi puse o serie de întrebări 
privind: 

— tipul, marca, modelul şi calibrul armei sau cartuşului; 

— starea tehnică a armei sau cartuşului; 

— dacă arma cuprinde piesele originale; 

— dacă se poate declanşa o împuşcătură accidentală sau dacă poate 
folosi cartuşe de alt calibru; 

— dacă tuburile şi proiectilele ridicate de la fața locului au fost trase cu 
arma în litigiu; 

— direcţia şi distanţa de tragere; 

— numărul şi ordinea împuşcăturii; 

— dacă pe hainele şi corpul victimei sau persoanei suspecte există 
urme lăsate de factorii suplimentari ai împuşcăturii (funingine, pulbere, 
unsoare, flacără); 

— dacă pe armă, cartuşe, tuburi ori proiectile se găsesc şi alte urme 
etc.; 

În situațiile în care, prin folosirea armei de foc s-a provocat vătămarea 
corporală sau moartea uneia sau mai multor persoane, alături de examinarea 

balistică a armei şi urmelor create de folosirea acesteia, se rețin şi elemente de 
caracter medical referitoare la victimă: orificiul de intrare şi cel de ieşire, 
canalele oarbe şi gravitatea leziunilor. 

Stabilirea distanţei şi a direcției de tragere 

Prin distanță se înțelege intervalul spaţial parcurs de proiectil de la 
gura ţevii până la obstacol: 

- Împuşcături fără distanță (distanţă zero), executate prin lipirea ţevii 
armei de obiect, la care întâlnim urme suplimentare ca: imprimarea gurii țevii 
armei sau afumări şi arsuri aproape suprapuse: (până la 1,5 m); 

- împuşcături de la mică distanţă, apreciate după acţiunea urmelor 
suplimentare; 

- împuşcături de la distanță (peste 5 m), când factorii suplimentari ai 
împuşcăturii nu mai acţionează, cu excepţia urmelor depuse de proiectil. 

Pe mâna trăgătorului care a efectuat chiar şi o singură tragere cu un 
pistol de calibru 7,62-9 mm, cu ţeava lipită sau de la mică distanţă (5—30 cm), 
se pot găsi urme de funingine şi granule de pulbere nearsă. Pe mâna 
trăgătorului care a efectuat trageri repetate cu ţeava lipită sau de la mică 
distanţă şi în cursul cărora a încărcat sau descărcat arma, urmele de funingine 
şi particulele de pulbere arsă sunt foarte accentuate (Vasile Măcelaru). 

Distanţa de la care s-a tras se mai poate aprecia şi în raport cu efectul 
perforant al proiectilului, prin trageri experimentale, distanțând fiecare tragere 
cu 10 cm, pentru a crea modele de comparaţie pe baza urmelor suplimentare. 
Obstacolul va prezenta urme de suprafață cu atât mai mari, cu cât distanța de 
tragere a fost mai mare (Camil Suciu). 

La armele de vânătoare, cu ţeavă lisă şi cu proiectilele formate din alice 
sau mitralii, distanţa de tragere se apreciază după gradul de dispersare a 
alicelor (a se vedea Vladimir Beliş, Virgil Dragomirescu, Medicină legală, 
Bucureşti, 1992). 

Pentru stabilirea direcției de tragere se vor analiza orificiile de intrare 
şi de ieşire ale proiectilelor, precum şi urmele suplimentare ale împuşcăturii. 

Pentru distanțe mici (50 m pentru pistoale, 100 m pentru armele 
automate) se foloseşte metoda vizării directe prin intermediul unui tub de hârtie 
introdus prin ambele orificii. Privind prin tub, se va determina cu precizie 
direcţia din care s-a tras. Dacă sunt perforate două obiecte aflate la distanţe 
mai mari, urmele sunt unite cu o sfoară, de-a lungul căreia se vizează. În 
canalele mai lungi, caracteristice obiectelor cu o grosime mare, sau canalele 
oarbe, determinarea distanţei se face prin introducerea unei tije în canalul orb 
şi vizarea în prelungirea acesteia. 

În aprecierea distanţei de tragere se va ţine seama şi de factorii care 
determină schimbări de direcţii, în afară de rezistența aerului şi gravitația 
pământului, cum sunt: ploaia, vântul, sensul mişcării giratorii a proiectilului, 
precum şi de fenomenul ricoşării. 


— 222 — 


12. Urmele biologice 


12. 1. Noţiunea şi importanţa urmelor biologice 


Raportat la frecvența cu care sunt întâlnite în cazul săvârşirii 
infracțiunilor de violență (omor, viol, tâlhărie, loviri), în accidente rutiere, de 
muncă, în explozii şi incendii, dar şi la calitatea elementelor ştiinţifice de 
individualizare, de circumstanţiere a modului de săvârşire a faptei, se poate 
afirma că cele mai importante urme sunt cele de sânge, salivă, spermă şi firele 
de păr. 

Descoperirile ştiinţifice ale ultimilor ani au demonstrat că urmele 
biologice conţin suficiente elemente de individualizare, iar examinarea 
acestora permite inclusiv identificarea persoanei (animalului sau plantei) de la 
care provine. Această identificare este cunoscută sub denumirea de 
„identificarea pe baza profilului A.D.N. („amprenta genetică”). 

Determinarea profilului A.D.N. prezintă din punct de vedere 
criminalistic, următoarele avantaje: 

— permite identificarea persoanei care a creat urma, fără a fi necesare 
date suplimentare despre aceasta; 

— urmele pot fi păstrate timp îndelungat; 

— urmele sunt rezistente la condiţiile exterioare; 

— este necesară o cantitate foarte mică de material; 

— natura probelor care se pretează la determinări este foarte diversă 
(salivă, sânge, spermă, piele, păr etc.). 

Urmele de natură biologică ce pot fi supuse analizei A.D.N. sunt: 

— sângele şi petele de sânge; 

— spermă şi pete de spermă; 

— țesuturi şi celule; 

— oase şi organe; 

— păr cu foliculi (rădăcină); 

— urină şi salivă. 

Dacă acest material biologic existent la faţa locului sau prelevat de la 
persoane nu este recoltat şi conservat în mod corect, nu va îndeplini condiţiile 
cerute de examinarea de laborator. 

12. 2. Categorii de urme biologice 


Din punct de vedere criminalistic, prin urmă biologică se înțelege „orice 
urmă materie”. 

După natura lor, urmele biologice sunt: 

a) urme biologice de natură umană; 

b) urme biologice de natură animală (sânge, păr, pene, secreții); 

c) urme biologice de natură vegetală (sevă, frunze, ramuri, flori, tulpini 
etc.); 

d) urme biologice de natură bacteriană (bacterii din sol, de exemplu, 
bacterii de bălegar). 

Urmele biologice de natură umană includ: 

1. produse de secreție: saliva, secreția nazală, laptele matern; 

2. produsele de excreţie: urina, fecalele, sperma, sputa, vomismentele 
etc.; 

3. țesuturile moi: sânge, masă cerebrală, țesuturi musculare, pielea; 

4. țesuturi dure: fire de păr, oase, unghii. 


12.3. Operaţiuni tehnico-criminalistice ce se desfăşoară în legătură 
cu urmele biologice 


Urmele de sânge. Urmele de sânge au valoare de identificare datorită 
posibilităților de a determina regiunea anatomică sau organele din care provin, natura 
lor (arterial si venos), grupa sangvină, prezenţa alcoolului sau a unor microbi, 
timpul (cu aproximaţie) care s-a scurs de la săvârşirea faptei, dacă provine de la 
o persoană sau persoane diferite etc. De aceea organele de urmărire penală 
trebuie să cunoască pe lângă valoarea de identificare a acestor urme, şi câteva 
noțiuni privind proprietățile fiziologice şi compoziția sângelui. 

O persoană adultă poate avea o cantitate de 4-5 | sânge, ceea ce reprezintă a 
13-a parte din greutatea corpului. Principalele sale componente sunt plasma şi 
elemente celulare: globulele roşii numite şi hematii sau eritrocite, globule albe 
numite şi leucocite şi trombocitele. Sângele omului are caracteristici proprii, 
care ne ajută să deosebim urmele de sânge uman de sângele provenit de la 
alte vieţuitoare. Astfel, sângele de la pasăre, găsit adesea la faţa locului, în 
apropiere de cadavru sau pe obiectele presupuse a fi fost folosite la săvârşirea 
faptei, poate fi cu uşurinţă deosebit de sângele uman, pentru că nu are globule 
roşii. În raport de compoziţie şi de alte criterii de diferențiere, se poate determina 
zona anatomică sau organul din care provine. Astfel, sângele arterial este mai 
deschis la culoare, iar cel venos este mult mai închis. De asemenea, sângele 
provenit de la creier conţine în plus fibre sau celule nervoase, ceea ce îi conferă un 

timp de coagulare mai îndelungat. După ce a ieşit din organism, sângele se 
oxidează, îşi schimbă culoarea caracteristică, căpătând culori tot mai închise, 
proporţional cu trecerea timpului. Urmele de sânge de pe îmbrăcăminte sau de 
pe alte suporturi pot fi distruse, până la dispariţie prin folosirea unor substanțe 
chimice sau prin simpla spălare cu apă. Oricare ar fi procedeele folosite pentru 
a face să dispară petele de sânge, rămân urme caracteristice, care pot fi 
evidenţiate la examenul de laborator sau prin folosirea lămpii ultraviolete. 

Organele de urmărire penală trebuie să cunoască procedeele folosite 
pentru căutarea, evidenţierea, fixarea şi ridicarea urmelor de sânge. 

Căutarea urmelor de sânge. La căutarea urmelor de sânge se porneşte 
de la studiul suporturilor pe care se pot forma. Din generalizarea practicii 
judiciare a rezultat că, în cursul cercetărilor la fața locului, urmele de sânge pot 
fi găsite pe corpul şi pe îmbrăcămintea victimei şi a agresorului, pe obiectele 
presupuse a fi fost folosite la comitere faptei, pe drumul parcurs de victimă şi 
agresor, dacă prezintă leziuni deschise, la locul unde a fost descoperită victima. 
Toate acestea vor fi examinate cu deosebită atenţie, ştiut fiind faptul că se folosesc 
procedee diferite pentru distrugerea lor: ştergere, spălare, tratare cu substanţe 
chimice sau arderea obiectelor purtătoare. După natura lor (sânge arterial sau 
sânge venos) şi cantitatea de sânge scurs în afara corpului, urmele de sânge 
pot avea forme de baltă, dâre (mânjituri) sau picături. Balta de sânge se 
produce atunci când s-a scurs o cantitate de sânge mai mare şi poate avea 
forme relativ rotunde sau fără contur, în raport de natura suportului, cunoscându-se 
faptul că pe un teren înclinat se formează şiroaie de sânge. 

De asemenea, sângele de provenienţă venoasă formează urme cu forme 
bine conturate, pe când cel de provenienţă arterială, datorită presiunii cu care este 
aruncat în afara corpului, capătă formele de stea cu ramificații, ale căror dimensiuni 
diferă după înălțimea şi distanţa la care se afla suportul. Dârele (mânijiturile) se 
formează în timp ce persoana care a suferit leziuni s-a târât în încercarea de a 
se salva, ori cadavrul a fost târât de făptuitori pentru a fi ascuns. De asemenea, 
dârele de sânge pot proveni de la porțiunile corpului ce prezintă leziuni şi pe care 
victima sau făptuitorul le atinge de anumite obiecte în cursul unor mişcări 
involuntare sau intenţionate. Picăturile au forme şi dimensiuni caracteristice după 
natura lor (sânge arterial sau venos), poziţia pe care o aveau victima şi agresorul în 
timpul săvârşirii faptei (faţă în faţă, în picioare, unul culcat şi altul în picioare etc.), 
poziţia pe care o are victima față de suportul pe care se găsesc urmele (în picioare, 
culcat etc.). Căutarea urmelor de sânge nu întâmpină dificultăţi atunci când sunt 
proaspete, vizibile. Este mai dificilă căutarea atunci când sunt indicii că au fost 
şterse, spălate, tratate cu substanțe chimice. De aceea se folosesc surse de 
iluminat, lampa cu raze ultraviolete sau diferiţi reactivi, care fac posibilă 
diferenţierea petelor ce par a fi de sânge, de cele reale. De cele mai multe ori, 

urmele de sânge se găsesc pe corpul şi îmbrăcămintea omului (victimă sau 
agresor). Pe corpul victimei urmele de sânge trebuie căutate ori de câte ori s- 
au produs leziuni ale pielii, ţesuturilor sau organelor. Lipsa urmelor de sânge de la 
un cadavru ce prezintă asemenea leziuni constituie o aşa-numită împrejurare 
negativă (controversată), care duce la concluzia că fapta nu s-a săvârşit la acel 
loc. Pe îmbrăcăminte, urmele de sânge vor fi examinate cu atenţie deosebită, 
ştiindu-se faptul că pot fi spălate sau şterse cu substanțe chimice. Mai trebuie 
căutate urme de sânge şi în depozitul subunghial atât la victimă, cât şi la persoanele 
bănuite că au participat la săvârşirea faptei. Obiectele folosite la săvârşirea faptei 
(topor, cuţit, par) poartă urme de sânge provenit de la victimă, dar, la fel de bine, 
poate proveni şi de la agresor. În încăperi, petele de sânge vor fi căutate pe lenjeria 
de pat, pe covoare, precum şi pe mobilier, pereţi sau tavan. Când există bănuiala 
că au existat urme de sânge se vor folosi surse de lumină adecvate, lampa cu raze 
ultraviolete şi reactivi, care să pună în evidență prezența sângelui. În câmp deschis 
sau în pădure, urmele de sânge vor fi căutate pe sol, iarbă, frunze sau flori. Pe 
traseul parcurs de victimă, în cazul în care faptele s-au săvârşit în mai multe etape, 
se vor căuta urmele de sânge pe cărarea de paşi sau pe drumul presupus a fi 
parcurs de victimă şi agresor. O atenţie deosebită trebuie acordată căutării urmelor 
de sânge pe autovehiculele presupuse a fi fost angajate în producerea unor 
vătămări corporale sau uciderea unor persoane, după care au părăsit locul faptei. 
De asemenea, autovehiculele pot fi folosite la transportarea cadavrului. De 
aceea, autovehiculele vor fi cercetate atât în interior, cât şi pe suprafețele mai 
expuse contactului cu victima şi producerii urmelor. Pe lângă examinarea cu 
ochiul liber, vor fi folosite procedee tehnice adecvate, cu surse de lumină 
corespunzătoare sau lămpi cu raze ultraviolete. 

Stările formale în care pot fi întâlnite urmele de sânge la locul 
infracțiunii. La locul faptei, sângele poate fi întâlnit în următoarele stări: 

Lichidă — rareori, atunci când cercetarea se face imediat după 
comiterea infracţiunii, victima fiind încă vie. La o perioadă mai mare, această 
stare a sângelui se poate datora unei boli a sângelui, denumite hemofilie, care 
se caracterizează printr-o întârziere sau absenţă totală a coagulării sângelui. 

De asemenea, când sângele a căzut într-un vas sau pe un loc unde 
exista apă, se prezintă sub forma lichidă, bineînţeles, dacă cantitatea de apă 
este suficient de mare pentru a împiedica sângele să se coaguleze; 

Coagulat — la ieşirea din vasele sanguine într-un interval relativ scurt, 
sângele se coagulează, aceasta în funcţie de cantitatea de sânge, de mărimea 
suprafeței pe care este întins, de influenţa factorilor de mediu etc. 

Uscat — după trecerea unui interval de timp mai mare, în funcţie de 
cantitatea de sânge, condiţiile de mediu, de locul unde s-a format urma, de 
natura suportului, sângele se usucă. 

Pe suporturile neabsorbante ia aspectul unor cruste bine prinse, când 
sângele este în cantitate mică (picături, stropi), iar când cantitatea de sânge a 
fost mai mare, această esenţă prezintă o reţea fină de crăpături. 

Suprafeţele absorbante, ca materialele textile (țesături, cearşafuri, 
cămăşi, rochii, batiste etc.) se îmbibă cu sânge în stare lichidă şi prin uscarea 
acestuia ele devin aspre şi rigide la pipăit. 

Putrefiat — în unele situaţii, din cauza condiţiilor externe, în special a 
umezelii, lipsei curenților de aer, sângele putrezeşte, suferă un proces de 
descompunere datorită bacteriilor şi ciupercilor de mucegai. Această stare 
prejudiciază foarte mult exploatarea ulterioară a urmelor de sânge. 

În funcţie de starea în care va fi găsit sângele din urme vor exista 
diferenţe şi în activităţile de ridicare şi ambalare ale acestora. 

În general, urmele, deşi nu au o formă regulată, ele pot fi întâlnite sub 
formă de: bălți, dâre, împroşcături, mânjituri, picături, stropi. 

Balta de sânge — se formează când sângerarea este foarte puternică 
şi cantitatea mare. Formarea ei presupune ca sursa sângerării să aibă poziţie 
relativ stabilă față de suport. Formarea bălții de sânge depinde de poziţia 
victimei şi, mai ales, de înclinarea şi felul suprafeţei suportului, întrucât 
sângele, ca orice lichid ce se scurge, umple regiunile cele mai joase ale 
suportului. Mărimea bălților depinde de cantitatea de sânge şi, ca atare, de 
natura, mărimea şi localizarea leziunilor. Prin urmare, examinarea acestor 
urme se face în raport de leziunile găsite pe cadavru, pentru a stabili cu 
aproximaţie dacă acestea puteau determina cantitatea de sânge scursă sau 
dacă sângele descoperit în jurul cadavrului este insuficient faţă de scurgerea 
pe care în mod normal ar fi determinat-o leziunile respective. 

O mare atenţie în examinarea acestor urme şi în aprecierea cantității 
de sânge trebuie acordată suportului. Un suport absorbant (pământul, nisipul, 
covoarele) diminuează sensibil cantitatea de sânge. Alte suporturi, deşi nu 
sunt absorbante, prin structura lor pot ascunde o parte din sângele care în 
mod normal s-a scurs, cum ar fi: pietrişul, parchetul, duşumeaua, printre 
crăpăturile cărora sângele se scurge, formându-se depozite mari care nu pot fi 
văzute. 

Dâra (dârele) de sânge — se formează când sursa de sânge se află în 
mişcare. Examinarea ei ne poate indica poziţia iniţială a victimei, drumul 
parcurs, locurile unde s-a oprit persoana care a pierdut sângele respectiv. 

Putem stabili dacă între sensul dârei şi poziţia în care a fost găsit 
cadavrul există sau nu concordanţă, dacă schimbarea poziţiei iniţiale a victimei 
este rezultatul unei acţiuni a autorului sau dacă victima însăşi, cu ultimele 
rezerve vitale, s-a deplasat din locul unde a căzut iniţial. 

Împroşcăturile — se produc când, în urma loviturilor aplicate, sângele 
țâşneşte şi împroaşcă obiectele din jurul victimei. Formarea lor se datorează 

unei leziuni mari cu atingerea unor artere din care sângele țâşneşte. Exemplu: 
implantarea unui cuţit în regiunea inimii va determina ţâşnirea puternică a 
sângelui şi împroşcarea acestuia pe obiectele şi mobilierul din jurul victimei, 
aceasta mai cu seamă când agresorul a scos cuțitul din corpul celui înjunghiat. 

Mânjiturile — sunt rezultatul atingerii unor obiecte de către persoana 
însângerată (victima) sau de către autorul infracţiunii, care, murdar de sânge, a 
atins sau a pus mâna pe diverse obiecte (mânerul uşii, sticle, pahare, spătarul 
scaunului etc.) . 

Prezenţa şi dispunerea mânjiturilor în spaţiu, pe diverse obiecte, ce 
indică anumite activităţi ale autorului (mânjirea lucrurilor, ştergerea mâinilor 
etc.) şi drumul parcurs de acesta după săvârşirea infracţiunii. 

Picăturile şi stropii de sânge -— caracteristic pentru aceste forme ale 
urmelor de sânge este cantitatea foarte mică de sânge. 

Cercetarea criminalistică a urmelor de sânge ne ajută să amplificăm 
sau să diminuăm anumite raționamente pe care le-am formulat, plecând de la 
faptele materiale constatate. Aceste raționamente au la bază studiul dinamic al 
formării urmelor de sânge găsite la locul comiterii infracţiunii. 

Cercetările criminalistice şi medico-legale privind aceste aspecte au 
ajuns la unele concluzii, mai ales în ceea ce priveşte studiul picăturilor de 
sânge, căzute şi proiectate, acestea fiind de fapt situaţiile dinamice cele mai 
frecvente şi, în acelaşi timp, cel mai greu de interpretat. 

Legile hidrodinamice, în baza cărora au loc procesele de formare a 
petelor de sânge, sunt foarte precise şi deosebit de complexe. 

Fixarea urmelor de sânge găsite la fața locului. Fixarea urmelor de 
sânge descoperite la locul faptei se face prin descriere şi fotografiere. 

Descrierea urmelor de sânge parcurge două faze. În prima fază se 
arată aspectul lor general, formele sub care se prezintă, locul sau obiectul pe 
care se află, la ce distanţă faţă de alte urme ori obiecte importante. După 
aceea, în faza a doua, se descrie fiecare urmă în parte, începând cu aspectul 
ei, adică dacă este baltă, dâră ori mânjitură, forma sa, culoarea, starea de 
fluiditate, distanţa la care se află față de alte urme sau anumite obiecte fixe, 
dimensiunile, eventualele corpuri străine descoperite de ea. Când asemenea 
urme se află pe corpul sau hainele victimelor ori pe alte persoane, alături de 
cele menţionate, se mai specifică în ce zonă a corpului sau a îmbrăcămintei se 
află, ce fel de urme mai sunt în apropierea lor. În acest sens, nu se uită 
precizarea dacă, față de poziţia leziunilor, urmele descrise se găsesc în poziţie 
inferioară, ori nu. Distanţele la care se află se specifică în centimetri şi 
milimetri, nu în aprecieri de tipul „la o distanţă de o palmă, de trei degete...”. 

Fotografierea urmelor de sânge, de asemenea, parcurge două faze. 
Prima fază cuprinde fotografiile pentru fixarea aspectului general al urmelor în 

cauză, în raport cu obiectele sau cu alte urme din imediata lor apropiere. 
Ilustrarea lor este bine dacă poate fi cea naturală. Pentru iluminarea artificială 
mai potrivite sunt becurile mate decât becurile fulger, deoarece aceste din 
urmă cauzează umbre puternice, care atenuează multe din detaliile imaginii 
realizate. Izvorul de lumină artificială poate fi aşezat în spatele aparatului de 
fotografiat sau două izvoare din părţi laterale. Aparatul de fotografiat va fi cu 
obiectivul orientat perpendicular pe urmele fixate prin acest procedeu. 

Fotografia în detaliu a acestor urme se realizează astfel ca, în imaginea 
obținută să fie evidenţiate formele petei de sânge, marginile şi dimensiunile 
sale, folosindu-se în acest sens rigla gradată pentru fotografie la scară. Pentru 
fotografierea urmelor de dimensiuni mici, cum sunt picăturile de sânge, trebuie 
în prealabil astfel mărită distanța focală încât să se poată fotografia de la 
distanţă intre 5 şi 10 cm, ca în cazul urmelor de mâini. Ca la toate fotografierile 
de detaliu aparatul de fotografiat trebuie să fie aşezat pe un stativ, cu 
obiectivul orientat perpendicular pe urmă. Dacă se fotografiază cu iluminare 
artificială, este de preferat utilizarea a două izvoare de lumină, aflate în părți 
laterale ale aparatului fotografic, cu razele orientate pe urmă sub un unghi 
ascuţit, cam de 45°. În situaţiile în care avem de fotografiat mai multe urme de 
sânge în grup, sub formă de picături mici, fotografiile de detaliu pot să cuprindă 
mai multe asemenea picături, esenţialul este să fie redate particularităţile de 
formă şi mărime. 

De obicei, urmele de sânge şi leziunile de pe corpul victimei, în ultimele 
decenii, se fixează pe materiale fotosensibile color, spre a evidenția şi pe 
această cale nuanțele de culoare a urmelor descoperite. Pentru imprimarea pe 
peliculă a raportului dintre urmele de sânge şi alte urme sau obiecte de la locul 
faptei, se recurge la filmare, când este potrivit să se facă la serviciile unei 
persoane de specialitate 

Pentru descrierea urmelor în procesul-verbal de cercetare la fața locului şi 
fotografierea lor se folosesc procedee cunoscute. In procesul-verbal de cercetare la 
faţa locului trebuie să fie descrise: locul unde au fost găsite urmele (suportul), 
raportul cu celelalte urme, distanța dintre ele, mărimea, aspectul şi culoarea, 
forma (baltă, dâră, stropi). Dacă sunt pe corpul victimei sau ale persoanei 
bănuite, se indică regiunea anatomică sau organul pe care au fost găsite, iar la 
îmbrăcăminte se indică şi porțiunea pe care se află: guler, mânecă, rever etc. 
Fotografierea urmelor de sânge se face prin procedee obişnuite, simple, însă este 
recomandabilă fotografierea separatoare de culori sau fotografia color, precum 
şi aparatura video sau color. 

Ridicarea urmelor de sânge. Se folosesc procedee diferite, după 
stadiul de coagulare a sângelui, mărimea urmei (cantitatea de sânge scursă) şi 
suportul pe care se găsesc urmele. Dacă sângele nu s-a coagulat se aspiră cu 
pipeta şi se introduce în eprubete sigilate şi etichetate. Sângele coagulat se ridică 

prin detaşare cu o lamă de cuţit şi se introduce în eprubete. Pentru cantităţi mai 
mici de sânge (picături) se foloseşte hârtia de filtru, pentru sângele necoagulat; 
picăturile mai vechi vor fi tratate mai întâi cu apă distilată, pentru a deveni solubile. 
Dacă se găsesc pe frunzele de arbori se taie crengile sau frunzele, iar pământul ori 
nisipul se ridică cu întreaga porțiune pe care au fost găsite. Obiectele comod 
transportabile, purtătoare de urme, se ridică pentru examene de laborator, 
ambalându-se cu grijă, pentru a nu fi modificate urmele. Pentru expertiză, organul 
de urmărire penală, cu ajutorul personalului medical, atunci când este necesar, 
vor recolta şi probe de comparaţie atât de la victimă, cât şi de la persoanele 
bănuite. 

Expertiza urmelor de sânge este o expertiză complexă, deoarece, 
deşi este efectuată de personal medical de înaltă calificare, uneori se solicită şi 
participarea experţilor criminalişti. 

Întrebările ce pot fi puse experţilor diferă în funcţie de modul cum se 
examinează probele ridicate în cursul cercetărilor la fața locului, precum şi probele 
de comparaţie. Din examinarea urmelor ridicate de la faţa locului expertul poate să 
stabilească dacă urma este de sânge uman, grupa sanguină, vechimea 
probabilă a urmei, dacă sângele conţine impurități etc. Când se prezintă şi 
proba pentru comparaţie, expertul poate să răspundă dacă cele două probe au 
aceeaşi grupă şi dacă există şi alte indicii asemănătoare. În raport de cantitatea 
de sânge şi starea acestuia se poate stabili şi dacă sângele conţine alcool sau 
elemente de natură toxică. Identificarea persoanelor după urmele de sânge a 
devenit posibilă mai ales în ultimii ani. Introducerea tehnicilor moderne de 
determinare a caracteristicilor genetice ale celulelor specifice componentelor 
sangvinolente permit experţilor să formuleze concluzii cert pozitive sau negative şi în 
acest domeniu. 

Firele de păr 

Valoarea de identificare a firelor de păr. Firele de păr au valoare de 
identificare mai redusă în comparaţie cu celelalte urme produse de diferite părți 
ale corpului: mâini, picioare, buze, dinţi. Acestea sunt cercetate deoarece 
concură la restrângerea cercului de persoane de la care ar putea proveni. Ele 
pot furniza informații privitoare la vârsta aproximativă, starea de sănătate, sexul 
persoanei, împrejurările în care s-au desprins de la locul de inerție (rupere, 
smulgere, tăiere sau cădere naturală), zona corpului de unde s-au desprins (cap, 
gene, sprâncene, axila, regiune pubiană etc.). Valoarea de identificare a firelor 
de păr scade şi datorită posibilităţilor pe care le oferă produsele cosmetice de a le 
schimba foarte uşor culoarea şi alte trăsături proprii. 

Cercetarea firelor de păr. În cercetarea criminalistică a firelor de păr 
atribuţiile revin atât organelor de urmărire penală, cât şi experţilor criminalişti. 

În cursul cercetărilor efectuate la fața locului, se va acorda o importanță 
deosebită căutării, ridicării şi conservării firelor de păr, indiferent care ar fi 
infracțiunea cercetată, dar manifestă un interes deosebit în cazul infracţiunilor 
de violenţă. Fire de păr pot rămâne la fața locului şi în cazul săvârșirii unui furt 
sau a unei distrugeri de bunuri, dar sunt aproape nelipsite când se săvârşesc 
fapte împotriva vieţii sau integrităţii corporale, infracțiuni la viața sexuală, 
tâlhării etc. Firele de păr se caută pe lenjeria de pat, lenjeria de corp, 
îmbrăcăminte, corpul victimei şi corpul făptuitorului. Se pot observa cu ochiul liber, 
însă este recomandabil să se folosească lupa sau lampa de raze ultraviolete. 
Mijloacele şi metodele folosite diferă în raport de împrejurările în care s-a săvârşit 
fapta. Astfel, în cazul incendiilor sau exploziilor, când se dezvoltă temperaturi 
foarte înalte, firele de păr pot suferi modificări de culoare, aspect sau pot fi 
carbonizate. Activitatea de căutare a firelor de păr continuă pe toata durata 
cercetării la fața locului atât pe corpul victimei , cât şi pe obiectele din jur. Vor fi 
cercetate obiectele de uz personal ale victimei şi făptuitorului: prosop, pieptene, 
precum şi obiectele corp delict (cuţit, topor, obiecte contondente etc.) atât la 
victime (cadavre), cât şi la persoanele bănuite, firele de păr vor fi căutate pe 
mâini şi sub unghii. În procesul-verbal de cercetare la fața locului se vor 
consemna cât mai multe date privind locul şi suportul unde au fost găsite firele 
de păr, apoi vor fi fotografiate. Firele găsite în cursul cercetărilor la fața locului 
vor fi ridicate cu multă precauţie, pentru a nu se amesteca cu cele provenite de 
la alte persoane după săvârşirea faptei. Pentru cercetările ulterioare de laborator 
vor fi introduse în eprubete sau pungi de celofan, etichetate şi cu cât mai multe 
mențiuni privind locul unde au fost găsite. Tot organelor de urmărire penală le revine 
sarcina de a recolta fire de păr de la persoanele bănuite, pentru a fi comparate 
cu cele găsite la fața locului. Este recomandat ca firele de păr să fie recoltate 
din mai multe regiuni ale corpului, iar în ceea ce priveşte părul de pe cap, să 
se aleagă din locuri diferite, făcându-se menţiune despre aceasta pe plicurile în 
care au fost introduse. 

Urmele de salivă 

Valoarea de identificare. Urmele de salivă au o valoare de identificare 
mai redusă. Fiind un produs de secreție al glandelor salivare, le găsim pe 
diferite obiecte ce aparţin victimei, făptuitorilor sau altor persoane. Valoarea 
acestor urme constă în posibilitatea de a se determina grupul secretor al 
persoanei de la care provin. Saliva este un compus lichid, format din 99% apă, 
0,3% substanţe organice şi 0,7% elemente celulare degenerate, provenite din 
glande, mucoasa bucală şi limfonoduli, flora microbiană şi substanţe anorganice. 
Datorită constatărilor făcute de savantul japonez K. Yamakami, potrivit cărora în 
toate secrețiile organismului grupul secretor corespunde grupei sangvine, prin 
examinarea în laborator a urmelor de salivă poate fi stabilită şi grupa sanguină. 

Căutarea urmelor de salivă. Criminalistul trebuie să cunoască modul de 
formare a urmelor de salivă şi locurile unde sunt întâlnite cel mai frecvent. Se ştie că 
urmele de salivă se depun pe obiecte în timp ce o persoană fumează, 
mănâncă, ascultă muzică, cântă la un instrument de suflat, umezeşte un timbru, 
pentru a fi lipit pe plic, sau aplică un sigiliu metalic pe plastilina etc. 

De asemenea, urmele de salivă se depun pe corpul unei persoane în timpul 
sărutului, prin atingerea cu limba a unor suprafeţe etc. Urmele de salivă se caută în 
locurile unde se formează cel mai frecvent: obiecte din cele mai diferite (batiste, 
țigări, pahare, instrumente muzicale de suflat, lenjerie de corp şi de pat) sau 
corpul victimei. Cercetarea şi examinarea lor se face cu deosebită atenţie, deoarece 
pot fi confundate cu pete de altă natură (sperma, secreția vaginală). Urmele de 
salivă au culoare şi aspect diferit, după durata de timp trecută de la depunerea 
lor. Urmele proaspete sunt aproape incolore, iar cele mai vechi au o culoare 
apropiată de galben deschis. De aceea, se foloseşte lumina de lanternă sub 
diferite unghiuri de incidenţă, lupa de mărit şi lampa cu raze ultraviolete. 

Fixarea şi ridicarea urmelor 

Urmele de salivă vor fi descrise în procesul-verbal de constatare la fața 
locului şi fotografiate. În procesul-verbal se consemnează suportul pe care au 
fost găsite, aspectul lor, culoarea, conturul şi natura lor (proaspete sau vechi). 
Fotografierea se face prin procedee obişnuite sau prin folosirea unor filtre 
separatoare de culori, în funcţie de culoarea obiectelor pe care au fost găsite. 
Pentru ridicarea acestor urme se folosesc tehnici diferite, în raport de starea în 
care se află: proaspete, vechi sau uscate. Urmele proaspete se ridică cu 
ajutorul pipetei şi se introduc în eprubete închise şi etichetate, iar pentru cele mai 
puțin conturate se foloseşte hârtia de filtru. Urmele vechi sunt umezite cu apă 
distilată, apoi se ridică la fel ca şi cele proaspete. Obiectele purtătoare de urme, 
comod transportabile (batiste, mucuri de ţigări etc.) se ridică pentru examenul de 
laborator, bine ambalate şi protejate, pentru a nu se produce modificări în detaliile 
urmelor. În vederea efectuării expertizei se vor recolta şi probe de comparaţie de la 
persoanele bănuite. Expertiza urmelor de salivă serveşte la clarificarea unor 
aspecte relativ asemănătoare urmelor de sânge. În primul rând, expertul se 
poate pronunţa, asupra faptului dacă urma este sau nu de salivă şi dacă saliva 
este de natură umană, însă nu întotdeauna rezultatul poate avea caracter de 
certitudine. De asemenea, se stabileşte calitatea de secretor sau nesecretor şi 
în consecinţă, grupa sanguină căreia îi aparţine. 

Urmele de transpiraţie 

Sunt compuse din substanțe organice şi anorganice eliminate de organism, se 
creează la locul faptei fie prin ştergerea firească a mâinilor, frunţii, obrajilor, gâtului sau 
altor părţi ale corpului cu batiste, prosoape, cearceafuri, fie, mai rar, prin căderea 
de picături direct pe diferite obiecte, cum sunt duşumelele, covoarele etc. 

Fiind incolore de obicei şi foarte rar uşor colorate datorită impurităților de pe 
corp, urmele de transpiraţie se descoperă foarte greu la fața locului. De aceea, ele se 
ridică împreună cu obiectele purtătoare, cum sunt batistele, pălăriile sau căciulile, 
fularele, încălțămintea, piesele din îmbrăcămintea de corp şi altele. Pentru 
descoperirea lor, se cercetează foarte atent obiectele suspecte, folosindu-se mijloacele 
utilizate la urmele de salivă şi de spermă. 

După descoperirea acestora, se descriu în procesul verbal de cercetare la fața 
locului, arătându-se pe ce obiecte au fost descoperite, sub ce formă se află, împreună 
cu ce fel de alte urme. Totodată, obiectele purtătoare se mai pot fixa şi prin fotografiere. 

Ridicarea obiectelor purtătoare ale urmelor de transpiraţie se face astfel ca, 
prin manipulare şi transport, acestea să nu creeze urme noi pe obiectele respective. 
Ambalajele utilizate trebuie să fie curate, de dimensiuni potrivite obiectului în cauză. 

Examinate în laborator, urmele de transpiraţie oferă date în legătură cu grupa 
sangvină a persoanei de la care provin şi, în unele situații, deschid posibilitatea stabilirii 
profesiei sau mediului de muncă al persoanei. 

Urmele de spermă 

Valoarea de identificare. Urmele de spermă provin de la lichidul de 
secreție a glandelor sexuale masculine, depus pe diferite suporturi, în timpul 
săvârgşirii unor infracțiuni privitoare la viaţa sexuală. Eliminarea lichidului din veziculele 
seminale se face pe cale voluntară, de cele mai multe ori în timpul actului 
sexual, dar şi în mod accidental sau din cauza unor boli. În cazul sinuciderilor, 
mai ales la spânzurați, se produce o evacuare de lichid seminal la fel ca în timpul 
actului sexual. Aceste urme sunt cercetate deoarece pot ajuta organele de 
urmărire penală să stabilească dacă provin de la o singura persoană sau de la mai 
multe; totodată, în urma examinării lor, se poate determina şi grupa sanguină etc. Au 
valoare de identificare, mai ales în cazul infracţiunilor la viata sexuală sau al 
infracţiunilor de omor, precedate sau concomitente cu infracțiuni la viața sexuală. 
De asemenea, sunt căutate şi în cazul profanării de cadavre. Aspectul şi culoarea 
lor diferă după suportul pe care se găsesc şi după vechimea acestora. 

Căutarea urmelor de spermă. Urmele de spermă trebuie căutate pe 
lenjeria de corp sau de pat, pe îmbrăcămintea victimei sau a făptuitorului ori pe corpul 
acestora. Prezenţa organelor medicale este obligatorie, deoarece, uneori, urmele 
trebuie căutate chiar şi în cavitățile naturale ale organismului, la persoanele aflate în 
viața (victime sau făptuitori), ori la cadavre. Urmele pot fi cercetate cu ochiul liber 
sau cu ajutorul unor surse de lumină, în special al lămpilor cu raze ultraviolete. 
Vor fi examinate obiectele purtătoare (lenjerie de corp şi de pat, batiste, vată, 
tifon, bandaj igienic, prosoape, cadă de baie, lighean etc.). Pe covorul victimei, 
urmele se caută pe coapse, fese, abdomen, sub sâni, pe mâini, perii pubieni, 
subsuori etc. În camere se caută pe covor, mozaic, parchet, baie etc., iar în 
câmp deschis pot fi găsite pe pământ, pe iarbă, pe frunze, pe flori sau pe alte 
obiecte aflate în apropierea locului unde s-a săvârşit fapta cercetată. 

Fixarea şi ridicarea urmelor. Urmele de spermă găsite la fața locului 
vor fi descrise în procesul-verbal şi fotografiate. In procesul-verbal se va 
consemna locul unde au fost găsite, caracteristicile obiectelor purtătoare, forma şi 
aspectul urmelor, culoarea etc. Vor fi descrise şi obiectele din apropiere, dacă au 
legătură cu săvârşirea faptei, sau regiunile anatomice în apropierea cărora au fost 
găsite. Fotografierea prin procedee obişnuite sau prin filtre separatoare de culori se 
face mai întâi asupra obiectelor purtătoare şi apoi asupra detaliilor urmei. Urmele se 
ridică prin procedee ce diferă după natura suportului pe care au fost găsite. Este 
indicat să se ridice chiar obiectele purtătoare, dacă sunt comod transportabile. 
Acestea vor fi ambalate cu grijă, pentru a nu se degrada urmele sau a se pierde 
caracteristicile de identificare. Dacă este posibil, de pe lenjerie sau îmbrăcăminte să 
taie doar porțiunea pe care se află urmele şi se ambalează în aceleaşi condiţii de 
precauţie. De pe corpul victimei urmele se ridică cu hârtie de filtru, când sunt 
proaspete (umede), iar cele vechi se umezesc mai întâi cu apă distilată sau cu 
glicerină. Nu se admite răzuirea suprafeţelor pe care se găsesc urmele, deoarece 
se distrug spermatozoizii şi, astfel, se reduce valoarea de identificare a acestor urme. 

Expertiza urmelor. Expertiza poate contribui la restrângerea cercului de 
persoane bănuite, iar în unele cazuri poate formula concluzii cert pozitive sau 
cert negative, utile pentru identificarea persoanei de la care provin urmele. 
Expertul poate stabili dacă pe obiectul prezentat spre examinare există sau nu 
astfel de urme, dacă urma prezentată este spermă sau altă substanță, dacă urma 
de spermă este de natură umană, care este grupa sangvină a persoanei de la 
care provine, vechimea aproximativă a urmei, dacă urmele provin de la o singură 
persoana sau de la mai multe etc. Valoarea de identificare a acestei categorii de 
urme este datorată caracteristicilor individuale ale spermatozoizilor. Examinările 
au în vedere şi capacitatea de supraviețuire a spermatozoizilor, în funcţie de 
mediul în care se găsesc. Astfel, la o femeie în viață, spermatozoizii supraviețuiesc 
intravaginal până la 48 de ore, iar la un cadavru, acest termen se poate prelungi 
foarte mult, mergând până la 20 zile la cadavrele înghețate. Pe îmbrăcămintea sau 
pe lenjeria de corp, dacă are calităţi absorbante bune, spermatozoidul poate fi 
conservat timp de câteva luni. 

Urmele de urină. Acestea se găsesc la locul faptei, pe lenjeria de corp, 
ori pe alte obiecte de îmbrăcăminte. Uneori se găsesc în cantitate suficientă 
pentru a fi ridicate la expertiza criminalistică. Urmele de urină sunt uşor de 
observat cu ochiul liber, datorită culorii specifice şi al mirosului caracteristic. Dacă 
se găseşte la locul faptei o cantitate lichidă utilă examinării în laborator, va fi ridicată 
cu pompa de cauciuc sau cu pipeta şi introdusă într-o sticlă curată, pe care va fi 
aplicată o etichetă cu mențţiunile necesare identificării. Prin examenul de 
laborator, expertul poate stabili grupa sanguină a persoanei de la care provine, 
şi, de asemenea, în condiţiile posibilităţilor tehnice actuale, poate identifica 
persoana pe bază de ADN (codul genetic). Dacă urina provine de la o femeie, la 

examenul de laborator se poate stabili starea de graviditate sau dacă femeia a 
născut recent ori a avortat. Obiectele purtătoare de urme, dacă sunt de dimensiuni 
reduse (lenjerie de pat şi de corp sau alte obiecte de îmbrăcăminte), vor fi ridicate 
în vederea unor verificări ulterioare şi a examenelor de laborator. Întreaga 
activitate de cercetare a acestei categorii de urme va fi menţionată în procesul 
verbal de cercetare la fața locului. De asemenea se va face menţiune cu 
privire la obiectele purtătoare de urme, care au fost ridicate pentru cercetări. 


12.4. Probleme care se pot rezolva prin examinarea urmelor 
biologice 


În cazul presupuselor urme de sânge, specialistul care le examinează 
poate lămuri următoarele aspecte: 

— dacă este urmă de sânge şi de ce natură (uman, animal); 

— cărei grupe sangvine îi aparține; 

— dacă conţine urme de alcool, substanţe stupefiante sau toxice; 

— dacă poate fi stabilit profilul A.D.N.; 

— de la care persoană provine (dacă au fost recoltate modele de 
comparaţie de la suspecți) 

În cazul firelor de păr, specialistul urmăreşte să afle: 

— natura firului de păr, 

— dacă are culoare naturală sau artificială; 

— modul de formare a urmei; 

— vârsta aproximativă; 

— de la cine provine(identificare pe baza profilului genetic) 

În cazul urmelor de salivă, se va stabili: 

— dacă urma de salivă este de natură umană; 

— dacă provine de la o persoană secretoare sau nesecretoare; 

— care este grupa sangvină a persoanei; 

— dacă există indicii privitoare la starea de sănătate, la unele vicii; 

— mediul profesional al persoanei creatoare; 

— permite stabilirea profilului genetic al persoanei de la care provine. 

În cazul urmelor de spermă, specialistul va răspunde la întrebări 
precum: 

— dacă pe obiect există sau nu urme de spermă; 

— dacă aceasta este de natură umană; 

— care este grupa sa sangvină; 

— dacă urma provine de la persoana suspectă. 

13. Identificarea persoanelor după semnalmente 


13.1. Semnalmentele anatomice 


În activitatea de soluţionare a cauzelor penale sau civile, de multe ori, 
organele judiciare sunt puse în situația de a face toate demersurile pentru 
descoperirea şi identificarea autorilor unor infracţiuni, a victimelor acestora, a 
unor persoane sau cadavre neidentificate, pornind de la alte date decât cele 
oferite de examinarea criminalistică a urmelor descoperite în câmpul 
infracţional. Aşa cum subliniază literatura de specialitate, nu puţine sunt 
cazurile când cei investiţi cu soluționarea unei cauze nu deţin decât datele 
rezultate din depoziția unui martor ocular, care a reuşit să reţină fizionomia 
făptuitorului, respectiv aspectul exterior al feţei, corpolența acestuia, anumite 
malformații — congenitale ori accidentale — ticuri, obiceiuri etc. 

Deosebirile dintre aspectul exterior al unei persoane în raport cu altele 
au format obiectul unor preocupări constante din partea organelor judiciare, 
punându-se, pe de o parte, problema identificării persoanelor pe baza 
trăsăturilor exterioare specifice fiecărui individ, iar, pe de altă parte, crearea 
unui sistem de înregistrare şi evidenţă a persoanelor care au comis fapte de 
natură penală. 

În acest context a apărut şi a fost consacrată în terminologia de 
specialitate noțiunea de „semnalmente”, ca o necesitate obiectivă de găsire a 
unor modalități adecvate de identificare a celor urmăriți. 

Prin urmare, semnalmentele sunt definite ca fiind „trăsăturile 
exterioare, generale şi particulare ale unei persoane, pe baza cărora 
aceasta poate fi identificată”. 

Trebuie subliniat faptul că semnalmentele unei persoane trebuie privite 
atât sub aspect anatomic şi funcţional, cât şi sub aspectul particularităţilor de 
ordin morfologic al acestora. 

Pentru a se putea ajunge la recunoaşterea şi identificarea unei 
persoane a fost necesară şi elaborarea unei terminologii speciale, unitară şi 
precisă, menită să înlăture apariţia unor greşeli sau confuzii. Cu alte cuvinte, 
descrierea semnalmentelor trebuie să fie făcută în mod clar şi sistematic, în 

cadrul unui sistem ştiinţific de descriere şi comparare a semnalmentelor unei 
persoane sau ale unui cadavru. Acest sistem ştiinţific de descriere şi 
comparare a semnalmentelor poartă numele de metoda portretului vorbit. 

Această metodă are în vedere caracteristicile întregului corp, accentul 
fiind pus pe particularităţile anatomice ale feţei, descrierea vizând volumul, 
forma, poziţia, culoarea etc., fiecare element fiind apreciat nu în raport cu un 
anumit sistem metric, ci în raport cu alte elemente anatomice care alcătuiesc 
ansamblul descris. 

Fundamentul ştiinţific al identificării după metoda portretului vorbit îl 
constituie individualitatea şi relativa stabilitate a caracteristicilor somatice ale 
fiecărui individ adult. 

Sistemul elaborat de Alphonse Bertillon a fost introdus oficial în Franţa 
în anul 1888. La scurt timp, respectiv în anul 1892, metoda portretului vorbit a 
fost introdusă şi în România, datorită eminentului profesor Mina Minovici. 
Acesta a înființat în anul 1892, la Bucureşti, un Serviciu de Antropometrie, pe 
lângă Prefectura Poliției Capitalei. Ulterior, metoda a fost continuu 
perfecționată de către o serie de oameni de ştiinţă, cum ar fi Nicolae Minovici, 
D. Călinescu ş.a. 

La scurt timp, respectiv în anul 1892, metoda portretului vorbit a fost 
introdusă şi în România, datorită eminentului profesor Mina Minovici. Acesta a 
înființat în anul 1892, la Bucureşti, un Serviciu de Antropometrie, pe lângă 
Prefectura Poliţiei Capitalei. Ulterior, metoda a fost continuu perfecționată de 
către o serie de oameni de ştiinţă, cum ar fi Nicolae Minovici, D. Călinescu ş.a. 

Aşa cum rezultă din cercetările şi studiile efectuate la nivel național, la 
români se constată următoarea structură şi varietate a elementelor 
antropologice: 

— înălțimea medie de 1,68 - 1,69 m; această înălțime medie prezintă 

mici variaţii în plus (Moldova, Muntenia şi Dobrogea) sau în minus 
(Banat); 

— culoarea pielii este, în general, mai închisă în zonele de câmpie, cei 

din zonele de munte având pielea depigmentată; 

— forma capului este rotundă, fața variabilă, cu dimensiuni mijlocii; 

— nasul este drept sau convex; 

— părul are culoare închisă, prezentând în procente mici depigmentare, 

în special la persoanele care trăiesc în zonele muntoase. 

Semnalmentele anatomice (statice) 

În mod convenţional, semnalmentelor anatomice — statice sunt: 

A) Generale 

— sexul; 
— vârsta; 

— înălţimea; 

— constituția corpului; 
— conturul corpului; 

— membrele; 

— capul. 

B) Particulare: fruntea, nasul, buzele, gura, bărbia, ochii, pleoapele, 
sprâncenele, urechile, barba, mustaţa şi altele. Atât sexul, cât şi vârsta 
persoanei au un rol deosebit în recunoaşterea şi identificarea acesteia. 

Sexul. În principiu, la aprecierea sexului — bărbat sau femeie — se pot 
folosi trei modalități: 

— observarea directă; 

— determinarea sexului pe cale medico-legală; 

— verificarea sexului cu ocazia luării măsurii reţinerii sau a arestării 
preventive. 

Trebuie reţinut că la observarea directă a persoanei trebuie să se ţină 
cont şi de alte semnalmente ale acesteia, respectiv: 

— înălțimea; 

— constituția corpului; 

— expresia fizionomiei; 

— gradul de dezvoltare al sânilor; 

— prezenţa ori lipsa pilozității faciale; 

— vocea şi vorbirea; 

— dezvoltarea şoldurilor şi a gambelor; 

— mersul şi ţinuta vestimentară. 

Determinarea sexului pe cale medico-legală se realizează atunci când 
există suspiciuni cu privire la sexul unei persoane ori în cazul depesajului 
criminal; când sunt descoperite părţi din cadavru şi stabilirea sexului nu poate 
fi făcută doar prin observare directă. 

De asemenea, aşa cum am precizat, verificarea sexului se face şi cu 
ocazia introducerii în locurile de deţinere şi arest preventiv, precum şi în 
locurile de detenţie, respectându-se întocmai instrucțiunile în vigoare şi 
dispoziţiile procesuale penale privitoare la percheziția corporală. 

Vârsta. Aprecierea vârstei unei persoane poate fi făcută cu 
probabilitate. Aceasta deoarece etatea este influențată de o serie de factori 
cum ar fi: tipul constituțional, starea generală, condiţiile de muncă şi de locuit, 
felul alimentaţiei, mediul de viaţă, clima etc. Aşa cum subliniază literatura de 
specialitate, aceşti factori influențează paralelismul care ar trebui să existe 
între vârsta unei persoane şi înfăţişarea corespondentă acesteia. Pe bună 
dreptate Mina Minovici afirma: „Se poate spune că omul nu are vârsta din 
actele de stare civilă, ci pe aceea determinată de suferințele şi bucuriile vieții”. 

În ceea ce priveşte periodicizarea şi aprecierea vârstei unei persoane, 
literatura medico-legală arată că există următoarele etape fiziologice: 
— vârsta intrauterină; 
— copilăria (până la 14 ani); 
— tinereţea (între 14-30 ani); 
— maturitatea (între 30-60 ani); 
— bătrâneţea (peste 60 ani). 

Pentru a preveni erorile în stabilirea vârstei, practica criminalistică 
recomandă ca o asemenea apreciere să fie făcută în general. De exemplu, 
înălțimea de 1,50 m specifică perioadei pubertare poate fi întâlnită şi la o 
persoană aflată în etapa maturității. Tot astfel, aspectul părului, al pielii, uzura 
dentiţiei etc. au valoare numai dacă sunt asociate. 

Din punct de vedere medico-legal, valoarea medie a vârstei poate fi 
dedusă şi din luarea în calcul a unor elemente, cum ar fi. talia, perimetrul 
toracic, lungimea trunchiului, diametrul capului, circumferința coapselor, 
dimensiunile bazinului, dezvoltarea pilozităţii - la nivelul axilelor, regiunii 
genitale, buzei superioare, bărbiei şi obrazului - modificarea elasticității pielii - 
ridurile -, modificarea vocii, starea şi modificarea dentiţiei, pigmentarea regiunii 
perimamelonare, gradul de pigmentare al organelor genitale externe, forța 
musculară, dezvoltarea scheletului, dezvoltarea stratului adipos ş.a. 

Pornind de la faptul că vârsta nu poate fi apreciată cu exactitate, în 
stabilirea ei s-a recurs la încadrarea acesteia între anumite limite. În acest 
sens, s-a stabilit ca până la vârsta de 25 de ani să fie apreciată cu o 
aproximaţie de 3 ani, de la 25 ani la 60 ani cu o aproximaţie de 5 ani, iar de la 
60 ani în sus cu o aproximaţie de 10 ani. 

Înălțimea. Pentru aprecierea înălţimii - staturii - se procedează în mod 
diferit. Astfel, în cazul în care semnalmentele se descriu prin observarea 
directă a persoanei sau cadavrului, înălțimea va fi apreciată în centimetri. În 
caz contrar, precizarea valorii se face în termeni de: „foarte mic”, „mic”, 
„mijlociu”, „înalt” şi „foarte înalt”. 

Redăm mai jos scara înălţimii pentru bărbați: 


— foarte Mic... eee ae 150 cm; 

STIG ce ae 3 aa eee aaa tace aa între 151 cm-160 cm; 

— mijlociu... eee. între 161 cm-170 cm; 

= ING cecene ata sara nai între 171 cm-185 cm; 

— foarte înalt... peste 185 cm. 

La aprecierea înălţimii trebuie să se ţină cont şi de alte elemente, cum 
ar fi: 

— înălțimea coafurii, pălăriei, căciulii etc.; 

— înălțimea încălțămintei purtate de persoana respectivă ş.a. 

Constituţia corpului. Aceasta este determinată de dezvoltarea 
scheletului, a musculaturii şi a țesutului adipos (gras). Aprecierea constituţiei 
unei persoane se face pe trei gradatii: 

— atletici respectiv persoanele la care dezvoltarea scheletului, 
musculaturii şi țesutului adipos este normală, robustă; 

— slabi, adică persoanele subdezvoltate; 

— graşi, care se caracterizează prin dezvoltarea exagerată a țesutului 
adipos. 

Descrierea formei liniei de contur a corpului şi capului, precum şi 
a detaliilor caracteristice ale figurii umane. Formele liniei de contur ale 
corpului şi capului se descriu, după cum urmează: 

a Conturul corpului - spinării - depinde de forma coloanei vertebrale şi 

poate fi drept; încovoiat; piept proeminent; cocoşat. 

Umerii trebuie descrişi atât după lăţime, cât şi după înclinaţie. Sub 
aspectul lățimii, umerii pot fi înguşti; mijlocii; laţi. 

În raport cu înclinația lor, aceştia pot fi: drepţi, înclinați, coborâţi, 
asimetrici. 

= Membrele se descriu din punct de vedere al lungimii şi grosimii, la 
mâini descriindu-se şi degetele. 

După cum este cunoscut, membrele superioare şi inferioare au anumite 
trăsături comune în ceea ce priveşte alcătuirea lor. Astfel, fiecare membru este 
legat de trunchi printr-o centură osoasă — umărul, respectiv şoldul, 
continuându-se cu fragmente libere formate din trei segmente: braţ, antebraţ, 
mână -— la membrele superioare; coapsă, gambă, labă — la membrele 
inferioare. i; 

Sub aspectul lungimii, 
membrele pot fi lungi; mijlocii; 
scurte. 

Din punct de vedere al 
grosimii atât membrele 
superioare, cât şi cele inferioare 
se clasifică în groase; mijlocii; 
subțiri. 

Capul este examinat din 
punct de vedere al formei liniilor 
sale de contur atât din faţă, cât 
şi din profil. Forma capului 
variază în raport cu gradul de 
dezvoltare şi cu formele oaselor. 

Dacă este privit din 
față, capul poate fi încadrat 
în una din următoarele 
forme geometrice: pătrată, 


dreptunghiulară, ovală, 
rotundă, triunghiulară sau 
rombică. 


Variatii ale liniei de 
contur a capului, privit din 
față 

Tot privind din faţă 
mai poate fi stabilit şi 
plasamentul unor organe — 
ochi, nas, gură, pomeţi —, sub aspectul simetriei ori asimetriei acestora. 

Privit din profil capul poate avea următoarele forme ale liniei de contur: 
rotund, normal, alungit, țuguiat şi plat, cu occipital turtit sau bombat. 


Variatii ale liniei de contur a capului, privit din profil 

În ceea ce priveşte detaliile caracteristice ale figurii umane, trebuie 
reținut că faţa unei persoane se examinează din faţă şi din profil, de la linia de 
inserție a părului şi până la vârful bărbiei. 

Figura unei persoane cuprinde trei zone, respectiv: zona frontală, 
cuprinsă între linia de inserție a părului şi rădăcina nasului; zona nazală, 
cuprinsă între rădăcina nasului şi baza acestuia; zona bucală, cuprinsă între 
baza nasului şi vârful bărbiei. 

În descrierea şi aprecierea semnalmentelor anatomice ale persoanei 
din zonele frontală, nazală şi bucală reținem următoarele detalii caracteristice 
ale feței: fruntea; nasul; profilul fronto-nazal şi profilul naso-bucal; ochii, 
sprâncenele, pleoapele, genele, barba şi mustăţile; părul; urechea. 

Fruntea. Aceasta este delimitată în partea superioară de linia de 
inserţie a părului, iar în partea inferioară de baza arcadelor. Ea se observă din 
față şi din profil, forma şi conturul fiind determinate de aspectul osului frontal, 
în special de bosele frontale, arcadele şi zona dintre arcade (globela). La 
frunte trebuie descrise următoarele elemente: înălțimea; lățimea; înclinarea; 
proeminenţa arcadelor şi a boselor frontale. /nălțimea frunții se apreciază prin 
observarea persoanei din faţă şi din profil — în zona cuprinsă între linia de 
inserție a părului şi rădăcina nasului —, putând fi mare, mijlocie sau mică. 
Lățimea frunţii se observă privind persoana fie din față, fie din profil, 
apreciindu-se de la o tâmplă la alta. In raport cu această distanţă fruntea poate 
fi lată, mijlocie sau îngustă. Inclinarea frunţii se examinează şi se apreciază din 
profil, în raport cu un plan vertical imaginar ce trece prin rădăcina nasului, ea 
putând fi oblică înapoi, dreaptă sau proeminentă. 

Nasul. Se examinează atât din faţă, cât şi din profil, pentru realizarea 
portretului vorbit interesând următoarele: rădăcina nasului, linia conturului, 
baza nasului, înălțimea şi lăţimea nasului; alte particularități. 

Rădăcina nasului se apreciază în raport cu aspectul profunzimii, potrivit 
acestui criteriu întâlnindu-se: rădăcină mare, rădăcină mijlocie, rădăcină mică. 

Linia conturului, cunoscută şi sub numele de „muchia nasului” începe 
de la scobitura rădăcinii nasului şi se termină la vârful acestuia. Linia conturului 
se observă din profil şi poate prezenta formele: 

— rectilinie; 

— concavă; 

— convexă; 

— acvilină. 

Baza nasului se descrie atât sub aspectul direcţiei, cât şi din cel al 
lățimii acesteia, acest din urmă element fiind, de fapt, lăţimea nasului. Direcţia 
bazei nasului este dată de linia care pleacă din punctul de legătură al nării cu 
figura umană, până la vârful nasului. Această direcţie se observă din profil şi 
poate fi: orizontală; ridicată; coborâtă. 

lnălțimea şi lățimea nasului. lInălțimea nasului se observă şi se 
apreciază privind persoana din profil, ea fiind dată de linia verticală ce uneşte 
rădăcina nasului cu locul de întâlnire a bazei nasului şi cu şanţul naso-labial. 
Ea poate fi: mare, mijlocie sau mică. 

In schimb, lățimea nasului se observă privind persoana din față, de la o 
nară la alta, fiind: lată, mijlocie sau îngustă. 

Alte particularități 

In rândul acestora amintim următoarele: nări depărtate; osul nazal 
zdrobit; vârful nasului deviat stânga sau dreapta; nas în şa, nas cu vârful în 
formă de sferă sau cu vârful bilobat; vârful nasului turtit; nas cu nările lipite; 
culoarea deosebită a nasului — roşie, vânătă etc. 

Profilul fronto-nazal şi profilul naso-bucal 

Conturul figurii unei persoane — privite din profil — este alcătuit din două 
regiuni, foarte expresive în conturarea fizionomiei, respectiv: 

— Regiunea superioară — denumită profil fronto-nazal — alcătuită din 
linia frunţii şi a nasului. 

— Regiunea inferioară — cunoscută sub denumirea de profil naso-bucal 
este situată în jumătatea de jos a profilului feţei, fiind conturată de structura 
maxilarelor, superior şi inferior. 

Acest profil poate prezenta una din următoarele forme: 

— prognat, când profilul este dur, osos, cu gura proeminentă; 

— ortogonat, caracterizat printr-o linie de profil ştearsă, retrase, iar 
profilul gurii formează o linie concavă. 

Aşa cum am precizat, zona bucală cuprinde treimea inferioară a figurii 
unei persoane, întinzându-se de la șanțul subnazal până la vârful bărbiei. La 

descrierea acestei zone trebuie avute în vedere următoarele: distanța naso- 
labială; buzele şi proeminenţa acestora; mărimea, forma şi particularitățile 
gurii; dinţii; bărbia, particularitățile ei şi marginea inferioară a mandibulei. 

Distanţa naso-labială. Aceasta cuprinde porțiunea dintre baza nasului şi 
marginea buzei superioare. Ea se apreciază sub aspectul înălțimii şi lățimii 
sale. Astfel, din punct de vedere al înălțimii, distanța naso-labială poate fi 
mare, mijlocie sau mică, în timp ce din punct de vedere al lățimii ea poate fi 
lată, mijlocie sau îngustă. 

Buzele şi proeminența acestora. Buzele se descriu după grosime, 
proeminenţă, particularități şi malformații. In raport cu grosimea lor, buzele pot 
fi apreciate ca groase, mijlocii sau subțiri. 

Proeminenţa buzelor se apreciază atât la ambele buze, cât şi separat 
pentru fiecare dintre ele. 

Ca particularităţi ale buzelor pot fi întâlnite următoarele situaţii: ambele 
buze crăpate; una din buze crăpată; buza superioară foarte ridicată; buza 
inferioară coborâtă; buza de iepure. 

Mărimea, forma şi particularităţile gurii 

Gura este examinată din față, dimensiunea ei fiind apreciată ca mare, 
mijlocie sau mică. In ceea ce priveşte forma, aceasta este dată de poziţia 
comisurilor, în raport cu un plan orizontal care traversează centrul acesteia. 
Sub aspectul formei, se pot întâlni: comisuri ridicate; comisuri orizontale; 
comisuri coborâte. 

Particularităţile gurii sunt date de conturul acesteia, adică: gură în 
formă de inimă; gură oblică; gură cu dimensiuni exagerate. 

Dinţii. La realizarea portretului vorbit interesează dinţii incisivi şi canini, 
numai aceştia putând fi observați în timpul vorbirii. Dinţii sunt fixaţi în marginea 
alveolară a maxilarelor, fiind împărțiți în: incisivi, canini, premolari şi molari. 

Dinţii pot fi: laţi, depărtaţi unul de altul, ieşiţi în afară, lipsă, falşi, îmbrăcați. 
De regulă, la examinarea incisivilor se pot observa o serie de anomalii, unele 
dintre acestea fiind congenitale. Astfel, pot exista incisivi acoperiţi, incisivi depărtați 
sau sudati, incisivi laţi sau incisivi înclinați, fie în interior, fie în exterior. La dinţi pot 
fi întâlnite şi anomalii dobândite, concretizate în: lipirea unuia sau mai multor 
incisivi, fractură orizontală, uzură, carii etc. 

De asemenea, la dinţi se poate aprecia culoarea, prezenţa tartrului, 
existența unor lucrări dentare de tipul plombelor sau protezelor. Atunci când 
este posibil, examinarea interiorului gurii poate pune în evidenţă existenţa unor 
anomalii, cum ar fi: hipertrofia gingiilor, perforarea şi deformarea bolţii palatine, 
existența unor tumori (chisturi) etc. 

Bărbia, particularitățile ei şi marginea inferioară a mandibulei 

Bărbia este porțiunea cea mai de jos a figurii, ea continuând fața 
persoanei şi dându-i formele caracteristice. Aceasta se examinează atât din 
față, cât şi din profil, urmărindu-se înclinația, înălțimea, lățimea şi 

particularităţile ei. Astfel, după înclinaţie, bărbia — văzută din profil — poate fi: 
oblică interior — retrasă —, verticală şi proeminentă. La stabilirea înălțimii bărbiei 
trebuie să se ţină cont de distanţa de la linia bucală până la vârful ei, şi poate fi 
mare, mijlocie sau mică. La rândul ei, lățimea bărbiei — văzută din faţă — poate 
fi îngustă-ascuţită —, mijlocie ori lată. 

Dintre particularităţile bărbiei reținem: bărbie alungită, bărbie dublă, 
bărbie proeminentă, bărbie cu gropiţă şi bărbie răsucită. 

Ochii, sprâncenele, pleoapele, genele, barba şi mustăţile 

Ochii sunt amplasați în cavitatea orbitală, având următoarele părţi 
vizibile: pupila — aflată în centrul ochiului — se prezintă ca un orificiu, aparent 
de culoare neagră; irisul — având aspect de bandă colorată în jurul pupilei, dă 
culoare ochiului; albul ochiului sau sclerotica. 

Aceştia se apreciază şi se descriu după formă, mărime, aşezare în 
orbită, culoare şi eventuale deformații. 

Forma ochiului poate prezenta variații în raport cu poziția unghiurilor 
interne şi externe. Sub acest aspect, ochii pot fi clasificați în: ochi drepți, atunci 
când o linie dreaptă şi orizontală întretaie mijlocul — intern şi extern — al ambilor 
ochi; ochi cu unghiuri — comisuri — interne sau externe coborâte sau ridicate. 

Mărimea ochiului este apreciată în raport cu lungimea şi lățimea lui, 
după aceste criterii ochii putând fi mari, mijlocii ori mici. Aşezarea în orbită a 
globului ocular poate fi, după caz, normală, înfundată sau proeminentă. Din 
punct de vedere al culorii, ochii pot fi negri, albaştri, căprui, verzi, galbeni, 
culoarea putând fi observată pe iris. 

Pot fi întâlniți şi aşa-numiţii „ochi ceacâri”, respectiv un ochi de o 
culoare şi celălalt de altă culoare. 

Sprâncenele şi pleoapele superioare sunt părţi auxiliare ale ochilor. 
Sprâncenele trebuie examinate şi descrise din punct de vedere al amplasării, 
formei, direcției, dimensiunii — lungime şi lăţime —, nuanţei de culoare, precum 
şi al anumitor particularităţi, după cum urmează: 

— după formă — contur — sprâncenele pot fi: drepte — rectilinii —, arcuite, 
unghiulare, neregulate; 

— din punct de vedere al amplasării se întâlnesc: sprâncene reunite, 
apropiate sau coborâte; 

— direcția sprâncenelor se apreciază ca: oblică inferior, oblică exterior, 
orizontală; 

— la aprecierea dimensiunii se au în vedere atât lungimea firului de păr, 
cât şi lățimea sprâncenelor; 

— nuanța de culoare este în general, asemănătoare cu cea a părului de 
pe cap, întâlnindu-se sprâncene negre, blonde, şatene, albe, roşii etc.; 

— dintre particularității trebuie reţinute, după caz, abundența sau lipsa 
sprâncenelor, faptul că sunt rare, precum şi acea ridicare nervoasă, a unor fire 
de păr din componenţa lor. 

Examinarea pleoapelor are în vedre deschiderea, lungimea şi eventual, 
particularităţile lor. Astfel, pleoapele scurte — atunci când sunt închise — nu 
acoperă întregul ochi, iar pleoapele superioare pot fi coborâte pe ochi. 

Deşi genele — şi pleoapele inferioare — oferă mai puţine detalii, ele 
trebuie descrise sub aspectul lungimii şi al densității, existând cazuri când ele 
lipsesc complet ori când sunt înlocuite cu gene false. 

În legătură cu barba şi mustăţile trebuie făcute următoarele precizări: 
atât barba cât şi mustăţile se descriu din punctul de vedere al mărimii, culorii şi 
al portului. Sub aspectul mărimii şi al portului, barba poate fi: mare, când 
cuprinde toată faţa şi părul ei este lung; barbişon, în cazul în care cuprinde 
toată fața, dar părul este scurt; în formă de guler, dacă este o continuare a 
perciunilor, cuprinzând întreaga față până sub bărbie; muscă, atunci când este 
formată dintr-un mănunchi de fire de păr; cioc, când are dimensiuni mici şi 
cuprinde întreaga bărbie. 

La rândul ei, mustața trebuie descrisă în creşterea ei firească, cu 
evidenţierea aspectelor ei caracteristice. Ea poate fi: mare cu colţurile ridicate; 
mare cu colțurile drepte; tăiată mărunt pe buză; tăiată numai pe porțiunea 
foselor nazale. 

Nuanţa culorii bărbii este, în general, asemănătoare cu cea a părului de 
pe cap. 

Părul trebuie analizat şi descris din punctul de vedere al caracteristicilor 
sale, adică: linia de inserţie; natura; desimea; portul; lungimea; culoarea. 

Linia de insertie a părului poate fi: circulară în sus, circulară în jos, 
dreaptă, ascuţită şi ondulată. 

După natură, părul unei persoane este fie drept, fie ondulat, buclat sau 
cret. 

În raport cu lungimea, părul poate fi scurt - mic -, mijlociu şi lung (foarte 
mare). 

Referitor la desime, părul poate fi des, normal ori rar. 

După culoare, părul poate fi clasificat astfel: negru; castaniu; blond; 
roşcat; alb. 

Dacă se constată prezenţa încărunțirii, trebuie menţionat gradul de 
răspândire, respectiv dacă aceasta este totală, parţială sau numai sub forma 
unor şuvițe. De asemenea, trebuie menţionat faptul că părul prezintă culoarea 
lui naturală sau aceasta a fost obţinută prin tratament cosmetic. 

Portul părului se apreciază în raport cu direcţia firească a firului şi a 
pieptănăturii, putând fi: cu cărare — dreapta sau stânga —, pieptănat peste cap 
ori pieptănat din spate spre frunte. 

Tot în legătură cu părul se 
descriu şi favoriţii —  perciunii —, 
aceştia putând fi lungi, scurți, tăiaţi 
oblic sau drept. 

În sfârşit, calviţia - chelia - se 
descrie în raport cu partea capului pe 
care se află: frontală, atunci când 
cuprinde regiunea dinspre frunte a 
capului; temporală, când este 
localizată pe părțile laterale ale 
capului; frontal-parietală, cuprinzând 
partea superioară a capului; 
occipitală, în cazul în care se găseşte 
spre ceafă; totală, în situaţia în care 
afectează întreaga zonă a capului. 

Urechea. Constituind partea 
esenţială în metoda portretului vorbit, 
urechea prezintă, totodată, şi cele mai multe calităţi ce permit identificarea unei 
persoane. Aceasta deoarece, pe de o parte, ea este imuabilă ca formă pe tot 
timpul vieţii, iar, pe de altă parte, nu se întâlnesc două urechi identice. 

Alcătuit dintr-o serie de cartilagii pavilionul extern al urechii se descrie 
după mărime, formă şi poziţie faţă de corp. 

Detaliile pavilionului urechii: 1 — helixul originar; 2 — helixul anterior; 3 
— helixul superior; 4 — helixul posterior; 5 — antehelixul superior; 6 — antehelixul 
median; 7 — antehelixul inferior; 8 — tragusul; 9 — antetragusul, 10 — lobul; 11 — 
conca; 12 — depresiunea digitală; 13 — depresiunea naviculară. 

Helixul se prezintă sub forma unei ridicături cartilaginoase care 
înconjoară pavilionul din partea anterioară până în partea posterioară. Altfel 
spus, helixul începe de deasupra tragusului — chiar din concă — şi se continuă 
până la lob. El se compune din patru părţi, respectiv helixul originar, helixul 
anterior, helixul superior şi helixul posterior. Helixul originar poate fi lung, 
mijlociu sau scurt, începând din concă şi până la vârful de sus al urechii. 
Helixul superior începe de la vârful urechii şi se continuă până la îndoitura 
dinapoi a urechii, putând fi scurt, mijlociu, lung. Din punct de vedere al lățimii, 
acesta poate fi lat, mijlociu sau îngust. Acelaşi lucru şi în cazul helixului 
posterior - care trece de la îndoitura dinapoi a urechii până la lob -, acesta fiind 
apreciat ca lung, mijlociu sau scurt, respectiv lat, mijlociu ori îngust. 

Antehelixul este proeminenţa care se găseşte în interiorul pavilionului 
urechii, având o poziţie aproape paralelă cu helixul superior şi posterior. El 
poate prezenta diverse forme: concav, convex sau rectiliniu. 

Tragusul este un cartilaj mic — de obicei în formă triunghiulară — 
reprezentând o proeminenţă ce se găseşte sub helixul originar şi care 
acoperă, parţial, orificiul auditiv al urechii. 

Antetragusul reprezintă proeminenta cartilaginoasă aflată între conca şi 
lobul urechii. Mai mult sau mai puţin accentuat, antetragusul este localizat la 
partea inferioară a antehelixului, părând a fi o continuare a acestuia. 

Lobul este partea cea mai de jos a pavilionului urechii, fiind examinat 
din mai multe puncte de vedere: 

— sub aspectul formei: oval, rotunjit, ascuțit; 

— după mărime: mic, mijlociu, mare; 

— după aderenţă: lipit, semilipit, liber. 

Conca reprezintă orificiul ce permite sunetului să pătrundă în urechea 
internă şi poate prezenta următoarele particularităţi: 

— împinsă înapoi; 

— îngustă; 

— largă; 

— înaltă; 

— de-a curmezişul; 

— foarte mică; 

— foarte profundă; 

— atrofiată. 


13.2. Semnalmentele dinamice (funcţionale) 


Din punct de vedere noţional, prin semnalmente funcţionale - dinamice 
- se înțeleg acele caracteristici ale persoanei care apar cu prilejul executării 
diferitelor mişcări, de genul mersului, gesticulaţiei, mimicii etc. 

Cele mai importante  semnalmente funcţionale sunt: expresia 
fizionomiei, atitudinea, gesticulaţia, mersul, vocea şi vorbirea; unele obişnuințe 
dobândite cu prilejul efectuării anumitor activități. 

Expresia fizionomiei 

Potrivit opiniilor specialiştilor în domeniu, printre trăsăturile persoanei 
există anumite manifestări - expresii - de comportament care o caracterizează, 
cum ar fi: expresia feţei şi a ochilor, expresia buzelor. 

Expresia feței şi a ochilor 

În viaţa cotidiană, în mod aparent, expresia feței unei persoane poate fi 
extrem de diferită: calmă, obosită, mirată, distrată, confuză; flegmatică, 
supărată. 

La rândul ei, expresia ochilor poate fi mobilă, tristă, fixă (aşa-numitele 
„expresii ale privirii”). 

Ca realitate imaterială, pot fi de o mare diversitate: privire tandră; privire 
răutăcioasă (rea); privire furioasă  (mânioasă), privire  bănuitoare, 
neîncrezătoare, privire mirată, întrebătoare. 

După cum, pot fi întâlnite priviri fixe, drepte, oblice, pătrunzătoare, 
mobile, fugitive: 

Expresia buzelor 

Sub acest aspect este de reţinut faptul că, indiferent dacă persoana 
vorbeşte sau nu, expresia buzelor poate fi: normală (obişnuită); cu aspect 
ironic, cu tremurături, exprimând tristețe. 

Atitudinea. În raport cu starea de contracție a musculaturii, persoana 
poate afişa o atitudine relaxată, obişnuită — mijlocie — contractată — tip cazon — 
sau rigidă. 

Dintre atitudinile specifice care caracterizează o persoană, amintim: 
ținuta corpului; ținuta capului; poziția mâinilor în timpul mersului, staţionării sau 
vorbirii. 

Tinuta corpului este determinată de contractarea muşchilor în timpul 
mersului, dar şi de anumite maladii fizice sau psihice. 

Tinuta capului 

Poziţia capului poate fi: dreaptă, aplecată spre dreapta sau spre 
stânga, înainte, pe spate. 

Ținuta capului poate fi determinată şi de anumite boli ori poate fi 
cauzată de anumite accidente, cele mai frecvent întâlnite manifestări fiind: 
tremurul capului; mişcarea capului într-un anumit mod şi la diferite intervale de 
timp ş.a. 

Poziţia mâinilor în timpul mersului, staționării sau vorbirii 

Ținuta mâinilor se constituie într-un indiciu valoros în identificarea 
persoanelor după metoda portretului vorbit. Astfel, unele persoane obişnuiesc 
să ţină mâinile la spate, la şold, în buzunarele pantalonilor, la reverul hainei 
etc. 

Gesticulația. Gesticulația trebuie descrisă şi apreciată atât din punct 
de vedere al întinderii, cât şi din punct de vedere al frecvenței, la modul 
general putând exista: gesticulație abundentă; gesticulație rară; gesticulaţie 
nulă. 

Sub raportul frecvenţei poate fi întâlnită o diversitate de gesturi, cum ar 
fi: clipirea repede şi deasă a pleoapelor; ridicarea frecventă a umerilor; 
încruntarea frunţii; mobilitatea sprâncenelor, a comisurilor gurii şi a „mărului lui 
Adam”; aranjarea repetată a gulerului sau a cravatei; mişcarea gâtului şi a 
capului; frecarea mâinilor, joaca cu degetele şi frecarea lor repetată; alte 

gesturi: scărpinatul, scobitul — în nas, ureche —, joaca cu părul ori cu nasturii 
de pe vestimentaţie etc. 

Mersul. Aşa cum subliniază literatura de specialitate, mersul constituie 
o caracteristică importantă la descrierea unei persoane potrivită metodei 
portretului vorbit. Este îndeobşte cunoscut faptul că, după o anumită perioadă 
de timp, mersul devine stereotip, persoana executându-l instinctiv. Evident, 
mersul persoanei este condiţionat de o serie de factori, cei mai importanți fiind 
lungimea piciorului, greutatea corporală, înălțimea, la acestea adăugându-se 
educaţia şcolară, activitatea profesională sau anumite boli, inclusiv 
temperamentul acesteia. 

La descrierea mersului unei persoane trebuie să se ţină cont de 
următoarele elemente: lungimea pasului: mare, mijlocie, mică; linia de direcţie: 
dreaptă sau ondulată; lăţimea pasului: mare, mijlocie ori mică; unghiul de 
mers: pozitiv sau negativ. 

De asemenea, pot fi descrise şi apreciate şi alte elemente, cum ar fi: 
simetria laterală, uniformitatea şi rapiditatea paşilor; poziţia corpului în mers: 
dreaptă, aplecată; poziţia capului în timpul mersului, aceasta putând fi: 
aplecată înainte sau înapoi, aplecată spre stânga ori spre dreapta, domoală, 
semeață; modul în care piciorul se detaşează de sol, respectiv dacă glisează 
sau se ridică de la sol; oscilaţiile corpului, ondulaţiile bazinului, mişcările 
brațelor ş.a. 

Vocea şi vorbirea. Vocea este caracteristică fiecărei persoane, putând 
fi recunoscută cu uşurinţă de persoanele apropiate. Legat de voce se descrie 
şi vorbirea. 

La o persoană se pot distinge mai multe tipuri de vorbire: vorbire scurtă 
şi corectă; vorbire scurtă şi incorectă; vorbirea cu fraze lungi, confuze; vorbirea 
cu greşeli gramaticale; vorbirea cu utilizarea unor cuvinte obişnuite sau străine; 
vorbirea prin folosirea unor dialecte, subdialecte, graiuri; vorbirea prin utilizarea 
unor expresii literare ş.a. 

Vorbirea mai poate fi apreciată şi prin raportare la alte criterii, respectiv: 
rapiditatea vorbirii; tonul, intensitatea şi timbrul vocii; sexul şi vârsta persoanei; 
defecte ale vorbirii. 

Unele  obişnuințe dobândite cu prilejul efectuării anumitor 
activități. Atât practica organelor judiciare, cât şi literatura de specialitate sunt 
unanime în a aprecia că anumite obişnuințe căpătate în timpul desfăşurării 
activităţilor curente constituie veritabile semnalmente funcţionale. 

Printre aceste obişnuinţe cu valoare în identificare, menţionăm: felul de 
aprindere a chibritului; modul de a ţine ţigara — în mână sau în gură — în timpul 
fumatului; folosirea într-un mod specific a ţigaretului ori a pipei; poziția mâinilor 
cu ocazia efectuării unor activităţi specifice profesiei sau meseriei; ținuta 
vestimentară aleasă sau neglijentă ş.a. 

Desigur, recunoaşterea obişnuinţelor persoanei sunt utile mai ales în 
timpul urmăririi unor persoane, aducând, uneori, un aport considerabil la 
identificarea acestora. 


13.3. Semnele particulare 


Semnele particulare fac parte dintre elementele prețioase pentru 
identificarea persoanelor şi cadavrelor, putând fi de o mare diversitate. 

În sens criminalistic, prin semne particulare se înțeleg anumite defecte 
de natură anatomică şi funcţională ce ajută la identificarea unei persoane. 
Datorate unor malformații congenitale, acumulărilor sau deformărilor — 
cantitative ori calitative — sau lipsei anumitor organe din corpul omenesc, 
semnele particulare constau în: existența cicatricelor; culoarea pielii; 
modificarea în sistemul funcţional al unor organe; ridurile şi cutele feței; 
tatuajul; modificările pigmentare ale pielii; modificările structurale ale diferitelor 
părți ale corpului omenesc ca urmare a practicării unor meserii. 

Existenţa cicatricelor. Din punct de vedere medical, cicatricea este un 
țesut conjunctiv care uneşte buzele unei plăgi operatorii sau traumatice, 
înlocuind, acolo unde este cazul, țesutul pierdut. 

Prin urmare, din punct de vedere etiologic cicatricele pot fi: de natură 
chirurgicală; oricât de neînsemnată ar fi o intervenţie operatorie, aceasta 
produce o cicatrice, sesizabilă atât cu ochiul liber, cât şi la palpare; de natură 
traumatică, datorate fie unor plăgi — ce afectează stratul dermic al pielii —, fie 
unor accidente mecanice, fizice sau chimice. 

Descrierea unei cicatrice trebuie făcută după culoare, formă, mărime şi 
poziție anatomică, astfel: după culoare, cicatricele pot fi roşii, roz, vineții, 
negre, decolorate ori albicioase; după formă cicatricele sunt liniare, circulare, 
semiovale sau stelare; după mărime se întâlnesc cicatrice mari, mijlocii şi mici. 

Culoarea pielii. În afara diferenţierii dintre rase, culoarea pielii — tenul — 
reprezintă şi un semn particular. Tenul se descrie după culoare, dilataţia porilor 
şi diferite semne particulare, după cum urmează: după culoare, pielea este 
albă, roz, brună, neagră, galben — palidă, roşcată; dilataţia porilor poate fi 
mare, mijlocie sau mică. 

Modificări în sistemul funcțional al unor organe. Printre cauzele de 
natură patologică, cea mai des întâlnită este paralizia facială care poate 
determina căderea comisului gurii pe partea afectată. tot astfel, sifilisul terțiar 
poate fi cauza apariţiei dinţilor zimţaţi (crenelaţi). 

La rândul lor, malformațiile congenitale pot conduce la apariţia unor 
semne particulare, cum ar fi: modificări ale coloanei vertebrale, fie convexități, 

fie concavităţi în plan vertical sau median; picior plat (platfus); deschiderea 
naturală a vălului palatin ş.a. 

Ridurile şi cutele feței. Ridurile feţei se descriu după formă şi 
adâncime. Cea mai mare valoare de identificare o au ridurile din zona frontală 
şi cele din zona orbitală, acestea prezentând cele mai multe particularităţi sub 
aspectul conturului, numărului şi adâncimii, astfel: ridurile frontale sunt — după 
contur — drepte, arcuite sau sinusoidale; ridurile orbitale se descriu după 
formă, poziţie şi adâncime. 

Tatuajul. De origine foarte veche, tatuajul este definit ca o practică ce 
constă în imprimarea pe pielea corpului a unor ornamente şi desene care nu 
se pot şterge. 

Din punct de vedere etiologic, tatuajele pot fi clasificate în două 
categorii, respectiv: tatuajele involuntare; tatuajele voluntare. 

Tatuajele involuntare. Acest gen de tatuaje se subdivid, la rândul lor, în: 

- tatuaje accidentale — profesionale —, reprezentate de încrustaţiile de 
pulbere în epidermă; 

- tatuaje medicale, constând în coloraţie închisă a pielii în locurile în 
care au fost aplicate anumite substanţe vezicante. 

Tatuaje datorate pătrunderii glonțului în corpul uman 

Tatuaje voluntare. Acestea sunt mai valoroase din punct de vedere al 
identificării, furnizând mai multe informaţii privitoare la mediul de unde provine 
persoana, profesia, moralitatea, obiceiurile sau trecutul acesteia. 

Tatuajul voluntar poate fi: mistic, embleme şi simboluri religioase; 
erotic, concretizat în inscripții ori figuri obscene; afectiv, reprezentat prin 
simboluri ale dragostei, bucuriei, mâniei; profesional, conţinând figuri ori 
inscripţii specifice unei meserii; fantezist, întâlnit îndeosebi la alienaţii mintal, 
reprezentând figuri din regnul vegetal sau animal; criminal, cuprinzând obiecte 
ori scene de crime; homosexual, reprezentând scene de pederastie sau 
lesbianism ş.a. 

Modificările pigmentare ale pielii 

Aspectele pielii îşi au stadiile proprii de dezvoltare, în raport de culoare, 
elasticitate, pigmentare etc. De exemplu, culoarea roză a pielii devine palidă 
cu înaintarea în vârstă, virând spre galben-cafeniu după 50 de ani. Aceasta 
priveşte îndeosebi persoanele expuse acțiunii factorilor de mediu, cu 
predilecție a celor din mediul rural. Pe măsura înaintării în vârstă scade 
elasticitatea pielii, manifestându-se treptat printr-o uşoară cheratinizare a pielii 
de pe mâini, apoi prin pigmentare galben-brună şi în cele din urmă prin 
încrețire. De asemenea, petele păroase au o importanţă deosebită în 

identificare. La descrierea acestui semn particular trebuie să se delimiteze 
poziţia sa, inclusiv distanţa faţă de organul ori detaliul cel mai apropiat. 

Modificări structurale ale diferitelor părți ale corpului omenesc ca 
urmare a practicării unor meserii 

Ca urmare a practicării unor meserii pot apărea anumite modificări 
structurale ale diferitelor părţi ale corpului. Dintre aceste modificări 
exemplificăm următoarele: 

— cizmarii prezintă bătături la mână - din cauza tinerii cuţitului - şi 
deasupra genunchiului - datorate loviturilor de ciocan -, aceste persoane 
prezentând şi o înfundare a coşului pieptului; 

- la fierari, datorită ţinerii ciocanului, se observă o întărire a podului 
palmei la nivelul bazei degetelor; 

— parchetarii şi plăpumarii prezintă bătături în zona genunchiului, 
respectiv îngroşări în dreptul gleznelor; 

— croitorii şi frizerii au bătături şi înțepături la nivelul degetelor, acestea 
datorându-se manipulării acelor de cusut şi a foarfecelor; 

— pietrarii şi persoanele care lucrează în industria metalurgică prezintă 
foarte mici tăieturi pe cornee, fapt datorat proiectării particulelor de piatră sau 
metal; 

— muncitorii care lucrează cu substanțe chimice pot prezenta eczeme 
caracteristice, dermatoze ori colorarea brună a unghiilor; 

— muncitorii care manipulează substanţe pulverulente, minerale sau 
minereuri prezintă pe mâini şi pe față încrustaţii cu praf. 

Un alt aspect de care se ţine seama pentru identificarea persoanei 
descrise este dat de îmbrăcămintea şi de obiectele postabile. 

În acest sens criminalistic, prin „îmbrăcăminte” se înțelege: 

— obiecte pentru acoperirea capului: pălării, şepci, căciuli etc.; 

— obiecte pentru acoperirea corpului: costume, pulovăre, fuste, 
paltoane, pardesiuri ş.a.; 

— obiecte de încălțăminte: pantofi, ghete, sandale, cizme etc. 

De asemenea, persoanele pot avea asupra lor şi anumite obiecte 
portabile, cum ar fi: genţi, poşete, valize, umbrele, bijuterii - inele, brățări, 
cercei, broşe etc. -, pachete, cărți, reviste, ziare ş.a. 

La descrierea acestora, practica criminalistică recomandă respectarea 
următoarelor reguli: 

— indicarea exactă a denumirii obiectului; 

— precizarea culorii acestuia; 

— indicarea gradului de uzură; 

— precizarea materialului din care sunt confecţionate. 

Descrierea detaliată a obiectelor de îmbrăcăminte - în sensul precizat -, 
inclusiv a articolelor de lenjerie intimă trebuie făcută şi cu ocazia examinării 
cadavrelor, precum şi în cazul persoanelor dispărute. În astfel de cazuri, datele 
necesare întocmirii portretului vorbit vor fi menţionate în fişe speciale. 

În afara caracteristicilor menţionate, la descrierea obiectelor de 
îmbrăcăminte trebuie avute în vedere şi alte caracteristici, cum ar fi: 

— croiala costumului, rochiei, fustei, pardesiului, paltonului etc.; 

— felul tălpii încălțămintei purtate de persoana respectivă; 

— monogramele existente pe anumite bijuterii ş.a. 

Nu trebuie omis faptul că îmbrăcămintea şi obiectele portabile nu 
prezintă întotdeauna caracteristici constante. Întrucât ele pot fi înlocuite sau 
modificate, valoarea lor de identificare trebuie privită totuşi cu rezerve. 


13.4. Mijloace tehnice şi procedee de alcătuire a portretului robot 


Specialiştii din domeniul criminalisticii sunt unanimi în a aprecia că 
identificarea persoanelor prin metoda portretului vorbit se bazează pe 
principiile identificării criminalistice, respectiv: 
principiul identității; 
principiul stabilității relative a caracteristicilor de identificare; 
principiul dinamicității şi al interdependenței cauzale; 
principiul delimitării precise între ceea ce este identic şi ceea 
ce este asemănător ş.a. 

Toate obiectele lumii materiale - incluzând în această categorie şi 
ființele şi fenomenele - sunt identice numai cu ele însele, sunt individuale, 
însuşirile acestora nerepetându-se. Fiecare persoană are o individualitate 
certă, obiectivă, durabilă, invariabilă în esenţa sa şi uşor de recunoscut. Prin 
urmare, identitatea se constituie în „proprietatea de a fi şi de a rămâne, cel 
puțin un anumit timp, ceea ce este, calitatea de a-şi păstra un anumit timp 
caracterele fundamenta. 

În acelaşi timp însă, metoda portretului vorbit îşi găseşte aplicabilitatea 
şi datorită faptului că fiinţa umană prezintă cele mai variate şi mai complicate 
însuşiri, ea prezentând, în acelaşi timp, atât numeroase elemente de 
asemănare, cât şi multiple posibilităţi de diferenţiere. „Nimic nu variază mai 
mult de la un individ la altul decât culorile, formele şi mărimile aparente ale 
fizionomiei. După cum nu există două frunze care să se asemene, tot astfel nu 
există doi oameni" spunea Nicolae Minovici. 

În cazul persoanei se poate vorbi de modificări lente, apărute după 
ajungerea la maturitatea fizică, independente de voința individului. După 
ajungerea la stadiul maturității fizice apare faza de alterare şi de involuţie, 

modificările lente vizând, în special, forma capului, a feţei, dentiţiei ş.a. Alteori, 
trăsăturile corpului uman pot suferi modificări rapide. Determinate în mare 
măsură de voința persoanei, aceste modificări se concretizează în: portul 
bărbii, portul mustăţii, schimbarea culorii părului, creşterea corpolenţei etc. 

Unele modificări rapide pot fi cauzate şi de anumite boli sau 
traumatisme suferite de corpul uman. De exemplu, unele intervenții 
chirurgicale pot genera apariția semnelor particulare la persoana respectivă. 

După cum, vârsta persoanei dă naştere la o serie de modificări, 
acestea privind, de regulă, dimensiunile anumitor părţi sau organe ale corpului. 
Trebuie însă reținut că aceste modificări - apariția calviţiei, a ridurilor, 
obezitatea ş.a. - nu afectează relieful exterior al acestora. 

Exceptând modificările apărute ca urmare a unor accidente, 
schimbările amintite nu afectează - ori afectează într-o măsură foarte mică - 
părțile osoase sau cartilaginoase ale corpului, rămânând, în general, 
neschimbate, forma frunţii, a septului nazal, precum şi forma şi dimensiunile 
urechii. 

Descrierea ştiinţifică a semnalmentelor unei persoane trebuie să ţină 
cont de o serie de reguli, cu valoare de principii, cum ar fi: 

Descrierea trăsăturilor fizice ale unei persoane trebuie să cuprindă 
caracteristicile anatomice ale întregii conformații a corpului, respectiv: capul, 
umerii, mâinile, trunchiul, picioarele, precum şi elementele caracteristice ale 
feței. 

Înfăţişarea persoanei trebuie descrisă atât sub aspectul 
semnalmentelor anatomice — statice, cât şi sub aspectul semnalmentelor 
functionale, cunoscute şi sub denumirea de semnalmente dinamice. 

Aşa cum o arată şi denumirea, semnalmentele statice — anatomice — au 
în vedere particularităţile morfologice ale corpului, capului, feţei şi ale 
elementelor componente ale acestora, indiferent dacă persoana este în 
acţiune ori în repaus relativ. 

Semnalmentele dinamice — funcţionale — constau în caracteristicile de 
mişcare şi de poziție ale corpului, respectiv deprinderile persoanei, stabilizate 
de-a lungul timpului. 

Atunci când se descriu semnalmentele, ele trebuie individualizate prin 
acele caracteristici ce vizează variațiile morfologice ereditare ori cauzate de 
factori de natură patologică. 

Este vorba de rănirea persoanei sau de apariția unor deformații ale 
organelor — cicatrici, aluniţe, negi — ce se constituie în semne particulare ale 
acesteia. 

Pentru înregistrarea şi reținerea semnalmentelor, observarea persoanei 
trebuie să se facă din faţă şi din profil; 

În afara planului frontal şi lateral, în măsura posibilităţilor, o asemenea 
observare poate fi făcută şi din spate. 

Redarea semnalmentelor anatomice şi funcţionale ale persoanei 
trebuie să fie urmată de descrierea ţinutei vestimentare şi a obiectelor aflate 
asupra acesteia; 

La descrierea semnalmentelor, o importanţă deosebită trebuie acordată 
folosirii unei terminologii comune, precise şi unitare, în felul acesta evitându-se 
anumite greşeli sau confuzii; 

În descrierea semnalmentelor unei persoane trebuie respectată o 
succesiune logică; 

În acest sens, practica criminalistică recomandă respectarea acestei 
succesiuni logice chiar şi în situaţia în care, din diverse motive, nu pot fi 
observate toate semnalmentele persoanei. 

La întocmirea portretului vorbit al unei persoane, caracterizarea 
semnalmentelor trebuie făcută în raport cu mărimea, forma şi amplasarea 
acestora. 

Atunci când se apreciază mărimea, aceasta nu este redată prin 
valoarea absolută a rezultatului măsurătorii, ci prin compararea ei cu alte părți 
ale corpului. Această mărime este notată cu „mic”, „mijlociu” sau „mare”, ori, 
după caz, „foarte mic” sau „foarte mare”. 

Forma semnalmentelor este dată de conturul exterior, liniar, al 
organului — sau părții din organ — care este descris. În funcţie de acest contur 
liniar exterior, semnalmentele sunt încadrate în una din figurile geometrice cu 
care se aseamănă: rotund, romb, triunghi, dreptunghi etc. 

Amplasamentul — poziția — unui detaliu al corpului uman se apreciază 
prin raportarea sa la planul orizontal sau vertical ori după zonele învecinate. 

În sfârşit, culoarea trebuie menţionată în cazul detaliilor ce posedă 
această însuşire, adică ochii, părul, tenul ori alte organe cu colorit diferit de 
restul pielii. 

Aşa cum remarcă literatura de specialitate, pentru realizarea portretului 
vorbit trebuie să existe o conlucrare între specialistul criminalist, victimă, 
martori etc. atât pentru identificarea făptuitorului, cât şi pentru stabilirea 
identităţii unui cadavru, în ultimul caz fiind necesară şi apelarea la cunoştinţele 
medicului legist. 

Dar, în aprecierea semnalmentelor unei persoane trebuie avuţi în 
vedere şi o serie de factori care pot influența exactitatea observării şi reţinerii 
acestor trăsături exterioare. 

Printre factorii obiectivi ce concură la exactitatea observării şi reţinerii 
menționăm: distanţa de la care se execută observarea persoanei; locul unde 
se află persoana respectivă; timpul când se face observarea şi condiţiile 
atmosferice şi de vizibilitate; durata observării; poziţia în care se află persoana 

supusă observării şi îmbrăcămintea acesteia; capacitatea de percepere şi de 
apreciere a celui care face observarea ş.a. 

De asemenea, în aprecierea semnalmentelor unei persoane trebuie să 
se ţină cont şi de factorii de natură subiectivă care influențează perceperea, 
memorarea şi redarea semnalmentelor, determinaţi de vârstă, sex, ocupație, 
experienţă de viață, structură psihofiziologică, starea de spirit în momentul 
reţinerii semnalmentelor, aptitudinea de a percepe semnalmentele, fidelitatea 
percepţiei, eventuala deficiență a organelor de simț. 

Din acest considerent, persoanei căreia i se solicită să redea 
semnalmentele unei persoane trebuie să i se creeze, pe lângă climatul de 
încredere necesar, şi posibilitatea de a putea lămuri anumite detalii şi de a-şi 
însuşi terminologia adecvată. Nu în ultimul rând, trebuie evitată sugestionarea 
persoanei în cauză. 

Descrierea semnalmentelor după metoda portretului vorbit îşi găseşte 
aplicarea în diverse domenii, respectiv: identificarea autorului unei infracțiuni 
prin prezentarea pentru recunoaştere a persoanei suspecte de către cel care 
l-a observat şi i-a reţinut semnalmentele; darea în urmărire a infractorilor care 
se sustrag de la urmărirea penală sau de la executarea pedepsei; identificarea 
persoanelor cu identitate necunoscută ori a celor care îşi ascund identitatea; 
identificarea cadavrelor necunoscute etc. 

Metode tehnice de realizare a portretului vorbit 

a) Portretul schițat sau schița de portret constă în schiţarea unui 
portret, după descrierea martorilor sau a victimei, de către un desenator cu 
calităţi plastice foarte bune. Procedural este folosit cu deosebit succes de către 
poliţiştii timişoreni, care beneficiază de concursul generos al Academiei Popa's 
la care studiază copii cu calităţi excepţionale din întreaga Europă. 

b) Fotorobotul, procedeu inițiat de comisarul francez Pierre Chabot, 
constituie un procedeu de identificare cu ajutorul unui colaj fotografic de 
elemente faciale. Se folosesc fragmente fotografice ale elementelor faciale 
selectate de martori sau victime, dintr-un album, până la realizarea unei 
imagini cât mai apropiate de cel vizat. Imaginea obținută este retuşată şi apoi 
refotografiată. Procedeul a dat rezultate modeste. 

c) Identi-kit şi Photo-identi-kits 

Martorii sau victimele care alcătuiesc portretul robot au la dispoziţie un 
album care conţine variante ale elementelor faciale desenate pe material (cca. 
500 - 700) şi grupate pe 11 - 12 grupuri de tipuri notate cu litere şi cifre. 
Compoziţia grafică este obținută pe un suport special, cu geam mat; iluminat 
de jos, poate fi retuşat şi completat. Trebuie avut în vedere faptul că 
elementele faciale aparţin unor trăsături antropologice ale populațiilor din ţările 
care produc aparatura. 

d) Minicompozitorul (MIMIC), un dispozitiv aflat într-o cutie prevăzută 
cu un ecran pe care sunt proiectate elemente faciale transpuse pe 6 benzi 
transparente, fiecare cu o lungime de 25,4 m şi cuprinzând câte 300 elemente. 
Imaginea compusă pe ecran poate fi fixată fotografic cu un aparat de tip 
Polaroid aflat în compunerea dispozitivului. 

e) Sintetizatorul fotografic, o variantă perfecționată a fotorobotului, 
selecționează elementele faciale din fotografii obişnuite şi realizează montajul 
cu 4 dispozitive ce proiectează pe un ecran câte o zonă a feței. 

f) Portretul robot computerizat constă în compunerea elementelor 
faciale cu ajutorul tehnicii de calcul electronic atât prin exploatarea eficientă a 
datelor furnizate de martori şi victime, cât şi prin utilizarea unor date stocate în 
memoria computerului referitoare la infractori identificaţi şi persoane dispărute. 
Dintre tehnicile de calcul folosite în prezent amintim proiectul SIGMA, utilizat 
de poliția germană, sistemul IBM, precum şi sistemul MACINTOSH PLUS, 
folosit şi de poliția română. Tehnicile de calcul permit alcătuirea portretului 
robot după fotografii, precum şi compoziţii, pe baza unor elemente de 
deghizare sau îmbătrânire. 


13.5. Cartotecile informatizate care utilizează semnalmentele 


Înregistrarea penală este o evidență sistematizată, pe bază de fişe 
speciale centralizate la nivel naţional şi județean, a unor categorii de persoane, 
animale şi obiecte, în vederea identificării lor ulterioare. 

Scopul înregistrării penale: 

a) Identificarea persoanelor care au mai săvârşit infracţiuni, pe baza 
înregistrării penale nominale şi dactiloscopice decadacitilare. 

b) Identificarea infractorilor pe baza înregistrării  dactiloscopice 
monodactilare şi după modul de operare. 

c) Identificarea persoanelor dispărute, a persoanelor şi cadavrelor cu 
identitate necunoscută după semnalmentele exterioare ori a altor date 
antropologice. 

d) Identificarea unor animale, a obiectelor pierdute, furate ori a celor 
corp delict. 

Judecătorului John Fielding din Londra i se atribuie meritul de a fi 
înființat prima cartotecă centrală în 1791, iar în Franța, Eugene François 
Vidocq (1775 - 1857) are meritul de a fi exploatat semnalmentele, numele, 
porecla, modul de operare al infractorilor recidivişti, precum şi al celor care se 
sustrăgeau urmăririi penale. 

Abia în 1880, însă, Alphonse Bertillon va pune bazele ştiinţifice ale 
înregistrării penale prin sistemul său de înregistrare şi identificare 
antropometrice. În ţara noastră, importante contribuții la identificarea 
persoanelor şi a cadavrelor şi-au adus fraţii Nicolae şi Mina Minovici, dr. Andrei 
lonescu şi Valentin Sava, care au înlocuit, în 1914, bertillonajul cu 
înregistrarea dactiloscopică. 


Sistemul IMAGETRAK 

Sistemul IMAGETRAK este destinat activităţilor operative ale poliţiei şi 
a fost pus in funcţiune la 01.06.2004. Sistemul este integrat la nivel naţional şi 
are în componenţă un server central de date, instalat la Institutul de 
Criminalistică, la care sunt conectate prin inelul de comunicaţii metropolitan 42 
de staţii de lucru, instalate în fiecare judeţ şi la D.G.P.M-B. 

Sistemul automat de recunoaştere facială IMAGETRAK, existent şi în 
România, poate fi prezentat astfel: funcţionează ca o bază de date centrală 
racordat la AFIS-2000; permite stocarea de fotografii de semnalmente şi datele 
de identificare; oferă posibilitatea comparării automate a fotografiilor digitale şi 
a schițelor de portret, în vederea stabilirii identităţii persoanelor sau cadavrelor. 

Serverul central IMAGETRAK - AFIS 2000 prezintă următoarele 
caracteristici: Sistem de operare Windows 2003 Server; Interconectare cu 
sistemul AFIS 2000 prin intermediul staţiilor de lucru LSS3000 si cele 42 stații 
de lucru Imagetrak interconectate prin reţeaua Metropolitană. 

O stație de lucru Imagetrak conţine: Periferice(scanner, imprimantă jet 
cerneală, cameră foto digitală 5 Mpixeli); Soft instalat (Imagetrak E-FIT 
pentru alcătuirea portretului robot; editare si captură video. Captarea de 
imagini cu ajutorul acestui sistem permite importul de imagini; o imagine cadru 
(Frames) din cadrul unui film de supraveghere; fotografii scanate; imagini cu 
portrete robot; suporta fişiere format JPEG, TIFF, GIF si BMP, oferă 
posibilitatea editării imaginii — scanare, decupare, strălucire, contrast, etc. 
Sistemul distinge 80 puncte nodale pentru față, care măsoară: distanţa între 
ochi; lățimea nasului; adâncimea orbitelor; oasele feţei; linia maxilarului; 
bărbia. 

Prin măsurarea acestor puncte nodale se obţine un cod numeric de 
reprezentare a feţei (faceprint) salvat într-un fişier de numai 84 biţi;Sunt 
necesare 14-20 de astfel de puncte pentru crearea acestui faceprint. 

Înregistrarea persoanelor dispărute, a celor urmărite local şi general, 
precum şi a cadavrelor cu identitate necunoscută. 

Aceste categorii de înregistrare se fac pe fişe separate, dar au ca 
elemente comune: analiza semnalmentelor după metoda portretului vorbit; 
compararea fotografiilor existente; analiza caracteristicilor îmbrăcămintei şi a 
obiectelor aflate asupra persoanelor respective. 

În fişa de evidenţă a persoanelor dispărute (fişa D) se trec persoanele 
dispărute în împrejurări care justifică bănuiala că au fost victimele unei răpiri 
sau ale unui omor; copii mici abandonaţi; surdomuţi ori bolnavi psihic care 
şi-au pierdut identitatea. 

Este posibilă identificarea unor cadavre necunoscute prin compararea 
cu datele din evidenţa persoanelor dispărute. Declanşarea urmăririi generale 
se face după începerea urmăririi penale, potrivit unei metodologii aprobate de 
ministrul Administraţiei şi Internelor. 

În toate cazurile se vor compara fişele dactiloscopice deca şi 
monodactilare cu datele înregistrate în cartoteca odontologică. 

Înregistrarea după modul de operare (modus operandi) 

Înregistrarea după modul de operare cuprinde: 

a) Infractori recidivişti, autori ai unor fapte grave ca: omoruri, tâlhării, 
furturi, înşelăciuni, falsuri, violuri. 

Fişele sunt clasate după natura infracțiunii comise şi după modul 
de operare specific; în raport cu specializările şi deprinderile unor 
infractori. 

b) Concluziile desprinse din cercetarea locului faptei pentru aceleaşi 
categorii de infracţiuni, atunci când autorii sunt neidentificaţi. Datele obţinute 
din câmpul infracțional sunt comparate cu informaţiile furnizate de martorii 
oculari despre particularităţile fizice şi semnalmenitele funcţionale ale 
infractorilor. 

Alte categorii de înregistrări penale: 

e cartoteca scrisului de mână (scriptotecă); 

e cartoteca antropometrică; 

e cartoteca vocii şi vorbirii; 

e cartoteca scrisului dactilografiat; 

e cartoteca balistică judiciară; 

e cartoteca fonobalistică; 

e cartoteca monedelor false; 

e cartoteca obiectelor furate; 

e colecţii de identificare criminalistică: arme şi muniții; instrumente de 
spargere; pelicule de vopsea auto; cerneluri, tuşuri şi paste de scris; produse 

din hârtie; colecţia tălpilor de încălțăminte; colecţia sistemelor de iluminare şi 


semnalizare auto; colecţia spectrală; colecţia fibrelor şi firelor textile; falsurile 
operelor de artă etc. 

14. Cercetarea la fața locului 


14.1. Noţiunea şi importanţa cercetării la fața locului 


Orice activitate infracțională presupune prezența făptuitorului la fața 
locului şi efectuarea de către acesta a unor activităţi ce produc modificări ale 
ambianţei locului (zonei) respectiv. Pe baza acestora pot fi obținute o serie de 
date referitoare la infracțiune, la persoana făptuitorului, precum şi date privind 
împrejurările în care s-a comis fapta. 

Toate activităţile ce se desfăşoară de organele în drept pentru 
cunoaşterea şi examinarea locului faptei sunt specifice cercetării la fața locului. 

Cercetarea la fața locului îşi găseşte consacrarea juridică în prevederile 
Codului de procedură penală. 

Prin alin. (1) art. 129 C P. P. se stabileşte norma de principiu potrivit căreia 
„cercetarea la fața locului se efectuează atunci când este necesar să se facă 
constatări cu privire la situaţia locului săvârşirii infracţiunii, să se descopere şi să 
se fixeze urmele infracțiunii, să se stabilească poziția şi starea mijloacelor 
materiale de probă şi împrejurările în care a fost săvârşită”. Efectuarea cercetării 
la faţa locului se impune ori de câte ori săvârşirea unei infracțiuni este însoțită de 
producerea unor transformări în mediul exterior, modificări de ordin fizic, schimbări ce 
se materializează sub forma unor urme. În cursul urmăririi penale, după cercetarea la fața 
locului, instanța de judecată constată necesitatea deplasării la fața locului, pentru 
a-şi reprezenta mai fidel locul săvârşirii infracţiunii. 

Cercetarea la faţa locului reprezintă una din activităţile procedurale şi 
de tactică criminalistică ale organului de urmărire penală, ce se realizează de 
obicei la începutul urmăririi, în scopul cunoaşterii nemijlocite a locului faptei, 
descoperirii, fixării şi ridicării urmelor create cu ocazia săvârşirii infracţiunii, 
precum şi pentru ascultarea martorilor oculari, a victimelor sau chiar a 
făptuitorilor. Aşadar, prin cercetarea la fața locului organul de urmărire penală 
urmăreşte stabilirea împrejurărilor comiterii faptei, identificarea infractorului, 
delimitarea sfere persoanelor suspecte, adună, conservă şi examinează 
probele materiale descoperite. 

În foarte multe situații, cercetarea la faţa locului este punctul de plecare 
pentru alte activităţi tactice de cercetare criminalistică. 

Cu ocazia cercetării la fața locului este necesară efectuarea unei 
examinări amănunțite, porțiune cu porțiune, a locului respectiv, astfel încât 
nicio zonă să nu rămână necercetată. În caz contrar, foarte multe urme 
prețioase ar putea să rămână nevalorificate, iar aflarea adevărului ar fi ori 
îngreunată, ori imposibilă. 

Codul de procedură penală, în art. 30 alin. ultim, defineşte locul 
săvârşirii infracțiunii ca fiind „locul unde s-a desfăşurat activitatea 
infracţională, în totul sau în parte, ori locul unde s-a produs rezultatul acesteia”. 

Putem considera loc al faptei: 

— terenul sau încăperea în care s-a comis infracțiunea; 

— locul unde s-a produs rezultatul; 

— împrejurimile acestor locuri, dacă sunt purtătoare ale urmelor create 
cu prilejul faptei cercetate. 

Cercetarea la fața locului poate fi definită drept activitatea iniţială de 
urmărire penală care constă în cunoaşterea nemijlocită a locului unde s-a 
săvârşit infracţiunea, în scopul studierii acestuia, pentru descoperirea, 
conservarea, interpretarea, fixarea şi ridicarea urmelor, precum şi pentru 
stabilirea împrejurărilor în care s-a comis infracţiunea (art. 129 C.P.P). 

Fiind o activitate de urmărire penală, cercetarea la faţa locului se poate 
efectua după începerea urmăririi penale, dispusă de organul de cercetare 
penală în urma sesizării primite conform art. 221 C. P. P. 

Importanţa cercetării la fața locului rezultă din următoarele aspecte: 

— urmele ridicate cu această ocazie permit declanşarea şi orientarea 
investigaţiilor referitoare la elaborarea versiunilor privind fapta şi persoana 
făptuitorului; 

— determină efectuarea altor activităţi de urmărire penală imediate ca: 
percheziția, ridicarea de obiecte sau înscrisuri, examinarea medico-legală a 
unor persoane, urmărirea, prinderea şi reținerea infractorului etc.; 

— se pot stabili cauzele care au determinat săvârşirea infracţiunii şi 
condiţiile care au înlesnit sau favorizat comiterea ei, astfel încât ulterior să fie 
luate măsuri de înlăturare a lor în vederea prevenirii unor astfel de fapte 
antisociale; 

— este o activitate de maximă importanţă; în multe dintre situații, 
această activitate este aproape imposibil de repetat, în aceleaşi condiții şi cu 
aceleaşi rezultate. 

În principal, cercetarea la faţa locului urmăreşte patru obiective: 

1. Verificarea caracterului real al infracțiunii; 

2. Identificarea autorului sau autorilor; 

3. Procurarea de probe sau indicii pentru autoritatea judecătorească, în 
cadrul procesului penal, care să servească la stabilirea vinovăţiei sau 
nevinovăţiei suspectului; 

4. Serveşte drept bază de investigaţie. 

Sarcinile cercetării locului faptei derivă atât din prevederile art. 129 
Cod procedură penală, cât şi din experiența acumulată în practica şi literatura 
de specialitate: 

— investigarea locului în care a fost săvârşită infracţiunea pentru 
stabilirea naturii acesteia şi a împrejurărilor în care a fost comisă; 

— perceperea directă, nemijlocită şi fixarea ambianţei locului faptei de 
către organul de urmărire penală; 

— descoperirea, fixarea, ridicarea şi examinarea urmelor şi a altor 
mijloace de probă; 

— culegerea datelor necesare şi cunoaşterea împrejurărilor concrete pe 
baza cărora să se poată stabili cât mai operativ dacă s-a comis o infracţiune, 
ori este vorba de o faptă care nu atrage răspunderea penală a vreunei 
persoane; 

— determinarea drumului parcurs de infractor (iter criminis); 

— stabilirea modului de operare al făptuitorului (făptuitorilor); 

— precizarea timpului săvârşirii infracţiunii; 

— identificarea persoanelor care au tangenţă cu cauza cercetată: 
făptuitori, martori, victime, persoane responsabile civilmente; 

— elaborarea primelor versiuni pentru orientarea investigatiilor 
ulterioare. 

Cu ocazia cercetării la fața locului pot fi elucidate următoarele 
probleme: 

— „ce” anume eveniment s-a petrecut; 

— „unde” s-a săvârşit fapta şi care este întinderea locului comiterii 


acesteia; 

— „cum” sau în ce mod s-a săvârşit fapta; 

— „când” a fost săvârşită infracțiunea (ziua, noaptea, data etc.); 

— „cu ce” mijloace, instrumente,substanțe, materiale etc., s-a comis 
fapta; 


— „de ce” s-a săvârşit fapta (ură, gelozie, răzbunare etc.); 

— „cine” a săvârşit fapta (una sau mai multe persoane, bărbat sau 
femeie, persoană minoră sau majoră, profesie, înălțime etc.). 

În raport de specificul infracţiunii şi a locului comiterii pot fi clarificate şi 
alte aspecte, cum ar fi: 

— persoanele vătămate; 

— valoarea pagubelor produse ori gradul vătămărilor provocate; 

— dacă cele petrecute la locul faptei au putut fi auzite sau văzute de alte 
persoane şi de unde anume; 

— dacă există împrejurări negative (lipsa de concordanţă între anumite 
urme descoperite şi factorii creatori ai acestora în împrejurările date). 

În funcţie de gravitatea şi complexitatea infracţiunii, cercetarea la fața 
locului poate fi făcută de o echipă special constituită ori de către un singur 
lucrător. 

Echipa de cercetare la fața locului se constituie pentru toate 
evenimentele care au ca urmare producerea de victime omeneşti, distrugeri de 
bunuri, pagube materiale importante sau ai căror autori sunt necunoscuți. 

În funcţie de natura infracţiunii comise, echipa de cercetare va avea în 
compunere ofiţeri şi subofiteri de la compartimentele de profil, criminalişti şi 
conductori câine de urmărire. 

La infracțiunile a căror urmărire penală este de competenţa obligatorie 
a procurorului, acesta va fi înștiințat de îndată pentru a participa la cercetare. 


14.2. Primele măsuri ce trebuie luate de către jandarmii care 
sosesc primii la fața locului 


Jandarmii ajunşi primii la locul producerii evenimentului ori săvârşirii 
faptei iau următoarele măsuri: 

a) salvează victimele în viață prin acordarea primului ajutor şi le 
transportă de urgenţă la cea mai apropiată unitate spitalicească; 

b) stabilesc perimetrul câmpului infracțiunii şi iau măsuri de 
semnalizare, avertizare şi pază a acestuia; 

c) iau măsuri de conservare a urmelor, obiectelor purtătoare de urme 
sau mijloacelor materiale de probă în pericol de a fi distruse, sustrase, 
modificate sau alterate de condiţiile atmosferice sau de alte persoane; 

d) culeg date cu privire la evenimentul produs (ora cât mai exactă, 
starea vremii în acel moment, participanţi, martori etc.) precum şi despre 
eventualele modificări aduse în câmpul infracțiunii; 

e) identifică martorii oculari şi procedează la investigarea sumară a 
acestora cu privire la date despre făptuitori, trecând la organizarea urmăririi şi 
reţinerii acestora şi transmiterea semnalmentelor la unitate; 

f) execută sarcini şi măsuri ce le sunt transmise de conducerea unității; 

g) la sosirea echipei de cercetare, prezintă conducătorului acesteia 
constatările făcute şi măsurile întreprinse până atunci. 

14.3. Pregătirea şi efectuarea cercetării la fața locului 


A. Pregătirea în vederea efectuării cercetării la fața locului 
presupune luarea unor măsuri de asigurare logistică şi de pregătire 
metodologică necesare efectuării acestei activități. 

Activităţile specifice pregătirii cercetării la faţa locului sunt: 

a) pregătirea materială; 

b) constituirea echipei de cercetare la fața locului; 

c) deplasarea la faţa locului. 


a) Pregătirea materială presupune asigurarea următoarelor: trusa 
criminalistică, aparatul fotografic, cameră video, formulare de proces verbal 
pentru cercetarea la faşa locului, rezoluție motivată, fişa infracțiunii după modul 
de operare, alte mijloace tehnice din dotare, în raport de specificul infracțiunii 
şi natura locului faptei. 

b) Constituirea echipei de cercetare la fața locului 

Comandantul unităţii este cel care constituie echipa de cercetare la faţa 
locului care, de regulă, este un ofiţer de profil. Dacă specificul infracțiunii sau 
locul faptei impune, comandantul unităţii va invita să facă parte din echipă şi 
alţi specialişti sau experţi: medici legişti, geologi, scafandrii specialişti, 
electronişti, pompieri, ingineri auto etc. 

c) Deplasarea la faţa locului 

Este organizată şi ordonată de comandantul unităţii care va organiza 
activitatea astfel încât, în orice moment, atât în timpul cât şi în afara 
programului, echipa să poată interveni prompt pentru efectuarea cercetării la 
faţa locului. 

Deplasarea se face cu autolaboratorul criminalistic sau cu alte mijloace 
de transport din dotarea unităţii. Când unitatea sesizată nu dispune în 
momentul respectiv de mijloace de transport, pot fi utilizate cele ale altor 
instituţii sau întreprinderi ori ale persoanelor fizice, cu respectarea prevederilor 
legale privind folosirea acestora. 

Imediat după sosirea la faţa locului şi înainte de a începe cercetarea 
propriu-zisă, echipa de cercetare trebuie să ia unele măsuri urgente, de la caz 
la caz, în raport cu natura infracţiunii comise, urmările acesteia şi natura locului 
ce urmează a fi cercetat. 

In acest sens se pot reține următoarele activități: 

— informarea operativă asupra evenimentelor care au avut loc şi au fost 
constatate de către lucrătorii sosiți primii la fața locului; 

— verificarea modului cum s-a acţionat până la sosirea echipei de 
cercetare, a rezultatelor obținute şi, în raport de situaţia concretă existentă, 
luarea măsurilor corespunzătoare; 


- 265 — 


Îndrumar de criminalistică pentru jandarmi 


— determinarea modificărilor care au survenit în aspectul iniţial al locului 
faptei; 

— delimitarea corectă a locului cercetat; 

— organizarea măsurilor de pază a locului faptei; 

— identificarea martorilor oculari şi stabilirea persoanelor suspecte care 
pot fi ascultate urgent chiar înainte de începerea examinărilor propriu-zise, 
pentru lămurirea urgentă a unor probleme, cum ar fi: locul şi timpul săvârşirii 
faptei, principalele aspecte privind activitatea  infracţională, conduita 
făptuitorului (înainte, în timpul şi după comiterea infracțiunii), direcția în care 
s-a deplasat, acțiunile sau inactiunile victimei, semnalmentele infractorului etc. 

Înainte de a începe cercetarea la fața locului se va proceda la invitarea 
a doi martori asistenți (dacă este posibil) şi a părţilor ori reprezentanților 
acestora, atunci când se impune ca cercetarea să se efectueze în prezenţa lor. 
Acestora li se va explica faptul că au dreptul legal de a face observaţii cu 
privire la cele ce se vor constata şi felul cum se vor desfăşura operațiunile la 
care urmează să asiste. 

Cercetarea la fața locului trebuie să se desfăşoare cu respectarea 
acelor norme prevăzute în C.P.P. şi a unor reguli specifice tacticii 
criminalistice. 

În faza de urmărire penală, cercetarea locului faptei se efectuează 
după începerea urmăririi penale, care se poate dispune imediat sau pe 
parcursul investigării criminalistice. 

De regulă se efectuează în prezența martorilor asistenţi, afară de 
cazul când acest lucru nu mai este posibil. 

Cercetarea se poate efectua în prezenţa părţilor, dar neprezentarea 
părților încunoştinţate nu împiedică efectuarea cercetării. 

Învinuitul sau inculpatul reţinut ori arestat poate fi adus la cercetare. 
Dacă acest lucru nu este posibil, organul de urmărire penală îi pune în vedere 
că are dreptul să fie reprezentat şi îi asigură, la cerere, reprezentarea. 

Potrivit art. 172 C.P.P., modificat prin Legea nr. 32/1990, apărătorul 
învinuitului sau inculpatului are dreptul să asiste la efectuarea oricărui act de 
urmărire penală; deci, şi la cercetarea locului faptei. 

În faza de judecată, potrivit art. 129 alin. 4 C.P.P., instanţa de judecată 
efectuează şi cercetarea locului faptei în condiţii de contradictorialitate, cu 
citarea părţilor şi în prezența procurorului, când participarea acestuia la 
judecată este obligatorie. 

Reguli tactice specifice cercetării locului faptei 

Se recomandă ca, la sosirea la locul faptei, să se facă primele 
fotografieri sau filmări (de ansamblu) ale victimei sau cadavrului. Să se noteze 
timpul sosirii, persoanele găsite sau cele despre care se obțin date că au 

trecut prin zonă; starea iniţială a victimei, toate modificările survenite în câmpul 
infracţional. 

Să fie supravegheate toate persoanele aflate la locul faptei pentru a 
surprinde comportamentul şi atitudinea lor față de infracţiunea comisă. 

Nu vor fi atinse corpurile delicte, reziduurile suspecte şi nici nu se vor 
face modificări, păstrându-se ambianța găsită. Precizările martorilor oculari 
privind eventualele modificări survenite în câmpul infracţional vor fi notate, dar 
nu se va face nicio intervenție. 

Se notează starea dispozitivelor de siguranță (modul în care au fost 
încuiate uşile, dacă s-a folosit zăvorul sau lanţurile de siguranţă etc.); starea 
ferestrelor (deschise, închise; dacă storurile au fost trase); condiţiile 
atmosferice; funcţionarea unor aparate (radio, TV, telefon, aragaz, sobe, 
frigider, maşină de spălat etc.); dacă lumina a fost aprinsă; mirosurile 
persistente (dacă este posibil, se recomandă prelevarea urmelor). 

Nu se va folosi WC - ul (nu se va trage apa). 

Nu se va exprima nicio părere şi nu se va conversa cu martorii, pentru 
a nu-i influența. 

Să nu se uite, în niciun moment până la sosirea echipei, că autorul 
poate fi la locul faptei sau se poate întoarce! 

În faza de pregătire, în câmpul infracțional pătrunde doar şeful 
echipei împreună cu criminalistul pentru a dispune: 

— fixarea căilor de acces pentru ceilalți membri ai echipei şi a 
priorităților: medic legist, ofițer criminalist, câine de urmărire; 

— Interzicerea oricăror activităţi care pot deruta cercetarea: fumat, 
curățirea hainelor, crearea altor urme; 

— Alegerea martorilor asistenţi dintre persoanele care nu au legături de 
rudenie cu făptuitorul ori cu părțile vătămate; 

— Obţinerea unor informaţii utile privind stabilirea cercului de suspecti 
dintre persoanele aflate în anturajul victimei ori bănuite de către aceasta. 
Informaţiile vor fi completate cu datele furnizate de făptuitor, rude, vecini, 
martori oculari; 

— Investigarea persoanelor găsite la locul faptei pentru a se stabili date 
concludente privind situaţia inițială a câmpului infracţional. 

B. Efectuarea cercetării la faţa locului 

Efectuarea cercetării propriu-zise se va desfăşura în două faze: faza 
statică şi faza dinamică, stabilite convenţional, după următoarele reguli tactice 
generale: 

a) Cercetarea locului faptei se va face de îndată, evitându-se însă 
graba şi superficialitatea. 

Deplasarea la locul faptei, de la anunţarea evenimentului, trebuie să se 
facă în cel mai scurt timp posibil. Orice manager trebuie să-şi stabilească, 
periodic, ca obiectiv prioritar, obținerea unui timp optim. 

b) Cercetarea locului faptei trebuie să se facă în baza unui plan 
judicios şi riguros. 

Experiența demonstrează că niciun caz nu seamănă cu altul, dar 
abordarea oricărui eveniment trebuie să se facă în baza unei planificări 
riguroase, stabilindu-se toate activităţile care trebuie executate şi succesiunea 
acestora. Şeful echipei va stabili sarcini precise pentru fiecare participant, 
imprimând reguli stricte şi pentru cei care sunt conduşi de orgolii şi se cred 
atotştiutori. 

Criminalistul trebuie, din start, să fie lăsat să-şi facă treaba sa, fără să 
fie „dădăcit” şi supervizat. Şeful echipei îi va cere însă criminalistului să-şi 
planifice cercetarea judicioasă a fiecărei porţiuni de teren, după o succesiune 
stabilită de comun acord. 

c) Cercetarea locului faptei trebuie să fie obiectivă. 

Intuiţia şi orgoliul trebuie lăsate la o parte, pentru că pot influenţa în rău 
cercetarea. 

Trebuie impusă regula că toate urmele de la locul faptei au iniţial 
aceeaşi valoare, chiar dacă, aparent, se contrazic sau par lipsite de 
importanță. 

d) Cercetarea locului faptei trebuie să fie sistematică şi completă. 

Criminalistul trebuie să fie înarmat cu multă răbdare şi să cerceteze 
sistematic fiecare porțiune a locului faptei, insistând să descopere urme în 
locuri în care un vizitator obişnuit n-ar avea ce căuta (în dulapuri de haine, sub 
pat, pe vitrine, în spatele unor piese de mobilier etc.). Aceste urme pot fi 
relevante pentru cauză, asigurând succesul cercetării şi, ulterior, al probaţiunii. 

Trebuie să se evite excesul de fotografii, dar să nu rămână niciun 
detaliu nefixat de obiectivul aparatului de fotografiat. Nici nu ştii când îţi poate 
dezlega enigma! Într-un caz de omor, un bolnav psihic, care era un obişnuit al 
locuinţei victimei, a recunoscut că a pătruns prin balcon, pe o scară găsită la 
cercetarea locului faptei, aruncată la câţiva metri. Suspectul a devenit credibil 
doar când a demonstrat că a fixat scara cu un banal pietroi, care fusese 
„surprins” într-o singură fotografie, în apropierea scării. Nimeni nu i-a dat nicio 
importanţă, deşi s-a dovedit indispensabil pentru cauză. 

e) Echipa de cercetare va fi condusă de un şef care va coordona 
toate activităţile şi va direcţiona investigarea. În cazul investigării omorului, 
şeful echipei va fi un procuror, de regulă, criminalist. Şeful echipei va fi atent să 
se respecte normele tactice şi metodologice, de la descoperirea urmelor până 
la ridicarea, ambalarea şi transportul lor în condiţii de siguranță. 

Şeful va distribui sarcinile şi tot el va corobora toate datele şi 
informaţiile obținute, direcţionându-le într-un singur sens: identificarea 
făptuitorului. De tactul său vor depinde motivaţia şi profesionalismul întregii 
echipe. 

f) Respectarea strictă a normelor procedurale 

Normele legale trebuie respectate fără nicio abatere, indiferent cât de 
tentante ar fi unele „procedee” care au asigurat succesul unei operațiuni cu 
care se împăunează unii. 

Rutina trebuie acceptată doar ca rigoare profesională, încadrată strict 
în litera şi spiritul legii! 

Relaţiile cu mass-media trebuie să fie corecte, bazate pe încredere 
reciprocă. 

Experienţa arată că ziariştii trebuie să fie lăsaţi suficient de aproape, 
dar niciodată în câmpul infracţional, iar la terminarea cercetării să se țină cont 
de posibilitatea repetării acesteia, astfel că locul faptei ar fi bine să nu devină o 
„scenă” de spectacol. Trebuie, de asemenea, să se manifeste o grijă deosebită 
pentru protejarea unor date de intimitate ale cauzei, care l-ar avertiza pe 
făptuitor. În acelaşi timp, să se aibă în vedere că presa poate ajunge şi singură 
la datele fierbinţi ale cazului, iar ignorarea ori desconsiderarea ziariştilor ar 
putea fi extrem de păgubitoare pentru anchetă. 

lată de ce presei trebuie să i se dea un „os de ros” suficient de „tare” 
pentru senzațional, dar care să asigure secretizarea datelor de maximă 
importanţă pentru caz. 

Procesul-verbal de cercetare a locului faptei trebuie să fie analizat 
imediat de şeful competent. Se mai pot umple unele lacune sau se pot 
înlătura scăpări ori erori care, altfel, ar putea să conducă, inevitabil, doar la un 
nou caz cu autor neidentificat. 


14.4. Fazele cercetării la faţa locului 


În teorie şi practică se face distincţie între două faze: statică şi 
dinamică, dar stabilirea lor are un caracter convențional-didactic, deoarece ele 
formează un tot unitar. 

În faza statică se vor desfăşura următoarele activități: 

e Fotografierea de ansamblu a persoanelor care au fost găsite la 
locul faptei. Nici nu-ţi poţi da seama cât de utilă poate deveni pe parcursul 
investigării. Se discută mult despre posibila întoarcere a făptuitorului la locul 
infracțiunii datorată fenomenului de amnezie postinfracțională: „Infractorul nu 
se simte în siguranță, nu-şi poate aminti dacă totul a fost pus la punct, dacă nu 
cumva a comis greşeala fatală trădătoare. Din acest motiv, cu greu poate 
rezista impulsului imperativ de a se reîntoarce la locul infracțiunii, întoarcere 
care îi este fatală în cele mai multe cazuri”: 

e Se consemnează primele informaţii de la poliţiştii (jandarmii, alte 
persoane) care au asigurat paza, pentru stabilirea eventualelor modificări 
survenite; 

e Delimitarea teritorială a zonei cercetate; 

e Parcurgerea locului faptei pentru cunoaşterea ambianţei şi 
identificarea unor repere pentru investigare; 

e Orientarea locului faptei din punct de vedere topografic şi 
criminalistic; 

+ Determinarea punctului de începere, precum şi a sensului şi 
direcţiei cercetării. Punctul de plecare îl poate constitui centrul scenei 
infracțiunii, după care se examinează zonele adiacente până la periferie 
(cercetare excentrică), dar punctul de iniţiere îl poate constitui şi periferia, cu 
deplasarea, spre centru, în spirală (cercetare concentrică). 

Locul faptei poate fi împărțit în sectoare, stabilindu-se succesiunea 
examinării acestora sau poate fi cercetat numai într-o anumită direcţie (în sens 
liniar). 

e Marcarea drumului de acces în câmpul infracțional; 

e Stabilirea stării şi poziției obiectelor care au legătură cu cauza şi 
sunt purtătoare de urme; 

* Executarea fotografiilor de orientare şi de ansamblu după regulile 
de criminalistică tehnică; realizarea înregistrărilor video şi a schiţei locului 
faptei; 

e Folosirea câinelui de urmărire pentru prelucrarea urmei de miros 
uman (dacă permit condiţiile atmosferice). Simţul mirosului, deosebit de fin, se 
datorează celulelor senzoriale din mucoasa olfactivă, care pot fi de 300-600 de 
ori mai multe decât la om (150-300 milioane față de aproximativ 500.000); 

e In această fază pot fi obținute date şi informaţii care să conducă la 
identificarea făptuitorului; 

e Se iau măsuri pentru urmărirea făptuitorului cunoscut sau prezumtiv 
(consemn la frontieră) ; 

e Se dau în urmărire, în măsura în care se cunosc elemente precise de 
identificare, obiectele care au servit la comiterea infracțiunii sau bunurile sustrase; 

+ De reţinut: În faza statică a cercetării la fața locului nu se permite 
atingerea sau schimbarea poziției obiectelor din câmpul infracțional! 

In faza dinamică, cea mai importantă etapă a cercetării locului faptei, 
se vor executa următoarele activități: 

— examinarea minuțioasă a cadavrului şi a obiectelor purtătoare de urme; 

— fotografierea obiectelor principale şi a cadavrului; 

— executarea măsurătorilor fotografice bidimensionale f 

— descoperirea, fixarea şi ridicarea urmelor; 

— descoperirea şi examinarea instrumentelor (obiectelor) folosite la 
comiterea infracțiunii; 

- definitivarea schiţei locului faptei sau a schițelor: schiţa de orientare, 
schiţa locului faptei, schița unei porţiuni de la locul faptei şi a obiectelor 
principale, schița urmelor şi schița de detaliu; 

— ambalarea, etichetarea şi sigilarea urmelor; 

— audierea persoanelor suspecte, a martorilor şi a victimei, cu 
respectarea regulilor tactice ale ascultării. Dacă este posibil, declaraţiile să fie 
înregistrate pe bandă magnetică şi videomagnetică; 

— stabilirea semnalmentelor şi portretului robot ale făptuitorului şi 
declanşarea, după caz, a urmăririi generale; 

- clarificarea împrejurărilor negative sau controversate, care au fost 
creare de făptuitor pentru a deruta cercetările. Este necesar să se facă o 
cercetare sistematică şi amănunţită a locului faptei, pentru a se da un răspuns 
corect întrebărilor care s-au pus pe parcursul cercetării privind existența sau 
inexistența unor urme specifice, sau să se clarifice împrejurări care nu puteau 
fi explicate (uşa încuiată cu cheia pe dinăuntru, ferestre închise). 

Ciarificarea acestor împrejurări se impune mai ales în cazul 
infracțiunilor comise cu arme de foc, când un omor comis prin împuşcare poate 
fi disimulat în sinucidere, dar şi invers, când sinucigaşul şi-a disimulat fapta în 
omor: fixarea rezultatelor în procesul-verbal de cercetare a locului faptei; 
reluarea şi repetarea cercetării locului faptei. Reluarea cercetării locului faptei 
se impune atunci când, datorită unor fenomene naturale (întuneric, furtună, 
ploaie etc.), cercetarea a fost întreruptă sau au survenit alte cauze de pericol 
pentru viața, sănătatea şi avutul persoanelor. 

Reguli tactice 

Şeful echipei va cere fiecărui component al echipei să-şi noteze 
cronologic toate activitățile şi constatările: data şi ora începerii şi terminării 
investigaţiei, descrierea locului faptei, persoanele identificate şi verificate, 
informaţiile obținute, în general toate datele de interes operativ, care pot 
deveni o adevărată „comoară”. 

Măsuri de protejare, chiar de pază, dacă situația impune. 

Cercetarea trebuie continuată de către aceeaşi echipă. 

În procesul-verbal de cercetare a locului faptei se vor menționa 
perioada de întrerupere şi cauzele care au generat-o. 

Deşi, în principiu, irepetabilă, cercetarea locului faptei se poate repeta 
atunci când s-a constatat că a fost efectuată superficial ori pe parcursul 
anchetei s-au stabilit noi indicii despre alte urme sau corpuri delicte. 

14.5. Activităţile desfăşurate de către specialistul criminalist cu ocazia 
cercetării la fața locului 


Potrivit art. 6 alin.(1) din Ordinul I.G.J.R. nr. 20/2006, primele măsuri ce 
trebuie luate de subofițerul criminalist sunt: salvează victimele şi acordă primul 
ajutor acestora; opreşte din acțiune, prinde şi identifică făptuitorul; identifică martorii 
oculari; notează şi marchează poziţia iniţială a mijloacelor de probă, schimbările 
intervenite, persoanele care le-au făcut şi scopul acestora, protejează urmele 
existente în câmpul infracţional; nu permite niciunei persoane să pătrundă în câmpul 
infracțional dacă nu are atribuţii pe linie criminalistică, de constatare a infracţiunii 
flagrante ori de salvare a victimelor. 

În continuare, în funcţie de natura infracţiunii şi de locul faptei, criminalistul 
poate desfăşura activităţi pentru: 

— fixarea limitelor locului faptei pentru a asigura descoperirea urmelor şi a 
tuturor mijloacelor materiale de probă ce au legătură cu cauza; 

— conservarea urmelor la fața locului ce are ca scop păstrarea urmelor 
infracțiunii şi a obiectelor purtătoare de urme în starea în care au fost găsite şi 
protejarea lor împotriva oricăror factori distructivi naturali sau umani (intenţionat sau 
neintenţionat); 

— executarea tuturor tipurilor de fotografii judiciare la fața locului; 

— executarea filmului judiciar; 

— amprentarea făptuitorilor 

Alături de constatările proprii ale criminalistului, un rol deosebit îl au datele şi 
informaţiile obținute de la jandarmii care au ajuns primii la fața locului, de la 
persoana vătămată, martorii oculari ori de la cei care au sesizat săvârşirea faptei. 

In cazul constatării unei fapte de natură penală la care cercetarea la fața 
locului este obligatorie, va fi sesizată urgent prin dispeceratul unităţii de jandarmi, 
unitatea de poliție competentă teritorial pentru a efectua cercetarea la faţa locului. 

Conform art. 7 din acelaşi ordin al l.G.J.R., la sosirea echipei operative a 
poliţiei, după caz, subofițerul criminalist jandarm îl va informa pe şeful echipei 
despre măsurile întreprinse până în acel moment, modificările aduse în câmpul 
infracțional, primele date de interes operativ şi va efectua împreună cu echipa 
poliției cercetarea locului faptei. 

De aceea este necesar a fi cunoscute activităţile ce se pot desfăşura de 
către criminalistul ce face parte din echipa operativă a poliţiei. 

Specialistul criminalist din cadrul echipei de cercetare operativă a poliției 
desfăşoară la faţa locului următoarele activități: 

— Pătrunderea împreună cu ofițerul desemnat, conducător al echipei de 
cercetare în câmpul infracţiunii şi marcarea drumului de acces pentru medicul legist, 
conducătorul câinelui de urmărire, ceilalți membrii ai echipei, martori asistenţi şi 
persoanele participante; 

— Marcarea perimetrului câmpului infracțiunii şi stabilirea modului de 
desfăşurare a cercetării, respectiv din exterior în interior sau din interior spre 
exterior; 

- Fixarea locului faptei în contextul mediului înconjurător prin fotografieri şi 
videofilmări din unghiuri şi direcții diferite; 

— Căutarea, descoperirea, marcarea, fixarea şi protejarea urmelor 
infracțiunii şi ale celorlalte mijloace materiale de probă, fără a le disloca din locul în 
care se găsesc şi apoi procedează la relevarea, ridicarea, conservarea, 
examinarea, interpretarea şi ambalarea acestora; 

- Fixarea prin fotografiere metrică şi videofilmare a obiectelor principale, a 
corpurilor delicte şi a leziunilor exterioare ale victimei; 

— Obiectele care, datorită volumului mare nu pot fi ridicate, după fixare 
fotografică, sunt protejate, sigilate şi lăsate în custodie pe bază de proces-verbal, 
fără a le imobiliza mult timp; 

— Folosirea aparaturii şi dispozitivelor din dotarea autolaboratoarelor în 
scopul soluționării tuturor sarcinilor legate de cercetarea completă a locului săvârșirii 
infracţiunii; 

— Efectuarea activităţilor specifice privind ridicarea şi conservarea urmelor şi 
probelor biologice; 

— Recoltarea şi ambalarea corespunzătoare a substanţelor ce pot avea 
legătură cu fapta cercetată (alimente, băuturi, medicamente, recipiente cu conţinut 
nedeterminat etc.); 

— Interpretarea din punct de vedere ştiinţific a urmelor infracțiunii 
descoperite la fața locului în scopul refacerii tabloului infracțiunii şi al obținerii 
unor date despre făptuitori; 

-Prin constatările făcute se pronunţă cu privire la originea şi modul de 
creare a unor urme sau se va referi la calităţile şi posibilităţile de valorificare a lor 
prin expertize; 

- Urmăreşte folosirea terminologiei  criminalistice adecvate pentru 
consemnarea corespunzătoare în procesul - verbal de cercetare la fața locului, a 
stărilor de fapt şi a urmelor existente. 


14.6. Fixarea rezultatelor cercetării la fața locului 


Cercetarea la faţa locului este finalizată atunci când s-au definitivat 
toate operaţiunile tehnico-criminalistice de căutare, fixare, ridicare şi ambalare 
a tuturor urmelor şi mijloacelor materiale de probă precum şi întocmirea 
documentelor prevăzute de legea procesual penală. 

Mijlocul de probă prin care se fixează rezultatele cercetării la faţa 
locului este procesul-verbal de cercetare la fața locului la care se anexează 

(conform art. 131. C.P.P.) fotografii judiciare, schițe, desene şi alte lucrări 
(filme judiciare pentru cazuri deosebite). 

Cercetarea locului faptei se consemnează într-un proces-verbal care 
trebuie să cuprindă: 

a) datele menţionate în art. 91 C.P.P.: 

e data şi locul unde este încheiat; 

* numele, prenumele, calitatea celui care îl încheie şi unitatea din care 
face parte; 

e numele, prenumele, ocupaţia şi adresa martorilor asistenţi; 

e descrierea amănunțită a celor constatate, precum şi a măsurilor luate; 
modificările survenite; persoanele care le-au făcut; în ce scop; persoanele 
găsite la locul faptei; 

e numele, prenumele, ocupaţia şi adresa persoanelor la care se referă 
procesul-verbal, obiecțiile şi explicaţiile acestora; 

e mențţiunile prevăzute de lege pentru cazurile speciale; 

b) alte date cerute de art. 131 C.P.P.: 

e descrierea amănunțită a situației locului; 

e urmele găsite, fixate şi ridicate; să se precizeze locul în care au fost 
descoperite, distanțele fată de anumite repere (fereastră, uşă, copac, axul 
şoselei etc.); 

* obiectele examinate şi cele ridicate, cu descrierea caracteristicilor de 
identificare (model, marcă, tip, serie), dimensiuni, culoare, formă, calitate; 

e starea urmei sau a obiectului (curată, murdară, caldă, fierbinte, rece, 
îngheţată, topită, cu miros, în putrefacție, fără miros etc.); 

e conditiile în care au fost descoperite; 

e descrierea metodelor folosite pentru ambalare, etichetare şi sigilare; 

e cantităţile ridicate; 

e împrejurările negative (controversate) constatate şi măsurile luate 
pentru clarificarea lor; 

e starea timpului: ploaie, ninsoare, căldură, ger, vânt etc.; 

e măsurile luate față de victime, făptuitori, obiecte implicate în 
eveniment; 

+ fotografiile judiciare efectuate: fotografia de orientare, fotografia 
schiță, fotografia obiectelor principale, fotografiile de detaliu şi măsurătorile 
fotografice, precizându-se marca aparatului folosit şi a filmului; 

e mențiuni cu privire la înregistrările efectuate: înregistrarea pe bandă 
videomagnetică ori înregistrări foto şi video-digitale; 

e tehnica de iluminare utilizată; 

e menţiuni despre întocmirea planului-schiță, cu precizarea scării la 
care s-a întocmit ori despre desenul schiţă realizat; 

e rezultatul folosirii câinelui de urmărire; 

+ observațiile persoanelor participante, mijloacele materiale de probă 
ridicate de la locul faptei şi cele lăsate în custodie, precum şi obiecțiile 
făptuitorului; 

e ora începerii şi ora terminării cercetării locului faptei, cu precizarea 
condiţiilor meteorologice şi de vizibilitate pe parcursul cercetării; 

e numărul de exemplare şi destinația acestora. 

Procesul-verbal trebuie să fie întocmit într-un stil clar, precis şi concis, 
să prezinte în mod obiectiv situația constatată la locul faptei. Procesul-verbal 
se semnează de către organul judiciar, martori asistenţi şi de alte persoane, pe 
fiecare pagină, iar locurile rămase libere se barează. 

În procesul-verbal nu se consemnează opiniile experților sau ale 
martorilor asistenți cu privire la modul în care s-a comis fapta şi persoana 
făptuitorului. 

Este preferabil ca procesul-verbal să fie redactat la locul faptei, pentru 
a nu se omite amănunte relevante pentru cercetare. 

La redactarea procesului-verbal de cercetare la fața locului trebuie 
respectate următoarele reguli: 

— întocmirea procesului verbal şi folosirea celorlalte mijloace tehnice de 
fixare să se facă în strictă conformitate cu prevederile art. 91 şi 131 din C.P.P; 

— redarea cu precizie a locului descoperirii urmei sau altui obiect, 
consemnându-se distanțele față de diferite repere fixe sau relativ fixe 
(fereastră, uşă, pat, copac, zid, axul şoselei, înălțime faţă de sol etc.); 

— să se arate poziţia exactă față de planurile vertical şi orizontal, 
precum şi față de baza proprie (înclinat, răsturnat etc.); 

— să fie reproduse întocmai caracteristicile referitoare la formă, 
dimensiuni, culoare, calitate etc.; 

— să fie înregistrate datele care privesc modelul, marca, tipul, seria; 

— să se consemneze starea urmei sau obiectului (deteriorat, putred, 
murdar, cald, rece, armat, umed, uscat etc.); 

— se vor consemna cantităţile (pentru lichid, bucăţi, resturi, număr de 
lovituri vizibile etc.); 

— descrierea condiţiilor în care s-au descoperit (pivniţă umedă, încăpere 
uscată, îngropate etc.); 

— să se precizeze starea timpului (senin, ger, căldură etc.); 

— să se descrie operaţiunile tehnico-criminalistice efectuate; 

— dacă părțile prezente la efectuarea cercetării la fața locului au de 
făcut sau nu obiecţiuni cu privire la modul de efectuare a cercetării la fața 
locului sau al redactării procesului-verbal. 

De asemenea, în procesul verbal se vor consemna date privind: 
caracteristicile tehnice ale aparaturii şi materialelor sensibile folosite; parametrii 

de lucru; tehnica de iluminare utilizată. Dacă cercetarea la faţa locului este 
făcută de către specialistul criminalist, acesta va urmări folosirea unei 
terminologii adecvate pentru consemnarea în procesul-verbal a tuturor stărilor 
de fapt şi urmelor descoperite. 

În situaţia în care cercetarea la faţa locului este efectuată de echipa 
operativă a poliţiei, subofițerul criminalist jandarm desfăşoară următoarele 
activități: 

— va solicita consemnarea în conţinutul procesului verbal de cercetare 
la faţa locului a tuturor participanţilor la această activitate; 

— va solicita o copie a procesului-verbal de cercetare la fața locului în 
vederea constituirii „urmei” dosarului ce va rămâne la compartimentul 
prevenire şi combatere a criminalităţii; 

— prin adresa înaintată Parchetului împreună cu procesul verbal de 
constatare a infracţiunii şi cu celelalte acte, va menţiona că cercetarea la fața 
locului din punct de vedere criminalistic a efectuat-o specialistul criminalist din 
cadrul poliţiei (grad, nume, prenume, unitatea). 

15. Capcanele criminalistice 


15.1. Noţiunea şi importanţa capcanelor criminalistice 


Criminalistica elaborează o serie de mijloace şi procedee tehnico- 
ştiinţifice necesare prevenirii, descoperirii şi combaterii fenomenului 
infracţional. 

Practica a demonstrat că un rol determinant în descoperirea 
infractorilor îl au „capcanele criminalistice”. 

Prin capcană criminalistică se înțelege operaţiunea organizată în mod 
special pentru a fi prinşi autorii neidentificaţi ce au săvârşit anumite infracțiuni 
care au caracter de repetabilitate şi despre care există presupuneri temeinice 
că vor fi prezenţi într-un anumit loc. 

Capcana criminalistică se poate organiza în două feluri şi anume : 

a) capcană tactică operativă — presupune dispunerea unor 
jandarmi în jurul locului (obiectivului) unde vor acţiona făptuitorii în urma 
informațiilor obținute; 

b) capcana tehnică criminalistică — constă în instalarea unor 
mijloace tehnice, care vor semnala prezenţa făptuitorilor şi îi vor marca în 
scopul identificării lor ulterioare. Capcana tehnico-criminalistică este un 
procedeu de lucru ce constă în folosirea unor mijloace tehnice dispuse în 
ascuns într-un loc precis determinat şi în legătură cu care se dețin informații 
sau există bănuieli întemeiate că se va săvârşi o faptă penală, cu scopul de 
a preveni comiterea de infracţiuni sau de a descoperi fapte antisociale, de a 
identifica făptuitorul şi de a proba activitatea acestuia. 

Importanţa capcanelor tehnico-criminalistice 

Capcanele tehnico-criminalistice prezintă o importanţă deosebită. 
Folosirea acestora prezintă un dublu rol: 

— preventiv — deoarece împiedică consumarea unei infracțiuni sau 
producerea urmărilor acesteia, fapta rămânând în faza tentativei; 

Exemplu: 

|. J. J. Vâlcea a fost sesizat de către numita A.B. că o persoană 
necunoscută încearcă să o omoare prin introducerea de mercur în ţigări. În 

urma verificărilor efectuate s-a stabilit că cel ce avea această intenție era un 
coleg de birou.. Pentru a-l prinde şi a-i proba vinovăția s-a hotărât instalarea 
unei capcane criminalistice chimice, prin marcarea țigărilor cu substanța acid 
B.O.N. (beta-oxi-naftoic). După puţin timp, numita A.B. a sesizat că s-a 
umblat iar la pachetul de țigări şi a anunţat jandarmii. In urma verificărilor sub 
radiații u. v. a colegilor de birou, pe mâinile şi hainele numitului B.M. s-a 
evidenţiat prezența substanţei folosite la marcare. Pus în fata probelor, acesta 
a recunoscut fapta declarând că a vrut să o omoare din motiv de gelozie. 

— represiv — prin identificarea, prinderea, probarea vinovăţiei şi 
tragerea la răspundere penală a autorilor, aşa cum rezultă şi din exemplul 
următor: 

Exemplu: 1.J.J. Vâlcea a fost sesizat cu privire la faptul că profesorul 
D.E. de la liceul „Nicolae Bălcescu” din localitate pretinde elevilor sume de bani 
în schimbul garantării reuşitei la examenul de bacalaureat. Considerând că 
pentru dovedirea vinovăţiei sus numitului este necesară organizarea unei 
capcane criminalistice jandarmii împreună cu un procuror din cadrul Parchetului 
de pe lângă Tribunalul Vâlcea au trecut la marcarea chimică a 5 bancnote de 
câte 50 lei cu acid B.O.N. (beta — oxi - naftoic) 

Bancnotele au fost date elevului C.A. (cel care a făcut sesizarea) iar 
acesta a mers la domiciliul profesorului căruia i-a înmânat suma de bani. 
După plecarea elevului, procurorul împreună cu jandarmii şi doi martori 
asistenţi s-au prezentat la locuința profesoarei. La întrebarea dacă a primit 
bunuri materiale sau bani de la elevul C.A., profesorul a răspuns că nu. 
Trecându-se la efectuarea unei perchezitii domiciliare, în sertarul bibliotecii s-a 
găsit un plic cu 5 bancnote cu valoarea de 50 lei. 

Surprins, profesorul a declarat că nu ştie nimic despre acel plic cu bani 
în el. în urma examinării sub radiații U.V. atât pe bancnotele din plic, cât şi pe 
mâinile şi hainele profesorului s-au pus în evidență urme din substanța 
folosită la marcarea bancnotelor. În final, profesorul a fost nevoit să-şi 
recunoască fapta. 

Baza legală a folosirii capcanelor criminalistice o constituie mai multe 
articole din Codul de procedură penală: 

— „procesul penal are ca scop constatarea la timp şi în mod complet 
a faptelor care constituie infracţiuni, astfel ca orice persoană care a săvârşit 
o infracțiune să fie pedepsită potrivit vinovăţiei sale şi nicio persoană 
nevinovată să nu fie trasă la răspundere penală” (art. 1 C.P.P.); 

— „constituie probă orice element de fapt care serveşte la 
constatarea existenței sau inexistenţei unei infracţiuni, la identificarea 
persoanei care a săvârşit-o şi la cunoaşterea împrejurărilor necesare pentru 
justa soluţionare a cauzei” art. 63 alin. (1) C.P.P.); 

— „mijloacele de probă prin care se constată elemente de fapt ce pot 
servi ca probă sunt înscrisurile, înregistrările audio sau video, fotografiile, 
mijloacele materiale de probă” (art. 64 C.P.P.); 

Organizarea de capcane tehnico-criminalistice constituie o probă 
ştiinţifică în slujba aflării adevărului, întrucât potrivit sistemului românesc de 
drept, ea nu face parte din categoria celor interzise de lege aşa cum sunt 
violența, ameninţarea ori alte mijloace de constrângere. 


15.2. Tipuri de capcane tehnico-criminalistice 


Capcanele tehnico-criminalistice se pot organiza atât în scop de 
prevenire cât şi în scop de descoperire. 

După tipul constructiv, în practică se folosesc următoarele capcane 
criminalistice: 

a) Capcana chimică - constă în răspândirea la locul unde se 
presupune că se va comite o infracțiune, a unor substanţe chimice care venind 
în contact cu infractorul, vor adera la hainele şi corpul său, iar în urma 
evidenţierii lor se poate identifica persoana ce a săvârşit infracțiunea. 

Se poate folosi cu eficienţă acest tip de capcană numai în cazul în care 
numărul persoanelor bănuite este precis determinat, şi relativ restrâns, ca de 
exemplu: personalul unui atelier dintr-o uzină, al unui magazin sau depozite, 
etc. 

Capcanele chimice presupun folosirea unor substanțe chimice de 
marcare, ce produc efecte diferite, astfel: 

a) Substanțe care colorează pielea: 

— nitrat de argint; 

— ninhidrină. 

b) Substanțe fluorescente (se observă sub radiații U.V.): 

— acidul beta-oxi-naftoic (B.O.N.); 

— acidul salicilic; 

— oxina; 

— alte substanțe fluorescente. 

c) Substanțe a căror prezență este pusă în evidență în reacţie cu 
diverse soluții: 

— fenolftaleină; 

— albastru de metilen; 

— albastru de brom-fenol. 

In cazul organizării capcanelor chimice, substanţele chimice trebuie să 
aibă următoarele proprietăți: 

— să aibă aceeaşi culoare sau culoare asemănătoare cu aceea a 
obiectelor care vor fi marcate; 

— să reziste la intemperii o perioadă mai mare de timp (10-15 zile); 

— să persiste pe făptuitor, ori pe hainele sale, chiar după spălare; 

- să fie de circulaţie redusă şi să nu se folosească în niciun fel ca 
materie primă în cadrul unităţii unde se organizează capcane; 

— să nu se transmită uşor de la o persoană marcată (contaminată) la 
alta; 

— să nu fie toxice şi să nu pună în pericol sănătatea sau viața 
persoanei; 

— să se poată transmite rapid de pe obiectul marcat pe făptuitor, fără 
ca acesta să se sesizeze. 

b) Capcana odorantă — se organizează prin răspândirea în locurile 
despre care se deţin date concrete că se va comite o infracţiune, a unor 
substanţe ce vor transmite un miros discret, specific persoanei făptuitorului, al 
cărui traseu va fi apoi urmărit cu ajutorul câinelui de urmă. 

În astfel de cazuri, mirosul substanței odorante se transmite de regulă 
pe talpa încălțămintei şi de aceea, folosirea acestei capcane are o mare 
eficiență în mediul rural (la sate, comune), cât şi în oraşele mici. 

De regulă, aceste capcane se organizează în locurile unde nu se poate 
stabili un cerc precis determinat de bănuiţi şi se foloseşte câinele de urmă 
care poate conduce după urma de miros la autorii infracțiunilor. În aceste 
cazuri mirosul poate dura până la 5-6 zile. 

c) Capcana radioactivă — este folosită rar şi constă în folosirea unui 
izotop radioactiv pentru crearea de bariere invizibile de radiaţii în drumul 
autorului spre locul faptei sau pentru marcarea diferitelor obiecte ale 
infracțiunii. Aceste substanţe vor transmite radiaţiile făptuitorului, devenind un 
trasor (atom marcat) ce va putea fi detectat de la distanţă. 

Folosirea unui izotop la organizarea capcanei radioactive se face în 
cazuri deosebite şi numai cu autorizarea instituţiilor competente în domeniu. 

d) Capcana optică -— se organizează prin instalarea unor 
mecanisme tehnice de fotografiere, filmare sau înregistrare video a 
făptuitorului. 

Acest tip de capcană se organizează atunci când: 

— nu este posibilă tratarea chimică sau radioactivă a locului ori a 
obiectivelor vizate; 

— nu se poate forma un cerc de suspecți precis determinat şi relativ 
restrâns. 

e) Capcana fonică - constă în instalarea unui dispozitiv audio în locul 
unde se presupune că se va repeta fapta penală, cu scopul de a se 
înregistra unele sunete, cum sunt: vocile participanţilor, urmele sonore ale 
împuşcăturii, zgomotul specific făcut de paşii autorului etc. 

15.3. Condiţiile şi factorii ce trebuie să existe pentru organizarea 
unei capcane tehnico-criminalistice 


În activitatea criminalistică, capcanele tehnico-criminalistice sunt folosite 
în domenii diverse şi foarte vaste. 

Condiţii. Pentru a se hotărî organizarea unei capcane tehnico- 
criminalistice, trebuie îndeplinite cumulativ următoarele condiții: 

1. acţiunea infracţională să aibă caracter de repetabilitate; 

2. fâptuitorul să fie neidentificat; 

3. să existe un cerc determinat şi relativ redus de persoane 
suspecte. 

Necesitatea primei condiţii rezultă din aceea că numai atunci când 
infracțiunea se repetă în acelaşi loc şi vizează aceleaşi obiecte, este posibil ca 
făptuitorul să vină în contact cu capcana organizată pentru prinderea şi 
identificarea sa. 

Privitor la cea de a doua condiţie, trebuie menţionat că o capcană nu 
se poate organiza decât pentru făptuitorii neidentificaţi. Când sunt cunoscuţi şi 
se dețin date că vor repeta acţiunea infracţională, legea nu permite să fie 
lăsaţi să comită în continuare infracțiuni pentru a fi prinşi cu ajutorul capcanelor 
tehnico-criminalistice. În astfel de cazuri jandarmii trebuie să ia toate măsurile 
pentru a preveni săvârşirea de infracțiuni, iar pentru faptele deja comise să 
descopere cu operativitate autorii. 

Dacă se foloseşte o capcană chimică, radioactivă sau fonică se impune 
să existe şi cea de a treia condiţie, pentru că fără un cerc determinat de 
suspecți nu se ştie unde să se efectueze investigaţii şi cercetări pentru 
descoperirea făptuitorului. Nelimitarea cercului de suspecți duce la extinderea 
cercetărilor, prelungirea duratei lor, etc., timp în care marcarea poate fi 
înlăturată, iar realizarea identificării devine imposibilă. 

Practica criminalistică a demonstrat că se pot obţine rezultate cu 
ajutorul capcanelor tehnico-criminalistice numai dacă totul se desfăşoară cu 
maximum de operativitate. 

Factori. Pentru a stabili modalitățile de organizare a capcanei trebuie să 
avem în vedere următorii factori: 

— Obiectul vizat de infractor — care poate influența în mare măsură 
hotărârea cu privire la modul de organizare a unei capcane tehnico- 
criminalistice. Exemplu: dacă dintr-un depozit se sustrag sticle cu băuturi 
alcoolice, nu se va pulveriza pe ele pulbere fluorescentă deoarece ar putea lua 
contact întâmplător cu substanţa şi o altă persoană decât făptuitorul, ci sticlele 
vor fi marcate cu creion fluorescent. 

— Specificul locului unde se desfăşoară acțiunea infracţională 

În situaţiile în care infracțiunile se comit în încăperi capcana se va 
organiza în aşa fel încât numai persoanele care săvârşesc fapta să vină în 
contact cu substanţa de marcare. De exemplu, dacă se vor marca mânerele 
uşilor, acestea nu vor fi tratate cu substanţă decât în partea interioară a 
camerei şi nu în exterior, unde pot fi atinse de orice persoană în mod 
întâmplător. 

Când obiectul vizat de infractor este afară, supus intemperiilor 
(cherestea, tablă galvanizată, etc.) orice substanţă folosită n-ar rezista multă 
vreme la ploaie, ninsoare, vânt, soare etc., de aceea este indicat să se 
organizeze o capcană optică sau să se folosească creioane fluorescente. 

— Păstrarea secretului organizării capcanei 

Descoperirea substanţelor folosite la capcană, pe făptuitor sau pe 
obiectele sustrase este un element de fapt care constituie probă în justiție dar 
până la descoperirea autorului, acţiunea de organizare a capcanei tehnico- 
criminalistice este secretă. La instalarea unei capcane, în afară de organele de 
urmărire penală şi de anumiţi specialişti mai participă şi un număr redus de 
persoane ca: (martori, victima, responsabilul sau şeful unităţii păgubite ori 
superiorii săi), cu condiţia ca aceştia să nu fie bănuiţi ca autori ai infracţiunii 
respective. 

Acestea vor fi instruite amănunțit cu privire la modul lor de acţiune şi 
comportare în raport cu locul şi obiectele care urmează să fie marcate şi li se 
vor atrage atenţia verbal şi în scris (se va face menţiune în procesul-verbal de 
aplicare a capcanei) asupra necesităţilor păstrării secretului aplicării capcanei. 

— Camuflarea capcanei 

Noţiunea de camuflare cuprinde două aspecte: 

— uneori instalarea trebuie să se facă sub o legendă faţă de întregul 
personal al unităţii păgubite, ori faţă de toate persoanele din anturajul victimei; 

— orice capcană tehnico-criminalistică trebuie să fie în aşa fel 
concepută, încât după instalare să nu poată fi observată (sesizată) de 
făptuitor ori de alte persoane. 

Când se organizează capcane chimice, se va avea în vedere ca 
substanţele folosite să nu aibă culori diferite față de fond, să fie răspândite 
într-un strat uniform şi să nu emane miros caracteristic, care să trezească 
bănuieli infractorilor. 

— Prin aplicarea capcanei, să nu se pună în pericol viața sau sănătatea 
persoanelor cu care aceasta vine în contact 

Se recomandă ca la organizarea capcanelor să nu se folosească 
substanțe toxice, iar acestea să fie răspândite numai pe ambalajele 
obiectelor capcanate. Numai alimentele pot fi marcate direct cu izotopi 
radioactivi care nu au nicio influenţă negativă asupra organismului uman, 
datorită cantităţii mici de substanţă. 

15.4. Organizarea unei capcane criminalistice chimice 


În activitatea practică s-a constatat că la organizarea capcanelor 
tehnico-criminalistice, se vor parcurge trei faze: 

a) Pregătirea în vederea instalării unei capcane criminalistice; 

b) Instalarea capcanei; 

c) Realizarea (exploatarea) capcanei. 

a) Pregătirea în vederea instalării unei capcane criminalistice 

În faza pregătirii, se vor desfăşura următoarele activităţi: 

- verificarea sesizării pentru a stabili dacă sunt îndeplinite 
condiţiile cerute pentru organizarea unei capcane; 

— alegerea tipului de capcană (de prevenire sau de descoperire); 

— pregătirea materialelor necesare: 

— substanţe ori soluţii chimice de marcare; 

— lampa cu radiaţii ultraviolete; 

— pensulă, spatulă, vată, pensetă; 

— coli albe de hârtie ş.a.; 

— stabilirea momentului optim de instalare şi a legendei de mascare a 
activităţii; 

— stabilirea persoanelor ce vor participa la aplicarea capcanei 
(reclamant, gestionar, şef de unitate etc.), obținerea aprobărilor necesare; 

— stabilirea martorilor asistenţi şi instruirea lor; 

— deplasarea la fața locului; 

b) Instalarea capcanei criminalistice(marcarea) 

În această fază se desfăşoară următoarele activități: 

a) marcarea obiectelor vizate de făptuitor sau a celor aflate în 
punctele obligatorii de trecere. Această activitate se poate realiza prin unul din 
următoarele procedee: 

— pudrarea cu pensula din păr de veveriță sau cu pulverizatorul pe 
diverse suprafeţe, într-un strat foarte subţire a substanţelor care se prezintă 
sub formă de pulbere fină, ca: oxina, acidul beta-oxi-naftoic (B.O.N.), acidul 
salicilic, antracenul, euramina, oxinatul de magneziu, pigmentul galben 
fluorescent, nitratul de argint, fluorescina, rodamina B. etc.; 

— răspândirea şi fixarea substanţei chimice cu un liant, procedeu ce se 
foloseşte în cazurile în care substanţa trebuie dispusă pe suprafeţe verticale 
sau pe obiecte pe care praful va adera (exemplu: pe întrerupătoare, mânerele 
interioare ale uşilor, pe ferestre, pe spătarele scaunelor, etc.). Procedeul 
constă în amestecarea substanţei, în mod uniform, cu vaselină incoloră sau 
colorată, în funcţie de caz, care se întinde într-un strat subţire, cu o pensulă, pe 
obiectele ce dorim să le marcăm; 

— răspândirea de soluţii chimice folosindu-se soluţiile de ninhidrină, 
brom-timol-bleu, azotatul de argint şi altele, care vor colora pielea persoanelor 
ce vin în contact cu ele în violet, în urma reacției cu aminoacizii şi 
albuminele din transpiraţie. Coloraţia persistă 2 - 3 zile; 

— marcarea unor produse prin introducerea în masa lor a unor soluții 
sau substanțe (marcarea benzinei cu soluţie de fenolftaleină sau de brom- 
timol-blau); 

— marcarea cu creionul fluorescent a obiectelor; 

Acest procedeu se foloseşte în cazurile în care nu se impune 
transmiterea substanţei capcană de pe obiectul marcat pe persoana ce vine 
în contact cu acesta, ci trebuie urmărit însăşi obiectul marcat. 

Marcarea constă în executarea unor semne sau texte cu creionul 
fluorescent pe diferite materiale, ca: acte, ambalaje, bancnote, textile, 
cherestea etc., bunuri aflate în birouri, depozite, magazine, serviete, poşete, 
etc. 

Atunci când marcarea obiectelor se face prin procedeul răspândirii 
substanţei cu ajutorul pensulei sau al pulverizatorului, trebuie să se manifeste 
multă prudenţă pentru a nu contamina şi alte suprafețe deoarece s-ar crea 
greutăţi în descoperirea autorului. 

Pentru evitarea acestor neplăceri, la marcarea obiectelor se vor aşterne 
pe masă ziare sau hârtie de orice fel şi abia apoi se vor scoate substanţele, 
pensula (sau pulverizatorul) şi obiectele ce trebuie marcate. 

Folosind mănuşile, jandarmul marchează cu substanţă obiectele vizate 
de infractor care vor fi aşezate la locul unde urmează să se săvârşească 
infracțiunea. 

Transportul şi aşezarea obiectelor se face cu multă atenţie pentru a nu 
răspândi substanţă şi pe alte suprafeţe din preajma obiectelor marcate. Se 
închide apoi cutia cu substanța capcană şi împreună cu pensula sau 
pulverizatorul se aşează în trusă. Se scot mănuşile şi ziarul sau hârtia, se 
strânge de pe masă începând de la margini către centru — după care aşa 
împachetată se introduce într-o mapă sau geanta jandarmului. 

Cu ajutorul lămpii cu raze ultraviolete, jandarmul criminalist verifică în 
prezența martorilor dacă pe masă sau pe podea nu au rămas urme din 
substanţa folosită la instalarea capcanei. Dacă există astfel de urme, acestea 
se spală şi numai după aceea se părăseşte locul unde s-a instalat capcana. 

În vederea măririi puterii probatorii a capcanei, se recomandă folosirea 
la pulverizarea sau pensularea substanţei pe o anumită suprafață, a unor 
clişee-şablon. 

(De exemplu: şablon de hârtie care are perforaţii de anumite forme - 
triunghiuri, pătrate, romburi, cerculețe, steluțe etc.). 

Este normal ca descoperirea urmelor de substanţă folosită la aplicarea 
capcanei, pe mâinile infractorului, într-o anumită formă ce corespunde cu 
clişeul-şablon folosit, conduce la înlăturarea tuturor pretextelor şi obiecțiunilor 
invocate de acesta în apărarea sa, îl determină să recunoască adevărul. 

b) întocmirea procesului-verbal de instalare 

Cu ocazia instalării unei capcane criminalistice chimice jandarmii trebuie 
să încheie un proces-verbal în care vor fi menţionate: 

— data, locul, gradul, numele şi prenumele jandarmului care a aplicat 
capcana, organul din care face parte, numele şi prenumele, precum şi calitatea 
persoanelor de încredere care participă la această operaţiune, având în 
vedere că aceste persoane au calitatea de martori asistenți; 

— scopul în care se aplică capcana; 

— substanţa folosită, culoarea acesteia la lumina naturală şi la razele 
ultraviolete, clişeul şablon folosit; 

— descrierea obiectelor marcate şi a locurilor unde au fost aşezate 
acestea; 

— menţiunea că persoanelor participante la aplicarea capcanei li s-a 
atras atenţia cu privire la necesitatea păstrării secretului aplicării capcanei; 

— obiecţiunile martorilor asistenţi — dacă s-au făcut; 

— formula de încheiere; 

— semnăturile persoanelor participante. 

Când capcana se aplică cu ajutorul creionului fluorescent în procesul- 
verbal vor fi menţionate culoarea creionului la lumina naturală şi culoarea 
urmelor acestuia sub influenţa radiaţiilor ultraviolete şi semnele grafice 
realizate. 

Procesul-verbal încheiat, se înregistrează la unitatea de jandarmi din 
care face parte cel care a aplicat capcana. 

c) Realizarea (exploatarea) capcanei 

În această fază se desfăşoară activitatea de descoperire a urmelor 
căutând substanța folosită la marcarea obiectelor, pe mâinile, fața sau 
îmbrăcămintea infractorului. Examinarea persoanelor din cercul de bănuiţi se 
face de cele mai multe ori cu ajutorul lămpii cu radiații ultraviolete, cu soluţii de 
testare ori prin observare directă. 

Examinarea în vederea depistării urmelor din substanţa folosită la 
marcare se face în special asupra mâinilor, feţei şi hainelor persoanelor din 
cercul de bănuiţi precum şi asupra obiectelor descoperite asupra lor. 
Persoanele vor fi examinate de regulă într-o încăpere mai întunecoasă, numai 
câte una şi uneori în mod conspirativ (se va folosi o legendă - de exemplu un 
control medical etc.). 

Activitatea de căutare a substanţei de marcare se face în prezenţa a 
2 martori asistenţi (dacă este posibil cei care au asistat şi la instalarea 
capcanei). 

Persoanele şi obiectele marcate vor fi conduse la laboratorul 
criminalistic, unde se vor executa fotografii la lumină naturală şi sub radiații 
ultraviolete şi se vor recolta (în totalitate sau parţial) substanţa folosită la 
marcare. Dacă este posibil, obiectele marcate vor fi reținute, urmând regimul 
obiectelor corp delict. 

Fixarea rezultatelor activităţii din această fază se va face în procesul- 
verbal de constatare şi în planşa fotografică. 

După realizarea capcanei sau după trecerea unui anumit timp în care 
infracțiunea nu s-a mai repetat, capcana se ridică, specificându-se în procesul- 
verbal de constatare sau în actul separat (se interzice punerea în circulaţie a 
obiectelor marcate). 

Exemplu: Cetăţeanul S.M. patronul restaurantului „S.C. Karma S.R.L”, 
din mun. Rm. Vâlcea, județul Vâlcea, a sesizat I.J.J. Vâlcea despre faptul că 
în mod repetat din magazia localului dispar sticle de 0,7501. ce conţin coniac 
„Metaxa”, cartuşe cu țigări „Kent” şi bani din casieria unității respective. 

Din relatările acestuia s-a stabilit că fapta se repetă de câteva zile, iar 
cantitățile sustrase sunt în general mici: 3-4 sticle de 0,750 1 cu coniac şi 
circa 2-3 cartuşe cu țigări. 

Întrucât fapta se repetă, iar cercul de bănuiţi era restrâns, s-a ajuns la 
concluzia că pentru depistarea autorului este necesar să organizeze o 
capcană criminalistică chimică. 

În mod conspirativ, patronul restaurantului împreună cu plt. maj. 
Petrescu Florian, criminalist în cadrul I. J. J. Vâlcea şi doi martori asistenți, 
au organizat o capcană criminalistică chimică, folosind acidul B.O.N. şi creionul 
galben fluorescent. 

În acest sens au fost marcate 10 sticle de 750 ml cu coniac „Metaxa”, 
2 cartuşe cu țigări „Kent” şi 3 bancnote de 10 lei. 

Pe etichetele sticlelor cu coniac, unul din martorii asistenţi a scris cu 
creionul galben fluorescent cuvântul „HOŢ”. 

După 2 (două) zile de la data instalării capcanei, patronul restaurantului 
a sesizat din nou dispariția de țigări şi băuturi alcoolice, banii fiind la locul lor. 

Imediat după sesizare, criminalistul plt. maj. Petrescu Florian a 
examinat cu ajutorul lămpii cu radiaţii ultraviolete, în prezența martorilor 
asistenţi, personalul bufetului. 

Pe mâinile, halatul şi interiorul buzunarelor pantalonilor muncitorului 
necalificat Dumitrescu lon s-au descoperit urme de acid B.O.N. folosit la 
instalarea capcanei. 

La percheziția domiciliară s-au găsit 8 (opt) sticle a 0,750|. Ce 
conţineau coniac „Metaxa” şi 14 (patrusprezece)pachete cu țigări „Kent” 
marcate chimic şi cu inscripția „HOȚ"”. 

Din cercetări a rezultat că Dumitrescu lon intra noaptea în magazia 
restaurantului folosindu-se de cheile pe care le confecţionase după mulajul 
celor originale, de unde sustrăgea produsele amintite. 


PROCES - VERBAL 


Anul luna ziua _____ în Rîmnicu - Vâlcea, 
jud. Vâlcea. 

Cpt. Dobre Radu şi plt. maj. Petrescu Florian, ambii din cadrul /.J.J. 
Vâlcea. 

Astăzi, data de mai sus, având în vedere necesitatea descoperirii 
autorilor unor furturi repetate de ţigări „Kent” şi a unor sticle cu coniac 
„Metaxa” din magazia restaurantului „S.C.Karma S.R.L.” din Rîmnicu - Vâlcea, 
jud. Vâlcea, în prezenţa martorilor asistenţi: 

1. Popa Vasile, domiciliat în mun. Rm Vâlcea, jud. Vâlcea, pensionar, 
posesor B.I. seria A.N. nr. 221247, eliberat de Poliţia mun. Rîmnicu - Vâlcea 

2. Şuteu Valentin, domiciliat mun. Rîmnicu- Vâlcea, jud. Vâlcea, 
str. Zmeurei, nr. 3, pensionar, posesor al B.I. seria A.N. nr. 312339, eliberat de 
Poliţia mun. Rîmnicu-Vâlcea 

Am hotărât organizarea unei capcane chimice, folosind ca 
substanţe acidul B.O.N. - fluorescent de culoare galbenă şi creion fluorescent 
de culoare galben-portocaliu strălucitor sub acţiunea radiaţiilor u. v. în acest 
sens, am procedat astfel: 

— pe etichetele a 10 (zece) sticle a 0,750 1. cu coniac „Metaxa”, martorul 
asistent 

Popa Vasile, a scris cu creionul fluorescent de culoare galben-portocaliu 
cuvântul „HOŢ"; pe 15 (cincisprezece) pachete cu ţigări „Kent, tehnicianul 
criminalist Petcu Florian a răspândit prin pensulare pulbere de acid B.O.N.; 

— pe 3 (trei) bancnote cu valoare de 10 lei seriile 021A5522074, 
024A5522080, 035B6425050 martorul Şuteu Valentin a scris cu creionul 
fluorescent cuvântul „HOŢ”. 

Obiectele marcate au fost arătate martorilor asistenţi atât la lumina 
naturală cât şi sub radiaţii U.V. după care au fost aşezate în rafturile din 
magazia restaurantului fiind fixate prin fotografiere. Pentru această activitate s- 
a folosit aparatul foto Nikon F.M.2 cu film alb-negru de 24 x 36mm. 
sensibilitate 21 DIN, la lumină naturală şi artificială (lampă blitz marca „Metz”. 

În prezența martorilor asistenţi s-au îndepărtat resturile de substanță ce 
au căzut în timpul capcanării, locul rămânând curat, materialele folosite la 
capcanare fiind ridicate de tehnicianul criminalist. 

La această activitate a participat şi Suru Mihai, domiciliat în mun. 
Rm.Vâlcea, patronul restaurantului, posesor al C.l. seria VX. nr. 141322, 
eliberat de Poliția mun. Rîmnicu - Vâlcea. 

Martorii asistenţi şi patronul restaurantului nu au de făcut obiecții cu 
privire la modul de desfăşurare a activităţii şi la cele consemnate în procesul- 
verbal. 

Persoanelor participante li s-a atras atenţia asupra necesității păstrării 
secretului cu privire la aplicarea capcanei. 

Aplicarea capcanei a început la ora____ s-a terminat la ora 

Pentru care am încheiat prezentul proces-verbal într-un exemplar. 


Cpt. Martori asistenţi 
e E e agale 
Criminalist PAAT 


PROCES-VERBAL 


Anul luna ziua ____ în mun. „judeţul . 

Cpt. Dobre Radu şi plt. maj. Petrescu Florian, ambii din cadrul /. J.J. 
Vâlcea. în prezența martorilor asistenți: 

1. Precup Vasile, domiciliat în Rîmnicu - Vâlcea, jud. Vâlcea 
pensionar, posesor al B.I. seria V.X. nr. 221247 eliberat de Poliţia Rîmnicu - 
Vâlcea. 

2. Şandru lon domiciliat în jud. Vâlcea, str. Abatorului, nr.25, jud. 
Vâlcea, pensionar, posesor CI. seria V.X. nr. 312339, eliberat de Poliţia mun. 
Rîmnicu - Vâlcea. 

Astăzi, data de mai sus, procedând la examinarea cu ajutorul lămpii cu 
radiații u. v. a corpului şi îmbrăcămintei numitului Dumitrescu lon, fiul lui lon 
şi Maria născut la data de 28.04.1955, în comuna Călina jud. Vâlcea, posesor 
V.X seria A.K. nr. 635602, eliberat de Poliţia mun. Drăgăşani, cu domiciliul în 
Rîmnicu - Vâlcea, str. Crinului nr.6, manipulant la restaurantul Karma din 
Rîmnicu - Vâlcea, am constatat următoarele: 

Pe mâinile, faţa şi halatul cetățeanului Dumitrescu lon, sub acţiunea 
razelor ultraviolete se observă pete de culoare galben strălucitor. 

Numitul Dumitrescu lon declară că nu cunoaşte proveniența petelor 
de culoare galben strălucitor descoperite în locurile sus-amintite. 

Având în vedere cele constatate şi primind consimțământul numitului 
Dumitrescu lon în conformitate cu prevederile art. 100 C.P.P. s-a efectuat o 
percheziție corporală şi domiciliară asupra sa şi la domiciliul său. Cu această 
ocazie am descoperit următoarele: 

— 1 (una) bancnotă în valoare de 10 lei, seria 021A5522074, pe care sub 
radiații ultraviolete, apare scris cuvântul „HOȚŢ” descoperită în buzunarul stâng 
al pantalonilor; 

— 1 (un) pachet de ţigări marca „Kent? care prezintă urme de 
substanţă galben fluorescent sub radiaţii ultraviolete descoperit în buzunarul 
interior de la nivelul pectoral din partea stângă, al hainei; 

— la domiciliu am descoperit pe un raft aflat în beciul casei 8 (opt) 
sticle cu coniac „Metaxa” a 0,750 | fiecare iar într-o geantă de voiaj de culoare 
maro, cu fermoar pe lateral, ce avea inscripționat cuvântul „NIKE” aflată sub 
patul din dormitor s-au descoperit 14 (patrusprezece) pachete țigări „Kent” . În 
urma examinării sub radiaţii ultraviolete pe acestea s-au evidenţiat urme de 
culoare galben fluorescent, specifice acidului B.O.N. Obiectele descoperite cu 
ocazia percheziţiei (bancnota, sticlele, pachetele de ţigări şi halatul) au fost 
ambalate, sigilate cu sigiliul tip M.A.I. nr...., etichetate şi ridicate în vederea 
efectuării unor constatări tehnico-criminalistice de laborator. 

Pe parcursul desfăşurării acestor activități s-au efectuat fotografii 
judiciare folosindu-se aparatul Nikon F.M. 2 film alb-negru de 24 x 36 mm cu 
sensibilitatea de 21 DIN la lumină naturală şi artificială (lampă blitz marca 
Metz). 

Martorii asistenţi şi persoana pe corpul şi mâinile căreia s-au 
descoperit substanțe de marcare, nu au de făcut obiecţiuni cu privire la 
modul de desfăşurare a activităţii şi la cele consemnate în procesul-verbal. 

Cercetarea a început la ora ____ şi s-a terminat la ora 

Pentru care am încheiat prezentul proces-verbal într-un exemplar. 


Cpt. Martori asistenţi Persoana pe corpul şi hainele căreia 

ci T RR Ra s-au descoperit substanțe de marcare 
Die oiiu tag aaa 

Criminalist, 

